
Danie  Botha 
Verhoring* 

Na  al  die  jare  klim  Joos  nog  steeds  selfbewus  op  ’n  roltrap.  Sai  hy  betyds 
sy  ander  voet  ook  opkry  sodat  hy  nie  oopgespalk  word  en  val  nie?  Sal  hy 
betyds  aan  die  bopunt  aftrap?  Wat  sal  gebeur  as  hy  bly  staan?  Sy 
skoenpunte  wat  eers  kap-kap,  dan  ingesuig  word,  vassit?  ’n  Tegnikus  moet 
die  ystervurk  stop,  sy  voet  verlos  met  ’n  gekap  en  gekarring. 

Voor  hom  op  die  roltrap  het  ’n  jong  man  ’n  besluit  geneem:  in  daardie 
oomblikke  gaan  hy  een  voet  normaal  plat  neersit,  ’n  been  effens  knak  en 
dié  se  voet  balanseer  op  die  staalriwwe. 

Joos  staan  twee  trappe  agter  hom.  Onder  hulle  verdwyn  die  man  op  die 
troon  van  die  skoenwakser.  Ook  die  kelnerin  wat  ’n  bruismelkglas  vol  bruin 
vlokkies  op  ’n  leë  skinkbord  plaas.  Daar’s  mense  voor,  bo  en  onder  hulle. 
En  die  woord  “misfit”  kom  by  hom  op.  Hy  sien  Marilyn  Monroe  venwaaid 
glimlag  by  ’n  beeskraalhek.  Doof  uit.  Soek  dringend  na  die  Afrikaanse 
woord. 

“Wanaangepaste”. 

Hy:  ongetroud;  middeljarig  reeds;  nie  in  ’n  verhouding  nie;  nie  verlief  nie; 
eensaam;  onseker  of  hy  aantreklik  is;  het  dalk  ’n  onaangename  asem; 
onsportief;  oorgewig;  nie  ingekruip  by  sy  familie  nie;  waar  en  by  wie  kan 
hy  huislikheid  ervaar;  in  hoe  ’n  mate  aanvaar  sy  kollegas  hom  werklik;  het 
nie  ’n  besturende  pos  nie.  So  baie  dinge  wat  hy  nie  kan  doen  nie:  nie  ’n 
lemoen  skil  nie;  nie  swem  nie;  ’n  maatband  is  net  iets  met  ’n  klomp  strepies 
op. 

Hy  lig  sy  voet  lank  voor  die  tyd  op  vir  die  aftrapslag. 

Sy  skouers  hang.  Hy  staan  besluiteloos.  Sal  hy  na  die  boekwinkel  toe 
gaan?  Hy  trek  sy  maag  ’n  bietjie  in  en  sy  broek  op.  Oomblikke  iank  is  die 
lyfband  en  die  lissiegedeelte  ’n  gelyk  oppervlakte.  Maar  sodra  hy  begin 
loop,  krul  dit  om  en  af. 

Hy  besluit  om  toilet  toe  te  gaan. 

...  waar  hy  eenkeer  in  ’n  hokkie  ingegaan  het,  die  staalknip  ingedruk  het 
en  gehoop  het  hy  kry  dit  weer  maklik  oop.  Toe  hoor  hy  die  hoofdeur  oopgaan 
en  die  sekuriteitswag  se  radio  wat  skerts.  Daarna  die  gehamer  aan  die 
hokkiedeur  langsaan. 

“Julle  twee  ...  kom  uit!”  ’n  Geskarrel  en  stilte.  “Moe  nou  nie  moeilikheid 
maak  nie.  Trek  aan  julle  se  broeke  en  kom  saam!” 

Die  deur  wat  oopgaan.  “Ek  het  hom  net  gehelp  ...” 

“Gehelpse  moer.  Ek  ken  julle  soort.  Kom  in,  kontrole  ...  Ek  stuurtwee  op.” 
Die  radio  giggel  arrogant  in  die  ruimte  tussen  hokkiedeur,  teëlmure,  krane, 
wasbakke  en  pisbakke. 

* Uit  Die  Soft  Rock  Klub  wat  eersdaags  by  Tafelberg-Uitgewers  verskyn 

“Moet  ek  julle  boei  of  kom  julle  uit  julle  eie  uit  saam?” 

Joos  laat  vir  die  skyn  water  inraas,  kom  uit  en  gaan  was  sy  hande  saaklik 
asof  hy  niks  gehoor  het  nie  en  net  bekommerd  is  dat  sy  hande  mag  stink. 
’n  Wag  bly  agter  toe  die  drie  by  die  hoofdeur  uitstap.  Twee  jong,  jong 
mannetjies  en  die  wag  met  die  radio. 

Hoeveel  maal  kon  dit  nie  al  hy  gewees  het  wat  so  met  die  warm  ruising 
van  skok  agter  die  wag  aanstap  nie?  ... 

Joos  loop  koponderstebo  in  die  gang  af  na  die  toilet. 

Hy  druk  teen  die  vuilgevatte  staalstrook  van  die  swaaideur. 

Frons;  kners  op  sy  tande  wanneer  hy  intstap. 

Die  plek  is  leeg.  ’n  Rukkie  drentel  hy  voor  die  wasbakke  rond,  kyk  dan  vir 
homself  in  die  spieël.  Hy  sien  dat  hy  moeg  en  amper  aan  die  huil  is. 

Hy  bring  sy  gesig  nader  aan  die  glas.  Here,  laat  hier  asseblief  ’n  man 
inkom  wat  in  my  belang  sal  stel. 

Wanneer  hy  by  die  pisbak  gaan  staan,  herhaal  hy  die  gebed. 

Joos  se  voël  hang  papperig  tussen  sy  vingers  deur. 

Die  man  kies  die  bak  langs  hom. 

Joos  kyk  nie  na  hom  nie.  Trek  sy  maag  in. 

Die  man  pis  hard  en  lank.  En  bly  staan  nadat  hy  afgeskud  het. 

Joos  se  hand  begin  werk.  Kyk  na  die  man. 

’n  Donker  sportbaadjie.  Hare  goed  gekap.  ’n  Netjies  versorgde  man. 

Hy  kyk  vir  Joos. 

Die  swaaideur  laat  ’n  outjie  binne  wat  advertensieborde  soos  ’n  voorskoot 
afhaal  en  teen  die  muur  staanmaak. 

Die  man  bly  staan.  Die  seun  maak  gou  klaar  en  sy  borde  stamp  teen  die 
deur  met  die  uitstap. 

Dan  stoom  ’n  gryshaarreus  in.  Met  die  kentekens  van  ’n  vervoermaatskappy 
op  sy  moue. 

Joos  retireer.  Die  reus  kan  miskien  iets  vermoed  en  onplesierig  raak. 

Wat  is  die  ander  een  se  plan?  So  met  die  terugstaanslag  kyk  Joos  om  na 
hom. 

Die  man  kyk  oor  sy  ferm  skouer  na  Joos  en  knipoog.  Gee  pad  en  gaan 
was  sy  hande. 

Die  reus  kug  en  stap  by  die  swaaideur  uit. 

Dadelik  gaan  staan  Joos  weer  by  die  bak. 

Die  sirene  van  die  droër. 

Voor  die  neurotiese  gedreun  ophou,  kom  staan  die  man  weer  by  die  bak 
langs  Joos  s’n. 

Joos  stoot  sy  vel  terug. 

Die  man  kan  syne  nie  ver  terug  kry  nie.  Sy  voël  is  van  middelmatige  lengte. 
Donker  soos  sy  hare  en  oë;  die  kop  spits. 

’n  Trouring  skuur  daarteen. 

Hy  skiet  sy  hand  uit  na  Joos.  Vinnig,  driftig  trek-skommel  hy  hom. 

Joos  se  hand  gaan  stadiger  uit  na  die  smal  kop. 

Maar  dan  beur  hy  weg  uit  Joos  se  hand.  Nie  die  regte  ritme  nie?  Kry  hy 
dalk  seer?  Wil  dalk  nie  nou  al  kom  nie. 

Maar  hy  hou  nie  op  om  Joos  se  sake  vir  hom  te  werk  nie.  Asof  dit 
lewensnoodsaaklik  is  dat  Joos  skiet. 

’n  Oomblik  kyk  hulle  mekaar  in  die  oë.  Die  man  glimlag,  kyk  dan  af  na  sy 
besige  vuis. 

Joos  se  bene  begin  ruk  en  bewe.  Veiligheidswag ...  radio ...  teëls ...  dat  die 
man  dit  doen  ...  aantreklik,  manlik,  getroud  ...  buig  oor  na  hom  ...  sy  nek ... 
rug  ...  dis  ’n  eer ...  hy  is  so  anders  as  dié  wat  gewoonlik ...  laat  dit  toe ...  dis 
goed  ...  hy  doen  dit  aan  hom  ...  gee  oor ...  swaaideur ...  hokkieslot ...  bleek 
vrou  ...  hy  mag  kyk  ...  die  man  se  klam,  donkerbruin  boude  bo  haarwit ... 
stamp  ...  stoot  haar  besitlik,  maar  bedagsaam  ...  liggies  met  ’n  glimlag, 
inniglik  ...  dan  vinniger,  harder ... 

Terwyl  Joos  kreun  en  skiet,  daarna  sy  kop  skud,  met  sy  onderlyf  wieg,  die 
knoppie  vir  die  water  druk,  moes  die  man  uitgestap  het. 

Buite  was  hy  nêrens  te  sien  nie.  Nie  in  die  koffiekroeg  nie.  Nie  onder  die 
roltrap  nie. 

Joos  het  nagedink  oor  die  gebedsverhoring.  Besluit  dat  die  getroude  man 
goed  was  vir  hom.  Hom  selfs  ’n  paar  maal  die  middag  onthou  - met  iets 
raars  op  sy  ouderdom:  opwinding. 

Skilpad  is  my  koning 

Sodra  Wentzel  in  ’n  taximotor  klim,  begin  hy  speel. 

Heeleerste  kyk  hy  na  die  bestuurder  se  mik.  Gaan  sit  daarom  altyd  voor. 
Daarna  kyk  hy  na  die  man  se  gesig.  Probeer  vasstel  of  daar  belofte  is,  of 
die  ou  “van  die  geneëntheid’’  is. 

Vreemd.  Hy  het  nog  werklik  min  bestuurders  met  groot  knoppe  gesien. 
Party  lykof  hulle  heeltemal  nikstussen  die  bene  het  nie.  Die  broekmateriaal 
strek  gelyk  of  maak  ’n  pap  boog  na  bo.  Dis  maar  omdat  hulle  nie  opgewonde 
is  nie;  die  warmte  in  die  motor  maak  hulle  seker  ook  maar  pap  daar. 

As  die  ou  hom  aanstaan  en  veral  as  hy  een  van  die  swygsames  is  wat  nie 
verplig  voel  om  weerpraatjies  aan  te  knoop  nie,  dan  skuif  Wentzel  sy 
onderlyf  vorentoe,  en  begin  oor  sy  eie  mandjie  vryf.  Tentatief.  Of  soms 
heel  dringend.  Af  en  toe  ’n  onderlangse  gekyk  na  die  man. 

Hy  wag  vir  ’n  glimlag  of  laggie,  vir  die  man  se  vry  hand  om  ook  tussen 
bene  in  te  gaan.  Vir  die  vreemde  ou  om  sy  hand  te  vat  en  dit  op  ’n  styfte 
neer  te  sit. 

Gewoonlik  bly  die  vry  hand  ferm  op  die  bobeen.  Soms  sak  dit  wel  af, 
maar  dan  is  dit  om  die  mikrofoon  wat  daar  afhang,  of  op  die  kussing  lê, 
op  te  lig. 

As  jy  die  taxi  oor  die  telefoon  bestel,  is  daar  ’n  bietjie  bykomende  opwinding. 
Jy  weet  nie  wie  hulle  gaan  stuur  nie.  Jy  staan  en  wag  en  as  die  motor  met 

die  geel  lig  in  die  vorm  van  ’n  Kaap-Hollandse  gewel  nader  kom,  probeer 
jy  al  uitmaak  hoe  hy  lyk. 

Baie  gee  hulle  besigheidskaartjies  met  opdringerige  versoeke  dat  meneer 
tog  volgende  keer  moet  vra  vir  Derick  of  Richard  of  Anthony.  Anthony  was 
’n  stewiggeboude  nommer,  kort  en  hardegat  soos  Wentzel  van  hulle  hou. 
Hy  het  ’n  paar  maal  spesifiek  vir  hom  gevra,  maar  baie  selfbewus  daaroor 
gevoel.  Dis  nes  soos  vir  ’n  manlike  masseur  te  bel.  ’n  Man  wat  vir  ’n  man 
vra.  Is  daar  iets  vermakerigs  en  dubbelsinnigs  in  die  manier  waarop  die 
vrouestem  vir  hom  vra  om  aan  te  hou  en  dan  te  begin  roep;  “Number  9, 
come  in,  number  9 ...  A personal  for  number  9 ...  Please  pick  up  Wentzel  in 
Gardiner  Road  ...  Thank  you  ...  Anthony  is  op  pad,  Wentzel.  Bye.” 

Stap  jy  laataand  na  die  geparkeerdes  tussen  die  Hoofposkantoor  en  die 
Parade,  is  jy  skielik  ’n  begeerlikheid.  Motorligte  word  geflits  vir  jou;  jy  sou 
sê  jy’s  besig  om  op  Seepunt  se  promenade  te  kamp.  Of  in  Burgstraat  in 
die  ou  dae.  Ander  spring  uit  en  maak  ’n  deur  oop,  al  is  dit  nie  eens  sy  eie 
motor  nie  en  het  hy  by  oompie  Ebrahim  sit  en  kak  skiet  in  die  stil  tyd. 
Oompie  staan  voor  in  die  ry;  dié  wat  hy  so  help  en  dan  maar  in  sy  eie 
donker  kar  gaan  klim.  Dikwels  wil  jy  eerder  by  hom  inklim,  maar  jy  wil 
darem  nie  die  bejaarde  walvis  beledig  nie. 

Bedags  in  Adderleystraat  staan  daar  dié  wat  jou  al  ken.  Jy  kan  nie  verby 
Andy  Steyn  stap  nie.  Blond  en  mollig  en  enkelouer.  Altyd  reg  met  ’n  grappie: 
Gaan  vanaand  uiteet  - uit  ’n  blikkie.  Vertroostende  woorde:  “Ja,  ná  ’n  dag 
se  werk  is  die  huis  maar  die  beste  plek.”  Veerpyltjiespeler  hy,  vermoedelik 
kampioen.  Jy  jy  en  jou  hom,  maar  jy  bly  vir  hom  meneer  Wentzel.  By  hom 
noem  jy  stout  videos  kyk,  maar  hy  verander  die  onderwerp  met  ’n  laggie 
en  ’n  vroom  sug  en  iets  van  sy  kinders  op  kosskool. 

Kaziem  het  jou  nie  lig  vergewe  toe  jy  jou  geld  probeer  uithaal,  met  jou  rug 
te  hard  teen  die  rugleuning  druk  en  dit  sommer  knak  nie.  Jy  het  dié  ewige 
fronser  dan  ook  maklik  vermy.  Maar  deesdae  is  alles  weer  in  die  haak.  Hy 
wink  jou  behoorlik  nader.  Die  eerste  wat  jy  sien  met  die  inklimslag,  is  die 
silwer  slagspreuk  op  die  paneel  bo  die  grys  meter:  Allah  is  just  a prayer 
away.  En  van  die  truspieëltjie  hang  ’n  denneboompie  lugverfrisser.  Hy  praat 
dikwels  half  in  ’n  filosofiese  rigting,  en  kyk  jou  dan  vraend  aan.  Hierdie 
geestelike  worstelaar  met  die  slanke  lyf  en  die  amperse  bekoorlikheid  van 
’n  slang  sal  dalk  heel  goed  in  die  bed  wees.  Maar  hy  is  juis  een  wat  lyk  of 
sy  goed  afgesny  of  piepklein  is.  Nietemin,  mens  kan  niks  sê  voor  jy  nie 
probeer  het  nie. 

Snaaks.  Vir  ou  meneer  Smith  sien  Wentzel  nie  meer  nie.  Lekker  oorgewig, 
met  die  rooi  wange  van  ’n  drinker.  So  vyftig.  Die  hare  altyd  plat,  plat  gekam, 
met  die  bles  klam  van  die  haarolie.  En  altyd  met  ’n  ware  taximan  se  uni- 
form:  die  wit  stofjas.  Van  hom  was  Wentzel  feitlik  seker.  Het  soms  jou 
hand  net  te  lank  vasgehou  wanneer  hy  jou  waaragtig  met  die  uitklimslag 
groet.  Hy’t  vertel  van  sy  vrou  wat  hom  gelos  het  en  nou  bly  hy  in  ’n 
losieshuis.  Hy  slaap  maar  as  hy  van  diens  af  is;  wat  anders  is  daar  om  te 

doen?  In  die  winter  skyn  die  sonnetjie  vrek  lekker  daar  by  sy  kamer  in. 
Nee,  hy  sal  nog  kom  kuier.  Hy  praat  senuagtig  vinnig,  met  ’n  asmatiese 
geproes  af  en  toe.  Wentzel  het  al  in  die  bed  die  wit  massa  van  Smith 
tussen  sy  bene  voorgestel,  hom  hoor  steun,  sy  klam  rug  gevryf  tot  by  sy 
stuitjie,  en  in  sy  mond  geskiet. 

Dis  Richard  met  die  tatoeërings  wat  vertel  het  van  sy  firma  se  baas.  Sewe- 
uur,  halfag  in  die  aand  is  almal  baie  besig.  Dan  kan  die  ou  maar  met  die 
hele  ry  af  gaan  oor  die  radio.  Hulle  is  almal  ge-occupy;  no  empty  car  to 
town;  baie  antwoord  nie;  hulle  is  dan  ver  weg.  Die  ding  is  die  ou  gaan  dan 
van  diens  af  en  iemand  moet  hom  huis  toe  vat.  Hy’t  nie  bene  nie.  Nou 
moet  jy  eers  ’n  waterproof  op  die  sitplek  gooi,  want  hy  pis  sommer.  Dan 
hom  in-  en  uittel.  En  dit  ruik. 

Baie  maal  bederf  ’n  skermunkel  jou  rit.  Ry  met  opset  verkeerd.  Het  nooit 
kleingeld  nie.  Deesdae  laat  Wentzel  hulle  onderwag  en  kom  haal  die  regte 
geld  in  die  woonstel. 

Hy  kan  onthou  wanneer  hy  met  die  uitlokkery  begin  het.  Sowat  ag  jaar 
gelede  het  hy  baie  begin  taxi  ry.  Jy  kan  nie  meer  waag  om  snags  op  straat 
te  wees  soos  in  jou  jongdae  nie.  Die  bene  kan  ook  in  elk  geval  nie  meer 
lang  afstande  hanteer  nie. 

Dit  was  laataand,  ná  ’n  opvoering  in  die  Nico.  Daar  was  lig  net  in  een 
gewel  oorkant  die  stasie.  Die  ander  motors  was  skilpaddoppe  agter  mekaar. 
Die  bestuurder  het  nogal  uitgeklim  en  die  deur  van  buite  oopgemaak.  Wit 
jas  en  ’n  leerpet.  Kort.  Groot  oé;  week  mond. 

Wentzel  se  regterhand  was  in  die  pad  as  hy  ratte  wil  verwissel.  Die  hande 
het  aan  mekaar  geraak.  Wentzel  het  nie  sy  hand  teruggetrek  nie.  Met  ’n 
stilhou  by  ’n  robot  het  die  man  se  hand  oor  syne  gevou,  dit  liggies  gedruk. 
Ná  ratverwisselings  het  die  hand  telkens  teruggekom. 

Voor  die  woonstel  het  albei  oomblikke  lank  stip  voor  hulle  uitgekyk.  Toe 
nooi  Wentzel  hom  vir  koffie. 

Hy  het  skuins  weggesink  gesit  op  die  rusbank  toe  Wentzel  inkom  met  die 
bekers.  Vir  ’n  oomblik  het  dit  gelyk  asof  hy  aan  die  slaap  was. 

Hieroor  en  daaroor  gepraat.  Dan  bied  hy  aan  om  vir  Wentzel  Sandy  Bay 
toe  te  neem;  hy  was  al  baie  daar.  Neem  gereeld  uitlanders  soheentoe. 
Met  die  loopslag  haal  hy  ’n  kaartjie  uit  en  skryf  sy  naam  daarop:  Achmat. 
Wentzel  kan  hom  vroeg  bel. 

Die  volgende  dag  draai  Achmat  by  Llandudno  af.  Hy  saam  met  Wentzel 
tussen  die  rotse  in,  wit  jas  en  al. 

Hulle  vind  gou  uit  daar’s  helse  groot  rotse  en  koppe  en  steiltes  en  ruigtes 
tussen  hulle  en  Sandy  Bay. 

Uiteindelik  het  die  wit  jas  aan  die  voorkant  van  Sandy  Bay  rond  gebly 
terwyl  Wentzel  se  voete  op  die  sandpaadjies  brand  en  sy  boude  en  rug 
kraphale  in  die  bosse  kry. 

Daarna  het  Achmat  veelbetekenend  geglimlag  as  Wentzel  toevallig  weer 
by  hom  inklim.  “Hoe  gaanit,  my  vriend?  Lekker?” 

Deesdae  is  hy  nie  meer  te  siene  nie. 

’n  Jongeling  het  eenkeer  meer  as  geglimlag  vir  Wentzel. 

Sê  maar  sy  naam  is  Mhkize.  Hy  het  by  hom  ingeklim  in  Seepunt.  Met  ’n 
kortbroek  wat  behoorlik  styfopgetrek  gesit  het.  So  in  die  ry  druk  hy  so  af  en 
toe  aan  die  knop,  asof  dit  jeuk  daar.  Hy  vang  Mhkize  se  oog  in  die 
truspieëltjie;  kyk  ook  voluit  na  hom.  Die  mannetjie  lyk  of  hy  weet  wat 
aangaan. 

By  die  OK  in  Adderleystraat  betaal  Wentzel  en  maak  die  deur  oop  om  uit 
te  klim.  Hy  begin  hom  uitswaai.  Toe  peul  alles  uit.  Hy  moet  aan  die 
broekspyp  rem  om  dinge  toe  te  maak. 

En  Mhkize  lag. 

Vanaand  ry  Wentzel  saam  met  ’n  onbekende.  Die  man  praat  beleefd  met 
’n  diep  stem.  Keep  in  die  ken.  Die  hare  baie  kortgeknip.  Die  lyf  ferm.  Die  t- 
hemp  span  oor  die  bors.  Plat  maag. 

Daar’s  ’n  wal  tussen  die  bobene. 

In  die  skemerte  streel  Wentzel  baie  stadig  oor  homself. 

By  die  Baxter  is  dit  die  man  wat  die  aanbod  vir  die  komhaalslag  maak. 
Selfversekerd,  amper  as  ’n  bevel  maak  hy  ’n  afspraak  vir  halfelf.  As  Wentzel 
laat  is,  hy  sal  wag. 

Dit  is  Wentzel  wat  vir  hom  wag  by  die  glasdeure  op  die  boonste  vlak. 
Motors  ry  verby.  Mense  neem  afskeid  en  stap  op  na  die  parkeerterrein.  ’n 
Gevlegte  man  en  meisie  draf  die  steilte  uit. 

Spanning  laat  Wentzel  se  gesig  vertrek.  Die  bestuurder  het  vergeet  en 
van  diens  af  gegaan.  Of  het  nie  sy  opvolger  vertel  van  hom  nie.  Hy  is  dalk 
gewoond  hy  moet  verniet  kom,  en  het  besluit  Wentzel  is  die  tipe  wat  nie 
sal  bel  om  te  kanselleer  nie. 

’n  Kombi  laai  ’n  redelike  luidrugtige  groep  op.  Seker  die  spelers  van  die 
amateurproduksie. 

’n  Beampte  kom  maak  die  deure  toe. 

Hy  moes  gaan  bel  het!  Of:  Hy  moes  saam  met  Adelbert-hulle  teruggery 
het!  Wat  is  die  kans  tog  dat  hy  ooit  weer  by  dié  spesifieke  bestuurder  te 
lande  sou  kom  en  dat  hy  hom  sou  onthou?  En  dat  hy  dan  ’n  kabaal  sal 
opskop.  Tog  maar  net  ’n  kabaal. 

Paniekerig  kners  Wentzel  op  sy  tande  en  begin  stap  na  die  hoofweg.  Trek 
sy  oë  op  skrefies  om  desperaat  te  kyk  vir  ’n  naderende  verligte  geweltjie. 
Daar’s  nie  meer  iets  soos  deurnagtreine  nie.  Ryloop?  Net  loop? 

Waarom  het  hy  nooit  leer  motor  bestuur  nie?  Hierdie  vernederende 
gesukkel. 

Daar  kom  hy!  Nee,  dit  hou  verby  die  afdraaipad. 

Wentzel  gaan  staan.  Hy  moenie  wegloop  nie.  Dis  nou  vyf  oor  elf.  Dalk 
daag  hy  tog  op,  en  dan  mis  hulle  mekaar. 

Lig  sprei  oor  die  brug.  Die  geweltjie! 

Die  agterste  deur  word  vir  hom  oopgemaak.  Want  ’n  swart  man  sit  nou 
voor. 

“Jammer  dat  ek  meneer  laat  wag  het.  Ek  was  hier,  maar  toe  kry  ek  die  call 
dat  ek  dié  meneer  op  Woodstock-stasie  moet  oplaai  en  toe  ry  ek  maar 
gou.  Ons  gaan  hom  eers  in  Claremont  aflaai;  meneer  is  mos  nie  haastig 
nie,  né.” 

Meneer  sak  terug.  Hy’s  opgesom  as  iemand  wat  nie  op  sy  regte  sal  aandring 
nie.  Wat  nie  op  mense  skree  nie.  ’n  Sagte  meneertjie.  ’n  Moffie,  my  ou. 
Maak  met  hom  net  wat  jy  wil. 

Maar  die  volgende  oomblik  voel  dit  vir  Wentzel:  hulle  is  kop  in  een  mus.  ’n 
Gevoel  van:  Wag  net  tot  die  mense  waai,  dan  doen  ons  dit!  Daar  gaan  iets 
gebeur  as  hulle  die  ou  afgelaai  het. 

Wentzel  se  peester  verander  effens  van  formaat. 

Hulle  begin  draaie  ry,  want  die  man  weet  nie  presies  waar  hy  moet  afklim 
nie.  Hy  is  van  die  Transkei.  Hy  sit  amper  met  sy  kop  teen  die  voorruit  om  te 
kan  sien  waar  hulle  ry.  Probeer  iets  herken.  Herhaal  dat  die  huis  in  ’n  bos 
is,  maar  eers  moet  jy  in  die  rondte  ry  naby  ’n  brug. 

Hulle  ry  terug.  Draai  om.  Pak  nou  dieselfde  rigting  met  ’n  ander  straat  aan. 
Dit  begin  ’n  boomryke  gebied  word.  Kwart  voor  twaalf.  Die  straat  word 
baie  nou  tussen  muurheinings. 

Opgewonde  beduie  die  voorste  passasier  hulle  moet  stop.  Kyk  uit.  Nee, 
dis  nie  waar  hy  moet  wees  nie.  Ry  weer. 

Skielik  begin  die  pad  ’n  draai  maak.  Hulle  ry  om  ’n  eiland.  Die  brug! 
“Jahoo!”  Die  man  lag  en  begin  wip  op  die  sitplek.  “Thank  you!  Thank  you 
very  much!” 

Die  bestuurder  begin  snelheid  verminder.  Die  man  is  kennelik  nou  naby  sy 
plek,  maar  hier  is  dit  net  die  ene  bome.  Die  straat  het  ’n  grondpad  geword. 
Loop  die  volgende  oomblik  dood  in  ’n  oopte  tussen  bome  en  ’n  draadheining. 
Die  man  begin  grawe  vir  geld.  “Thank  you  very  much.  How  much?” 

Die  bestuurder  buig  oor  en  skakel  ’n  liggie  by  die  meter  aan.  Hy  vra  hom 
net  die  helfte  van  die  bedrag.  Wentzel  bewonder  hom. 

Die  man  bekyk  eers  die  heining,  klim  dan  daardeur  en  raak  weg  tussen 
die  bome.  Met  geen  huis  in  sig  nie. 

“Hel,  die  man  het  darem  vir  jou  bly  geraak.”  Die  bestuurder  draai  hom  om. 
“Kom  sit  voor.”  Buig  oor  en  maak  die  deur  solank  vir  Wentzel  oop.  Het  hy 
geglimlag? 

Nadat  Wentzel  voor  ingeskuif  het,  sit  die  man  ’n  ruk  lank  met  albei  hande 
op  die  stuun/viel.  Kyk  voor  hom  uit. 

Uiteindelik  skakel  hy  die  ligte  aan.  En  sit  weer  stil. 

Dan  sê  hy:  “Sorry.”  Hy  kiim  uit. 

Hy  gaan  staan  voor  die  motor.  Aan  die  bewegings  van  die  arms  en  rug  kan 
Wentzel  sien  hy  werskaf  met  sy  gulp  en  onderbroek. 

Hy  draai  hom  om  in  die  lig.  Hy  hou  sy  peester  vas.  Trek  die  voorvel  weg. 
Stap  ’n  entjie  agteruit.  Neem  die  wydsbeenposisie  in.  Begin  in  ’n  boog  pis. 
Hy  draai  hom  stadig  weg.  Sy  boude  wip  wanneer  hy  hom  afskud. 

’n  Ruk  staan  hy  met  sy  rug  na  Wentzel  gekeer.  Asof  nadenkend.  Dan 

begin  veral  sy  regterarm  beweeg;  en  Wentzel  kan  duidelik  sien  hoe  sy 
boudspiere  saamtrek. 

Maar  asof  hy  skielik  iets  onthou  het,  draai  hy  hom  om,  druk  die  horing  by 
sy  onderbroek  in  en  trek  die  ritssluiter  vinnig  op. 

Hy  kyk  nie  vir  Wentzel  toe  hulle  vertrek  nie. 

Hulle  praat  eers  wanneer  hulle  onderkant  die  Ikey-kampus  verbyry. 

“Jy  het  darem  die  ander  man  mooi  behandel  met  die  betaalslag.  Ek  sal  dit 
onthou,  sulke  ordentlikheid.” 

“Ja,  wat  kan  ’n  man  nou  ook  anderste  doen?  ...  Meneer  hoef  ook  nie  te 
worry  nie.” 

Groote  Schuur.  ’n  Geparkeerde  motor  naby  die  skietbaan  teen  die  hang. 
“Wat  maak  jy  as  dit  stilraak  snags  ...  Raak  dit  ooit  stil?” 

“Kiep  maar  so  ’n  bietjie  ...  Ja,  dis  ook  ’n  anderste  soort  werk.” 

“Jy  laai  seker  snaakse  mense  op.” 

“Ja-nee.  Jy  sien  die  lewe.  Meneer-hulle  sien  nie  maklik  dié  soorte  van 
dinge  nie.  Prossies.  Skoolmeisietjies  met  ou  toppies.  Gedrug.  Dronk.  En 
transvestites ...  hope  al.” 

“En  ouens ...  gays?” 

“Ja. ...  En  ’n  man  sien  ’n  bietjie  min  van  jou  laaities.  As  jy  die  slag  nagskof 
werk.  Ek  het  drie,  die  jongste  is  vanjaar  skool  toe. ...  Ja,  jy  hou  jou  maar  uit 
die  client  se  sake.  As  hulie  praat,  dan  luister  jy.  Jy’s  nes  ’n  bar  tender.  Jy 
hoor  en  jy  sien,  maar  jy  hoor  en  jy  sien  ook  nie.  Nee,  ek  het  al  te  veel 
gesien;  hou  my  maar  uit  uit  die  verkeerde  dinge.  Leer  dit  vir  my  laaities 
ook.” 

Wentzel  glimlag  gelate. 

By  die  woonstel  aangekom,  stap  hy  om  die  motorneus,  en  laat  nie  na  om 
aan  homself  te  vat  nie.  Op  die  oorkantste  sypaadjie  steek  hy  vas  en  staar 
na  die  goeie  man  agter  die  stuur. 

Hy  hou  hom  dop  tenwyl  hy  ’n  entjie  hoër  op  in  die  straat  gaan  draai.  Stadig 
kom  hy  afgery.  Maar  hy  hou  nie  stil  nie.  Wag  nie  dat  Wentzel  weer  by  hom 
moet  kom  inklim  nie. 

Die  motor  kruie  weg.  By  die  verkeerslig  talm  dit.  Wentzel  sien  hoe  die  man 
vorentoe  skuif,  ’n  oomblik  lank  sy  kop  byna  teen  die  voorruit  druk.  Dan  sak 
hy  terug  en  strek  sy  arms  asof  hy  salueer  voor  hy  rustig  verder  ry. 

W.F.  Jonckheere 

“Waar  het  kanon  van  Transvaal  in  doorklonk”^ 


Oor  die  literêre  tekste  wat  ten  tye  van  en  net  na  die  Anglo-Boereoorlog 
verskyn  het  en  dié  oorlog  getematiseer  het,  is  nog  maar  min  navorsing 
gedoen.  Tog  was  dit  volgens  Malvern  van  Wyk  Smith  (1980:  292)  “a  re- 
markably  literary  war”,  omdat  daar  veral  in  Engeland  (ook  selfs  die 
Verenigde  State),  Frankryk,  Duitsland  en  in  die  Nederlandse  taalgebied, 
’n  geweldige  hoeveelheid  gedigte  geskryf  is  waarin  die  heftigste  gevoelens 
omtrent  die  (on)geregtigheid  van  die  oorlog  tot  uiting  gebring  is.  Terme 
wat  dikwels  voorkom  soos  “recht”,  “gerechten  strijd”,  “(on)gerechtigheid”, 
“vrijheid”,  “waarheid”  ens.,  dui  op  die  konstante  tematiek  en  ook  die 
gemeenskaplike  faktor  in  die  meeste  Nederlandse  gedigte  oor  Suid-Afrika 
ten  tye  van  die  eeuwisseling.  Ironieserwyse  was  dit  ook  in  die  later  anti- 
apartheidsfase  die  geval,  toe  die  rolle  vir  die  Afrikaner  heeltemal  omgekeerd 
was  en  hy  i.p.v.  die  verdrukte  die  verdrukker  geword  het! 

Nederland  en  Vlaandere  behoort  tot  die  lande  waar  die  Suid-Afrikaanse 
oorlog  van  1899-1902  die  meeste  beroering  en  emosionele  uitbarstings 
gewek  het.  In  ’n  insiggewende  studie  het  G.J.  Schutte  (1986)  aangetoon 
dat  Nederland  se  belangstelling  vir  Suid-Afrika  in  die  negentiende  eeu  tot 
die  Eerste  Vryheidsoorlog,  prakties  nul  was.  Die  keerpunt  was  die 
Transvaalse  Opstand  van  Desember  1 880.  Dit  bring  ’n  totale  verandering 
in  die  Nederlanders  se  visie  op  Suid-Afrika  mee  en  skep  ’n  onverwagte 
uitbarsting  van  pro-Boer  gevoelens,  wat  volgens  Schutte  (1 981 :9)  deur  ’n 
“nauwelijks  verhulde  uiting  van  een  virulent  Nederlands  nationalisme” 
gestimuleer  was^.  Skielik  word  die  Boere  opgehemel  tot  nasate  van  die 
sestiende-eeuse  Geuse  of  tot  stamgenote  wat  op  ’n  ver  kontinent  ou 
bekende  Dietse  ideale  verdedig  en  nou  deur  een  van  die  magtigste  nasies 
ter  wêreld  bedreig  word.  ’n  Voorheen  ongekende  gevoel  van  verwantskap 
laai  onverwags  op  en  hou  vir  ’n  lang  tyd  stand  in  Nederland  en  Vlaandere. 
Vanaf  omtrent  1 880  tot  in  die  eerste  dekade  van  die  twintigste  eeu  word  dit 
gestalte  gegee  in  ’n  eindelose  reeks  geskrifte  en  toesprake. 

Dit  sou  verkeerd  wees  om  hierdie  tendens  net  as  ’n  vorm  van  nasionalisme 
te  interpreteer.  Die  simpatie  vir  Suid-Afrika  van  talle  Nederlanders  en 
Vlaminge  moet  beslis  ook  binne  die  diskoers  van  die  Dietse  of  Groot- 
Nederlandse  idealisme  gesien  word,  wat  in  die  laaste  kwart  van  die  vorige 
eeu  en  die  eerste  helfte  van  hierdie  eeu  prominent  was  in  die  geesteslewe 
van  die  tyd.  Dit  het  omstreeks  die  eeuwisseling  die  ideaal  van  ’n  Groot- 
Nederlandse  “cultuurimperium”  (Schutte  1 981 : 1 0)  laat  ontstaan,  wat  deur 
Paul  Kruger  se  sogenaamde  Hollanderpolitiek  sekerlik  in  die  hand  gewerk 
is.  Ook  die  oprigting  van  die  verenigings  soos  die  Nederlandsch  Zuid- 
Afrikaansche  Vereniging  (NZAV)  of  die  Algemeen  Nederlandsch  Verbond 
(ANV)  het  daartoe  bygedra  “om  die  Groot-Nederlandse  gedagte  te 

bevorder^  en  tot  die  eenheid  van  al  die  Dietse  stamgenote  by  te  dra'*.  In 
die  oë  van  heelwat  Hollanders  was  Transvaal  ’n  soort  “Nieuw  Nederland’’ 
of  twaalfde  provinsie  van  die  vaderland. 

Suid-Afrika  met  sy  enorme  grondgebied  sou  ’n  groot  kulturele  (en  natuurlik 
ook  ekonomiese)  afsetgebied  met  geweldige  moontlikhede  vir  Nederland 
kon  word.  Met  die  oog  daarop  is  die  Nederlandsch-Transvaalsche 
Kolonisatie  Maatschappij  opgerig.  Die  Britse  aggressie  teen  die 
Boererepublieke  het  gevolglik  vir  ’n  groot  deel  van  die  Nederlandse  stam 
gelykgestaan  met  ’n  oorlogsverklc'.ring  aan  die  land.  Dit  was  egter  nie  die 
amptelike  standpunt  van  die  Nederla^dse  regering  nie,  wat  nie  gedurf  het 
om  ’n  bevriende  nasie  en  gewaardeerde  handelsvennoot  teen  hom  in  die 
harnas  te  ja  nie. 

Teen  die  tyd  dat  die  Anglo-Boereoorlog  in  1899  losbars,  was  die  anti-Britse 
gevoel  in  die  Lae  Lande,  Frankryk  en  Duitsland  besonder  sterk,  nie  alleen 
vanweë  die  rasverwantskap  nie,  maar  omdat  Engeland  se  oormag  as  ’n 
bedreiging  vir  Europa  beskou  is.  Vanuit  Nederland  word  talle  petisies  van 
verenigings  en  belangegroepe  “Aan  de  Britse  natie”  gerig  en  in  Septem- 
ber  1 899  stuur  koningin  Wilhelmina  ’n  brief  aan  haar  tante,  koningin  Victo- 
ria,  om  haar  “feelings  of  horror  which  affect  me  at  the  idea  of  war”  uit  te 
druk.  Wanneer  president  Kruger  later  danksy  haar  tussenkoms  met  die 
slagskip  “Gelderland”  na  Europa  oorgebring  word,  word  hy  in  Nederland, 
Vlaandere  en  Frankryk  as  ’n  volksheld  onthaal  en  word  strate  en  pleine  in 
talle  Nederlandse  stede  na  hom  en  ander  Boeregeneraals  genoem®.  Die 
entoesiasme  en  histerie  wat  die  volk  op  die  been  bring  om  hulle  helde  te 
sien,  is  vergelykbaar  met  die  vreugde  by  die  massale  opkomste  vir  Nelson 
Mandela  tydens  sy  besoek  aan  Nederland  ongeveer  negentig  jaar  later. 
Dit  is  vir  ’n  mens  tans  nie  meer  moontlik  om  die  geweldige  invloed  wat  die 
Boere  se  stryd  op  die  Nederlandse  nasionale  gevoelslewe  van  die  dae 
gehad  het,  in  te  dink  nie.  Nasionalistiese  gevoelens,  gestimuleerdeur  Dietse 
idealisme,  was,  soos  gesê,  belangrike  faktore  in  die  spel.  Daar  moet  egter 
ook  met  ’n  groot  dosis  romantisering  en  idealisering  rekening  gehou  word. 
Watter  rol  die  populêre  skrywer  Louwrens  Penning  se  Suid-Afrika  romans 
in  hierdie  konteks  gespeel  het,  sal  waarskynlik  nooit  presies  gekwantifiseer 
kan  word  nie.  Sy  reeks  gewilde  romans  met  hulle  ongenuanseerde  en 
eensydige  karakteriserings®,  uitgegee  in  ses  “omnibusse”  of  versamel- 
bundels  wat  tussen  1896  en  1924  verskyn  het  en  waarvan  sommige  in 
oplaes  van  tot  100  000  gedruk  is,  het  sonder  enige  twyfel  ’n  sterk  invloed 
uitgeoefen  op  die  geïdealiseerde  beeld  wat  baie  mense  van  die  destydse 
Suid-Afrika  gehad  hef . Volgens  Ester  (1 979: 28)  is  die  Suid-Afrika  van  die 
eeuwisseling  gesien  as  die  teenoorgestelde  van  die  Europese  dekadente 
stadskultuur  en  as  die  land  “waar  godvruchtige  mensen  tevreden  leefden 
van  de  gezonde  producten  van  hun  zinvolle  landarbeid”.  Dié  siening  van 
die  “rural  myth”  (Van  Wyk  Smith  1978:  250)  was  ’n  tipiese  verskynsel  van 
die  laat  negentiende-eeuse  geïndustrialiseerde  en  ontnugterde  samelewing 

in  Europa.  Dit  het  gelei  tot  projeksies  van  die  Suid-Afrikaanse  republieke 
as  vreedsame  utopias  wat  deur  patriargale  of  argetipiese  figure  soos  die 
presidente  Steyn  en  Kruger  sinvol  geregeer  word.  Soos  ons  verder  sal 
sien,  het  dié  siening  selfs  op  iemand  soos  P.C.  Boutens  invloed  uitgeoefen, 
soos  blyk  uit  sy  gedig  oor  Paul  Kruger.® 

Ook  in  Vlaandere,  waar  die  boeke  van  Penning  minder  bekend  was,  het 
die  Suid-Afrika  simpatie  op  ’n  grondslag  van  idealisering  voortbestaan.  In 
dié  deel  van  die  Nederlandse  taalgebied  is  die  mitevorming  gestimuleer 
deur  die  feit  dat  dit  gebloei  het  in  ’n  gemeenskap  wat  homself  ook  bedreig 
gevoel  het  deur  ’n  veel  groter  en  aggressiewe  kultuur.  Wat  Frankryk  vir 
Vlaandere  was,  was  Engeland  vir  Suid-Afrika.  Vlaandere  het  homself  al 
vanaf  die  begin  van  die  veertiende  eeu  tot  en  met  die  Napoleontiese  tydperk 
met  wapengeweld  moes  verdedig  teen  Franse  leërmagte.  Vlaandere  was 
in  die  stadium  ook  volop  in  die  stryd  van  sy  Vlaamse  Beweging  teen  die 
Frans  georiënteerde  regering  van  België  gewikkel.  Parallelle  met  Suid- 
Afrika  het  voor  die  hand  gelê,  nie  in  die  minste  mate  in  die  diskoers  van 
die  opposisie  tussen  die  klein,  hoofsaaklik  plattelands  gewortelde 
gemeenskap  en  die  groot  gesofistikeerde  nasie  met  sy  imperialistiese 
neigings  nie.  Dié  diskussie  en  die  ideaal  van  die  groot  eenheid  van 
Vlaminge,  Nederlanders  en  Afrikaners  is  die  rooi  draad  wat  in  die  geskrifte 
van  laat  negentiende  eeuse  Vlaamse  nasionaliste  soos  o.m.  Paul  Fredericq, 
Julius  Vuylsteke  en  die  latere  fanatieke  Cyriel  Verschaeve,  outeur  van 
o.m.  Voortrekkerspad  (1941),  gevolg  kan  word.  Sy  tydgenoot,  René  de 
Clerq  se  “Lied  van  Groot-Nederland’’  (in  Smits  1943:  219)  is  ’n  tipiese 
voorbeeld  van  die  denke: 

Hollandsch,  Vlaamsch,  Zuid-Afrikaans 
Slechts  de  naam  is  anders, 

Boven  ’t  vlak  des  oceaans, 

Boven  ruimte,  boven  tijd, 

Staan  wij  in  een  der  geesten  strijd 
In  weelde  en  nood, 

Trots  krijg  en  dood, 

Drieéénig  groot. 

Groot-Nederlanders. 


Die  ideaal  van  taalekspansie  na  ’n  ander  kontinent  het  ongetwyfeld  ook  ’n 
groot  rol  gespeel  in  die  denke  van  die  Vlaamse  intelligentsia,  met  die  gevolg 
dat  die  idee  ook  deel  kon  wees  van  die  Dietse  diskoers  wat  in  die  tyd 
prominent  was  in  Vlaandere.  Dit  was  op  sy  beurt  weer  deel  van  die  pan- 
Germaanse  diskoers,  waarby  gedroom  is  van  die  eenheid  (by  implikasie: 
die  meerdenAraardigheid)  van  die  Germaanse  ras. 

Die  groot  ironie  van  die  Vlaamse  vurigheid  vir  Suid-Afrika  is  dat  die  enorme 
godsdienstige  kloof  tussen  die  Vlaminge  en  die  Afrikaners,  nie  die  Vlaamse 
entoesiasme  gedemp  het  nie,  des  te  meer  nog  omdat  sowel  die  eng 

Katolisisme  van  die  begin  van  hierdie  eeu  en  die  nougesette  Calvinisme 
albei  baie  onverdraagsaam  was  t.o.v.  ander  vorms  van  Christendom.  Waar 
die  Calvinisme  van  die  Nederlanders  vir  heelwat  Vlaminge  wel  ’n  hinderpaal 
was,  is  dit  totaal  genegeer  in  die  Vlaminge  se  persepsie  van  die  Afrikaners, 
selfs  (en  veral)  by  iemand  soos  die  fanatieke  Cyriel  Verschaeve,  wat  ’n 
katolieke  priester  was.  Die  groot  afstand  tussen  die  twee  lande  en  veral  ’n 
vorm  van  idealisering  het  daartoe  bygedra  dat  bepaalde  fundamentele 
verskille  oor  die  hoof  gesien  is. 

Die  groot  hoeveelheid  Nederlandse  gedigte  wat  in  die  konteks  van  die 
Eerste  en  veral  die  Tweede  Vryheidsoorlog  geskryf  is,  het  in  die  loop  van 
die  jare  in  ’n  verskeidenheid  van  koerante,  tydskrifte,  digbundels, 
bloemlesings  en  geleentheidspublikasies  verskyn.  Die  meeste  van  die 
tekste  het  op  die  rakke  van  ouer  biblioteke  en  argiewe,  soos  bv.  die  Suid- 
Afrikaanse  Instituut  te  Amsterdam  of  die  Archief  en  Museum  van  het  Vlaams 
Cultuurleven  te  Antwerpen,  onder  die  stof  verdwyn.  Mens  dink  hier  aan 
tydskrifte  soos  Op  Voor  Transvaal,  Transvaal,  Antwerpen-Transvaal,  Voor 
de  Boeren.  Laasgenoemde  bring  onmiddellik  die  Duitse  Der  Burenfreund 
in  gedagte.  Mens  kan  hier  ook  venwys  na  digbundels  of  bloemlesings  soos 
Transvaliana  (1881)  van  P.  Beets;  Nederíand  en  Afrika  (s.j.)  of  Transvaal 
gedichten.  Een  lauwerkrans  den  Boeren  gevlochten  (1902)  van  M. 
Molenaar;  Kruger  en  zijn  heldenvolk  {1901)  van  F.  Rodenbach;  Boeren- 
Almanak  1902: 123  Liederen  en  gedichten  overden  Transvaalschen  oorlog; 
Leiden-Zuid-Afrika  Album;  Van  Majuba  tot  Spioenkop  van  G.  Antheunis, 
ens.  Die  laaste  bundel  in  ’n  lang  reeks  is  dié  van  D.  Wouters,  Na  veertig 
jaar.  Documents  humains  (1940),  wat  soos  die  Boeren-Almanak  o.m.  ’n 
unieke  versameling  straatliedere  oordie  Boereoorlog  bevat.  Destyds  is  ’n 
hele  aantal  van  die  soort  liedere  op  straat  gesing  en  as  los  blaadjies 
verkoop,  ’n  tradisie  wat  sedert  die  Tweede  Wêreldoorlog  heeltemal 
uitgesterf  het. 

Die  sinvolste  benadering  tot  hierdie  massa  digterlike  tekste  is  om  hulle 
onderte  verdeel  in  die  volgende  twee  hoofkategorieë.  Eerstens  die  meestal 
anonieme  volkspoësie  in  die  vorm  van  straatliedere,  met  as  subgenres 
die  protesliedere,  treurliedere,  lofdigte,  strydliedere  en  ballades.  Hierdie 
soort  spontane  nie-gekultiveerde  gedigte  is  dus  geskryf  om  ofwel  in  die 
strate,  op  kermisse  of  by  bepaalde  geleenthede  voorgedra  en  selfs  gesing 
te  word.  Daarnaas  het  ’n  meer  gekultiveerde  of  verfynde  soort  poësie  oor 
die  oorlog  ontstaan,  wat  afkomstig  is  van  gevestigde  digters  soos  o.m. 
Kloos,  Verwey,  Van  Eeden,  Boutens  e.a.  Ons  sal  hier  natuurlik  slegs  op  ’n 
beperkte,  maar  nogtans  tiperende  seleksie  van  al  die  tekste  konsentreer. 
Die  straatlied  is  ’n  vorm  van  poësie  wat  gewoonlik  nie  as  deel  van  die 
kanon  in  die  literatuur  beskou  word  nie,  waardeur  dit  relatief  min  aandag 
kry  as  genre.  Tog  was  baie  van  die  Middeleeuse  liedere  of  die  sestiende- 
eeuse  Geuselíedere,  wat  nou  wel  tot  die  literêre  kanon  gereken  word, 
oorspronklik  ook  maar  gewone  straatlíedere.  Die  huidige  neerbuiende 

houding  t.o.v.  die  laat  negentiende-  en  die  twintigste-eeuse  straatlied  kan 
nie  geregverdig  word  nie,  al  was  dit  maar  omdat  die  soort  nie-elitêre  teks, 
soos  sy  modelle  van  die  veertiende  tot  die  laat  sestiende  eeu,  regstreeks 
uitdrukking  gegee  het  aan  wat  in  die  hart  en  die  gevoelslewe  van  ’n  breë 
laag  van  die  bevolking  gelewe  het.  “Doggerel  can  express  the  heart”  is 
daar  in  Engeland  omstreeks  die  eeuwisseling  gesê  (vgl.  Van  Wyk  Smith 
1 978:  IX).  So  was  dit  ook  in  Nederland  ten  tye  van  die  Anglo-Boereoorlog. 
Wouters  (1940:  9)  wat  die  fase  self  meegemaak  het,  beweer:  “Het  was 
nog  nimmer  geschied  dat  een  buitelandse  strijd  zo  een  ontroering  in  alle 
lagen  van  het  Nederlandse  volk  verwekte  (...)  en  haat  tegen  alles  wat  Engels 

was. ”  Die  straatlied  was  die  manier  bij  uitstek  waarop  die  ontroering  en 
haat  tot  uitdrukking  gebring  is.  Die  tekste  was  egter  gewoonlik  op 
papierblaadjies  van  minderwaardige  gehalte  gedruk,  in  die  openbaar  gesing 
en  verkoop,  sodat  die  meerderheid  van  hulle  verlore  gegaan  het®. 

Wat  die  straatlied  sterk  van  die  ander  genres  onderskei,  was  die  feit  dat 
dit,  soos  in  die  Middeleeue  en  die  sestiende  eeu,  uit  ’n  teks  bestaan  het 

wat,  in  baie  gevalle  altans,  op  musiek  gesit  is  en  intens  op  die  luisterpubliek 
se  emosies  gewerk  het.  ’n  Tipiese  voorbeeld  van  ’n  opruiende  straatlied  of 
proteslied  is  “Lafhartige  wraak  der  Engelsen”  (Wouters  1 940: 49),  wat  soos 
volg  begin’°: 


Hebt  ge  ’t  gehoord 

Hoe  de  Engelsman  moordt 

In  die  Zuíd-Afrikaanse  oorden. 

Hoe  men  Scheepers,  die  held 

Heeft  terneder  geveld 

Door  beulen  hem  deed  vermoorden. 

Arme  vrouwen  en  kinderen 

Stuurt  men  naar  moordenaarskampen 

O,  wat  een  schande 

Lage  wraak  van  Engeland. 


Die  sterk  anti-Britse  gevoel  is  sekerlik  wel  die  mees  opvallende  element  in 
hierdie  proteslied,  veral  omdat  daar  in  die  langer  eerste  en  die  tweede 
strofe  so  sterk  die  klem  op  die  moordmotief  geplaas  word.  Ewe  prominent 
is  die  beklemtoning  van  die  “vrouwen  en  kinderen”  se  lyding,  wat  natuurlik 
onmiddellik  emosionele  effekte  by  die  luisterpubliek  tot  gevolg  gehad  het, 
veral  omdat  dit  algemeen  bekend  was  dat  hierdie  venvysings  nie  op  fiksie 
(soos  in  baie  straatliedere)  maar  op  feite  berus  het. 

’n  Andertipiese  subgenre  van  die  straatliedere  was  die  treurliedere  wat  by 
die  dood  van  ’n  bekende  figuur  of  ’n  Boeregeneraal  geskryf  en  gesing  is 
en  ook  ongetwyfeld  baie  verontwaardiging  opgewek  het.  Dit  is  byvoorbeeld 
die  geval  in  die  anonieme  “Treurzang”,  gewy  aan  die  nagedagtenis  van 
generaal  P.  Joubert.  Ons  haal  weer  net  die  beginstrofe  aan  met  sy  tipiese 
uitnodiging  tot  die  publiek  om  te  luister. 

Komt,  vrienden  wilt  het  treurig  lied  aanhoren 
En  luister  naar  dit  dubbel  treurig  feit, 

Welk  een  smart  in  Transvaal  werd  geboren, 

Al  door  de  dood  raakte  men  de  dapperste  kwijt. 

Altijd  met  moed  was  hij  naar  het  veld  getrokken, 

Waar  was  te  strijden  voor  de  rechten  van  Transvaal, 

En  in  strijd  steeds  moedig,  onverschrokken, 

Beminde  groot  en  klein  den  generaal." 

Soos  al  dié  soort  liedere  is  hierdie  een  ook  geen  grootse  poësie  nie,  maar 
dit  pretendeer  die  teks  ook  nie.  Die  doelpubliek  was  nie  meer  as  die  gewone 
man  in  die  straat  nie,  wat  in  elk  geval  destyds  nog  nie  bederf  was  deur 
gesofistikeerde  vorms  van  musiek  of  ontspanning  nie.  Die  bedoeling  van 
die  digter  was  om  in  te  speel  op  sterk  gelaaide  emosies  oor  ’n  saak  wat  in 
die  dae  as  iets  van  nasionale  belang  beskou  is. 

Soos  in  Frankryk  en  veral  Duitsland  was  die  populêrste  soort  volkspoësie 
ongetwyfeld  die  ballades  gewees,  wat  ook  weer  ’n  tradisie  voortsit  wat 
sedert  die  Middeleeue  bekend  was.  ’n  Goeie  voorbeeld  daarvan  was  “De 
Transvaalse  Boeren’’  (Wouters  1 940: 64),  wat  baie  van  die  tipiese  kenmerke 
van  die  tradisionele  ballade  vertoon  en  sekerlik  nie  meer  of  nie  minder 
sentimenteel  is  as  byvoorbeeld  die  Middelnederlandse  “Van  twee 
Koningskinderen’’  nie.  Die  bogenoemde  ballade,  verwant  in  stof  met  die 
Duitse  “Der  Bur  und  sein  Kind’’  van  Otto  Heine,  gaan  oor  ’n  man  wat 
teësinnig  toelaat  dat  sy  dertienjarige  seun  Pieter  aan  die  slag  by 
Elandslaagte  deelneem.  Die  vader  raak  gewond  en  na  die  veldslag  vra  die 
sterwende  boer  vir  ’n  Britse  offisier  wat  na  oorlewendes  soek,  om  sy  seun 
vir  hom  te  bring  wat  in  die  stryd  omgekom  het. 

Daar  lag  hij  zacht  slapend,  een  dromend  kindje, 

Met  zijn  krullende  lokken  speelde  de  wind, 

Vlak  naast  hem  zijn  sierlijk  getooide  hoed, 

De  veer  van  zus  Leentje,  ach,  zo  rood  als  bloed. 

’t  Gemoed  van  den  Brit,  anders  zo  ruw,  wordt  week, 

Hij  neemt  Pieter  op,  ja,  zo  koud  en  bleek, 

En  legt  hem  terneer  aan  zijn  vaders  hart, 

Dat  dreigde  te  bersten  van  wee  en  smart. 

Mijn  Pieter,  je  wilde  van  mij  niet  af, 

Nu  dalen  wij  saam  in  hetzelfde  graf, 

Een  vloek  van  ’t  roofzuchtige,  Engelse  rijk 
Een  bee  van  mijn  kind,  nu  der  engelen  gelijk. 

Toen  was  het  gedaan,  in  zijn  armen  omsloot 
Hij  zijn  Pieter  nog  teder,  tot  in  den  dood 
Dus  groet  hem  der  avondzon  laatste  straal; 

Zo  stierven  twee  helden,  daarginds  in  Transvaal. 

Louwrens  Penning  het  hierdie  gebeurtenis  in  sy  roman  De  Leeuw  van 
Modderspruit  (1927)  uit  die  vyfdelige  Wesselsreeks  verwerk  en  nog  ’n 

seun  bygefantaseer,  wat  deur  die  offisier  toegelaat  word  om  sy  pa  en  sy 
jonger  broer  te  begrawe. 

Afgesien  van  die  ballades  word  daar  in  die  loop  van  die  jare  ook  ’n 
geweldige  hoeveeiheid  lofiiedere  en  strydgedigte  ter  ere  van  die 
Transvaalse  helde  geskryf.  Sowel  in  Nederland  as  in  Vlaandere  was  dié 
soort  geleentheid-poësie  besonder  gewild  en  in  talle  koerante  en  tydskrifte 
gepubliseer.  In  Vlaandere  het  selfs  ’n  tydskrif  met  die  naam  Transvaal 
bestaan,  wat  natuurlik  daarop  toegespits  was  om  die  breë  spektrum  van 
pro-Suid-Afrikaanse  gevoelens  gestalte  te  gee.  Die  meeste  gedigte  wat 
mens  daarin  aantref  was  van  Boer-simpatisante  en  het  nou  na  amper  ’n 
eeu  vergete  geraak. 

Lofliedere  is  ook  in  oorvloed  geskryf.  ’n  Voorbeeld  daarvan  is  W.  Zuidema 
se  “Nederland  1569-1899  Transvaal”,  waarin  Paul  Kruger  met  niemand 
minder  as  Willem  van  Oranje  vergelyk  word  nie.  In  dié  trant  is  ook  die 
anonieme  “Hulde  aan  Kruger”,  wat  ’n  variasie  is  op  dieTransvaalse  volkslied 
en  soos  volg  begin: 

Kent  gij  dat  land,  waar  helden  wonen, 

Met  harten  rein  en  zielen  groot? 

Die  waarheid,  recht  en  vrijheid  eren, 

Verdedigen  hun  dierbre  grond? 

Die  helden  hebben  onze  zeden, 

Zij  spreken  onze  moedertaal, 

En  hebben  steeds  met  God  gestreden, 

Voor  ’t  heil  van  hun  dierbaar  Transvaal. 


Tipies  van  die  strydliedere  was  die  aansporing  om  nie  onbetrokke  te  bly 
nie  en  enige  hulpaksie  te  ondersteun.  Tenville  van  die  effek  doen  die 
anonieme  digter  van  “Bede  om  hulp”  (Wouters  1940:  62)  dit  deur  die 
volgende  woorde  in  die  mond  van  die  “gemartelde  Boerenvrouwen  in  de 
concentratie-kampen”  te  plaas: 


Blijf  niet  langar  ledíg  staan, 

Of  helpt  gij  ’t  recht  nog  versmoren, 

Zo  snode  door  Engeland  begaan? 

Hoe  wreed  worden  door  hen  de  vrouwen, 

Ja,  kindren  en  grijsaards  vermoord. 

Europa,  hebt  gij  geen  geweten, 

Behaagt  u soms  deze  moord? 

Soos  die  ballade  kan  mens  hierdie  soort  strydlied  ook  in  die  konteks  van 
’n  ou  tradisie  plaas,  wat  so  ver  soos  Jacob  van  Maerlant  in  sy  veertiende- 
eeuse  “Der  Kercken  Claghe”  of  die  sestiende-eeuse  Geuseliedere 
teruggaan,  waarin  ook  gewetensvrae  voorkom  en  die  leser/luisteraar  tot 
die  stryd  aangespoor  word. 

Teenoor  hierdie  verskillende  vorms  van  volkspoësie  kan  mens  die  gedigte 
plaas  van  ’n  aantal  gevestigde  Nederlandse  digters  wat  ook  sterk  standpunt 

gekies  het  ten  tye  van  die  Anglo-Boereoorlog.  Die  verontwaardiging  oor 
die  onreg  wat  Engeland  in  die  subkontinent  gepleeg  het,  weerklink  beslis 
ook  in  die  hoër  range  van  die  literêre  gemeenskap.  Die  bekende  Nicolaas 
Beets  skryf  in  Gedichten  byvoorbeeld  die  volgende  verse  oor  die  Engeland 
van  1899; 

Och,  of  gij  eens  ten  volle  kondet  weten 

Wat  afschuw  thans  uw  schoone  naam  ons  baart, 

Hoe  luide  Euroop  de  dag  zou  welkom  heten, 

Die  u de  borst  ontbloot  zag  voor  het  zwaard. 

Veral  die  digters  van  die  Tachtiger-generasie  en  ’n  enkele  Negentiger  het 
in  die  laaste  dae  van  die  negentiende  en  die  begin  van  die  twintigste  eeu 
hulle  stem  verhef  oor  die  onreg  van  die  Boereoorlog:  Kloos,  Van  Eeden, 
Van  Looy,  Verwey  en  ook  Boutens  het  saamgesing  in  die  koor  wat  Engeland 
aangekla  het.  Net  na  die  slag  by  Ladysmith  op  31  Oktober  1899,  skryf 
Frederik  van  Eeden  die  sonnet  “De  geboorte  ener  natie”.  Van  Eeden  was 
egter  nie  die  grootste  digter  van  sy  generasie  nie.  Sy  sonnet  ly,  soos  ’n 
soortgelyke  sonnet  van  J.R.  van  Stuwe,  onder  geforseerde  idealisering 
van  die  Boerestryders,  wat  klaarblyklik  berus  op  eensydige  beriggewing. 
Die  kunsmatigheid  van  die  gedig  word  nog  vergroot  in  die  laaste  terset 
waar,  aan  die  hand  van  mitologiese  beeldspraak,  na  die  straf  van  Engeland 
en  die  geboorte  van  die  Afrikanernasie  verwys  word. 

Van  ’n  meer  hoogstaande  gehalte  was  die  sonnet  “Zuid-Afrika”  wat  Willem 
Kloos  op  20  Maart  1 900  geskryf  het  en  later  in  sy  Verzen  (1 91 3)  gepubliseer 
het: 

Ging  nu  voor  ’t  laatst  de  zon  van  Holland  tanen 
Die,  hoog  en  stout,  in  ’t  verre  Zuiden  stond, 

Omdat  ons  ras  gerechten  strijd  aanbond 
Met  ’t  huurlings-rot  der  diplomaten-vanen? 

Is  dan  de  stem  des  bloeds  een  ijdel  wanen, 

En  draait  het  leven  even  rustig  rond? 

O,  ligt  voor  eeuwig,  met  gesloten  mond, 

Der  vrijheid  lijf  gesmoord  in  bloed  en  tranen? 

Ja,  nu  de  Dietsche  zaak  daarginds  als  dol  spant, 

Blijven  wij  rustig  treuren  over  ’t  lijkje, 

Dat,  Holland’s  kind,  fier  viel  voor  Holland’s  eer! 

Ja,  wij,  de  zonen  van  ons  zwaar,  oud  Holland, 

Wij  die  hier  zitten  in  ons  kalm-log  Rijkje, 

Zien  ’t  aan,  en  zeggen:  “’t  Spijt  ons  wáárlijk  zeer”. 

Willem  Kloos,  voorman  van  die  Tachtigers,  se  voorliefde  vir  sonnette  is 
bekend.  Die  oktaaf-sestet  indeling  word  hier  effektief  uitgebuit  deur  dit  in 
vrae  en  antwoorde  te  struktureer,  wat  naklanke  is  van  ’n  soortgelyke 

dialektiek  in  Vondel  se  “Geuse-Vesper  of  Sieckentroost”.  In  ’n  mengsel 
van  verontwaardiging  en  sarkasme  kla  hy  die  Nederlanders  in  hulle  “kalm- 
log  Rijkje”  se  onverskilligheid  t.o.v.  die  stiyd  teen  “’t  huurlings-rot  der 
diplomatenvanen”  aan.  Opvallend  is  die  venAysings  na  “ons  ras”  (v.3)  en 
“stem  des  bloeds”  (v.5),  wat  moderne  lesers  skok.  Dergelike  rasterme  het 
destyds  nog  nie  die  negatiewe  konnotasies  gehad  wat  dit  later  sou  kry  nie. 
Dieselfde  geld  vir  die  verwysing  na  die  “Dietsche  zaak”  (v.9),  ’n  kwessie 
wat  veertig  jaar  later  in  die  Nederlande  ’n  kwaai  geur  sou  kry.^^  kIoos  sien 
die  stryd  hoofsaaklik  in  terme  van  ’n  inbreuk  op  die  Dietse  ekspansie  wat 
blykbaar  regverdiging  is  vir  die  “gerechten  strijd”.  Die  sterkste  is  hy  eintlik 
begaan  oor  die  mentaliteit  van  sy  landgenote  wat  volgens  hom  te 
gemaksugtig  is  om  veel  om  te  gee  vir  die  lyding  en  onreg  in  Suid-Afrika. 
Die  sonnet  “Aan  een  Transvaalschen  strijde!”  wat  Kloos  se  vrou,  Jeanne 
Reyneke  van  Stuwe,  in  dieselfde  jaar  deur  haar  man  se  toedoen  in  De 
Nieuwe  Gids  (afl.  2,  1900)  gepubliseer  het,  het  te  min  om  die  lyf  om  hier 
daaroor  uit  te  wei. 

Die  Tachtiger  wat  die  meeste  poësie  oor  die  Anglo-Boereoorlog  geskryf 
het,  was  Albert  Verwey.  In  sy  Verzameide  gedichten  (1912)  kan  mens  ’n 
tiental  gedigte  aantref  wat  oor  die  Suid-Afrikaanse  oorlog  handel  of  daarmee 
verband  hou.  Meer  as  die  ander  (^igters  van  sy  generasie,  moet  hy  die 
ontwikkeling  van  die  oorlog  op  die  voet  gevolg  het.  Dit  blyk  uit  gedigte 
soos  o.m.  “Spioenkop”  (’n  siklus  van  vier  gedigte);  “Afrikaansche  slang”; 
“De  Toegela”;  “De  vogelaar”;  “Aan  Malan”;  “Lof  van  Botha”;  “Aan  den 
schrijver  van  ‘Een  eeuw  van  onrecht’”^®  en  “Aan  M.T.  Steyn”.  Laasgenoemde 
gedig  wat  hierna  volg,  is  waarskynlik  die  een  uit  die  reeks  wat  die  meeste 
die  tand  van  die  tyd  weerstaan  het.  Dit  kan  by  die  genre  van  die  lofliedere 
ingedeel  word. 

Uw  naam  staat  niet  bij  de  vermaarde  namen 
Van  hen  die,  wijs  en  lijdzaam,  voor  een  tijd 
Zich  en  hun  volk  - uw  volk  - de  vrijheid  namen, 

Toen  kinderloos  het  slonk  door  sterfte  en  strijd. 

Zij  hebben  zich  niet  voor  die  daad  te  schamen  - 
Gij  bleeft,  een  kranke,  van  den  hoon  bevrijd. 

Ais  straks  de  schaar  - van  kust  en  berg  en  eiland  - 
Gevangnen  komt  en  elke  hoeve  dra 
Op  afgebrande  balken  rijst,  eik  weiland 
Klontert  van  lijken  - huívrend  spit  de  spa  - 
En  ’t  hart  van  elken  Boer  bidt  om  den  Heiland 
Die  zeker  komt:  - dan  slaan  eerst  u zij  ga. 

Eerst  u:  ’t  zij  dat  gij  leeft  of  sterft,  of  lijdend 
Levende  dood  zijt:  in  u leefde  aldoor 
’t  Geloof,  de  Hoop,  de  Liefde  en  heel  u wijdend 
Aan’t  volk  dat  streed  gingt  gij  het  stríjdend  voor. 

En  toen  ’t  niet  baatte  - uw  broedren  zien  ’t  benijdend  - 
Verlamde  uw  hand  zoodra  zij  ’t  zwaard  verloor. 

Uw  hand  verlamde  die  de  veder  voerde 
Als  geen,  in  ’t  pleit  dat  voor  de  vrijheid  drong; 

En  slappen  sterkte  en  wie  weerstreefden  dwong; 

De  vuist  die  stift  en  zwaard  gestaêg  omsnoerde 
Verlamde  eer  me’  om  uw  naam  naast  de  andre  drong. 

Gelukge,  die  nu  altijddoor  zult  leven 
Als  hij  die  nooit  tegen  de  Vrijheid  schreef. 

U is  die  reine  roep  voor  goed  verbleven 
Die  eens  uw  volk  met  u in  d’oorlog  dreef. 

Nu  leef  en  sterf.  Eens  wordt  hij  aangeheven; 

En  Steijn  zal  leven  als  zijn  volk  herleev’  -. 

In  kontras  met  die  ander  gedigte  is  hierdie  een  sekerlik  die  mees  deurdagte 
van  die  reeks.  Dit  is  geskryf  in  dieselfde  tradisie  van  soortgelyke  lofpoësie 
van  Vondel  en  Huygens,  wie  se  werk  Venwey  grondig  geken  het.  Dit  word 
gekenmerk  deur  dieselfde  soort  kompaktheid  en  digtheid  van  taal  en 
beeldspraak  om  ’n  maksimum  aan  ekspressie  te  bereik.  ’n  Visioenêre 
volksleier  in  die  trant  van  die  sestiende-  en  sewentiende-eeuse  stadhouders 
word  bygesit  in  die  literêre  mausoleum  tot  ewige  gedagtenis. 

Een  van  die  treffendste  gedigte  uit  hierdie  periode  is  beslis  die  eerste  van 
die  twee  sonnette  wat  P.C.  Boutens  “Aan  S.J.P.  Kruger”  gewy  het.  Die 
twee  gedigte  wat  albei  in  die  bundel  Stemmen  (1 920)  voorkom’'*  en  waarvan 
hier  slegs  die  eerste  weergegee  word,  is  geskryf  na  aanleiding  van  die 
besoek  van  die  beroemde  Boereleier  aan  Amsterdam. 

Waar  felle  schaduw  tiert  noch  zonneschijn 
In  Westerland,  dat  door  zijn  wolkgeloken 
Vensteren  ’t  daglicht  kleureloos  gebroken 
Voelt  schijnen,  artsenij-verdoofde  pijn; 

Hier  waar  moê  slaven  in  hun  schemermijn 
Geruischloos  over  ’t  vreugdloos  werk  gedoken 
Leven  en  sterven  en  de  onuitgesproken 
Waarheid  meêneme’  in  ’t  euwiglijk-stilzijn,  - 

Hoe  staat  hier  plotseling  de  scherpgekante 
Toren  van  uw  slagschaduw,  Groote  Grijze, 

Eenig  massief  in  ’t  neevlig-transparante?  ... 

Is  het  dan  waar,  wat  geen  gelooven  kon, 

Dat  nog  menschschoudren  boven  wolken  rijzen, 

Menschoogen  opzien  in  Gods  simple  zon? 

Soos  Kloos  buit  Boutens  die  teëstelling  wat  die  tradisionele  sonnetstruktuur 
hom  bied  ten  volle  uit.  In  die  twee  kwatryne  laat  hy  die  klemtoon  verai  op 
die  grouheid  en  kleurloosheid  van  die  Hollandse  landskap  en  sy  bewoners 
val:  ’n  wêreld  waar  slawe  “in  hun  schemermijn’’  vreugdeloos  !ewe.  Die 
tersmes  word  vervolgens  gebruik  om,  by  wyse  van  kontras,  Kruger  as  ’n 

soort  Úbermensch  voor  te  stel  wat  die  grysheid  oorstyg  en  die  vermoë  het 
om  op  te  kyk  “in  Gods  simple  zon”.  Sy  verskyning  openbaar  ’n  skielike 
bron  van  lig  en  helderheid  in  die  somber  landskap.  Onvermydelik  kom 
Boutens  se  Platonies  gekleurde  lewensvisie,  tipies  van  die  laat  negentiende- 
eeuse  Simbolisme,  na  voor;  Kruger  word  gemitologiseer  tot  ’n  wese  wat 
bomenslike  en  selfs  godlike  proporsies  aanneem  en  heilbrenger  uit  ’n  ander 
wêreld  is’®.  Hierdie  soort  vergoddeliking  van  ’n  vereerde  leier  was  nie 
ongewoon  in  die  Europa  van  die  jare  nie.  In  Frankryk  het  digters  Kruger  tot 
’n  “héros  divin”,  ’n  goddelike  held,  of  ’n  “sublime  pélérin”,  ’n  verhewe  pelgrim, 
bestempel.  (vgl.  Van  Wyk  Smith  1 978;  275).  ’n  Nederlandse  tydgenoot, 
A.  van  Collem,  sien  hom  in  sy  gedig  “Kruger”’®  as  ’n  reïnkarnasie  van 
King  Lear  wat  die  swakhede  van  ’n  siek  Europa  kom  opwys. 

Met  die  beëindiging  van  die  Anglo-Boereoorlog  in  1902  het  die 
belangstelling  van  Nederlandse  pro-Suid-Afrika  aktiviste  nie  onmiddellik 
verdwyn  nie.  Dit  word  nog  geruime  tyd  gestimuleer  deur  die  romans  van 
Louwrens  Penning,  wat  tot  kort  voor  die  Tweede  Wêreldoorlog  gereeld 
herdruk  is.  In  die  volkstradisie  bly  die  herinnerings  aan  die  Boereoorlog 
nog  lank  daarna  selfs  voortbestaan,  soos  die  kort  gedig  van  Gerard  den 
Brabandergetuig; 

Ik,  kleine  slaaf  van  poëzie  en  taal 

mij  was  ter  borst  de  eerste  melk  al  schraal. 

Zó  droef,  zo  dun  klonk  het  moedermonds  verhaal, 
waar  het  kanon  in  doorklonk  van  Transvaal, 
en  zo  vol  tranen  was  het  kleine  lied 
van  bruut  verraad  en  simpel  boers  verdriet, 
dat,  wat  mij  voedde,  woord  en  melk  en  brood, 
dit  al  doortrokken  was  van  dood  en  dood. 

In  Vlaandere  het  die  belangstelling  ook  lank  standgehou,  maar  ’n 
bykomende  verskynsel  daar  is  dat  die  vurigheid  vir  die  verafgeleë  land 
meestal  binne  die  konteks  van  die  Vlaamse  Beweging  en  die  regs 
georiënteerde  Dietse  saak  geplaas  is.  In  1941  raak  die  fanatieke  Cyriel 
Verschaeve  nog  in  vervoering  oor  generaal  De  Wet,  wat  in  so  baie  tekste 
in  die  Lae  Lande  en  Europa  in  die  algemeen  vereer  is.  In  sy  boek 
Voortrekkerpad  {1941)  Xreí  mens  nog  ’n  herdenkingsgedig  aan  waarin  die 
ou  generaals  De  Wet  en  Botha  teen  mekaar  uitgespeel  word.  Die  eerste 
strofe  daan/an  lui  soos  volg; 

Nu  ben  ik  om  uw  daad  verrukt, 

De  Wet, 

Te  dulden  wat  onduidbaar  drukt, 

Dat  is  een  smet; 

Den  moord’naar  van  zijn  vaderland 
Te  reiken  gul  de  vriendenhand, 

Dat  eerst  is  schand! 

Maar  die  kleeft  nooit  op  u, 

De  Wet. 

Na  die  Tweede  Wêreldoorlog  raak  die  geskil  in  die  vergeethoek.  Wanneer 
die  apartheidsbeleid  geïntroduseer  word,  word  dit  ook  stadig  maar  seker 
onmoontlik  om  pro-Suid-Afrikaanse  tekste  gepubliseerte  kry.  Tog  sal  daar 
in  Nederland  en  Vlaandere  in  die  tweede  helfte  van  hierdie  eeu  nooit 
naasteby  soveel  anti-Suid-Afrikaanse  poësie  verskyn  as  wat  daar  ooit  ten 
gunste  van  die  Afrikaner  in  sy  stryd  teen  die  Engelse  gepubliseer  is  nie.  In 
Vlaams-nasionalistiese  kringe  het  die  simpatie  vir  Suid-Afrika  trouens  nooit 
verminder  nie,  ook  nie  ten  tye  van  die  kulturele  boikot  en  die  anti- 
apartheidsbetogings  nie. 

Voetnote 

' Hierdie  is  die  eerste  van  ’n  reeks  van  drie  artikels  oor  die  persepsie  van  Suid-Afrika  in 
die  Nederlandse  poësie  van  1890-1990. 

2 Schutte,  G.J.  etal.  1981:9.  Sien  ook  in  hierdie  verband  De  Graaff,  R.J.H.  1993. 

3 DeJong,  1990:  114* 

“ Die  afkorting  ANV  is  in  die  logo  van  die  vereniging  se  tydskrif  geruime  tyd  geïdentifiseer 
met  Afrika,  Nederland,  Vlaanderen. 

^ Daar  bestaan  twyfel  of  koningin  Wilhelmina  self  die  bevel  gegee  het  om  die  “Gelderfand” 

te  stuur.  Volgens  die  pas  uitgegewe  dagboeke  van  H.W.  de  Beaufort,  wat  van  1899- 
1902  Nederlandse  minister  van  buitelandse  sake  was,  was  dit  sy  kollega  wat  hom  op 
die  idee  gebring  het  om  die  genoemde  skip  wat  toevallig  in  die  Rooi  See  gevaar  het,  na 
Loren^o  Marques  om  te  lei  om  Kruger  op  te  haal.  (vgl.  Heldring  1993) 

® Min  of  meer  soos  die  van  Hendrik  Conscience  vroeër  in  Vlaandere. 

^ Penning  se  werk  word,  merkwaardig  genoeg,  nog  steeds  herdruk  ín  Nederland, 
vanselfsprekend  in  veel  kleiner  oplaes  as  vroeër. 

® Sien  bladsy  16. 

® Vanweë  die  vlugtige  aard  van  hierdie  tekste  het  die  musiek  meestal  verlore  gegaan. 
Daar  is  dikwels  gebruik  gemaak  van  bekende  melodieë  soos  “Piet  Hein”,  “Merc  toch 
hoe  sterck”  ens. 

Die  volkspoësie  oor  die  Boereoorlog  kan  hier  slegs  in  fragmente  aangehaal  word  omdat 
die  meeste  van  hierdie  gedigte  te  lang  is:  tien  tot  selfs  twintig  strofes  was  nie  ongewoon 
nie. 

" In  dieselfde  trant  is  F.W.  Reitz  se  “Commandant  Danie  Theron”  (Oorlogs  en  andere 
gedichten,  1910)  wat  soos  volg  begin:  “Opden  5den  September  stierf  Danie  Theron  / 
Een  der  dapperste  krijgsmannen  onder  de  zon  / Zelfs  zij,  die  nooit  weenden,  die  stortten 
een  traan  / Toen  zij  hoorden  dat  Danie  was  heengegaan.” 

Soortgelyke  taalgebruik  kry  mens  ook  byvoorbeeld  in  die  gedig  “Aan  onze  stam-  en 
taalbroeders  DE  BOEREN”  (De  Vlaamsche  School,  Jan-Maart  1900,  p.  15-17)  wat 
begin  met  “Treedt  nader,  vrienden  van  Dietschen  bloed  ...”) 

^3  Die  genoemde  boek  (oorspronklik  Eene  eeuw  van  onrechtj  was  eintlik  van  J.C.  Smuts, 
maar  in  Nederland  is  dit  in  1899  uitgegee  onder  die  naam  van  F.W.  Reitz,  wat 
staatssecretaris  van  die  Zuid-Afrikaansche  Republiek  was. 

Oorspronklik  in  De  Gids,  65,  1901,  p.8-9. 

Interessantheidshalwe  kan  hier  vermeld  word  dat  Anna  M.  Louw  die  titel  van  haar 
roman  Die  groot  Gryse  (1968)  aan  Boutens  se  gedig  ontleen  het.  Boutens  heí  ook  ’n 
gedig  aan  M.J.G.  Scheepers  gewy  toe  Ig.  op  18  Jan.  1902  gesneuwel  het.  Dithet  ook 
in  Stemmen  verskyn. 

'®  Ons  Tijdschrift,  5,  1901,  p.  79. 

Ilse  van  Staden 


Droog 

Vyfuur  op  ’n  oggend  wat  al  winter  kon  wees 
of  tien  oor  vyf  miskien, 
onder  blou  lakens 

wat  soos  seë  rondom  vaak  kan  kabbel, 

lyk  jou  voete  soos  die  van  ’n  vis 

en  visse  kan  nie  slaap  nie, 

kan  net  oop-oë  rus 

in  koue  waters  soos  die  oggend. 

As  die  wind  weer  effe 

uit  poorte  teen  die  gordyne  dein, 

kan  jy  jou  verbeel  dis  golwe 

wat  soos  verkeer  buite  jou  venster  raas. 

Maar  sonder  die  water 

se  wieg  onder  jou  lyf 

bly  die  slaap  van  twee-uur  af  al  talm 

terwyl  jou  drome  wakkerder 

as  donderstorms  word, 

maar  droog 

hier  diep  waar  visse 

die  reën  nooit  voel  nie. 

Maklike  metamorfose 

Hier  is  die  kind  met  die  webbe 

wat  vliesig  tussen  sy  vingers  span 

en  tussen  die  tone  van  sy  voete, 

die  kind  wat  duik  deur  die  vlak  spruit 

waar  ghielemientjies  saamdrom  vir  kos 

en  waterpaddas  skerp  neuse  deur  die  slym  steek. 

En  die  kind  span  sy  spiere  nat  soos  vlerke 
teen  die  water  se  waai 

sodat  babers  tussen  waterlelies  se  groen  stamme  inglip 

en  die  stroom  oor  sy  lyf  toevou, 

span  sy  arms  oop  in  ’n  web 

van  warm  vel  en  skubbe 

en  spoeg  die  lug  in  borrels  by  sy  longe  uit, 

asof  hy  hoort. 

Variasie  op  ’n  tema 


(Eendjie  eendjie  plattepoot 
sy  loop  daar  in  die  watersloot 
sy  sien  vis 

en  kyk  gou  of  dit  ene  is. 

1979) 

Uit  dieselfde  nat  kan  baie  dinge  kom 
en  selfs  vere  kan  soms  onverstoord 
die  vreemdheid  van  die  water  vat, 
nie  net  visse  weet  van  druppels  nie 
en  engele  reën  ook  dikwels  nat. 

In  die  slym  groei  paddavisse  pote, 

sluip  klippe  groenerig  en  glad 

soos  verdwaalde  diere  stroom-af. 

lewers  dryf  deurweekte  blare, 

haak  hoek  en  lyn  aan  leliestingels  en  gemors 

- ek  kon  sweer  dit  is  ’n  vis!  - 

sodat  selfs  woorde  gekoek  en  -kraaines 
in  die  vasgehaakte  lyne  is. 

Wurm  ontwar 

’n  Ruspe  loop  al  hikkerig 
en  stram  ’n  stafie  knettergroen 
verby  en  laat  sy  snare 
styf  geklank  teen  die  bitterbrand 
van  wit  lig  gly. 

Net  somer  kan  sy  metrum  raai 

- die  peuter  polichromigheid  - 
wat  soos  getye  ewigheid 

al  weer  en  weer  ’n  syspil  swaai. 

Helize  van  Vuuren 

Die  mondelinge  tradisie  van  die  /Xam  en  ’n  herlees 
van  Von  Wielligh  se  Boesman-Stories 
(vier  dele,  1919-1921)* 

7kea  a-ka  ti  Opwa,  hi  koa  ki  #enni,  ta;  a //ou:e..,” 

(“neem  dié  stukkie  vleis,  al  is  dit  klein,  want  regte  vleis  is  dit”) 

(D.F.  Bleek,  A Bushman  Dictionary,  1956: 627) 

Opvallend  afwesig  in  Suid-Afrikaanse  literatuurgeskiedenisse  is  enige 
venvysing  na  die  mondelinge  tradisie  van  die  Boesmans.  (Ek  gebruik  dié 
benaming  doelbewus,  in  navolging  van  huidige  antropologiese  praktyk, 
ter  wille  van  helderheid.  Dié  eerste  inwoners  van  suider-Afrika  is  in  1655 
eers  die  Sonqua  genoem,  vanaf  1682  het  die  Nederlandse  setlaars  van 
die  “Bosjesmans”  gepraat  - wat  in  Engels  as  “Bushmen”  vertaal  is.  Die 
Duitse  antropoloog,  Schultze  Jena,  het  in  1928  die  aandag  getrek  na  die 
terme  Khoikhoi  en  San,  en  die  woord  Khoisan  gemunt.  Twee  jaar  later 
gebruik  Schapera  die  term  in  sy  The  Khoisan  Peoples  of  South  Africa 
(1930)  (Tobias,  1978:  3).  Maar  onlangse  navorsing  wys  daarop  dat  “San” 
’n  skeldnaam  is  wat  boemelaar,  ‘rondloper’  beteken,  ’n  naam  deur  die 
Khoikhoi  of  Hottentotte  aan  die  Boesmans  gegee  as  gevolg  van  hul 
nomadiese,  oënskynlik  ongebonde  bestaan  sonder  vee  of  vaste  tuiste.  Ek 
is  bewus  van  die  negatiewe  konnotasie  wat  die  benaming  Boesman  in  die 
verlede  gedra  het,  maarvireenduidigheid  en  ter  wille  van  begrip  word  dié 
naam  tog  gebruik,  met  die  doei  om  die  woord  te  neutraliseer  en  uiteindelik 
van  sy  negatiewe  konnotasies  te  suiwer,  Waar  moontlik  word  die  spesifieke 
taalgroep,  byvoorbeeld  die  /Xam  of  die  Ju/’hoan,  liefs  by  hul  naam  vir  hulself 
genoem.) 

In  ’n  debat  oor  vernuwing,  demokratisering  van  die  letterkunde  en  die 
omskrywing  van  identiteit  in  suider-Afrika,  is  een  van  die  tradisionele  vorme 
wat  dringend  nodig  het  om  herontdek  te  word  as  deel  van  ons  literêre  en 
kulturele  erfenis,  die  mondelinge  tradisie  van  die  /Xam.  Die  versameling 
van  hul  mites,  verhale,  liedere  en  dokumentering  van  die  taal  het  veral 
neerslag  gevind  in  die  publikasies  van  Bleek  en  Lloyd  (1 911 , 1 924, 1 931  - 
37, 1956)  maar  in  Afrikaans  ook  in  die  werke  van  Von  Wielligh  en  Marais 
(1919-1921,  1927).  Hierdie  gemarginaliseerde  vorme  vereis  herinkor- 
porasie  in  wat  ons  beskou  as  die  korpus  van  Suid-Afrikaanse  letterkunde. 
Die  ‘herwinning’  van  die  /Xam  verhale  - in  ’n  parallel  met  die  herontdekking 
van  die  rotskuns,  waarvan  sommige  terugdateer  na  27,500  voor  die  huidige 


* Hierdie  artikel  is  eers  as  ’n  lesing  aangebied  by  die  ALV-kongres,  Universiteit  van  Port 
Elizabeth,  op  1 Oktober  1994. 

jaartal  - het  ernstige  implikasies  vir  ’n  nuwe  begrip  nie  net  van  ons 
literatuurgeskiedenis  nie,  maar  ook  vir  Suid-Afrikaanse  geskiedskrywing. 
David  Lewis-Williams  het  onlangs  (by  die  eerste  kongres  oor  representasie 
van  die  “Bushmen  people  of  southern  Africa”,  4-7  Augustus  1994  by  die 
Witwatersrandse  universiteit)  opgemerk  dat  die  moontlikheid  hierin 
opgesluit  lê  van  ’n  verenigende  geskiedenis,  inklusief  van  al  die  mense 
van  Suid-Afrika,  eerder  as  die  gefragmenteerde  ‘wit’  en  ‘swart’ 
geskiedenisse  wat  ons  op  die  oomblik  het.  Ntongela  Masilela  het  ook  vroeër, 
in  Matatu,  al  daarop  gewys  dat  dié  henwinning  van  dié  kultuur  ’n  manier 
sou  wees  om  die  destruktiewe  wedywerende  nasionalismes  wat  ’n  nie- 
rassige  samelewing  in  Suid-Afrika  bedreig,  te  omseil. 

In  ’n  spanpoging  vanjaar  aan  die  Universiteit  van  Natal  om  die  konsep 
“Suid-Afrikaanse  letterkunde”  te  herbedink,  het  ek  onder  andere  die 
mondelinge  tradisie  van  die  /Xam  vir  my  rekening  geneem.  Bleek  & Lloyd 
se  Specimens  of  Bushmen  Folklore  (1911),  “Customs  and  Beliefs  of  the 
/Xam  Bushmen”  (in  Bantu  Studies  1931-1936)  en  The  Mantis  and  his 
Friends  (1924)  was  die  vernaamste  primêre  bronne  vir  dié  studie  op  MA- 
vlak  in  Engels.  Van  die  begin  af  was  dit  duidelik  dat  ’n  rekonstruksie  van 
die  mondelinge  tradisie  van  die  nou  uitgestorwe  /Xam  nie  net  kon  steun  op 
die  versamelde  verhale  en  informasie  in  die  publikasies  van  Bleek  en  Lloyd 
nie,  maar  dat  dit  ook  interdissiplinêre  navorsing  benodig.  Kennisname  van 
die  geskiedenis  van  die  /Xam  in  prehistoriese  en  koloniale  tye,  van 
argeologiese  en  antropologiese  bydraes,  selfs  van  studies  oor  hul  rotskuns 
- al  dié  uiteenlopende  velde  moes  bygehaal  word  om  enigsins  toegang  tot 
en  begrip  van  dié  mense  se  leef-  en  denkwêreld  te  probeer  verkry. 
Rigtinggewend  is  die  werk  van  Megan  Biesele,  Women  like  Meaf  (1993), 
wie  se  kommentaar  op  die  Kalahari  Ju/’hoan  (vroeër  bekend  as  die  IKung) 
net  so  van  toepassing  is  op  die  versamelde  verhale  van  die  /Xam: 


What  I am  suggesting  is  that  folklore,  far  from  being  a kind  of  cultural  froth,  may  actu- 
ally  represent  an  important  phase  in  the  systematics  of  the  knowledge  of  hunter-gath- 
erers.  Blurton  Jones  and  Konner  (...)  make  the  evolutionary  point  that  successful  hab- 
its  of  mind  connected  with  learning,  storing,  and  communicating  survival  information 
will  have  been  strongly  selected  for.  This  selection  pressure  has  left  an  imaginative 
legacy  in  the  expressive  forms,  strongly  imprinted  with  the  attitudes  towards  work, 
social  life,  and  the  supernatural  which  all  aiong  have  been  adaptive  in  the  foraging 
milieu  (1993:  43). 


Volgens  Biesele  het  die  mondelinge  oorgelewerde  verhale  van  die  Ju/’hoan 
die  funksie  van  oorlewings-informasie:  dit  kommunikeer  van  geslag  tot 
geslag  die  kennis  wat  nodig  is  in  die  alledaagse  lewe  om  te  oorleef. 
Dieselfde  funksie  het  die  mondelinge  verhale,  mites  en  liedere  van  die 
/Xam  waarskynlik  in  hul  samelewing  gehad.  As  die  /Xam  verteller  Dialkwain 
in  1 875  in  Mowbray  vir  Bleek  vertel  van  die  gewoontes  van  die  vlermuis  en 

die  ystervark  (1 911 : 247-253)  (“Father  used  to  tell  me  that,  ( ) when  lying  in 
wait  for  a porcupine,  at  the  time  at  which  the  Milky  Way  turns  back,  I should 
know  that  it  is  the  time  at  which  the  porcupine  returns”  *1911 : 253)),  is  hy 
besig  om  kennis  wat  vroeër  onontbeerlik  was  vir  oorlewing,  vir  die 
verkryging  van  voedsel,  te  vertel  op  die  manier  wat  dit  van  ouer  na  kind 
oorgedra  is.  Hierdie  insig  in  die  funksie  van  die  mondelinge  tradisie  van 
jagter-versamelaarsgemeenskappe  soos  die  /Xam,  het  reperkussies  vir 
hoe  ons  dié  verhale  sien.  Nie  net  ‘mooi  stories’  vir  vermaak  nie,  maar  ook 
met  ’n  didaktiese  funksie  binne  ’n  lewende  gemeenskap. 
lets  wat  my  egter  heeltyd  bly  pla  het  by  die  studie  van  Bleek  en  Lloyd  se 
versameling  uit  die  /Xam,  is  die  Afrikaanse  name  en  woorde  wat  van  tyd 
tot  tyd  in  voetnote  en  in  die  tekste  voorkom.  In  “ou  Jantje’  of  //Kabbo  uit  die 
Strontberge,  se  lied  van  die  verlore  tabaksak  (“Famine  it  is,  Famine  it  is, 
Famine  is  here.“  x2, 1911: 235)  voeg  Lloyd  ’n  voetnoot  by  om  te  sê  dat  die 
tabaksak  gesteel  is  deur  ’n  honger  hond  genaamd  “Blom”.  Ook  in  Dorothea 
Bleek  se  A Bushman  Dictionary  wal  in  1956  in  Amerika  uitgegee  is,  vind 
mens  vele  voorbeelde  van  vertalings  uit  verskillende  Boesman-dialekte  in 
Afrikaans.  Onder  die  trefwoord  -//ka,  kry  ons  ’n  inskrywing  oor  bureagen 
vir  “boere”: 


-//ka,  exclamation,  excellent!  see!  Sl.  (L!).  //ká,  //ká.  Ex:  hi  //kwa  n ka,  “-//ka,-//ka”  au 
/xam-ka  #kakken#,  kakken  bureagen  e:  /né  ta,  “maar  my  magtig,  die  ding  is  regte 
lekker”  -they  say,  “excellent,  excellent!”  in  the  Bushman  language,  the  farmers 
are  those  who  say  “but  my  goodness,  the  thing  is  very  nice”  (1956:  547). 


Onder  die  voorbeeldsin  vir//ka:  (anders  uitgespreek  as  die  woord  hierbo) 
wat  beteken  “haematite”  of  rooiklip,  kry  ons  inligting  oor  menstruasie-rites: 
“the  maiden,  she  ornaments  the  spring  with  ‘rooiklip’,  when  she  becomes 
a maiden”  (1956:  547).  Ook  die  name  van  flora  en  fauna  word  dikwels  in 
Afrikaans  gegee,  byvoorbeeld  hamerkop  vir  !hi:n  (1 956: 397),  en  die  ietwat 
amusante  “blenner  vlieg”  vir  “blinde  vlieg”  (lakka  igaua,  1956:  371), 
“blespaard”  (!ai:ten,  1956:  371),  ‘assbos’  vir  !ko-a:  (“a  buGh  used  by  Eu- 
ropeans  for  making  soap,  by  Bushmen  for  stopping  earths”  (1956:  437), 
“bosluis”  vir  !k:uiten  (1956:  451),  “mierkat”  vir  xa:ra  (1956:  257),  of 
!gaugen,  die  effens  desperate  inskrywing,  slegs  in  Afrikaans,  “a  plant, 
Wagembikibos”  (1 956: 397)  vir  “wag-’n-bietjie-bos”.  Besonder  interessant 
is  die  gelykluidende  woord  -se  in  /Xam  vir  see  in  Afrikaans,  met  die 
voorbeeldsin  daarby  wat  spreek  van  ’n  nog  oorvloedige  teenwoordigheid 
van  wild:  waiiten /ku //ke//keja  -se-ta  ikhwa:  “the  springboks  resemble  the 
sea’s  water”,  overgeset  synde,  “die  springbokke  lyk  soos  die  see  se  wa- 
ter”  (1956:  165).  Verder  is  daar  vele  homofoniese  woorde  soos  hut-si  vir 
“hoed”  (1956:  65)  of  hunkeri  vir  “hoendertjie”  (1956:  65). 

Al  dié  heenwysings  het  daarop  gedui  dat  daar  ’n  ontbrekende  skakel  tussen 
die  /Xam  en  Afrikaans  was,  wat  nêrens  in  die  Bleek  en  Lloyd  navorsing 

duidelik  gemaak  word  nie.  In  John  Wright  se  Bushman  Raiders  of  the 
Drakensberg  1840-1870  (1971)  verwys  hy  na  Theophilus  Shepstone  se 
getuienis  in  1850: 

Shepstone  writes  of  the  hatred  the  Bushmen  had  for  the  Afrikaners  owing  to  the  harsh 
treatment  that  the  latter  had  meted  out  to  them  in  the  Cape.  He  also  claims  that  on  one 
occasion  when  some  Bushmen  were  pursued  (...)  they  were  heard  to  speak  Dutch 
fluently,  shouting  out  that  they  would  never  leave  off  harassing  the  Afrikaners  (1971: 
107). 

Of  die  Engelse  setlaars  en  swart  stamme  die  Boesmans  soveel  beter 
behandel  het  as  die  boere,  val  te  betwyfel  na  Wright  se  eie  getuienis,  maar 
hoe  dit  ook  sy,  ook  hierdie  historiese  oorsig  wys  heen  na  ’n  ontbrekende 
skakel  in  die  verhaal  van  intermenslike  verhoudinge  in  Suid-Afrika  in 
koloniale  tye. 

Wat  my  uiteindelik  by  die  herlees  van  Von  Wielligh  se  vierdelige  Boesman- 
Stories  uitgebring  het,  is  die  eienaardige  kommentaar  in  Biesele  se 
bibliografie  (weergegee  as  Von  Weilligh,  G.B.,  sic!): 

“Four  volumes,  two  of  which  are  devoted  to  ‘myths  and  legends’,  and  ‘animal  fables’, 
25  narratives  in  each  category.  Coliected  during  the  1880s  from  /Xam  informants  within 
100  miles  of  Katkop,  where  the  Bleeks  collected.  Contains  several  versions  of  Bleek 
tales.  However,  the  tales  are  in  Afrikaans  and  have  been  translated  to  conform  to 
Afrikaaner  aesthetic  canonsj  (1993:  219). 

Die  afwysende  en  terselfdertyd  onbegryplike  kommentaar  oor  “Afrikaaner 
aesthetic  canons”  kry  sy  waarskynlik  op  ’n  wanbegrypende  manier  uit  Hewitt 
se  Structure,  Meaning  and  Rituai  in  the  Narratives  of  the  Southern  San 
(1986).  Hierin  venvys  hy  na  Von  Wielligh  as 

“a  popular  writer  who  sought  to  encourage  poor  Afríkaaners  to  read.  His  simplified 
stories,  published  in  Afrikaans  were  re-modelled  by  him  to  these  didactic  ends  and, 
unfortunately,  cannot  be  taken  as  reliable  versions  of  /Xam  narratives”  (1986:  18). 

Ironies  genoeg  maak  Hewitt  tog  uitgebreid  van  Von  Wielligh  se  weergawes 
gebruik,  en  erken,  met  betrekking  tot  die  Mantis-mite  oor  die  skepping  van 
die  eland,  “(that)  there  is  no  one  authentic  version  of  this  story,  but,  rather, 
a number  of  combinable  elements”  (1986: 217).  Dit  is  paradoksaal  dat  in 
die  mondelinge  tradisie  “plot”  gemeengoed  is,  en  elke  verteller  verder  kan 
borduur  of  inkleur  na  goeddunke,  maar  dat  Von  Wielligh  se  weergawes, 
volgens  Hewitt  en  Biesele,  minder  aanvaarbaar  sou  wees  as  Bleek  & Lloyd 
se  letterlike  vertalings.  Waarskynlik  speel  die  relatiewe  ontoeganklikheid 
van  sy  publikasies  as  gevolg  van  die  medium  van  Afrikaans,  hierby  ’n 
groter  rol  as  wat  mens  sou  ven/vag.  In  Biesele,  ’n  Amerikaner,  se  formulering 
lê  dit  voor  die  hand  as  sy  sê  “However,  the  tales  are  in  Afrikaans  (Dit 
sou  ’n  interessante  oefening  wees  om  die  vier  dele  te  vertaal  in  Engels,  ’n 

heruitgawe  te  publiseer,  en  te  kyk  wat  dan  die  resepsie  is  in  hierdie  uiters 
snel-uitbreidende  en  kompetatiewe  terrein  van  ‘boesmanstudies’.) 

Meer  positief  as  Hewitt  en  Biesele  was  Lewis-Williams  in  sy  gepubliseerde 
doktorale  studie,  Believing  and  Seeing.  Symbolic  Meanings  in  Southern 
San  Rock  Paintings  (1 981 ).  Hy  merk  in  ’n  voetnoot  op  dat  Von  Wielligh  die 
/Xam  die  eerste  maal  in  1870  in  die  omgewing  van  Calvinia  ontmoet  het, 
en  “Although  some  of  his  material  may  be  suspect,  the  value  of  his  four 
volumes  of  folklore  has,  perhaps,  been  underestimated’’  (1981:  73).  Hy 
gebruik  telkens  waar  Bleek  & Lloyd  hiate  toon,  Von  Wielligh  se  versameling 
om  dié  hiate  aan  te  vul  (1981:  69,  70, 116, 123). 

In  Grové  se  Sakwoordeboek  vanAfrikaans  word  Von  Wielligh  (1 859-1 932) 
omskryf  as  ’n  “volkskrywer”  - wat  iéts  eggo  van  Hewitt  se  siening  van  hom 
(“teaching  poor  Afrikaners  to  read”).  Die  mees  uitgebreide  behandeling 
van  Von  Wielligh  wat  ek  in  ’n  Afrikaanse  literatuurgeskiedenis  kon  vind,  is 
in  P.C.  Schoonees  se  derde  druk  uit  1939  van  Die  Prosa  van  die  Tweede 
Afrikaanse  Beweging.  Schoonees  tree  in  gesprek  met  die  ouer  skrywer 
wat  glo  “net  ondankbaarheid  van  die  geleerdes  ontvang”  het,  en  hy  is  effens 
verskonend  oor  sy  eie  fel  kritiek  in  die  eerste  uitgawe  (1 922),  maar  hy  wys 
daarop  dat  dit  in  teenreaksie  was  op  die  neiging  in  dié  tyd  om  “alles  wat 
maar  net  Afrikaans  was  met  gejuig  in  te  haal  (...)  daar  het  ’n  groot  gevaar 
bestaan,  dat  elke  sommerso  maklik  geselsende  skrywer  vir  ’n  kunstenaar 
kon  aangesien  word.”  (1939:  91).  (Hier  begin  die  weë  van  die  elitistiese 
“hoër”  kunstenaar  duidelik  skei  van  dié  van  die  populêre  skrywer.  Mens 
merk  reeds  die  weg  wat  voorberei  word  vir  Van  Wyk  Louw  en  die  intrede 
van  die  ander  Dertigers.) 

Schoonees  verklaar  ook  dat  “dit  tans  algemeen  erken  word  dat  Von  Wielligh 
se  werk  meer  kultuurhistoriese  as  letterkundige  waarde  besit”  (1939:  91). 
Nietemin  wy  hy  twaalf  bladsye  aan  ’n  deeglike  bespreking  van  elk  van  die 
toe  reeds  gestorwe  skrywer  se  werke.  Vir  die  Boesman-Stories  het  hy 
slegs  skromelik  verhulde  minagting.  Daar  dit  so  insiggewend  is  vir  die 
kunsopvatting  van  die  tyd,  en  die  gebrek  aan  enige  begrip  van  die 
andersoortige  organisasie  en  wette  van  die  mondelinge  tradisie,  haal  ek 
uitgebreid  aan: 

“Minder  aantreklik  is  die  Boesman-Stories,  wat  ons  verplaas  in  ’n  spookwêreld,  waar 
alles  met  toordery  aanmekaar  hang,  die  snaakste  gedaanteverwisselinge  plaasvind 
en  die  allergekste  maneuvers  uitgevoer  word.  In  dié  wonderlike  versinsels  is  daar  weínig 
logiese  gang;  daar  is  geen  klimaks  wat  steeds  die  belangstelling  gespan  hou,  geen 
goeie  motivering,  geen  artistieke,  harmoniese  eenheid  nie.  Meestal  weet  ons  nie 
of  ons  met  mense  of  diere  te  doen  het  nie,  want  ofskoon  die  diere  gewoonlik  enkele 
kenmerkende  eienskappe  behou,  word  die  juiste  maatin  hul  vermensliking  selde  getref, 
en  verrig  hul  dade,  wat  alte  spesifiek  menslik  is.  Vir  die  gewone  leser  bied  die  grillige 
kronkelinge  van  die  Boesmanfantasie  weinig  aantrekliks,  ofskoon  dit  virdie  etnoloog 
waardevolle  gegewens  bevaf  (1939:  97;  vet  druk  deur  my  aangedui). 

Wat  Schoonees  hier  baie  duidelik  laat  blyk,  is  dat  daar  in  sy  kunsopvatting 
geen  begrip  is  van  die  mondelinge  tradisie  nie,  en  dat  hy  daar  geen  ruimte 

voor  het  in  sy  kanon-opvatting  nie.  Vir  hom  moet  kuns  of  literatuur  dit  wees 
wat  die  Boesman-Stories  en  by  implikasie  die  orale  literatuur  nié  is  nie:  dit 
moet  realistiesy^ees,  ’n  mimetiese  element  hê  (nié  ’n  “spookwêreld”  beskryf 
nie),  dit  moet  ’n  logiese  gang  hê  met  ’n  klimaks,  liefs  ’n  artistieke, 
harmoniese  eenheid yorm,  en  te  alle  tye  moet  die  leser  weet  of  hy/sy  met 
mense  of  met  diere  te  make  het  - geen  misterieuse  en  verwarrende 
gedaanteverwisseling  van  mens  na  dier  of  terug  vir  hom  nie.  (Dit  is 
opvallend  dat  hy  in  sy  bespreking  van  Eugéne  Marais  se  werk  in  dieselfde 
uitgawe,  ook  geen  aandag  gee  aan  Dwaalstories  (1927)  waarin  Nampti 
van  meisie  na  leeu  en  terug  verander,  en  later  in  die  ryk  van  die  reënbul 
verdwyn  nie.  Transmogrifikasie  en  die  “grillige  kronkelinge  van  die 
Boesmanfantasie”  was  vir  dié  nugtere  literatuurgeskiedskrywer  kennelik 
een  te  veel.) 

Kannemeyerse  Geskiedenis  van  die  Afrikaanse  Literatuur {banó  1, 1978) 
handel  Von  Wielligh  se  oeuvre  in  ongeveer  twintig  reëls  af.  Vir  hom  is  die 
Boesman-Stories  “optekeninge  uit  die  mond  van  die  Hottentotte  en 
Boesmans,  waardeur  hy  die  vertelkuns,  gesegdes  en  uitdrukkings  van  die 
inboorlinge  naboots”  (1 978:  67).  Dit  wil  dus  lyk  asof  Von  Wielligh  tussen 
twee  stoele  val:  hoewel  sy  Boesman-Stories  indertyd  populêre  leesstof 
was  (dit  het  ook  in  tydskrifvorm  verskyn  en  is  minstens  twee  maal  herdruk), 
sien  Afrikaanse  literatore,  van  vroeër  of  nou,  daar  niks  in  wat  aan  hul  literêre 
maatstawwe  voldoen  nie.  Hul  beskryf  dit  as  “vertelkuns  van  inboorlinge”, 
as  folklore,  en  dié  behoort  duidelik  nie  tot  die  kanon  van  wat  hul  as 
letterkunde  beskou  nie. 

Maardie  etnograwe  en  bestudeerders  van  folklore,  behalwe  miskien  Lewis- 
Williams,  sien  sy  werk  ook  nie  as  heeltemal  geslaagde  folkloristiese 
optekeninge  nie,  omdat  hy 

“die  gedagtes  van  die  Boesmans  in  (sy)  eie  woorde  vertotk;  want  as  daar  ’n  nasie  is 
wat  omslagtig  in  sy  manier  van  vertel  is,  dan  is  dit  seker  ’n  Boesman:  hy  kan  een  en 
dieselfde  ding  oor  en  oor  herhaal,  wat  vir  die  wetenskaplike  ondersoeker  van  belang 
mag  wees,  maar  voorwaar  glad  nie  vir  gewone  lesers  nie”  (Von  Wielligh,  1919:  III). 

Von  Wielligh  erken  dus  hier  dat  hy  die  tiperende  kenmerk  van  die 
mondelinge  vertelling,  naamlik  herhaling,  teruggesnoei  het  ter  wille  van 
groter  toeganklikheid  vir  die  westerse  leser  wat  gewoond  is  aan  die 
geskrewe  verhaal.  Maar  verder  beweer  hy,  het  hy  “’n  Storie  net  so 
neergeskrywe  as  ’n  Boesman  ons  dit  op  sy  gebrekkige  manier  vertel  het” 
(1919:  II). 

’n  Herlees  van  Von  Wielligh  se  vierdelige  Boesman-Stories  maak  duidelik 
wat  Lewis-Williams  al  in  1981  vermoed  het:  by  ’n  herwinning  van  die 
inheemse  stem  van  die  /Xam  en  ’n  rekonstruksie  van  hul  mondelinge 
tradisie  is  hier  materiaal  wat  nêrens  anders  beskikbaar  is  nie.  Dit  betref 
veral  die  eerste  twee  volumes  waarin  “Mitologie  en  legendes”  (1 91 9)  en 
“Dierestories  en  ander  verhale”  (1 920)  vervat  is.  As  ’n  mens  die  versameling 

op  intertekstuele  manier  lees  sáám  met  Bleek  & Lloyd  se  letterlik  vertaalde 
weergawes,  word  onduidelikhede  in  hul  variante  dikwels  opgeklaar, 
aangesien  Von  Wielligh,  anders  as  Bleek  & Lloyd,  nie  letterlik  vertaal  nie, 
maar  vryer,  agter  die  geheelbetekenis  van  die  verhaal  aan.  Ek  volstaan 
met  twee  voorbeelde.  Lloyd  het  1879  ’n  vertelling  van  /Han#kasso 
opgeteken  oor  “What  the  stars  say,  and  a prayer  to  a star”  (1911 : 81-83). 
Hierin  kom  ’n  enigmatiese  gedeelte  voor  oor  die  geluide  wat  sterre 
voortbring: 

The  Stars  are  wont  to  call,  ‘Tsau!  Tsau!”  Therefore  the  Bushmen  are  wont  to  say,  that 
the  Stars  curse  for  them  the  springboks’  ( ) eyes;  the  stars  say,  ‘Tsau!”  they  say,  ‘Tsau! 
Tsau!  I am  one  who  was  listening  to  them.  I questioned  by  grandfather  (Tsatsi)  what 
things  it  could  be  who  spoke  thus.  My  grandfather  said  to  me  that  the  Stars  were  those 
who  spoke  thus.  The  Stars  were  those  who  said,  “Tsau!”  while  they  cursed  for  the 
people  the  springboks’  eyes  (...)  Summer  is  the  time  when  they  sound. 

Because  I used  to  sleep  with  my  grandfather,  I was  the  one  who  sat  with  my  grand- 
father,  when  he  sat  in  the  coolness  outside  (1911:  82-83). 

In  dié  vertelling  van  /Han#kasso  is  die  behoud  van  herhaling,  die  tiperende 
tegniek  van  mondelinge  vertelling,  opvallend,  asook  die  dinge  waaroor 
Schoonees  hom  in  1 939  so  vererg  het  in  Von  Wielligh  se  versameling  - “’n 
gebrek  aan  logiese  gang”,  “geen  harmoniese  eenheid  nie”,  “geen  klimaks”. 
Maar  dis  eers  as  ’n  mens  Von  Wielligh  se  weergawe  in  “Boesman-Gebede” 
lees,  dat  die  oorsprong  van  die  eienaardige  en  poëtiese  “tsau”-geluid 
duidelik  gemaak  word: 

In  die  somer  is  daar  ’n  soort  Sprinkaan-Gogga  wat  saans  “Tsau!  Tsau!”  skree;  dog  die 
Boesmans  wil  nie  weet  dat  dit  ’n  groot  Gogga  is  wat  so  “Tsau!  Tsau!”  maak  nie,  en  sê 
dis  die  Sterre.  Hulle  beweer  dat  die  Sterre  die  blink  oë  van  Leeus,  Tiers,  Wolwe,  Jakkalse, 
Katte  en  Springbokke  vervloek,  omdat  hulle  ook  in  die  donker  blink.  Daarom  sê  hul  dis 
die  Sterre  wat  “Tsau!  Tsau!”  snags  in  die  somemagte  roep  - hulle  vervloek  net  wie 
blink  oë  het  (1919:  190). 

Hierdie  enigmatiese  geluid  word  volgens  Von  Wielligh  dus  deur  ’n  soort 
cicada  of  sonbesie  voortgebring,  en  op  mitologiese  wyse  deur  die  /Xam 
met  die  sterre  en  jagtery  verbind.  (Is  dit  altemit  dieselfde  besie  waarna 
verwys  word  met  “die  periodieke  praai  van  die  potjieriet”  in  Opperman  se 
Kantelkompas?) 

In  1 875  het  Dialkwain  in  die  Katkop  dialek  aan  Bleek  vertel  oor  die  “Habits 
of  the  Bat  and  the  Porcupine”  (1911:  246-253).  Dit  word  aangebied  as 
oorlewingsinligting  vir  die  jagveld  - noodsaaklike  kennis  van  die  gewoontes 
van  vlermuis  en  ystervark,  wat  meestal  saam  boer,  en  deur  die  /Xam  as 
voedsel  beskou  is.  In  ’n  voetnoot  word  gesê:  ‘The  bat  inhabits  the  same 
hole  as  the  porcupine”  (1 91 1 : 247).  In  Von  Wielligh  se  weergawe,  “Ystervark 
en  Vlermuis”  (II:  1920, 142-150)  gebeur  wat  Schoonees  so  geïrriteer  het: 
die  diere  word  beskryf  as  mense  (volgens  /Xam-geloof,  die  oorspronklike 

mense,  na  die  eerste  skepping,  die  “mense  van  die  ougeslag”)  wat  eers 
later  verander  is  in  diere.  Volgens  dié  sprokie  was  die  ystervark  en  vlermuis 
eers  twee  /Xam-weeskinders  met  ’n  wrede  stiefma  wat  hul  min  kos  gegee 
het.  Die  dooie  ma  roep  die  hulp  van  Uil  in,  wat  haar  seun  in  ’n  ystervark 
verander  “sy  pyle,  wat  baie  was,  verander  hy  in  penne  wat  in  die  karos  van 
die  kleinjong  bly  vassteek,  sodat  niemand  hom  durf  aanrand  nie”  (1920: 
1 47).  En  sy  sussie  word  ’n  vlermuis:  “Sy  hou  met  haar  handjies  twee  punte 
(van  haar  klein  karossie)  vas  om  as  vlerkies  te  dien”  (1920: 148):  “En  van 
daardie  tyd  af  woon  Ystervark  en  Vlermuis  saam  in  gate”  (1 920: 147).  Wat 
in  die  Bleek-vertaling  slegs  kennis  van  die  jagveld  was  (vlermuise  en 
ystervarke  hou  saam),  kry  in  Von  Wielligh  se  weergawe  ’n  ekstra  dimensie 
- ’n  poging  om  die  gewoontes  van  dié  diere  te  verduidelik  in  terme  van  ’n 
klassieke  sprokie-model,  die  wrede  stiefmoeder  uit  wie  se  kloue  Hansie 
en  Grietjie  deur  magiese  krag  ontsnap.  Buiten  die  ekstra  verduideliking  in 
Afrikaans  van  die  transformasieproses,  is  dit  bowendien  fassinerend  om 
te  sien  hoe  oud  dié  sprokie-vorm  is,  en  dat  dit  as  oervorm  al  deur  die  /Xam 
gebruik  is. 

Buiten  die  rykdom  van  tekste  in  Von  Wielligh  se  versameling,  is  daar  cok 
’n  besondere  trefkrag  in  sy  taalgebruik,  dikwels  deur  die  konkreetheid 
daan/an,  soos  in  Wolf  se  dogter  wat  begryp  het  “dat  dit  nou  haar  tyd  is  om 
haar  lyf  na  haar  beminde,  Aandskemering,  aan  te  brin^’  (deel  I,  1919: 
166)  of  die  bobbejaan  wat  die  lammers  “moveer”  (deel  1, 1919:  72).  Veel 
belangriker  is  egter  die  intieme  kennis  van  Afrika  wat  via  die  /Xam  en  die 
Afrikaners  se  verhouding  met  die  /Xam  hier  in  Afrikaans  neerslag  gevind, 
en  deel  van  hul  kennis  geword  het.  In  deel  IV  verklaar  Von  Wielligh 
onomwonde  “dit  weet  ons  as  ’n  onbetwiste  feit  dat  Afrika  hulle  land  was  en 
is”  (1921:  183).  In  kontras  met  J.M.  Coetzee  se  onbegryplike  standpunt- 
inname  in  White  writing  (1 990: 44)  en  elders,  dat  die  Afrika-ruimte  nie  deur 
die  wit  setlaars-verbeelding  in  ’n  dialoog  betrek  kan  word  nie,  bewys  Von 
Wielligh  se  Boesman-Storiesen  die  “oral  histories”  en  “testimonies”  daarin 
vervat  van  beide  /Xam  en  boere-getuies,  dat  juis  via  die  kontak  met  die 
eerste  inwoners  van  die  land,  die  Afrikaners  deur  intieme  kennis  van  die 
/Xam  se  taal  en  hul  stories,  gedeel  het  en  ingewy  is  in  kennis  van  die 
bodem,  van  die  Afrika-diere  en  -plante.  (Von  Wielligh  se  naïewe  en 
eienaardige  opvatting  oor  wat  hy  noem  die  “Boesmantaal”  kom  in  Jakob 
Platje  (1921)  na  vore:  “So  moet  die  Boesmantaal  as  ’n  geskenk  van  God 
aan  die  Boesman  beskou  worde”,  1921:  106). 

Daar  is  egter  die  etiese  probleem  waarmee  die  koloniale  geskiedenis  van 
interaksie  tussen  Afrikaanse  boere  en  die  /Xam  ons  konfronteer.  Hoé 
regverdig  mens  die  rekonstruksie  van  die  mondelinge  tradisie  van  ’n 
uitgedelgde  groep  inheemse  inwoners  van  die  land,  uitgedelg  deur  die 
Afrikaanse  boere  in  wie  se  taal  jy  nou  die  herkonstruksie  van  hul  kulturele 
erfgoed  pleeg?  Hoe  kan  ons  vandag  dié  mondelinge  tradisie  hen/vin  as 
deel  van  die  vroeë  Suid-Afrikaanse  letterkunde,  ten/vyl  Von  Wielligh  self  in 

sy  mondelinge  verslae  in  deel  IV  (1921:  37-50)  getuienis  lewer  van  hoe 
tweehonderd  gewapende  boere  op  “’n  Kommando  teen  (sestig)  Boesmans’’ 
die  mense  tot  die  laaste  genadeloos  gejag  het?  Een  van  die  verhale  in 
Von  Wielligh  se  versameling  is  die  mondelinge  vertelling  van  “ou  oom 
Andries  B-’’  oor  ’n  “boesmanjag”  waarop  hy  as  sestienjarige  seun  saam 
met  sy  vader,  veldkornet  van  Namakwaland,  êrens  in  die  eerste  helfte  van 
die  vorige  eeu  gegaan  het.  Omdat  die  Boesmans  glo  so  “astrant”  geraak 
het,  is  gevoel  dat  die  vee-rowery  gestop  moes  word  deur  die  Boesmans  te 
“gaan  vang  of  skiet”  (1 921 : 39).  Terwyl  twintig  man  om  die  beurt  wag  staan 
rondom  die  kop  met  die  grot  waarin  die  /Xam  skuil,  met  die  doel  om  hul 
“met  honger  en  dors  tot  oorgawe  te  dwing”,  gebeur  die  volgende  onder  in 
die  vlakte: 

Daar  was  gelukkig  baie  vyeboshout  om  gedurende  die  nag  die  groot  vure  aan  die  gang 
te  hou;  en  dit  was  die  werk  van  ons  jongspan  om  hout  aan  te  dra  en  water  uit  die 
Grootrivier  aan  te  ry.  Verder gaan  ons jag;  want  daar  was  ’n  menigte  duikers,  steenbokke 
en  patryse.  Ek  alleen  het  In  daardie  tyd  ag  duikers  geskiet,  en  praat  nie  van  die  menigte 
wat  my  maats  omgekap  het  nie.  Dit  het  toe  eintlik  my  werk  geword  om  duikerboudjies 
in  te  sout  en  droog  te  maak.  Ek  het  later  goed  ’n  vyftig  drooggemaakte  wildsboudjies 
om  huis-toe  te  neem. 

Dit  was  vir  my  ’n  baie  lekker  tyd  daar  - ek  kan  amper  sê  die  lekkerste  tyd  wat  ek  op  ’n 
vreemde  plek  deurgebrlng  het. 

Die  omsingeling  duur  langer  as  ons  venwag  het;  dus  het  dle  grootmense  ook  met  hulself 
opgeskeep  geraak-,  want  hulle  kry  niks  anders  te  doen  as  pyp-rook,  pruim  en  koffiedrink 
nie.  Later  het  dit  op  hoog-  en  vérspring  uitgeloop;  verder  was  dit  resiesloop,  jukskei- 
gooi,  tou-trek,  en  nog  meer  ander  speletjies.  Die  tyd  is  ook  nog  kort  gemaak  deur 
stories  te  vertel  (...)  Toe  kon  ’n  mens  stories  van  die  ou  dae  hoor-stories  wat  al amper 
vergeet  was.  Ja,  sulke  tye  maak  ’n  wonderlike  indruk  op  ’n  mens:  jy  hoor  stories  wat 
jou  bybly  tot  dle  laaste  dag  van  jou  volle  verstand.  ’n  Baasspelerige  man  word  jou 
vyand,  en  daar  maak  jy  by  sulke  geleenthede  vrinde  wat  jy  nooit  weer  vergeet  nie,  en 
wat  jy  miskien  nooit  weer  sien  nie. 

Maar  wat  die  wonderlikste  van  die  hele  gedoente  is,  is  die  stilte  wat  daar  onder  die  hol 
krans  heers.  ’n  Mens  hoor  geen  k/ndhuil  of  skree  nie”  (1921:  41-42;  my  kursivering). 

Hierdle  “oral  history”  oor  jag,  boeresports  en  storievertellery  in  die  vlakte 
terwyl  die  /Xam  in  die  grot  vrees  vir  hul  lewe,  eindig  met  die  naïewe  verteller 
wat  erken,  ná  die  doodmaak  van  tien  /Xam  en  die  vang  van  een,  dat  dit  ’n 
onaangename  ervaring  was:  “Want  hulle  is  ook  mos  mense  met  verstand 
...”  (1 921 : 48).  Die  onbegryplikste  vir die  leser  is  egter  wanneer  dit  aan  die 
slot  blyk  dat  die  “meeste  van  ons  (...)  die  Boesmantaal  geken”  het  en  dus 
met  die  gevangene  kon  kommunikeer.  Mens  vra  jouself  af  waarom  daar 
nie  vroeër  gepraat  is  nie:  waarom  daar  tot  moord  moes  oorgegaan  word? 
Die  stiltes  in  dié  vertelling  praat  harder  as  die  woorde  op  papier. 

Die  morele  probleem  van  die  /Xam  wat  as  mense  herken  is,  maar  dikwels 
soos  diere  behandel  is,  is  onoorkombaar,  en  van  hierdie  paradoksale  span- 
ning  is  mens  heeltyd  bewus  by  die  herlees  van  Von  Wielligh  se  Boesman- 
Stories.  Miskien  lê  die  antwoord  op  hierdie  morele  dilemma  in  Edward 
Said  se  opmerking  oor  post-koloniale  studies: 

Far  from  encouraging  a sense  of  aggrieved  primal  innocence  in  countries  which  had 
repeatediy  suffered  the  ravages  of  coloniaiism,  I stated  over  and  over  again  that  mythic- 
al  abstractions  such  as  these  were  lies,  as  were  the  various  rhetorics  of  blame  they 
gave  rise  to;  cultures  are  too  intermingled,  their  contents  and  histories  too  inter- 
dependent  and  hybrid,  for  surgical  separation  (...)”  (1993:  xi). 

Die  /Xam  se  geskiedenis,  die  neerslag  van  hul  taal  en  naamgewing,  hul 
kennis  van  die  land,  hul  mondelinge  tradisie  - al  dié  is  intiem  verweef  in 
die  eerste  persepsies  en  gewaarwordings  van  Afrika  soos  dit  later  neerslag 
vind  in  die  Afrikaanse  literatuur.  Jakkals-  en  Wolfstories,  Dwaalstories, 
Jan  J.  van  der  Post  se  jeugromans  soos  Agarob  van  die  duine,  Die 
kremetartekspedisie,  Piet  van  Rooyen  se  Die  spoorsnyer  {pas  verskyn)  - 
orals  vind  ons  spore  terug  van  die  /Xam  se  erfenis.  Skrynend  en  gevul  met 
teenstrydige  konflik  soos  die  Von  Wielligh-stories  en  die  mondelinge 
getuienis  is,  bied  die  /Xam  se  mondelinge  tradisie  ons  laaste  kontak  met 
die  prehistoriese  bestaan  van  die  eerste  inwoners  van  Afrika.  Maar  ook 
met  die  hibridiese  literatuur  wat  ons  vandag  Afrikaans  noem,  waarin  ons 
bly  kyk  na  Afrika,  probeer  sinmaak  uit  die  kontinent  waarop  ons  woon. 

As  ons  soek  na  vernuwende  impulse  vir  die  Afrikaanse  letterkunde  hoef 
ons  maar  net  die  grense  te  verlê,  en  ons  kanon-opvatting  te  verander  om 
dié  inheemse  stem  van  die  /Xam  in  te  sluit,  soos  dit  nog  leef  in  die 
versamelings  van  Von  Wielligh,  Marais  en  ander. 

Bibliografie 

Biesele,  Megan.  1 993.  Women  like  Meat.  The  Foikiore  and  Foraging  Ideology  of  the  Kala- 
hari  Ju/’hoan.  Bloomington:  Indiana  University  Press. 

Bleek,  Dorothea  F.  1956.  A Bushman  Dictionary.  New  Haven:  American  Oriental  Society. 
Bleek,  W.H.I.  & Lloyd,  L.C.  1911.  Specimens  of  Bushman  Folklore,  London:  George  Allen 
& Company. 

Bleek,  D.F.  (ed.).  1931-37.  Customs  and  beliefs  of  the  IXam  Bushmen.  Part  l-VII.  In:  Bantu 
Studies.  Johannesburg:  University  of  the  Witwatersrand. 

Bleek,  D.F.  (ed.).  1 924.  The  Mantis  and his  Friends.  Bushman  Folklore.  Cape  Town:  Maskew 
Miller. 

Coetzee,  J.M.  1988.  White  Writing.  On  the  Culture  of  Letters  In  SouthAfrica.  New  Haven: 
Yale  University  Press. 

Grové,  A.P.  (red.)  1988.  (5de  uitg.)  Letterkundige  sakwoordeboek  vir Afrikaans.  Goodwood: 
Nasou. 

Hewitt,  Roger,  L.  1 986.  Structure,  Meaning  and  Ritual  in  the  Narratives  of  the  Southern 
San.  Hamburg:  Helmut  Buske. 

Kannemeyer,  J.C.  1978.  Geskiedenis  van  die  Afrikaanse  Literatuur  Band  I.  Kaapstad: 
Academica. 

Lewis-Williams,  David.  1981.  Believing  and  Seeing.  Symbolic  Meanings  in  Southern  San 
Rock  Paintings.  London:  Academic  Press. 

Marais,  Eugéne  N.  1927.  Dwaaistories.  Kaapstad:  Human  & Rousseau. 

Said,  Edward  W.  1994.  Representations  ofthe  inteliectual.  The  1993  Reith  Lectures.  Lon- 
don:  Vintage. 

Schapera,  I.  1930.  The  Khoisan  Peopies  of  South  Africa.  Bushmen  and  Hottentots.  Lon- 
don:  George  Routledge  & Sons. 

Schoonees,  P.C.  1939.  (3de  druk).  Die  Prosa  van  die  Tweede  Afrikaanse  Beweging.  Preto- 
ria:  J.H.  de  Bussy. 


34 


Tobias,  Philip.  1978.  The  Bushmen.  Cape  Town:  Human  & Rousseau. 

Von  Wielligh,  G.R.  1919.  Boesman-Stories  I:  Mitologie  en  legendes.  Kaapstad:  Nasionale 
Pers. 

— : 1920.  Boesman-Stories  II:  Dierstories  en  ander  verhale.  Kaapstad:  Nasionale  Pers. 

— : 1921.  Boesman-Stories  III:  Die  Boesman  self,  sy  sedes,  gewoontes  en  bekwaamhede. 
Kaapstad:  Nasionale  Pers. 

— : 1921.  Boesman-Stories  IV:  Gemengde  vertellings,  mees  van  ’n  Awontuuriike  aard. 
Kaapstad:  Nasionale  Pers. 

Wright,  John  B.  1971.  Bushman  Raiders  of  the  Drakensberg  1840-1870.  A Study  of  their 
Conflict  with  Stock-Keeping  Peoples  in  Natal.  Pietermaritzburg:  University  of  Natal 
Press. 

Universiteit  van  Port  Elizabeth 


35 


Kobus  Burger 
Incognito 


“Ons  almal  dra  vrugte  ...,”sê  die  digter  vir  sy  diktafoon  en  skuif  agter  sy 
tikmasjien  in. 

“...  of  baar  selfs.  Liefs.” 

Hy  besef  dat  die  breinselle  onder  sy  olierige  hare  nou  in  twee  rigtings 
neuk.  Hy  verlaat  hom  op  die  bottel.  Die  diktafoon  suis  monotoon  tussen 
die  sigaretstompies.  Hy  druk  die  sigaret  dood  net  voor  sy  eerste  sluk.  Hy 
besef  hy  moet  skryf,  maar  lees  eers  die  aanhaling  bokant  sy  lessenaar: 
“ You  know,  novels  are  the  fruit  of  the  human  illusion  that  we  can  under- 
stand  our  fellow  man.  But  what  do  we  know  about  each  other?” 

Sonder  enige  verdere  inspirasie  waag  hy  sy  stompies  op  die  toetse  en 
begin  blindelings  sy  vrug  konstrueer.  Die  digter  weet  nie  hoekom  hy  nou 
ewe  skielik  ’n  verhaal  wil  skryf  nie.  Hy  vermoed  self  dat  hy  dronk  is  en  dat 
“...  die  koue  sleep  hom  vinniger  voort.  (die  verhaal  begin  nie  regtig  so  nie, 
dit  is  waarvandaan  die  digter  kon  onthou)  Die  mistigheid  vou  hom  behoorlik 
toe.  Nietemin  ken  hy  teen  hierdie  tyd  reeds  die  pad.  Hy  maak  weer  seker 
dat  sy  sonbril  en  die  paar  rand  nog  in  sy  baadjiesak  is.  Sy  stedelike 
bewussyn  stribbel  teë  toe  hy  sy  duim  in  die  rigting  van  die  aankomende 
verkeer  hou.  Sy  beplande  verdere  poging  is  gou  vergete.  Die  vriendelike 
motoris  maak  reeds  die  deur  vir  hom  oop. 

Verleë  staan  hy  enkele  minute  later  voor  die  oorbekende  skoolgebou  met 
sy  ma  se  woorde  nog  vars  soos  die  Pronutro-smaak:  “Wees  tog  versigtig.” 
Dit  is  kwart  voor  agt  volgens  die  kerkhorlosie  en  hy  is  te  vroeg.  Vervolgens 
stap  hy  na  die  kafee  aan  die  oorkant  van  die  straat.  Kinderstemme  is  veraf 
hoorbaar  wanneer  hy  vir  die  pakkie  sigarette  betaal.  Die  bot  vrou  agter  die 
toonbank  kyk  nie  eens  twee  keer  na  die  fier  man  met  die  donker,  welige 
hare  nie. 

Hy  is  bly  sy  neem  nie  kennis  van  hom  nie.  Hy  druk  die  sigarette  in  sy 
linkersak.  ’n  Dowwe  pyn  hamer  tussen  sy  oë. 

Sy  gedagtes  dwaal  doelbewus  terug  na  die  blou  koevert.  Hy  hoop  egter 
tevergeefs  op  duidelikheid. 

(deesdae  is  ’n  storie  oor  ’n  storie  mos  die  in-ding,  of  hoe?) 

Die  mistigheid  is  hier  minder  en  groei  tot  in  die  skadu’s  van  die 
jakarandabome  toe  die  son  sy  kop  uitsteek.  Hy  stap  na  die  ingang.  Drie 
jaar  en  nog  so  ’n  bietjie  meer  het  hy  dieselfde  paadjie  geloop  en  swaar 
gedra  aan  die  verskillende  handboeke  en  nasienwerk  in  sy  dratas.  Sy 
melankoliese  dratas  waaroor  hulle  hom  so  dikwels  gespot  het.  Hy  sien  nie 
veel  kinders  nie  en  stap  solank  na  die  sekretaresse  se  kantoor. 

(jy  moet  dalk  vertel  waarom  sy  dratas  melankolies  was) 

Sy’s  nie  daar  nie,  maar  hy  loop  hom  in  Wilna,  een  van  drie  beeldskone 
dogters,  vas.  Hy  soek  onmiddellik  na  woorde.  Sy  is  egter  gou  om  ’n  hele 

string  woorde  uit  hom  los  te  woel.  Hy  besef  hoe  ’n  groot  leemte  daar 
intussen  binne  hom  ontstaan  het.  Hy  soek  verwoed  na  oorsprong,  maar 
swig  voor  haar  belangstelling  en  sien  haar  in  die  gang  af  stap  op  pad  na 
die  klaskamers.  Hy  stap  in  die  rigting  van  die  saal  en  onthou  hoe  daar 
altyd  op  die  meisies  se  hakke  getrap  is  en  hoe  hy  of  Hannes  met  die 
seuns  kantoor  toe  is.  Dit  het  Hannes  baie  geniet.  Hy  het  dikwels  sy  eie  lat 
probeer  gebruik,  maar  niemand  was  ooit  bang  vir  Hannes  nie. 

Die  klas  se  deur  is  genoeg  om  die  vae  herinneringe  soos  ’n  rukkerige 
rolprent  op  te  roep.  Hy  klop  lomp  en  draai  die  knop  waarmee  hy  - of  was 
dit  nou  Hannes?  - dikwels  gesukkel  het.  In  die  dowwe  lig  hang  die  foto’s 
nog  getrou.  Dit  voel  asof  hy  die  dae  weer  een-een  kan  oproep,  veral  die 
oomblikke  voordat  die  vinger  die  kamera  geaktiveer  het.  Die  foto’s  troon 
almal  teen  die  agterste  muur,  sy  gesig  prominent  in  die  middel  van  elkeen. 
(miskien  verstaan  ek  beter  as  jy  vir  my  die  storie  vertel,  dan  kan  ek  dit  uit 
jou  oogpunt  benader.  vertel  meer.) 

Hy  tuimel  in  ’n  wêreld  van  eenvoud.  Die  plekke  waarheen  sy  onvervulde 
drome  hom  lang  winternagte  geneem  het,  is  skielik  voor  hom.  Die  skerp 
reuk  van  haar  parfuum  maak  hom  eers  minute  later  bewus  van  haar 
teenwoordigheid. 

“Kan  ek  u help?  U’s  nie  eintlik  veronderstel  om  in  die  klasse  te  wees  voordat 
die  skool  begin  het  nie  ...” 

“Ek  weet.  Ek  het  net  kom  kyk  hoe  die  skool  en  alles  nog  lyk.  Onthou  jy  vir 
Hannes?” 

“Nee,  maar  ek  het  die  naam  al  gehoor.” 

“O.” 

Hy  speel  met  sy  sonbril  en  wonder  of  hy  moet  loop  of  nie.  Hy  besef  dat  hy 
iets  sal  moet  sê.  Tog  voel  dit  vir  hom  asof  hy  in  die  klas  vasgevang  kan 
word,  net  jammer  dat  die  vrou  nou  voor  hom  staan. 

“Ek’s  eintlik  net  vir  die  dag  hier.  Het  so  vyf  jaar  gelede  ...” 

“Jy’s  nie  dalk  die  vreemde  Hannes  nie?” 

“Nee, ...  wat  laat  jou  so  dink?” 

“Niks.  Was  jy  ook  betrokke  by  sy  skorsing?” 

“Hannes  is  nie  geskors  nie.  Ek ...  ag,  ek  bedoel,  hy  het  self  besluit  hy  gaan 
waai.” 

Sy  staan  hom  venvard  en  aangluur.  Dan  loop  sy  vinnig  deur  toe. 

“As  jy  nie  nou  hierdie  klaskamer  verlaat  nie,  sa!  ek  moet  rapporteer.  Ons 
volg  tans  ’n  streng  veiligheidsroetine.” 

“Ek  wou  net  weet  of  ek  nie  dalk  een  van  die  tikmasjiene  kon  gebruik  om  ’n 
brief  te  tik  nie?  Ek  beloof  om  nie  lank  te  wees  nie.” 

Sy  lag  sarkasties. 

“Dis  buite  die  kwessie  en  soos  ek  reeds  gesê  het,  word  die  nuwe 
veiligheidsroetine  glad  nie  verontagsaam  nie.  Ek’s  regtig  jammer,  maarek 
kan  u nie  help  nie.” 

(eerstens,  ek  is  mal  hieroor.  wat  is  die  doel  van  die  foto’s?  ek  dink  die  leser 

behoort  so  gou  moontlik  oor  Hannes  ingelig  te  word.) 

Hy  het  sommer  agter  die  naaste  masjien  ingeskuif  en  haar  steeds  by  die 
deur  sien  staan.  Die  skok  op  haar  gesig  het  hom  ’n  vel  papier  laat  gryp.  Hy 
het  dit  ingevoer  en  begin  tik.  In  die  helfte  van  die  eerste  sin  het  hy  vinnig 
opgekyk  en  haar  nie  meer  in  die  deur  sien  staan  nie.  Toe  tik  hy  verder: 
“En  hoe  weet  jy  dis  nie  die  laaste  keer  nie?” 

Hannes  het  ongemaklik  geraak  en  ’n  sigaret  aangesteek. 

“Net  soos  jy  eendag  in  hierdie  einste  klas  gaan  staan  en  die  soet 
herinneringe  van  vandag,  gister  en  móre  weer  en  weer  gaan  proe,  so  wil 
ek  ook.” 

Hy  het  voor  die  klaskamervenster  gaan  staan  en  die  sigaret  by  die  venster 
uitgeskiet.  Hy  het  lessenaartoe  gestap  en  ’n  blou  koevert  uit  sy  baadjie  se 
linkersak  gehaal.  Dit  het  hy  stadig  voor  my  kom  neersit  en  in  die 
deuropening  gaan  staan.  Voor  hy  uitgeloop  het,  het  hy  gesê: 

“Ek  bid  dat  jy  eendag  sal  verstaan.” 

En  het 

Toe  is  daar  iemand  by  die  deur  en  hy  druk  per  ongeluk  die  H.  Die  toets 
haak  vas  en  hy  staan  op  om  die  papier  op  te  skeur.  Hy  besef  dat  daar 
iemand  in  die  klas  is,  maar  dit  maak  skielik  nie  meer  saak  nie.  Dit  stukkies 
papier  fladder  grond  toe,  tot  voor  die  onbekende  paar  skoene.  Dis  skielik 
anders  en  nie  net  sy  sonbril  in  sy  sak  nie.  Hy  trek  sy  baadjie  uit  en  hang  dit 
oor  die  stoel  se  leuning.  Dit  lyk  soos  ’n  man  wat  buk  en  die  flentertjies 
papier  bekommerd  las.  Hy  het  klaar  die  blou  koevert  oop.  Sy  honger  oë 
verslind  die  woorde. 

(wat  my  die  meeste  tickle  is  dat  jy  nêrens  motiveer  waarom  hy  vra  om  gou 
die  brief  te  tik  nie.  die  persoon  wat  inkom  word  ook  nie  geïdentifiseer  nie. 
ek  dink  nie  dis  van  kardinale  belang  nie.  maar,  wie  is  dit?  die  leser  stel 
meer  belang  in  wie  in  die  klaskamer  is  as  wat  in  die  brief  staan.  wie  is 
Hannes?) 

“Wees  tog  versigtig,”  het  Hannes  se  ma  daardie  oggend  gesê  voordat  hy 
skool  toe  is. 

“Jy  weet  nooit  wat  die  dag  kan  oplewer  nie.  Dis  heel  moontlik  jou  laaste 
keer.” 

Geen  wonder  hy  het  die  vorige  aand  die  brief  getik  nie.  Hy  voel  of  die  blou 
koevert  nog  in  sy  baadjiesak  is,  saam  met  die  pakkie  sigarette. 

(sê  jy  meer,  sê  jy  minder.) 

Die  digter  wonder  of  dit  sy  diktafoon  is  wat  aan  is.  lets  pla  hom.  Of  is  dit  die 
einde  van  die  verhaal  wat  hom  wil  inhaal? 

Hy  wonder  of  hy  moet  bylieg. 

Daniel  Hugo 

A.A.J.  van  Niekerk:  In  memoriann 


Die  interessantste  dinge  wat  met  ’n  mens  gebeur,  is  gewoonlik  dié  waarvoor 
jy  nie  beplan  het  nie.  Abie  van  Niekerk  het  vir  só  ’n  gebeurtenis  gesorg  toe 
hy  my  middel  1 993  opbel  en  vra  of  ek  nie  ’n  bloemlesing  uit  sy  humoristiese 
verhale  sal  saamstel  nie.  Frans  Maree  - Afrikaanse  boekaankoper  vir  die 
CNA  - het  vir  hom  gesê  dat  die  Afrikaanse  boekemark  ryp  is  vir  seks  en 
humor.  Hy  het  waardering  vir  die  eersgenoemde  - het  hy  my  verseker  - 
maar  skryf  nie  eintlik  daaroor  nie.  As  humoris  is  hy  wel  bekend  vanaf  sy 
eerste  bundel  sketse  en  verhale;  Die  soutryers  van  1 964.  Só  ’n  bundel 
humorverhale  sou  terselfdertyd  ’n  vrolike  viering  wees  van  sy  drie  dekades 
as  baie  produktiewe  skrywer:  van  sketse,  essays  en  verhale,  van  volks- 
en  kinderverse,  van  kinderverhale,  historiese  werke  (soos  die  boek  oor 
Kanoneiland)  en  jeugherinneringe  {Boetie  van  die  Boesmanland). 

Ek  was  baie  huiwerig  om  ja  te  sê  op  Abie  se  versoek,  want  ek  het  sy 
skryfwerk  - tot  eie  skade  en  skande  - maar  sleg  geken.  Ek  het  wel  sy 
“klassieke”  en  dikwels  gebloemleesde  verhale  “Oupa  Dirk  se  skool”, 
“Naand,  Hester”  en  “Die-aader-naait-deer”  geken.  En  ’n  paar  jaar  gelede 
het  ek  twee  van  sy  volksverse  uit  Twee  maal  elf  is  twaalf  in  die 
versamelbundel  Speelse  verseopgeneem.  Maar  Abie  was  nie  ’n  man  wat 
tevrede  was  met  “nee”  vir  ’n  antwoord  nie.  En  vandag  is  ek  besonder  bly 
daaroor.  Die  gevolg  was  die  bundel  Storie-konsertina  wat  op  12  Novem- 
ber  1 993  op  Springbok  bekend  gestel  is.  Vir  dié  geleentheid  in  Jopie  Kotze 
se  Springbok  Kafee  was  ’n  hele  afvaardiging  uit  die  Kaap  teenwoordig: 
Abie,  ek,  Fred  Mouton  wat  die  omslag  ontwerp  het,  Ronnie  Belcher  (die 
digter)  en  Wium  van  Zyl. 

Toe  ek  eers  intensief  begin  lees  het  aan  A.A.J.  van  Niekerk  se  twaalf  of 
wat  bundels,  het  ek  agtergekom  watter  veelsydige  skrywer  hy  is.  Baie 
veelsydiger  as  wat  die  geykte  verwagtings  toelaat  wat  ’n  mens  van  ’n 
sogenaamde  kontreiskrywer  het.  Abie  wás  nogal  ongemaklik  oor  dié  etiket. 
Maar  die  probleem  lê  nie  by  die  benaming  “kontreiskrywer”  nie,  wel  by  dit 
wat  daarmee  verbind  word.  Ek  stem  byvoorbeeld  glad  nie  saam  nie  met 
die  volgende  uitspraak  van  A.P.  Grové  in  sy  inleiding  tot  Verlange  is  verniet 
- ’n  bloemlesing  wat  hy  in  1981  uit  Van  Niekerk  se  werk  saamgestel  het: 
“Die  kontreikuns  is  uiteraard  minder  gekompliseerd,  juis  omdat  die  skrywer 
’n  streek  afsonder  en  so  sy  waarnemingsveld  beperk”.  Asof  kontreimense 
en  -gebeure  so  eenvoudig  en  deursigtig  is  dat  ’n  skrywer  wat  hulle  as 
materiaal  kies,  vanselfsprekend  ongekompliseerde  en  beperkte  skryfwerk 
sal  voortbring.  Dit  is  louter  onsin:  A.A.J.  van  Niekerk  se  werk  sit  vol 
gesofistikeerde  ironie  en  sielkundige  kinkels.  Gaan  lees  maar  verhale  soos 
“Die  kis”,  “Die  troukaartjie”,  “Naand,  Hester”,  “Die  bruidskat”  en  “Oom 
Adriaan-Pieter  se  laaste  begeerte”.  Maar  dit  is  veral  die  wye  register  van 

Abie  van  Niekerk  se  humorsin  wat  my  beïndruk  het.  Van  die  enkellynige 
grappige  anekdote  soos  “’n  Slagyster  in  die  sand’’  of  “Die  eerste  brommers’’ 
tot  ’n  genuanseerde  verhaal  oor  kultuurverskille  wat  met  die  verdraag- 
saamheid  van  humor  betrag  word  in  “Die  brandmerk”.  Dan  is  daar  die 
(onbedoeld)  oneerbiedige  humor  teenoor  ’n  dooie  van  “So  ’n  spektakel”, 
en  die  enigste  egte,  letterlike  voorbeeld  van  galgehumor  in  Afrikaans, 
naamlik  “Die  Boerespioen”.  En  selfs  al  verwerk  Van  Niekerk  ’n  bekende 
grap  of  anekdote,  plaas  hy  dit  in  ’n  outentieke,  oortuigende  ruimte.  In  “Die 
eerste  brommers”  gee  hy  eers  ’n  kostelike  beskrywing  van  ’n  dooie,  dor 
dorpie  in  die  Noordweste  voordat  die  gevatte  slot  die  leser  laat  lag.  In 
gevalle  soos  dié  dien  die  kontreigegewe  juis  om  die  “waarnemingsveld” 
van  die  komiese  te  verruim.  Die  anekdotes  “Om  varke  kos  te  gee”  en 
“Juffrou,  vanaand  gaan  daai  Isak  darem  ...”  is  so  oortuigend  omdat  Van 
Niekerk  sy  intieme  kennis  van  die  skoolomgewing  daarin  venwerk.  Die 
insidentele  resoneer  by  hom  meestal  teen  ’n  ruimer,  verrykende  agtergrond. 
’n  Mens  sou  A.A.J.  van  Niekerk  met  reg  die  kroniekskrywer  van  die 
Noordweste  (Namakwaland,  Boesmanland,  die  Sandveld  en  Richtersveld) 
kon  noem.  Hy  skep  ’n  geografiese,  weerkundige,  historiese,  ekonomiese, 
sosiale,  gastronomiese  en  taalkundige  beeld  van  dié  wonderbaarlike 
halfwoestynwêreld.  Om  by  die  laasgenoemde  te  begin.  Die  openingsopstel 
in  Storie-konsertina  - “Die  seggingskrag  van  die  eiesoortige  Namakwa- 
landse  taal”  - is  een  van  die  mooistes  wat  ek  in  dié  genre  ken.  Die 
noordwestelike  deel  van  die  ou  Kaapprovinsie  is  myns  insiens  die  hartland 
van  Afrikaans.  Dáár  praat  die  mense  sonder  ’n  blad  voor  die  mond  of  oë  - 
dit  wil  sê  nie  ’n  boektaal  nie  - en  hulle  Afrikaans  het  nog  in  ’n  groot  mate 
die  oorrompelende  invloed  van  Engels  vrygespring.  Gelukkig  is  die  skrywer 
wat  sy  moedertaal  dáár  geleer  het.  Al  was  Abie  van  Niekerk  ’n  geleerde 
mens  (hy  had  ’n  M.A.-graad  in  die  geskiedenis)  het  hy  nie  die  grond  van 
sy  herkoms  misken  nie  - ook  nie  die  taalgebruik  van  sy  jeug  nie.  In  sy 
skryfwerk  het  hy  hom  geopenbaar  as  ’n  gekultiveerde  volksmens.  En  dit  is 
’n  unieke  en  kosbare  kombinasie. 

Van  Niekerk  se  goeie  oor  vir  die  aardse  taalgebruik  van  sy  wêreld  se  mense 
is  onder  meer  te  vinde  in  “’n  Reguit  antwoord”,  “Ollie  Farmer  hou  hom  wit”, 
“So  ’n  verdomde  donkiehings”  en  “Waffer  bok?”.  Daar  is  ook  die  verhaal 
uit  die  Olifantsriviervallei  waar  ’n  sekere  rooihaar-familie  weens 
ondertrouery  al  hoe  meer  neus  en  al  hoe  minder  ken  vertoon  het  in  die 
opeenvolgende  geslagte.  Dit  noop  toe  ’n  bekommerde  kêrel  om  vir  sy 
broer  wat  met  hulle  niggie  getroud  is,  soos  volg  te  waarsku  nadat  hy  hulle 
eersgeborene  bekyk  het:  “Broer,  jy  sal  moet  ophou  met  die  neukery  sam. 
Die  ding  sal  mos  skaap  vang  as  hy  loop  groot  raak”.  Sy  belangstelling  in 
standaard-  of  boek-Afrikaans  is  weer  duidelik  uit  die  opstel  “Eksamen- 
flaters”.  Hy  wás  immers  ’n  onderwyser,  skoolhoof  en  inspekteur. 

Die  eetgewoontes  van  sy  kontrei  het  Abie  van  Niekerk  besonderlik 
geïnteresseer.  Die  afdeling  “Versadig  en  verkwik”  in  Storie-konsertina  open 


40 


met  ’n  opstel  getitel  “Uitsonderlike  kosse”.  Dit  begin  so:  “Uitsonderlike 
kossoorte  het  mos  karakter  en  eienskappe  wat  die  daaglikse  vleis-en-brood 
nie  het  nie.  Hulle  bring  iets  uit  die  grond  of  uit  die  dier  saam  wat  aan  die 
eter  oorgedra  word.”  En  dan  gaan  hy  voort  om  te  vertel  van  gebraaide 
sprinkaan  en  rysmier,  van  potgebraaide  maanhaarjakkals,  van 
roostergebraaide  dassie  en  ystervark,  van  erdvarktasale.  (“Tasale”  is  repies 
vleis  wat  met  sout,  peper,  asyn  en  koljander  besprinkel  en  in  die  son 
winddroog  gemaak  is.)  Met  smaak  beskryf  hy  ook  die  heerlikhede  van 
gekookte  peertjies  (nie  die  soort  wat  aan  bome  hang  nie).  Ten  slotte  vertel 
hy  van  ’n  verdwene  Boesmanlandse  gereg:  twa-grassaadpap.  In  die  verhaal 
“Ja’Kameel”  beskryf  hy  hoe  ’n  kêrel  se  beheptheid  met  volstruiseiers  hom 
in  die  verleentheid  laat  beland. 

Van  Niekerk  se  belangstelling  in  die  ekonomiese  lotgevalle  van  sy  streek 
is  terug  te  vind  in  beskrywings  van  verskillende  soorte  boerderye,  en  in 
besonder  van  die  diamantdelwerye  aan  die  Weskus.  Hy  het  twee  bundels 
diamantsmokkelstories  die  lig  laat  sien:  Optelgoeden  Die  vloeksteen.  Dit 
is  ’n  genre  in  die  Afrikaanse  letterkunde  waarop  Van  Niekerk  tot  dusver 
die  monopolie  gehad  het.  Die  Noordweste  is  ook  ryk  aan  minerale  en  dit 
verskaf  die  agtergrond  van  die  verhaal  “Oupagrootjie  se  baaskoperryer”. 
En  in  dié  verband  mag  ’n  mens  ook  nie  vergeet  van  “Die  soutryers”  nie  - 
die  titelverhaal  van  sy  eerste  bundel.  Verder  skryf  hy  humoristies  oor  die 
plattelandse  Jode-winkeliers,  soos  in  “Ditto”  en  “Danksy  die  vlieë”. 

Wat  Van  Niekerk  se  historiese  belangstelling  in  die  Noordweste  betref,  wil 
ek  twee  verhale  uitsonder:  die  reedsgenoemde  “Die  Boerespioen”  en 
“Sieraad  H”.  Albei  handel  oor  die  Tweede  Vryheidsoorlog  - maar  oor  ’n 
bykans  vergete  aspek  daarvan,  naamlik  die  krygsverrigtinge  in  die 
Noordelike  Kaapprovinsie.  “Sieraad  M”  open  met  die  volgende  paragraaf: 
“In  neëntienhonderd  se  oorlog  is  die  Engelse  die  hele  Noordweste  vol. 
Daar  is  skermutselinge  en  selfs  hewige  gevegte  by  O’Kiep  en  Springbok, 
maar  in  die  Sandveld  naby  die  see  is  dit  redelik  stil.  Al  wat  hulle  daar  van 
die  oorlog  te  siene  kry,  is  Engelse  berede  patrollies  wat  af  en  toe  kom 
verneem  of  hulle  nie  Boeremagte  gewaar  het  nie.”  En  daardie  “berede 
patrollies”  is  die  sleutel  tot  die  verhaal,  want  dit  handel  oor  ’n  spogperd, 
“Sieraad”,  wat  ’n  Sandveldse  boer  op  ’n  vernuftige  wyse  van  die  Engelse 
vervreem.  Ander  stukke  word  ook  dikwels  histories  geplaas,  soos  “So  ’n 
spektakel”  oor  die  koms  van  die  spoorweg  in  Namakwaland,  en  “Ollie 
Farmer  hou  hom  wit”  oor  die  droogte  en  depressie  van  1933.  “Die 
oordeelsdag”  handel  oor  die  koms  van  die  motorkar  - met  die 
datumaanduiding  1906. 

Hierdie  kort  oorsig  het  al  klaar  ’n  aanduiding  gegee  van  die  groot 
verskeidenheid  temas  wat  ’n  mens  by  A.A.J.  van  Niekerk  aantref. 
Samevattend  sou  ’n  mens  kon  sê  daar  is  plaasstories,  winkelstories, 
skoolstories,  diamantstories,  eetstories,  drinkstories,  vrystories,  jagstories, 
motorstories,  treinstories,  liegstories,  oorlogstories,  slangstories, 

swaarkrystories  en  sommer  net  lekkerstories.  Ek  het  ’n  groot  bewondering 
vir  A.A.J.  van  Niekerk  as  skrywer.  Wat  op  die  oog  en  die  oor  af  na  pure 
vermaak  klink,  is  inderwaarheid  ook  bewaringswerk.  Selfs  die  redelik 
geïsoleerde  en  afgeleë  Noordweste  is  besig  om  vanweë  sy  toenemende 
kontak  met  die  moderne  “beskawing”  - die  televisie  is  sy  gevaarlikste 
apostel  - sy  unieke  karakter  te  verloor.  Van  Niekerk  het  ’n  groot  deel 
daarvan  in  sy  skryfwerk  verewig.  Geen  wonder  dat  die  einste  televisie 
hom  as  ’n  gesaghebbende  bron  gebruik  het  vir  hulle  reeks  oor 
Namakwaland  nie.  Selfs  die  groot  gelykmaker  het  soms  behoefte  aan  die 
anderssoortige  en  ongekunstelde  egtheid.  In  Abie  van  Niekerk  se  geval  is 
die  woord  “kontreiskrywer”  ’n  erenaam. 

Winnie  Rust 

Die  hande-oplegging  van  Willem 


Willem  en  Hester  se  wankelende  huwelik  het  gedreig  om  heeltemal  te 
verbrokkel  na  haar  bekering,  en  na  haar  groot  doop.  Dit  was  na  die  besoek 
van  die  charismatiese  prediker  in  die  groot  tent,  die  saamtrek  waarheen 
Kate  haar  geneem  het  sodat  Willempie  kan  gesond  word. 

Saans  het  die  wekroep  tot  bekering  met  begeleidende  gospeZ-musiek  hard 
deur  die  luidsprekers  oor  die  dorp  weerklink,  tot  aan  die  soom  van  die 
dorp  waar  die  gholfbklub  geleë  was,  en  waar  die  manne  graag  saans 
gesellig  verkeer  het. 

Daardie  tyd  van  die  aand  het  Willem  en  sy  drie  vriende  dan  ook  in  die  knus 
ruimte  agter  die  toonbank  by  die  klubhuis  gesit,  waar  Salomé  - wat  geskei 
is  en  haar  werk  verloor  het  - hulle  bedien  het.  Salomé  was  die  eerste 
vroulike  kroegdame  in  die  geskiedenis  van  die  gholfklub.  Sy  het  in  die 
klein  huisie  agter  die  gholfklub  gebly. 

Hester  het  dié  tyd  van  die  aand  gewoonlik  alleen  by  haar  kombuistafel 
gesit,  met  Willempie  op  haar  skoot.  Die  laaste  tyd  was  Kate  ook  by.  Met 
Willem  byna  nooit  daar  nie,  was  Kate  deesdae  al  wat  wou  luister. 

“As  Willem  net  wil  praat,”  het  Hester  gesug.  “Hy  was  nog  nooit  een  vir 
praat  nie,  maar  nou,  met  Willempie  se  siekte,  is  dit  erger.  Dis  of  hy 
weghardloop  van  my  en  die  kind.  Hy’s  gedurig  by  sy  drie  vriende  by  die 
club.” 

“Wat  vir  die  mens  onmoontlik  is,  is  vir  God  moontlik,”  het  Kate  gesê.  “Dis 
vir  die  Here  moontlik  om  vir  Willempie  gesond  te  maak,  én  om  vir  Willem 
te  bekeer.  Jou  geloof  moet  net  groot  genoeg  wees.” 

Voor  die  vertrek  van  die  prediker  het  Kate  dan  ook  vir  hom  en  sy 
hulpprediker  na  Willempie  se  bed  gebring,  vir  hande-oplegging.  (Dit  was 
op  ’n  Woensdagmiddag,  Willem  se  gebruiklike  gholfmiddag.)  Hulle  drie 
het  langs  Willempie  se  bed  gestaan,  en  Hester,  nog  effens  huiwerig  in  die 
nuwe  geloof,  eenkant  by  die  deur.  Die  prediker  het  sy  hande  op  Willempie 
se  kop  gelê  en  die  Naam  van  die  Here  kragtig  aangeroep,  met  ’n  stem  wat 
die  hele  huis  gevul  het: 

Here,  siekte  en  dood  is  nie  deel  van  u Skeppingsplan  nie.  In  die  naam  van 
Jesus  bid  ek  U om  hierdie  kindjie  gesond  te  maak. 

Toe  het  hy  Hester  nader  geroep,  en  haar  gevra  om  voor  hom  te  kniel.  Hy 
en  sy  hulpprediker  het  hulle  hande  op  haar  kop  geplaas  en  gebid:  Moenie 
bang  wees  nie,  want  van  die  eerste  oomblik  af  dat  jy  jou  ingespan  het  om 
insig  te  kry  en  jou  voor  God  verootmoedig  het,  is  jou  gebede  verhoor.  Toe 
Hester  opstaan,  was  dit  asof  sy  met  nuwe  krag  gevul  was. 

Na  die  vertrek  van  die  prediker  was  Kate  byna  elke  dag  by  Hester.  Sy  het 
vir  Hester  vertel  dat  sy  Skrif  gekry  het:  Ek  het  die  volle  drie  weke  geen 
lekker  kos  geëet  nie,  my  mond  nie  aan  vleis  of  wyn  gesit  nie  en  geen 

reukoHe  gebruiknie.  Hester  moes  drie  dae  vas  en  bid,  berou  toon  oor  haar 
sondes,  en  verder  geheelonthouding  toepas.  Sy  moes  in  dié  tydperk  alle 
aansprake  van  die  vlees  weerstaan.  Sy  moes  selfs  nie  vir  Willempie  pynpille 
gee  nie  - dit  strem  die  wonderwerke  van  die  Here.  Sou  iets  te  wonderlik 
vir  die  Here  wees?  Sy  woorde  is  vlamme  van  vuur.  Prys  die  Here,  halleluja. 
Die  wil  van  die  Here  sal  geskied. 

Hester  het  in  dié  tyd  soggens  nog  moeër  opgestaan,  van  die  min  eet.  Sy 
het  in  die  spieël  na  haar  wit  gesig  met  die  kringe  om  die  oë  gekyk,  en 
alleen  gevoel.  Willem  wil die  kind  hospitaal  toe  stuursodat hy  daardag  en 
nag  onder  goeie  sorg  is;  sy  sien  nie  kans  nie.  Sy  wil  die  kind  tot  die  einde 
toe  versorg.  Dis  nou  net  die  Here  wat  nog  kan  ingryp. 

Willem  het  dié  dag  by  die  werk  dikwels  aan  sy  kind  gedink,  en  ook  aan 
Hester. 

- Ter  wille  van  die  kind,  het  hy  gedink,  ter  wille  van  die  kind  moet  ons  keer 
dat  dinge  tussen  ons  nie  verder  gaan  nie.  Die  aand  het  hy  onverwags 
vroeër  huis  toe  gekom,  net  om  vir  Kate  daar  aan  te  tref,  langs  die  bed  van 
Willempie.  Hy  het  ’n  oomblik  net  so  staan  en  kyk;  eers  na  Hester  met  haar 
bleek  gesig  waaruit  alle  glans  die  laaste  tyd  verdwyn  het,  en  toe  na  Kate. 
Toe’t  hy  omgedraai  en  geloop  sonder  om  ’n  woord  te  sê. 

Kate  se  mondhoeke  het  gesak. 

“Ons  moet  baie  vir  jou  man  bid,’’  het  sy  vir  Hester  gesê.  “Die  Here  sal  nie 
met  Willempie  werk  as  sy  pa  se  hart  hard  is  en  hy  nie  berou  toon  nie.” 

Dis  toe  dat  Willem  saans  nog  latei;  van  die  klubhuis  af  terug  begin  kom  het. 
Salomé-agter-die-toonbank  en  sy  drie  vriende  oom  Karel,  Frikkie  en  John, 
het  ’n  toevlug  geword. 

Na  die  vierde  agtereenvolgende  van  laat  aande  by  die  klub,  het  Willem 
kort  voor  tien  met  sy  eie  sleutel  die  agterdeur  oopgesluit.  Hester  het  met 
die  kind  op  die  skoot  by  die  kombuistafel  gesit.  Die  kind  het  met  sy  koppie 
slap  teen  haar  aan  gelê,  die  ogies  toe  en  die  mondjie  oop,  toegevou  in  die 
vredigheid  van  ’n  diep  slaap  wat  hom  byna  normaal  laat  voorkom  het.  Sy 
het  met  die  oop  Bybel  voor  haar  gesit.  ’n  Nuwe,  vreemd-ekstatiese 
uitdrukking  wat  hy  nie  ken  nie,  het  effens  kleur  in  haar  wange  gebring  toe 
sy  opkyk  toe  hy  inkom. 

“Dis  of  Willempie  rustiger  is,”  sê  sy,  hard  en  vinnig.  “Kyk,  Willem,  dis  regtig 
of  hy  beter  is.” 

“Te  moer,”  sê  hy,  onvenwags  heftig,  “te  moer  met  jou  en  jou  profete  se 
openbaringe.  Móre  neem  ek  self  die  kind  hospitaal  toe  dat  hy  ordentlik 
behandel  kan  word,  en  jy  hou  die  Kate-vroumens  verder  uit  my  huis  uit,” 
Haar  wange  kry  ’n  dieper  gloed. 

“Willem,”  huil  sy,  “jy  kan  dit  nie  doen  nie.  Jy  sal  alles  bederf;  jy  moet  die 
Here  kans  gee  om  te  werk.” 

Hy’t  nie  verder  geluister  nie.  Hy  het  die  kombuisdeur  hard  agter  hom 
toegeklap,  slaapkamertoe  geloop  en  met  klere  en  al  op  die  bed  geval.  Toe 
hy  drie-uur  die  nag  wakker  word  omdat  sy  blaas  vol  was,  was  die  bed 

langs  hom  nog  leeg.  Hy  het  die  kombuislig  sien  brand.  Hy  het  opgestaan, 
’n  warm  bier-pie  in  die  toilet  gelos,  sy  gholfskoene  uitgetrek  en  weer  (met 
klere  en  al)  kom  lê. 

Van  drie-uur  af  het  hy  van  sy  drie  vriende  begin  droom.  Die  prediker  se 
geroep  kon  die  Bybelverhale  diep  uit  sy  onderbewuste  opgediep  het.  Sadrag 
(oom  Karel),  Mesag  (Frikkie)  en  Abednego  (John)  was  saam  met  hom  in 
die  vuuroond,  soos  in  ’n  smeltkroes  van  reiniging.  Nebukadnesar  (Kate) 
het  langs  die  vuur  gestaan  met  Willempie  in  haar  arms. 

“Gee  my  kind!”  het  hy  vergeefs  geroep,  want  die  vlamme  wou  hulle 
verswelg.  Toe  verskyn  ’n  vierde  engelagtige  wese  vanuit  die  niet  saam 
met  hulle  in  die  vuuroond.  Die  engel  se  lyf  het  so  geblink  dat  haar  gesig 
onherkenbaar  was. 

Die  volgende  middag  na  werk  het  hulle  vier  na  die  eerste  nege  al  in  die 
klubhuis  gaan  sit  vir  ’n  bier.  (Dit  was  die  middag  van  die  gebruiklike  vierbal.) 
Dit  was  bloedig  warm.  Salomé  was,  soos  altyd,  agter  die  toonbank. 
“Goddank  die  prediker  is  weg,”  het  Frikkie  gesê,  “nou  kan  mens  weer  jou 
eie  stem  hoor.” 

“Ek  moes  Alet  net  keer,”  sê  oom  Karel.  “Dié  wou  al  soontoe  neuk  om  ook 
te  gaan  luister.  Asof  sy  nie  al  genoeg  weet  van  sonde  nie.  Dis  al  wat  ek 
heeldag  hoor  - hoe  sondig  ek  is.” 

Na  sy  tweede  dop  word  oom  Karel  al  vrymoediger. 

“Ek  is  al  veertig  jaar  met  Geregtigheid  getroud,”  sê  hy. 

“Hoe  ouer  ek  raak,  hoe  erger.  Vandat  ons  afgetree  het,  probeer  sy  my 
lewe  reël.  Ek  kan  haar  pruilmond  en  haar  beterweterigheid  nie  meer  vat 
nie.” 

Frikkie  het  gerunnik,  soos  wat  hy  altyd  maak  as  hulle  oor  hulle  vrouens 
gesels.  Petro  was  mooi,  en  Frikkie  was  vet.  Petro  het  die  frustrasie  met 
haar  vet  man  (wat  uiteraard  vanweë  sy  dik  lyf  ook  ’n  swak  minnaar  was) 
met  buite-egtelike  verhoudings  onderbreek. 

“Geeneen  van  julle  is  met  ’n  koue  vis  van  ’n  Engelsman  getroud  nie,”  het 
John  gesê.  “Sy  het  my  nou  al  drie  aande  agtermekaar  uitgesluit.” 

Willem  het  gedink  maar  nie  gepraat  nie. 

Willempie  het  kanker,  ’n  kwaadaardige  groeisel  aan  die  brein.  Willempie- 
met-die-kanker.  Dis  waarmee  hysaamleef,  dag  en  nag.  As  hy  die  agterdeur 
oopstoot,  kom  die  reuk  van  siekte  en  dood  hom  tegemoet.  As  hy 
slaapkamer  toe  stap,  agtervolg  dit  hom  in  ’n  waas  van  onnatuurlikheid, 
omgewe  van  dinge  wat  hy  nie  kan  peil  of  verstaan  nie. 

Hy  het  sy  leë  glas  hard  op  die  tafel  neergesit. 

“Nog  van  dieselfde  asseblief,”  het  hy  gesê,  skielik  vol  bravade.  Salomé 
het  agter  haar  die  bier  van  die  rak  afgehaal.  “Die  koues  is  op,”  het  sy  gesê. 
“Hier’s  net  warmes  van  die  rak  af  oor.  Julle  drink  te  vinnig.” 

“Dis  goed  so  warm,”  het  hy  gesê.  Hy  het  nie  sy  oë  van  haar  afgehaal  nie. 
Sy  het  vooroor  gebuig  om  die  oopmaker  by  te  kom.  Sy  het  ’n  laehals  bloes 
aangehad.  Willem  het  na  haar  sit  en  kyk.  Sy  was  rond  en  mooi,  en  het 

gelag.  Sy  was  deel  van  die  lewe  self.  Drie  dae  moetjynie  eeten  drinknie, 
en  jou  van  aiie  dinge  onthou.  So  is  dinge  by  die  huis. 

Toe  drink  hy  die  warm  bier  van  die  rak  af. 

Oom  Karel  het  sy  derde  dop  gedrink.  Dit  lyk  of  oom  Karel  verdrietig  begin 
raak.  “Mens  kan  nie  net  met  Deug  getroud  wees  nie,”  sê  hy.  “Dit  voel  of  jy 
met  jou  ma  getroud  is.” 

Frikkie  het  weer  gerunnik. 

“Dis  beter  as  ’n  vrou  wat  net  geld  kos,”  het  hy  gesê.  “Petro  is  ’n  duur  vrou. 
Gee  liewer  vir  my  Deug.” 

“Oppas  vir  die  Engelse.  Hulle  is  koue  visse,”  sê  John. 

Julie  herhaal  julleself,  dink  Willem.  Geeneen  van  julle  het  die  Dood  vir  ’n 
bedmaat  nie.  Hy  haal  nie  sy  oë  van  Salomé  af  nie. 

Dis  warm  en  beskut  hierbinne.  Hy  dink  aan  die  groot  oop  tent  wat  drie  dae 
lank  op  die  dorpsplein  gestaan  het,  en  waaruit  wekroepe  om  bekering  en 
sondebelydenis  saans  tot  in  die  klubhuis  weergalm  het. 

Salomé  raak  onvenwags  koketterig  toe  sy  Willem  se  stip  blik  op  haar  voel. 
Sy  begin  saamspeel.  Daar  is  min  mense  in  die  klubhuis;  dis  te  warm,  en  te 
vroeg.  Die  klubhuis  raak  eers  teen  nege-uur  se  kant  behoorlik  vol.  Sy  kan 
al  haar  aandag  aan  hulle  gee.  Sy  buig  onnodig  laag  voor  hulle  in  as  sy 
kort-kort  onder  die  toonbank  induik  agter  vermeende  behoeftes  aan,  en 
weer  opkom  - induik  en  opkom,  soos  ’n  otter  in  die  water.  Sy’s  nat  en  blink 
van  die  hitte.  Haarliggaam  het  geskitter  soos  ’n  edelsteen,  haargesig  het 
gestraal  soos  weeriig,  haar  oë  het  geskyn  soos  brandende  fakkels,  haar 
arms  en  bene  het  geblink  soos  gepoleerde  brons.  Die  derde  keer  kom  sy 
so  na  aan  hom  op  dat  hy  haar  ruik  kry.  Dit  neem  hom  na  warm  soet  holtes 
waar  nuwe  lewe  gebore  word.  Die  spel  neem  geleidelik  in  intensiteit  toe. 
Naderhand  sien  hy  net  vir  haar;  sy  net  vir  hom. 

Oom  Karel  het  nou  behoorlik  dronkverdriet. 

“Sy’s  ouer  ook  as  ek,”  sê  hy.  “Sy  kon  my  ma  gewees  het.” 

“Moenie  vir  oom  Karel  nog  skink  nie,”  runnik  Frikkie.  “Netnou  begin  hy 
sondes  bely  wat  ons  nie  wil  hoor  nie.” 

Dit  raak  al  warmer  in  die  klubhuis  - van  die  asem,  die  bier,  en  die  saamwees. 
Hy  en  sy  drie  vriende  is  saam  in  die  warm  ruimte  van  groot  gemeen- 
saamheid.  Hulle  drie  en  sy,  ’n  engel  met  ’n  blink  lyf.  Dis  goed  so.  Hy  begin 
sweet. 

Die  foon  lui.  Salomé  antwoord. 

“Dis  jou  vrou,”  sê  sy.  “Sy  wil  met  jou  praat.” 

Dit  kan  nie  wees  nie.  Sy  het  hom  nog  nooit  hier  gesoek  nie. 

Hy  neem  die  koue  gehoorbuis  in  sy  hande. 

“Willempie  lê  so  snaaks,”  sê  sy.  “Kom  gou.” 

Hoekom  bidjynie,  wil  hy  sê,  hoekom  roep  jynie  virKate  om  te  kom  bid,  en 
los  my  uit  nie.  Ek  is  gelukkiger  hier. 

“Ek  kom,”  sê  hy  hardop,  “ek  kom  nou.” 

Hy  sit  die  gehoorbuis  neer. 

“Dis  Wiliempie,”  sê  hy  vir  die  ander,  “ek  gaan  nou  eers.” 

Hier  moet  hy  dit  nou  sê,  voor  die  ander. 

Salomé  moet  in  die  heifte  van  die  spel  ophou.  Dit  pas  haar  nie.  Sy  lyk 
afgehaal. 

Hy  loop  uit  die  intieme  warmte  uit  buitentoe.  Hy  ry  tot  by  die  huis.  Die 
kombuis  is  leeg.  Hy  stap  slaapkamer  toe. 

Willempie  lyk  so  slap,  so  sti!  op  die  groot  bed.  Dit  iyk  of  hy  skaars  asemhaal. 
Sy  staan  langs  hom,  met  sy  handjie  in  hare.  Die  keer  kyk  sy  nie  op  toe  hy 
inkom  nie. 

“Het  jy  die  dokter  gebel?”  vra  hy. 

Sy  antwoord  nie.  Dit  lyk  of  haar  skouers  ruk. 

“Het  jy  die  dokter  gebel?”  vra  hy.  “Of  moet  ek  weer  jou  verdomde  prediker 
en  die  vroumens  Kate  verwag?” 

Sy  kyk  op.  Sy  het  trane  in  haar  oë. 

“Die  Here  sai  hoor,”  sê  sy,  “Dis  nou  al  drie  dae  dat  ek  nie  eet  of  drink  nie.” 
“Dan  bel  ek  die  dokter,”  skree  hy,  skieiik  buite  homself  as  hy  foon  toe 
hardloop,  “ek  kan  nie  ’n  dag  langer  met  jou  en  jou  priesters  en  profete 
uithou  nie.” 

Van  die  foon  af  hardloop  hy  weer  terug  slaapkamer  toe.  Hy  tel  die  kind  op; 
druk  hom  met  ’n  onverwagse  opwelling  teen  hom  vas.  Dis  die  eerste  keer 
in  ’n  lang  tyd  dat  hy  weer  sy  kind  optel.  Sy  kind,  wat  so  lig  soos  ’n  veer  en 
so  wit  soos  ’n  laken  is.  Hy  wonder  hoe  dit  sy  saad  kan  wees  wat  hierdie 
onwêreldse  wesentjie  voortgebring  het.  Hierdie  kan  die  koma  wees  wat 
sal  kom,  uiteindelik.  Dit  kan  die  koma  wees  waaruit  Willempie  nooit  weer 
sal  wakker  word  nie. 

Sy  sit  langs  die  bed  met  haar  gesig  in  haar  hande.  Haar  skouers  ruk  nog. 
Dan  hoor  hulle  ’n  motor  voor  die  deur  stilhou.  Sy  vee  haar  gesig  af  en  loop 
voordeur  toe.  Hy  hoor  hulle  voetstappe,  maar  los  nie  sy  kind  nie.  Die  dokter 
tref  hulle  so  aan,  met  die  kind  in  sy  arms. 

Alles  volg  daarna  die  gewone  roetine  van  ernstige  siekte:  die  uitspraak 
van  die  dokter,  die  ambulans,  die  hospitaal.  Sy  klim  by  Willempie  agter  in 
die  ambulans  in.  Hy  ry  agterna  in  sy  motor.  Die  res  van  die  aand  sit  hy  in 
die  koue  voorportaal  van  die  hospitaal  en  wag  omdat  hy  nie  kans  sien  om 
saam  met  haar  sy  emosies  wat  hy  met  moeite  in  bedwang  hou,  te  deel  nie. 
Halftwaalf  kom  die  dokter  na  hom  toe  en  sê  hy  moet  maar  gaan;  hulle  sal 
laat  weet.  Dit  kan  nog  dae  duur. 

“Kan  ek  vir  Willempie  sien?”  mompel  hy,  soos  een  wat  nie  behoorlik  kan 
praat  nie,  “kan  ek  net  eers  vir  Willempie  sien?” 

Sy  het  nog  langs  sy  bed  gesit. 

Hy  het  niks  gehad  om  te  sê  nie. 

Willempie  was  ’n  vreemde  gedroggie  met  voedingspypies  in  sy  arms  en 
teen  sy  gesig  op.  Willempie  was  ’n  lewelose  parasiet  wat  op  kunsmatige 
laboratoriumprodukte  geteer  het. 

Dan  sê  hy:  “Ek  gaan  nou  maar  eers.” 

“Ek  bly  eers  nog,”  sê  sy. 

Voor  Willempie  se  bed  het  net  die  Gideonsbybel  toe  gelê. 

Hy  het  onthou  hoe  hulle  met  die  aankoms  op  die  hospitaalvorm  Willempie 
se  kerkverband  moes  invul.  Sy  wou  die  kerkverband  van  die  evangeliese 
prediker  invul.  Hy  het  gesê:  “Oor  my  dooie  liggaam  vul  ek  ’n  sekte  hier  in.” 
Toe  sê  sy:  “Vul  jy  jou  kerk  in,  dan  vul  ek  myne  in.” 

Hy  skryf  toe  in  ’n  groot,  byna  onleesbare  handskrif:  Geen  kerkverband. 
Hester  het  tot  diepnag  alleen  by  die  bed  gesit.  Sy  het  kort-kort  opgestaan, 
en  haar  hand  op  Willempie  se  voorkop  gelê  om  te  voel  of  dit  nog  warm  is. 
Sy  het  verskriklik  alleen  gevoel.  Dit  was  nou  net  sy,  Willempie  en  die  Here. 
“Here,”  het  sy  gebid,  nog  met  skouers  wat  ruk,  “as  u hierdie  kind  van  my 
wegneem,  die  ding  wat  ek  die  liefste  op  aarde  het,  wat  bly  oor ...?” 

Ná  ’n  tyd  van  só  sit  was  dit  vir  haar  of  ’n  teenwoordigheid  die  hospitaalkamer 
gevul  het  wat  haar  baie  kalm  gemaak  het,  en  haar  skouers  laat  ophou  ruk 
het. 

“Ja,  Here,”  het  sy  na  ’n  tyd  saggies  gesê,  “ek  weet  U is  hier,  en  dis  goed 
so.  Al  neem  U vir  Willempie,  is  U nog  daar.” 

Na  ’n  lang  tyd  van  weer  doodstil  sit,  het  die  volgende  insig  gekom: 
Miskien  kom  sy  en  Wiiiem  dan  weer  na  aan  mekaar .... 

Miskien  was  dit  goed  so,  hier  by  die  bed  van  Willempie  sonder  Kate,  sodat 
die  Here  met  haar  allenig  kon  praat. 

Willem  het  die  nag  ingery,  soos  een  wat  nie  koers  het  nie.  Hy  het  aan  sy 
siek  kind  gedink.  Hy  het  troos  gesoek,  en  aan  Salomé  gedink.  Hy  het 
reguit  klubhuis  toe  gery.  Dit  was  twaalfuur.  Voor  die  klubhuis  het  Frikkie  en 
John  se  motors  nog  geparkeer  gestaan.  Hy  het  Frikkie  deur  die  oop  venster 
hoor  runnik. 

Die  klubhuis  was  warm  en  toegerook.  Frikkie  en  John  het  half  oor  die 
toonbank  gelê.  Salomé  was  besig  om  op  te  ruim.  Toe  hy  binnekom,  kyk 
hulle  verbaas,  met  rooi  oë,  op.  Hulle  bly  eers  ’n  oomblik  stil  toe  hulle  die 
uitdrukking  op  sy  gesig  sien;  toe  groet  hulle  hom  luidrugtig. 

“Yes,  Willem  ou  pêl,  wat  van  ’n  laaste  enetjie?”  runnik  Frikkie. 

“Ons  moes  vir  oom  Karel  huis  toe  neem,”  sê  John.  “Ons  het  sy  skoene 
uitgetrek  en  hom  by  die  agterdeur  ingesmokkel.”  Hy  gaan  sit  langs  hulle. 
Frikkie  skink  vir  hom  ’n  bier. 

“Dis  laat,”  sê  Salomé,  stroewer  as  vroeër.  “Ek  gaan  nou  sluit.” 

“Nog  net  enetjie  vir  ons  ou  pêl,”  sê  Frikkie.  “Be  a sporf.”“Nee,”  sê  Salomé, 
“ek  gaan  nou  sluit.” 

Dit  gee  byna  ’n  stryery  af;  op  die  ou  end  wen  Salomé.  John  en  Frikkie  loop 
deur  toe;  Frikkie  effens  onvas  op  sy  voete.  John  hou  hom  vas.  Hulle  laat 
hom  en  Salomé  alleen,  asof  hulle  weet. 

Hy  kan  skielik  nie  meer  ’n  front  voorhou  nie  en  laat  sak  sy  kop  tussen  sy 
hande. 

“My  kind  gaan  dood,”  sê  hy  dan,  “Willempie  is  aan  die  doodgaan.” 
Salomé  gaan  lê  vooroor  oor  die  toonbank,  tot  teenaan  hom  aan.  “My  Here, 


48 


Willem,”  sê  sy  saggies,  “hoekom  het  jy  nie  gesê  nie?”  Hy  kyk  stadig  op. 
Hy  kyk  in  haar  blink  gesig  vas,  haar  brandende  oë,  haar  arms  en  bene. 
Sy  skink  vir  hom  brandewyn. 

“Hier,”  sê  sy  saggies.  “Drink  dit.  Dis  beter  as  warm  bier.”  Hy  drink  dit  met 
een  teug.  Dit  word  warm  binnekant  hom.  Dis  of  nuwe  krag  hom  vul.  Hy  kan 
vir  die  eerste  keer  praat.  “Willempie  kan  sonder  ’n  kerk  begrawe  word.  Sy 
ma  is  met  verdomde  sektes  deurmekaar.  Ken  jy  die  dweper  Kate?”  sê  hy 
heftig. 

Sy  antwoord  nie  sy  vraag  nie. 

“Miskien  is  ek  beter  af  allenig,”  sê  sy  dan.  “As  ek  so  na  jou  en  oom  Karel 
en  Frikkie  en  John  luister.” 

Dis  of  hy  nie  hoor  nie. 

“Ek  gaan  Willempie  se  as  laat  strooi,”  sê  hy.  “Alles  wat  siek  en  dood  was, 
moet  eers  brand.” 

Sy  leun  nog  verder  oor  die  toonbank.  Hy  sien  die  kloof  tussen  haar  borste 
wat  sy  vir  hom  dek,  soos  ’n  tafel  vol  kos.  Sy  is  nou  vas  teen  hom.  Sy  lig  sy 
kop  soos  ’n  swaar  skinkbord. 

“Kom  saam  met  my,”  sê  sy  saggies.  “Kom  ek  neem  jou  na  my  huis  toe.” 
Haar  huisie  was  knus  en  warm.  Sy  het  oopgesluit,  en  hom  reguit  na  haar 
slaapkamer  geneem,  na  die  groot  bed  met  die  vrolike  bont  deken.  Toe  lê 
sy  haar  hande  op  hom,  asof  dit  die  natuurlikste  ding  op  aarde  is,  en  trek 
hom  nader.  Dis  of  ’n  weerligstraal  hom  tref  toe  die  blink-gepoleerde  brons 
bene  kort  daarna  om  hom  vou.  Hy  sien  skitterende  edelstene  en  brandende 
fakkels  voor  hom,  en  hoor  uitgelate  musiek  wat  oor  ooptes  na  hom  toe 
aangehuppel  kom. 

Maar  nog  voor  hy  die  finale  fase  bereik,  kry  hy  kans  om  dit  te  sê,  dit  wat  al 
so  lank  op  sy  hart  lê: 

Here,  wees  my,  arme  sondaar,  genadig. 

Toe  hy  sy  oë  toemaak  vir  die  klimaks,  herken  hy  die  vierde  gestalte  in  die 
vuuroond. 

lan  Tromp 
Reflection 


It  is  always  the  same:  the  earth 
a perfect  mirror  for  the  sky 
and  the  earth  itself  implacable 
- as  is  the  myth  of  earth  - 
in  the  sky:  it  is  an  allegory 
of  perpetual  exchange. 

Estuary 

The  estuary’s  afire,  from  here 

we  can  watch  the  night 

sky  redden  and  smoke 

pall  the  moon.  We’re  silent 

having  spoken  now 

for  hours,  cut-off 

from  one  another,  lost 

in  our  own  retellings 

like  the  sea-roar’s 

perpetual  turning 

of  the  earth  beneath  our  feet. 


Dolphins 

We  wake  early,  cast  from  sleep 
by  a mynah’s  screeching 
and  the  whisper  of  the  tide 
in  retreat.  Look, 
out  there,  beyond  the  waves. 

Can  you  see? 

Dark  fins  break  the  surface  and  are  gone. 

J.C.  Kannemeyer 
Briewe  oor  Peter  Blum 


By  die  Universiteit  van  Kaapstad,  waar  ek  in  die  sestiger-  en  weer  in  die 
vroeë  sewentigerjare  werksaam  was,  het  ek  Kees  Greshoff  goed  leer  ken. 
Hy  was  professor  in  Frans  en  seun  van  die  Nederlandse  digter  Jan  Greshoff. 
Ons  gesprekke  was  altyd  in  Afrikaans,  maar  naas  Frans  vind  hy  dit  makliker 
om  in  Engels  te  skryf.  Vandaar  dat  sy  briewe  aan  my  altyd  in  Engels  is. 
Onlangs  het  Kees  my  boek  Wat  het  geword  van  Pet&r  Bium?  gelees  en 
het  ek  ’n  brief  van  hom  daaroor  ontvang.  !n  dié  brief  toon  hy,  sonder  dat  hy 
Blum  goed  geken  het,  ’n  merkwaardige  insig  in  die  psige  van  dié  digter.  Sy 
opmerkings  word  bevestig  deur  iemand  soos  Ina  Rousseau  wat  vroeg  in 
die  vyftigerjare  met  Blum  bevriend  was.  Ek  het  Kees  se  brief  beantwoord 
en  weer  ’n  verdere  brief  oor  Blum  van  hom  ontvang,  andermaai  met 
belangwekkende  waarneming. 

Omdat  ek  my  vriend  Kees  se  bydrae  tot  die  kennis  van  Blum  só  belangrik 
vind,  het  ek  aan  die  hand  gedoen  dat  sy  briewe  aan  my  gepubliseer  word. 
Dit  word  dan  hier  met  sy  verlof  afgedruk,  vergesel  van  my  brief  aan  hom. 

8 Ayres  Street 
Rosebank 
CAPE 
7.1.94 


Beste  speurder  John 

Verskoon  my  dat  ek  jou  nogmaals  in  Engels  skrywe.  Ek  iees  geboeid  jou 
boek  oor  ou  Peter  Blum.  Hier  volg,  in  Engels  dan,  ’n  paar  losse  gedagtes 

oor  hom. 

I saw  a fair  deal  of  Peter  in  the  late  foríies,  eariy  fifties.  The  picture  of  him 
to  George  Minnaar  is  as  I remember  him.  And,  yes,  there  comes  looming 
into  my  memory  his  rooi  Austin  paneel-waentjie!  We  were  never  close  but 
he  was  a frequent  & not  always  welcome  visitor.  Let  me  explain.  Peter 
lacked  a certain  social  sensitivity.  I mean  by  this  that  he  often  did  not  sense 
that  he  came  at  an  awkward  moment,  nor  did  he  always  know  when  to 
take  his  leave.  I remember  clearly  an  endless  evening  when  he  talked 
interminably  (but  also  fascinatingly)  about  the  hidden  symbols  in  Carol 
Reed’s  The  Third  Man  (That  must  have  been  in  1949).  Peter  then,  as  I 
recall  him,  could,  with  all  hís  brillianc©,  be  a bore.  He  could  go  on  & on  & 
on.  And  he  was  curiously  devoid  of  humour.  1 say  ‘curiously’  because  this 
ís  in  such  contrast  with  the  verbally  inventive  (often  sarcastic)  humour  in 
his  writing  & in  his  letters.  But,  of  course,  this  did  not  come  out  in  his  daily 
conversation.  I found  him  rather,  as  they  say  in  Dutch,  ‘zwaar  op  de  hand’. 

All  in  all  not  really  a pleasant,  orcongenial  person. 

I think  you  are  absolutely  right  in  saying  that  he  finally  chose  to  write  in 
Afrikaans  because  he  found  there  a relatively  ‘virgin  field’.  That  is  to  say 
that  he  did  not  have  to  compete  with  ‘the  towering  dead’.  The  extremely 
ambiguous  attitude  towards  the  two  great  poets  he  found  in  his  path,  Wyk 
& Dirk,  is  also  significant.  He  was  intelligent  enough  to  be  aware  of  their 
stature,  but  could  not  tolerate  their  dominance.  This  meant  that  his  genu- 
ine  poetic  gift  was  poisoned  at  the  root  by  his  need  to  be  top  of  the  class. 
His  poetry  as  well  as  his  love  for  Ina  Rousseau  “het  in  diens  gestaan  v.d. 
een  sterk  & ailesoorheersende  drif  by  hom,  naamlik  om  homself  te  laat 
geld”.  By  arresting  himself  poetically  he  wanted  also,  and  I think,  above  all 
to  affirm  his  sovereignty  over  all  other  poets.  He  wanted  to  “win”.  When  he 
saw  he  could  not  he  simply  stopped  writing.  He  did  this  not  because 
“niemand  is  ’n  digter  na  35  nie”.  Balls! 

Ultimately  he  was  driven  not  by  an  overwhelming  & true  creative  urge  (see 
(PB’s  reaction  when  Ernst  writes  to  him  about  his  “onkeerbare  skryfdrang” 
- p.142)  but  by  something  infinitely  more  superficial  on  the  likes  of  “any- 
thing  you  can  do  I can  do  better”.  - This  is  obviously  linked  to  the  emo- 
tional  immaturity  which  you  mention.  He  wanted,  as  I said,  to  win,  to  be 
king  of  the  poetic  castle.  I am  sure  that  by  his  mysterious  flight,  his  disap- 
pearance  & his  silence  he  committed  suicide  & like  all  suicides  was  say- 
ing:  “You  see  what  you  have  done  to  me”  & in  his  case:  “You  see  you  have 
silenced  a Great  Poet.”  He  also  wanted  to  create  around  him  a kind  of 
Rimbaud  aura.  But  in  fact  his  flight  & his  silence  were,  as  I see  it,  a huge 
sulk:  “As  ek  nie  kan  wen  nie  speel  ek  nie  meer  saam  nie.  Fok  you!”  - 
All  this  does,  of  course,  not  take  away  his  very  real  poetic  achievement. 
Two  small  slips: 

1)  P.  140.  Chátelaine  & not  Chátaleine.  Or  is  this  Peter’s  spelling? 

2)  Note  60  (p.  147)  precedes  note  59  (p.  148).  These  things,  alas,  happen 
to  the  best  of  scholars  of  which  you  are  one. 

Alles  van  die  beste  vir  die  nuwe  jaar. 

Kees 


Posbus  1306 
Stellenbosch 
7599 
11  April  1994 


Beste  Kees 

Jou  brief  van  7 Januarie  het  my  met  ’n  ompad  eers  sowat  twee  dae  gelede 
bereik. 

Ek  het  jou  brief  oor  Blum  met  besonder  groot  belangstelling  gelees  en  kan 

met  alles  ten  volle  akkoord  gaan.  Dit  sal  jou  interesseer  dat  ek  ook  jou 
brief  telefonies  aan  Ina  Rousseau  voorgelees  het  en  dat  sy  met  instemming 
alles  beaam.  Die  feit  dat  hy,  by  ai  sy  intelligensie  en  briljantheid,  tog  ’n 
“bore”  was,  is  ook  die  ervaring  van  Danie  van  Niekerk  gewees.  Ina 
Rousseau  het  tydens  ons  gesprekke  wat  my  boek  voorafgegaan  het,  by 
herhaling  ook  gesê  dat  hy  “curiously  devoid  of  humour”  was.  Ek  wou  dit 
nie  heeltemal  aanvaar  nie,  maar  nou  bevestig  jy  haar  uitspraak.  Jou  siening 
oor  waarom  Blum  in  Afrikaans  begin  skryf  het  en  van  sy  mededinging  met 
Wyk  en  Dirk  vind  ek  besonder  interessant.  Sy  soort  trots  het  iets  van  die 
Dertigers  se  aristokratiese  hoogmoed,  maar  word  deur  die  element  van 
aardse  hebsug  daarin  iets  anders  en  gewoon  gemeen. 

Maar  hoe  ook  al,  Blum  bly  vir  my  ’n  fassinerende  persoonlikheid.  Ek  kan 
nie  loskom  van  die  gedagte  dat  ’n  mens  in  sy  swye  van  30  jaar  tog  iets  van 
Bradley  se  “waste  of  good”  het  nie.  Hoe  jammer  tog  dat  hy  nie  in  sy 
samestelling  die  ander  elemente  gehad  het  wat  nodig  was  om  van  hom  ’n 
groot  en  durende  kunstenaarte  maak  nie.  My  ingeslote  artikel  wat  in  Tydskrif 
vir  Letterkunde  verskyn  het,  sal  jou  seker  interesseer. 

En  nou  ’n  versoek.  Ek  meen,  en  ína  Rousseau  stem  saam  met  my,  dat  jou 
brief  aan  my  gepubliseer  behoort  te  word.  Dit  bevat  soveel  boeiende  inligting 
dat  meer  mense  belang  sal  stel  - en  daar  is  nog  steeds  baie  wat  in  Blum 
geïnteresseer  is.  Sal  jy  my  daaroor  bel? 

Nog  ’n  laaste  voetnoot  oor  Blum.  Hy  het  twee  werke  van  jou  vader  gunstig 
in  Die  Burger  geresenseer.  Ek  wou  dié  stukke  opneem,  maar  heelwat 
ongebundelde  artikels  van  Blum  moes  weens  kostebesparing  in  die  slag 
bly.  Dit  is  vir  my  baie  interessant  dat  Blum  klaarblyklik  by  jou  vader 
aansluiting  gevind  en  ’n  hoë  bewondering  vir  sy  werk  gehad  het. 

Vriendelike  groete 
John 


16.3.94 


Dear John 

Thank  you  for  your  letter  & for  sending  me  your  article  “Die  onhebbelike 
Peter  Blum”.  I should  like  to  make  two  comments:  1.  In  your  letter  you 
write:  “Ek  kan  nie  loskom  van  die  gedagte  dat  ’n  mens  in  sy  swye  van  30 
jaar  tog  iets  van  Bradley  se  ‘waste  of  good’  het  nie  ...”  But  probably  there 
was  no  “loss”  and  let  us  be  grateful  for  the  “good”  we  have.  Peter  said 
what  he  wanted  or  had  to  say.  This  done  he  simply  ran  out  of  steam.  Not 
everyone  has  the  tough  staying  power  of  the  long  distance  runner. 

2.  In  your  article  you  quote  a letter  of  Peter  to  Jan  Deloof  in  which  he  writes 
that  he  sees  himself  as  a failed  writer  (“een  mislukt  schrijver”)  and  he 
blames  this  poetic  failure  not  on  himself  but  on  circumstances  & then  writes: 

“Talent’  is  immers  een  zeer  onwetenschappelijk  begrip:  sociale  KANS  is 
een  groot  deel  ervan,  een  deel  dat  in  alle  Nederlanden  (N,  Z,  O of  W)  niet 
bestaat.” 

- The  They  didn’t  give  me  a chance”  is  the  typical,  whining  complaint  of 
all  failures  & it  is  also  a measure  of  his  immaturity.  But  this  awareness  of 
being  a failed  writer  & above  all  the  awareness  that  he  had  exhausted  his 
poetic  vein  could  also  help  to  give  us  yet  another  partial  anonymous  Mr, 
Blum.  In  South  Africa  he  would  have  been  forthe  rest  of  his  life  Peter  Blum 
the  burnt  out  poet,  the  failure.  He  could  not  face  that. 

Kees 

Piet  Labian 
Wederzien  in  Koeweit 


Ik  zal  je  in  Koeweit  terugzien 
aan  boord  van  de  jet. 

Je  zal  van  de  amazones  terug  zijn 
en  je  strijdros  achtergelaten  hebben. 

Mijn  innerlijke  reizen  zullen  tevens  tot 

het  verleden  behoren 

en  verbannen  zijn  naar  een  dor  eiland. 

In  een  schaarse,  monnikachtige  aanraking 
zal  ik  je  vingers  aanvoelen, 

je  vingertoppen  roze  bloesems 
op  mijn  strikdas. 

Ten/vijl  wij  bovenaan  de  valreep  staan 
zullen  wij  met  onze  porseleinen  blik 

een  paar  seconden  lang 

regeren  over  de  blanke  petroleumstad. 

Pionierstijd 

Ik  verloor  mijn  twee  groottantes 
en  begroef  ze 

in  hun  ouderwetse  klederen,  in  hun  oude  klederdracht 
begroef  ik  ze  in  de  bodeminzinking 

nabij  het  grote  elektronicabedrijf, 
nabij  het  elektronicabedrijf. 

Op  beide  graven  legde  ik  lichtgrijze  chips 
en  geblakerde  dopheide. 

Ik  begreep  waarom  rotsafval  voortdurend  op  mij  viel 
en  geen  fonteinen  het  pad  versierden: 

zij  waren  slechts  liefderijke  kleine  lichtjes 
in  de  balans  der  jaren  geweest. 

Dan  begon  ik  naar  de  top  van  de  heuvel  te  stappen, 
minzaam  neuriënd,  minzaam  neuriënd. 

Mark  O’Connor 
To  kill  an  olive 


Nobody  knows  how  long  it  takes  to  kill  an  olive. 

Drought,  axe,  fire,  are  admitted  failures.  Hack  one  down, 
grub  out  a ton  of  mainroot  for  fuel,  and  next  spring 
every  side-root  sends  up  shoots.  A great  frost 
can  leave  the  trees  leafless  for  years;  they  revive. 
Invading  armies  will  fell  them.  They  return 
through  the  burnt-out  ribs  of  siege  machines. 

Only  the  patient  goat,  nibbling  his  way  down  the  ages, 
has  malice  to  master  the  olive.  Sometimes,  they  say, 
a man  finds  a dead  orchard,  fired  and  goat  - 
cropped  centuries  back.  He  settles  and  fences; 
the  stumps  revive.  His  grandchildren’s  family  prosper 
by  the  arduous  oil-pressing  trade.  Then  wars 
and  disease  wash  over.  Goats  return.  The  olives 
go  under,  waiting  another  age. 

Their  shade  still  lies  where  Socrates  disputed. 
Gethsemane’s  withered  groves  are  bearing  yet. 


* Sien  ook  0‘Connor  se  brief  in  Literêr-aktueel 

Joan  Hambidge 

Gert  Vlok  Nel:  om  te  lewe  is  onnatuurlik  - die  illusie 
van  spontane  poësie* 


I 

Die  resepsie  van  Afrikaanse  digbundels  funksioneer  sterk  in  terme  van 
kategoriserings.  Dié  werkswyse  lei  noodwendigerwys  tot  eensydige 
redusering  en  ’n  uitskakeling  van  nuanses.  Gert  Vlok  Nel  se  opwindende 
debuut  is  ’n  interessante  toetsgeval  van  kategorisering  in  ons  kritiek. 

Die  gedigte  in  hierdie  bundel  is  van  ’n  geheel  nuwe  stem  in  ons  digkuns, 
vars  en  onaangetas  deur  enige  literêre  mode,  teoretiese  dienstigheid  of 
die  invloed  van  toonaangewende  digters  in  Afrikaans.  Nietemin  is  die  stem 
aan  die  woord  sonder  meer  herkenbaar  as  ’n  poëtiese  een.  (Aldus  die 
uitgewersbrief.) 

Dan  word  dit  geklassifiseer  as  “Werkerpoësie”,  poësie  van  spoorwegwerwe- 
en-mense,  veral  dié  van  Beaufort-Wes.  Dit  word  gesien  as  ruwe  poësie  en 
die  uitgewersbrief  beklemtoon  voorts  dat  die  gedigte  nie  ragfyn  afgerond 
is  nie.  So  lees  dit: 

Dit  is  ruwe  poësie;  die  gedigte  is  nie  ragfyn  afgerond  nie  en  probeer  dit 
ook  nie  wees  nie.  Die  klem  val  meer  op  sinne  as  op  woorde;  dit  stuur  verby 
die  tradisioneel  ingeburgerde  norme  vir  poëtiese  skoonheid,  en  laat  juis 
só  nuwe  betekenis  en  nuwe  begrip  uit  die  taal  ontsnap.  As  sondanig  is  dit 
’n  belangwekkende  maar  ook  ontroerende  deurbraak,  laat  in  die  twintigste 
eeu. 

Vanselfsprekend  is  dit  ’n  belangwekkende  debuut,  maar  hierdie 
vooropstelling  van  dié  poësie  as  werkerklaspoësie,  as  poësie  wat 
onaangetas  is  deur  enige  literêre  mode,  het  bepaald  ’n  invloed  op  die 
resepsie  van  die  bundel  gehad. 

In  ’n  intelligente  resensie  (“Pit  van  die  liefde  in  debuut”)  beweer  Petra  Múller 
dat  dit  poësie  is  wat  die  gewone  mens  verstaan.  Die  Burger-resens\e 
(3.8.93)  se  sub-titel  lees: 

“Ontploffings  van  poësie  wat  die  gewone  mens  verstaan.”  Dit  is  duidelik 
dat  sy  die  werkerklas-bemarking  aanvaar,  want  sy  skryf:  “Gert  Vlok  Nel 
plat  die  grammatika  af,  maal  die  tipografie  fyn,  gooi  werkwoorde  weg  as 
dit  hom  pas,  gebruik  elke  growwe  woord  vir  tekstuur,  en  komposteer  die 
taal  - dit  alles  in  ’n  poging  om  daardie  seunstyd  langs  die  blink  stawe 
terug  te  dwing,  en  tot  seën  te  maak.” 

Hierdie  “metafisikus  van  die  railway-jaart”  is  volgens  Múller  op  sy  eie  trajek 
ondenweg,  ’n  lokomotief  in  volle  vaart  (“Metafisikus  van  die  railway-jaart”, 
De  Kat,  September  1 993). 


* Lesing  gelewer  by  die  ALV-konferensie,  29  September  - 1 Oktober  1 994 

Ook  Daniel  Hugo  bevestig  dat  Gert  Vlok  Nel  die  varsste,  literêr- 
ongekontamineerdste  stem  is  (De  Kat,  September  1993). 

Tog  het  van  die  kritici  wel  ’n  meer  genuanseerde  blik  gewerp  op  die  gedigte. 
A.P.  Grové,  by  name,  het  in  sy  /ns/gf-bespreking  van  Junie  1993  (“Om  te 
dig  is  óók  onnatuurlik”)  gewys  op  die  invloede  in  die  digter  se  werk  wat  die 
stelling  dat  dié  poésie  “ongekontamineer”  is,  loënstraf. 

Grové  verwys  na  die  gesprek  met  Van  Wyk  Louw  se  rustige  “Karoodorp: 
someraand”  in  die  gedig  “die  dag  toe  hulle  vir  Donkie  Viviers”.  En  J.C. 
Kannemeyer  wys  op  verdere  invloede,  soos  ee  cummings,  Tram-ode”  en 
Joernaal  van  Jorik.  (Playboy-digter  is  slim  van  ‘dommigheid’  in  Rapport, 
8.8.93),  wyl  George  Weideman  ook  ’n  spel  met  “Klipwerk”,  Nuwe  verse, 
Tristia,  en  e e cummings  raaksien  {Skrywers  en  Boeke,  19.8.93). 

T.T.  Cloete  wys  nie  op  die  direkte  invloede  nie,  maar  sy  resensie  gaan  in 
breë  trekke  in  op  die  tegniek  van  die  digter:  “wat  veral  belangrik  is,  is  die 
feit  dat  die  digter  sy  tegniek  verdoesel:  hoe  gemaklik  die  gedigte  ook  al 
lyk,  huile  is  gewoonlik  goed  afgerond”. 

II 

Die  titel  signifieer  reeds  die  proses  van  vervreemding  {ostranenie):  om  te 
lewe  is  onnatuurlik  en  hierby  inbegrepe,  om  poësie  te  skryf  is  onnatuurlik. 
Dat  ’n  kritikus  soos  Hugo  dit  ongekontamineerv'mdi,  of  dat  die  uitgewers 
beweer  dis  “teorieloos”  dui  op  ’n  oppervlakkige  lees  van  die  poësie. 

Gert  Vlok  Nel  manipuleer  sy  leser  met  ’n  spel  van  oënskynlike  eenvoud, 
met  ’n  penchant  vir  die  opvallende  vinnige  lyn.  Dis  egter  poësie  wat  die 
hele  selfbewuste  proses  van  poësie-skryf  ontgin  - ek  dink  hier  aan  die 
volgende  voorbeelde: 

p.  14:  rym  se  moer  (“desember  & see”) 
ons  kopligte 

het  getippex  oor  opgehewe  heuwels 

p.  17:  (die  rym  is  vir  pa)  (“die  posisie 
aan  die  einde  van”) 

p.  1 8:  rymlose  reën  (“Rita”) 

p .23:  ( ) (“tannie  Tolie  wat  die 
aarde  beërwe”) 

p.  25:  (’)  (’)  (“Hennie”) 

p.  31 : en  die  monkees  maak  sorrowful 
noise  overhead  in  pioneer  t.w.v./ 
intertekstualiteit  (“die  onredelike 
blydskap  in  September”) 

p.  38:  verby  die  gedig. 

inner  inner  in  die  skemer  in. 

tot  in  sy  peperboomste  peperboom. 

in  sy  agteryardste  agteryard. 

& die  laat-middag  het  chroom  geword. 

& trein  wat  ysig  fluit. 

(“die  dag  toe  hulle  vir  Donkie 
Viviers”) 

p.  41 : is  voos  gedig  (“die  eienaardige 
venwikkeling  op  lemoen”) 

p.  45:  dis  i duur,  beleë  cliché 

(“laaste  herinnering  van  Magdaleen”) 
konnekteer  vannag  met  my  in  i droom, 
sjant  my  uit 
uit  uit  dié  gedig  uit. 

p.  47:  na  die  bakermat-motel  van  die  hart 

toe  die  liefde  nog  nie  intertekstueel  was  nie. 

(“hillside”) 


III 

Die  gedigte  word  aangebied  om  eenvoudige  spoonwegstories.  Eenvoudig 
is  dié  gedigte  helaas  nie.  Dit  is  verwikkelde,  intelligente  gedigte.  Dit  werk 
teen  taaltradisies  en  konvensies  soos  cummings  se  gedigte  in  Engels  en 
Hans  Faverey  s’n  in  Nederlands. 

En  kan  ’n  mens  á la  Nijhoff  byvoeg: 

Lees  maar,  er  staat  meer  as  wat 
er  staat. 

Michael  Riffaterre,  in  Semiotics  of  poetry  (Methuen,  1978),  maak  ons 
immers  attent  op  die  twee  fases  in  die  leesproses,  naamlik  die  oorgang 
van  die  heuristiese  fase  (waar  betekenis  vasgelê  en  bepaal  word)  na  die 
retroaktiewe  of  hermeneutiese  fase.  Tydens  hierdie  tweede  fase  word  die 
leesproses  gemodifieer  of  aangepas  (p.  6).  In  Riffaterre  se  terme  is  dit 
duidelik  dat  sekere  kritici  net  op  die  heuristiese  fase  beweeg  het. 

In  navolging  van  Riffaterre  sou  ’n  mense  ’n  paar  beginsels  van  Gert  Vlok 
Nel  se  poësie  kan  aanstip: 

(i)  Taal  verander  realiteit  (p.  7); 

(ii)  die  semiose  triomfeer  telkens  oor  die  mimesis  (p.  1 0); 

(iii)  om  ’n  (poëtiese)  reël  te  verbreek,  beteken  dat  ’n  mens  die  reël  moet 
ken. 

Gert  Vlok  Nel  se  gedigte  verandertelkemale  die  realiteit.  Die  gedigte  maak 
ons  bewus  van  die  spel  van  poësie  wat  funksioneer  volgens  talige 
beginsels.  Ander  gedigte  word  opgeroep  deur  elke  gedig  sodat  die  semiose 
die  mimesis  oorwin.  Hierom  sou  ’n  mens  kon  argumenteerdat  die  metafoor 
van  die  spoorwegwêreld  dui  op  die  intertekstuele  netwerk  wat  elke  gedig 
met  ánder  bekende  gedigte  sluit. 

Gert  Vlok  Nel  breek  verskeie  poëtiese  reëls.  Sy  gedigte  gee  voor  om 
“spontaan”,  “eenvoudig”  en  “toeganklik”  te  wees.  Dit  is  tans  ’n  reël  dat 
digters  toeganklik  dog  ingewikkeld  moet  skryf.  Hy  breek  hierdie  reël  en 
skryf  oënskynlik  maklik,  wyl  die  gedigte  uiters  kompleks  en  verwikkeld  is. 
Die  belangrikste  digterlike  invloed  in  hierdie  bundel  in  N.P.  van  Wyk  Louw, 
die  beoefenaar  van  die  verwikkelde  en  eenvoudige  gedig. 

Daar  is  twee  verdere  konsepte  wat  Riffaterre  gebruik  om  die  poëtiese  daad 
mee  te  beskryf,  naamlik  die  neurose  (p.  19)  van  die  teks  en  tekstuele 
paranoïa  (p.  39).  Die  teks  probeer  - aldus  Riffaterre  - oorspronklik  en 
spontaan  wees,  maar  juis  deur  dié  verdringingsproses  breek  die  simptome 
van  beïnvloeding  deur.  Dit  wat  die  teks  herhaal  - of  navolg!  - kan  dan  as 
’n  soort  tekstuele  paranoïa  gesien  word. 

Vir  Riffaterre  is  intertekstualiteit-  die  bestaan  én  raaklees  daarvan  - die 
grootste  spel. 

Om  die  proses  van  tekstuele  paranoïa  te  herlei  tot  ’n  teks,  beteken  ’n 
ondersoek  na  die  digter  se  poging  om  invloede  te  verdring.  Hier  is  egter 
sprake  van  die  Freudiaanse  beginsel  van  “return  of  the  repressed”,  dit  wil 
sê,  hoe  meer  invloede  - soos  by  Nel  die  intellektuele  spel,  die  beheptheid 
met  die  gedig  as  ars  poëtica  - van  die  tradisie  ontken,  negeer  óf  verdring 
word,  des  te  meer  kom  dit  na  vore.  Dus:  hoe  meer  oorspronklikot  spontaan 
Gert  Vlok  Nel  probeer  wees,  des  te  meer  doen  hy  mee  aan  die  proses  van 
intertekstualiteit. 

Nog  eenmaal  wil  ek  in  die  skemeraand 
weer  op  ons  dorp  en  by  ons  dorpsdam  staan, 
weer  met  my  rek  óp  in  die  donker  skiet, 
en  luister,  en  al  word  ek  seer  en  dof, 
hoe  die  klein  klippie  ver  weg  in  die  riet 
uit  donker  in  die  donker  water  plof. 

Seekoevlei 

Die  swart  bleshoenders  dryf  verby 
agter  die  skraal  wit  riet 
en  die  hele  grys  vleilandskap  word 
vol  óu  verdriet 

ek  staan  weer  by  ’n  wit  poel 
waar  ’n  wintermiddag  sneeu 
en  ek  is  klein  en  hoor  verskrik 
’n  jakkals  uit  die  rante  skreeu 

Nuwe  verse  (1954) 

Karoo-dorp:  someraand 

Die  laat-middag  het  room  geword 
en  treine  wat  ver  fluit 
en  ’n  wit-bont  klaas-skáwagter 
wat  wag-hou  op  ’n  kluit 

en  rook  uit  die  lokasie  rook 
en  by  die  dorpsdam  sing 
en  mense  in  tennisbroekies  loop 
die  koper  skemer  in 

dóér  op  die  nasionale  pad 
loop  motortjies  onhoorbaar,  hoog; 
Oum-Appie-Slagkraal  se  ou  fiets 
kom  staan,  vanself,  moeg,  voor  die  oog: 

Tant’-Tollie-met-die-kanker  kom 
sit  op  die  bordienghuis  se  stoep: 
vanaand  gaan  hoor  ons  nog  hoe  sy 
die  Here  en  die  uile  roep. 


Tristia  (1962) 

die  dag  toe  hulle  vir  Donkie  Viviers 

jou  ma  is  dood. 
by  die  skool. 
het  hy  sy  tas. 
sy  kop. 
gespoeg. 

& geskreeu. 

& afgehol  oor  die  groen  velde  van  die  rugby. 
die  totempale. 

die  busstoor,  die  hut  van  die  vermoorde  opsigter. 
die  xhosa-grassnyer,  briljant  & kru,  dormant. 

(sy  vrou  bo  in  die  linnekamer,  dom  & sku,  verreken.) 

die  wagtende  ouers  in  motorige  motors,  latent. 

die  intriges  op  baisiekels,  berekend. 

verby  bomerige  bome. 

toe  verby  my  (&  toe  verby  jou). 

verby  die  gedig. 

deur  die  na  buite  toe  oop  hek. 

verby  elsa  wat  haar  eerste  maandstonde  in  die  biologieklas. 

af  in  die  lig  straat. 

verby  die  regop  grafte. 

daai  een  wat  oos  kyk. 

die  wat  wes. 

bo-oor  huise  strate  poskantoor  kerk. 

die  laaste  stasie  op  die  planeet,  beaufort-wes. 

inner  inner  in  die  skemer  in. 

tot  in  sy  peperboomste  peperboom. 

in  sy  agteryardste  agteryard. 

& die  laat-middag  het  chroom  geword. 

8 trein  wat  ysig  fluit. 


61 


Vervolgens  die  “invloede”  waarteen  Gert  Vlok  Nel  skryf.  “die  dag  toe  hulie 
vir  Donkie  Viviers”  is  kennelik  ’n  ars  poetica  soos  N.P.  van  Wyk  Louw  se 
“Karoo-dorp:  someraand”.  Beide  gedigte  word  ’n  momentopname,  stol  ’n 
gegewe  - meer  spesifiek  ’n  jeugherinnering  - in  taal.  Alice  Miller 
argumenteer  in  The  untouched  key:  tracing  childhood  trauma  in  creativity 
and  destructiveness  (Virago,  1991)  dat  verdringde  kinderervarings  en 
indrukke  die  kunstenaar  se  visie  bepaal. 

As  ’n  mens  Miller  se  teorie  vir  die  poësie  aanpas,  sou  ’n  mens  kon  aanvaar 
dat  net  soos  wat  dit  bykans  ónmoontlik  is  om  negatiewe  invloede  te  ontlees, 
is  dit  vir  die  digter  moeilik  om  die  bepalende  invloede  van  die  poëtiese 
tradisie  af  te  leer.  Die  oorwoekerende  invloed  van  N.P.  van  Wyk  Louw  se 
stem  op  jonger  digters  bewys  dit. 

Sowel  Nel  as  Van  Wyk  Louw  vang  ’n  jeugwêreld  vas,  en,  waarskynlik  is 
albei  digters  steeds  gemerk  deur  ’n  traumatiese  jeug.  By  Louw  is  dit 
verskuild:  die  “seer”  is  ongedefinieerd  - dit  word  ’n  “en  die  hele  gryslandskap 
word  vol  óu  verdriet”  (“Seekoevlei”),  wyl  dit  by  Nel  gespesifiseerde  pyn  is, 
te  wete  die  dood  van  die  moeder.  Deur  die  helingsproses  van  die  poësie  is 
daar  genesing.  En  deur  die  intertekstuele  netwerk  van  spoorweglyne  kan 
daar  nuwe  verbintenisse  gesluit  word. 

Hennie  Aucamp 
Twee  kabarettekste 


Spieëltjie,  spieëltjie  aan  die  wand 

’n  Vrou  het  voor  haar  spieël  gaan  sit  - 
’n  vrou  verby  haar  jeug, 
maar  desondanks  het  sy  nog  fief 
aan  romantiek  bly  teug. 

Die  vrou  wat  in  haar  spieël  bly  tuur 
het  name  by  die  vleet 
dié  name  lê  die  eeue  vol 
en  dis  hoe  enkeles  heet: 

Kleopatra  van  Egipteland 
en  Madame  Pompadour 
die  Marschallin  van  Richard  Strauss 
en  Jezebel  die  hoer. 

’n  Vrou  het  voor  haar  spieël  gaan  sit  - 
’n  vrou  verby  haar  fleur: 
wend  troffels  aan  en  poeierkwas 
voor  sy  haar  wange  kleur. 

Die  vrou  wat  in  haar  spieël  bly  tuur 
het  name  by  die  vleet 
dié  name  lê  die  eeue  vol 
en  dis  hoe  enkeles  heet: 

Gioconda  van  Leonardo-faam 
en  Dietrich  van  Berlyn 
en  Garbo  wat  alleen  wil  wees 
en  wyle  Gloria  Vain. 

’n  Vrou  het  voor  haar  spieël  gaan  sit  - 
en  voel  iets  in  haar  skeur: 
die  dood  staan  grynsend  agter  haar: 
net  hy  het  nou  beheer. 

Die  vrou  wat  in  haar  spieël  bly  tuur 
het  name  by  die  vleet 
hul  beendere  lê  die  eeue  vol  - 
ja,  nooit  mag  ons  vergeet: 

La  belle  Hélëne  van  Troje 
en  Sarah  la  Divine 
en  ander  skones  van  weleer 
het  stof  geword  sindsdien. 

Die  Horing  van  Oorvloed:  ’n  meditasie 


Verteller: 

’n  Kunstenaar  het  opgestel 
’n  stillewe  (tersý)  ten  duurste 
maar  selfs  die  edelste  besluit 
bekom  jou  soms  (fersy)  ten  suurste. 

Sanger(s): 

Hy’t  vrugte  van  die  land  bestel 
en  vrugte  van  die  see 
wat  hul  opaal-  en  silwerglans 
aan  vrug  en  wynglas  gee. 

Die  druiwe  glinster  soos  kristal 
’n  appel  bloos  hom  rooi  - 
’n  nature  morte,  in  die  begin, 
is  Godweet,  stralend  mooi. 

Verteller: 

’n  Kunstenaar  het  opgestel 
’n  nature  morte  {tersý)  ten  duurste 
maar  selfs  die  edelste  besluit 
bekom  jou  soms  {tersý)  ten  suurste. 

Sanger(s): 

Die  kunstenaar  het  opgestel 
ook  pluimvee  en  ’n  vark; 

’n  boerpampoen  lê  oopgebreek  - 
’n  geel,  ontheemde  bark. 

’n  Brommer  glans  en  gaan  dan  land, 
want  bloed  is  tartend  rooi  - 
’n  nature  morte  ná  net  ’n  dag 
is  Godweet,  minder  mooi. 

Verteller: 

’n  Kunstenaar  het  opgestel 
’n  nature  morte  ten  duurste; 
maar  selfs  die  edelste  besluit 
bekom  jou  soms  ten  suurste. 

Sanger(s): 

Wat  doen  die  kunstenaar  oplaas? 

- hy  moet,  Godweet,  ook  leef  - 
hy  eet  sy  eie  nature  morte: 

Verteller: 


die  vis,  die  vark,  die  kreef. 

Daar  is  aan  hom  geen  einde  nie; 
hy  breek  deur  skaal  en  skil 
tot  bloed  oor  bors  en  hande  stroom: 
en  dan  word  hy  ook  stil. 

’n  Kunstenaar  het  opgestel 
’n  nature  morte  ten  duurste 
maar  selfs  die  edelste  besluit 
bekom  jou  soms  ten  suurste. 


65 


J.H.  Papendorf 

Die  status  van  Afrikaans  in  die  nuwe  Suid-Afrika* 


My  tema  was  eers  - en  dis  hoe  dit  op  die  program  verskyn  “’n 
Toekomstige  taalbedeling  vir  Suid-Afrika  aan  die  hand  van  ’n  paar  modelle 
(o.a.  Neville  Alexander  s’n)  met  die  fokus  op  Afhkaans”.  Die  hele  kwessie 
van  ’n  toekomstige  taalbedeling  was  toe  nog  hipoteties  en  meer  modelle 
het  relevant  gelyk.  Met  die  Tussentydse  Grondwet  het  die  nuwe  taalbedeling 
aangebreek  en  sekere  opsies  figureer  glad  nie  meer  nie:  die  behoud  van 
die  status  quo  ante,  met  Engels  en  Afrikaans  wat  enigste  ampstale  bly,  en 
’n  eentalige  oplossing  soos  dat  alleenlik  Engels  ampstaal  word,  is  van  die 
baan.  In  die  taalbeleid  van  die  Regering  soos  vervat  in  die  nuwe  Grondwet, 
het  taalfederalisme  duidelik  geseëvier. 

Ook  ander  kwessies  het  ’n  mate  van  hul  dringendheid  ingeboet.  Sommige 
mense  het  hul  bv.  daaraan  getroos  dat  die  hele  stryd  om  ampstaalstatus 
hulle  insiens  nie  werklik  relevant  sou  wees  nie  en  dat  Afrikaners  se  gebruik 
en  bevordering  van  Afrikaans  vanself  die  toekoms  daarvan  sou  verseker, 
meer  as  wat  enige  amptelike  status  kan  doen.  Gelukkig  is  hierdie  kwessie 
van  berus  by  die  moontlike  verlies  van  ampstaalstatus  ook  van  die  baan. 
Dit  was  ’n  uiters  gevaarlike  houding  vir  Afrikaans  in  soverre  die  amptelike 
erkenning  van  ’n  taal  medebepalend  vir  sy  voortbestaan  is.  Die  ontsegging 
van  ampstaalstatus  sou  Afrikaans  die  geleentheid  ontneem  om  hom  langer 
in  bepaalde  funksies,  bv.  die  regspleging,  die  uitsaai  deur  die  staat  van 
radio  en  TV,  ens.  te  bewys  waar  die  getal  funksies  en  die  toereikendheid 
waarmee  hulle  vervul  word,  juis  een  van  die  vernaamste  kriteria  vir 
amptelike  erkenning  is.  As  Afrikaans  nie  langer  as  staatstaal  gebruik  sou 
word  nie,  beteken  dit  ’n  aansienlike  verskraling  van  sy  lewenskrag.  Gelukkig 
hoef  ons  ons  minstens  voorlopig  nie  verder  oor  hierdie  selfondermynende 
onverskilligheid,  hetsy  vanweë  oormoed  of  onkunde  te  bekommer  nie,  want 
Afrikaans  is  darem  een  van  die  ampstale  in  die  nuwe  bedeling. 

In  hierdie  toespraak  wil  ek  my  beperk  tot  taalfederale  modelle,  en  watter 
implikasies  hulle  spesifiek  vir  Afrikaans  inhou.  Veral  wil  ek  aandag  gee 
aan  die  posisie  van  Afrikaans  in  die  nuwe  Grondwet,  aan  hoe  die  taalbeleid 
van  die  nuwe  regering  staan  vis-á-vis  Nevilie  Alexander  se  taalpian  soos 
vervat  in  sy  Language  Policy  and  National  Unity  in  South  Africa/Azania, 
en  aan  die  posisie  van  Afrikaans  nog  verder  vorentoe  in  die  lig  van  Alex- 
ander  se  voorstel  dat  ’n  standaard-Nguni  en  ’n  standaard-Sotho  ontwikkel 
moet  word  om  Engels,  wat  hy  verwag  het  die  lingua  franca  sou  wees,  te 
vervang  soos  inheemse  tale  die  Europese  linguae  francae  in  die  eertydse 
kolonies  vervang  het. 

Toespraak  gelewer  op  1 6 September  1 994  by  geleentheid  van  die  jaarvergadering  van 

die  Afrikaans  User  Group  van  die  Independent  Education  Board 

Een  van  die  pluspunte  van  taalfederale  beleide,  van  die  model  van  Alex- 
ander  en  van  dié  vervat  in  die  Grondwet,  is  dat  hulle  op  ’n  realistieser 
wyse  taal  gebruik  as  instrument  in  die  proses  van  nasiebou  as  bv.  die 
eentalige  model  met  Engels  as  enigste  ampstaal.  Oppervlakkig  beskou, 
mag  dit  lyk  of  die  imposisie  van  een  enkele  taal  in  die  belang  van  nasiebou 
sou  wees  - dit  is  immers  deel  van  die  konvensionele  wysheid  dat  om  ’n 
nasie  te  wees,  sy  lede  dieselfde  taal  moet  praat.  En  kyk  ons  na  Europese 
lande,  dan  ondersteun  hulle  hierdie  teorie  in  ’n  hoë  mate.  Die  historiese 
ervaring  van  mense  in  die  Derde  Wêreld  en  veral  Afrika  is  egter  anders  in 
soverre  die  meerderheid  van  die  mense  meertalige  nasies  uitmaak.  Die 
herkenning  van  hierdie  diversiteit  in  ’n  land  soos  Suid-Afrika  maak  ’n 
vreedsame  oplossing  waarskynliker,  want  dit  is  meer  demokraties  en 
regverdiger.  Daarbenewens  kan  ’n  eentalige  beleid  afgedwing  op  ’n 
meertalige  land,  soos  Namibië  duidelik  illustreer,  ekonomies  onwys  wees. 
Heelwat  mannekrag  word  vermors  as  mense  verhinder  word  om  te 
funksioneer  in  die  tale  wat  hulle  goed  ken  waar  dit  heeltemal  moontlik  sou 
wees.  Om  nie  te  praat  van  die  aanvanklike  ontwrigting  in  die  onderwys  nie 
waar  leerlinge  se  prestasies  in  nie-taalvakke  negatief  beïnvloed  word 
daardeur  dat  Engels  as  voertaal  hulle  pootjie  - ’n  probleem  wat  verlig  sou 
word  as  diegene,  en  daar  is  talle  van  hulle  in  Namibië,  die  keuse  gehad 
het  om  sulke  vakke  deur  die  vir  hulle  meer  vertroude  medium  van  Afrikaans 
te  leer. 

Omdat  die  nuwe  taalbeleid  van  Suid-Afrika  deur  ’n  vergelyking  met  Alex- 
ander  se  model  duideliker  toegelig  kan  word,  wil  ek  laasgenoemde  net 
gou  in  wesenstrekke  verduidelik.  Alexander  stel  ’n  drieledige  taalplan  voor 
vir  Suid-Afrika.  Die  plan  maak  voorsiening  vir,  eerstens,  die  erkenning  van 
die  huistaal  vir  ondenwysdoeleindes;  tweedens,  die  amptelike  erkenning 
van  die  streektaal;  en,  derdens,  die  amptelike  erkenning  van  die  lingua 
franca.  Laasgenoemde  neem  hy  aan  sal  Engels  wees.  ’n  Belangrike 
voordeel  van  Alexander  se  model  vergeleke  met  vorige  modelle,  is  die 
moeite  wat  gedoen  word  om  baie  tale  te  akkommodeer,  sy  dit  dan  op 
verskillende  vlakke.  Ofskoon  nie  die  nasionale  ampstaal  nie,  sal  Afrikaans 
waarskynlik,  gemeet  aan  die  kriteria  van  totale  sprekersgemeenskap  en 
gebruiksfunksies,  ampstatus  op  tweede  vlak  as  streekstaal  dwarsdeur  die 
land  met  die  uitsondering  van  Natal  en  die  Oos-Kaap  verkry  as  die  bur- 
gers  van  die  streke  demokraties  daarvoor  besluit.  Volgens  Alexander  se 
model  kan  Afrikaans  die  ampstatus  wat  hy  vroeër  eenvoudig  eensydig  vir 
homself  opgeëis  het,  nou  demokraties  bekom.  Dat  dit  die  rehabilitering 
van  Afrikaans  kan  bevorder,  spreek  vanself. 

Problematies  egter  is  die  aanname  sonder  meer  dat  Engels  die  nasionale 
lingua  franca  moet  wees.  Dit  is  natuurlik  iets  wat  baie  algemeen  as  ’n 
vanselfsprekende  toedrag  van  sake  aanvaar  word.  Dat  Afrikaans  die  knie 
moet  buig  voor  Engels,  is  egter  glad  nie  so  ’n  uitgemaakte  saak  nie.  Kom 
ons  kyk  na  watter  argumente  aangevoer  word  dat  Engels  eerder  as 

Afrikaans  die  status  van  nasionale  ligua  franca  verdien.  Eerstens  hoor 
mens  dikwels  dat  Engels  ’n  internasionale  taal  is  en  Afrikaans  nie,  al  kan 
dit  wel  in  ’n  paar  lande  soos  Nederland,  België,  ens.  verstaan  word.  Waarom 
sou  die  feit  dat  Engels  ’n  wêreldtaal  is,  so  belangrik  wees  by  die  toekenning 
van  ampstatus?  Kyk  ons  na  lande  soos  Rusland  en  Japan  wat  op  groot 
skaal  handel  dryf  met  die  Anglo-Amerikaanse  wêreld  en  wat  betrekkings 
van  allerlei  aard  met  hulle  het,  sien  ons  dat  dit  geensins  meegebring  het 
dat  Engels  ’n  ampstaal  in  sulke  lande  is  nie.  Wat  heeltemal  toereikend  is, 
is  dat  Engels  tot  op  ’n  hoë  vlak  as  ’n  keusevak  op  skool  bestudeer  kan 
word  en  dat  daar  genoeg  vertalers  is.  Die  internasionaliteit  van  Engels 
behoort  insgelyks  nie  hier  gesien  te  word  as  belangrik  by  die  toekenning 
van  ampstatus  nie.  Wat  belangrik  is  omtrent  Engels  as  lingua  franca  of 
brugtaal  hier  te  lande  is  nie  sy  eksterne  gebruikswaarde  buite  Suid-Afrika 
nie,  maar  sy  interne  gebruikswaarde.  Dis  seker  om  hierdie  rede  dat  Alex- 
ander  dan  ook  nie  probleme  daarmee  het  om  die  uiteindelike  vervanging 
van  Engels  as  lingua  franca  deur  ’n  inheemse  taal,  soos  wat  in  ander 
eertydse  kolonies  gebeur  het,  te  voorsien  nie. 

Wat  Engels  se  interne  gebruikswaarde  betref,  is  dit  natuurlik  ’n  taal  wat 
deur  ’n  baie  groot  groep  mense  gepraat  kan  word.  Hier  moet  ons  dan  nou 
nie  fokus  op  bloot  hoeveel  mense  Engels  as  huistaal  het  nie,  maar  eerder 
op  die  totale  Engelse  sprekersgemeenskap  waar  ons  bv.  ook  in  aanmerking 
sal  neem  al  daardie  sprekers  wat  Engels  as  ’n  tweede,  derde,  vierde  taal, 
ens.  praat.  Dit  is  immers  maar  9 persent  van  die  bevolking  wat  Engels  as 
huistaal  het,  en  as  dit  die  kriterium  van  Engels  se  belangrikheid  was,  is  dit 
minder  belangrik  as  Zoeloe  met  sy  22  persent,  Xhosa  met  sy  17  persent 
en  Afrikaans  met  sy  15  persent  moedertaalsprekers.  As  moedertaal- 
sprekers  die  enigste  kriterium  was,  sou  Engels  ook  eintlik  net  in  bepaalde 
streke  en  nie  nasionaal  nie,  erkenning  verdien  het.  As  ons  egter  in  stede 
van  moedertaalsprekers  eerder  kyk  na  totale  sprekersgemeenskappe  van 
tale,  het  Engels  baie  meer  gewig  en  word  dit  een  van  die  heel  belangrikste 
plaaslike  tale.  Maar  wat  dan  van  Af rikaans?  Volgens  hierdie  norm  behoort 
Afrikaans  heel  bo  aan  die  lys  te  wees.  Veertig  persent  van  alle  Suid- 
Afrikaners  kan  op  ’n  manier  Engels  praat,  44  persent  Afrikaans,  35  persent 
Zoeloe  en  35  persent  Xhosa.  Daar  moet  weliswaar  toegegee  word  dat 
hierdie  syfers,  aangehaal  deurdie  SA  Regskommissie,  op  die  1 980-sensus 
gebaseer  is  en  dat  daar  ’n  groot  toename  was  in  die  getal  Engelssprekendes 
vanweë  die  protes  teen  Af  rikaans  as  ’n  onderrigmedium  in  die  swart  skole. 
Aan  die  ander  kant  is  verandering  van  persepsies  van  Afrikaans  en 
Afrikaners  danksy  o.m.  mnr.  De  Klerk  se  hervorming  darem  ook  al  ’n  ruk 
aan  die  gang  en  het  groot  getalle  bruinmense  na  Afrikaans  begin  terugkeer. 
Hierdie  tendens  lyk  of  dit  net  meer  veld  kan  wen  namate  Afrikaans  meer 
en  meer  ontkoppel  word  van  apartheid  en  namate  almal,  werkgewers  en 
werknemers,  verkramptes  en  kommuniste,  ook  in  Afrikaans  hul  sake  be- 
gin  stel. 

Derdens  kan  mens  net  hoop  dat  almal  die  onbillikheid  begin  insien  van 
die  aantygings  dat  Afrikaans  kwansuis  “die  taal  van  die  verdrukker”  sou 
wees,  ’n  aantyging  wat  Engels  se  aanspraak  op  die  status  van  nasionale 
lingua  franca  versterk.  Benewens  dat  dit  verkeerd  is  om  enige  taal  te 
verdoem  vir  die  wandade  van  ’n  gedeelte  van  sy  sprekers  - tale  is  immers 
instrumente  wat  vir  goeie  of  bose  doeleindes  aangewend  kan  word  is 
dit  steurend  om  te  sien  hoe  inkonsekwent  hier  veroordeel  word.  Mens 
hoor  nooit  dat  Engels  “language  of  the  oppressor”  genoem  word  nie.  Die 
vyande  van  Afrikaans  vergeet  te  maklik  Engels  se  koloniale  verlede. 

Nog  ’n  kriterium  wat  belangrik  is  by  die  toekenning  van  die  status  van 
nasionale  lingua  franca  is  die  hoë  en  lae  funksies  wat  ’n  taal  kan  verrig. 
Beide  Engels  en  Afrikaans  ven/ul  die  lae  funksies  soos  dié  van  omgangstaal 
wees,  goed.  Beide  vervul  ook  na  behore  die  hoë  funksies  van  taal  soos  bv. 
dat  hulle  tale  is  van  onderwys,  regspleging,  wetenskap,  letterkunde,  ens. 
Van  laasgenoemde  funksie,  nl.  dié  van  letterkunde,  gepraat,  vind  ons 
trouens  dat  Afrikaans  Suid-Afrikaanse  Engels  uitstof.  Dis  geen  geheim 
dat  die  Afrikaanse  letterkunde  internasionaal  meer  erkenning  geniet  as  sy 
Engelse  eweknie  nie. 

Gemeet  aan  bogenoemde  kriteria  behoort  dit  duidelik  te  wees  dat  Engels 
nie  in  Alexander  se  model  topstatus  verdien  nie. 

Die  argumente  van  so  pas  is  nie  net  relevant  by  ’n  bespreking  van  Alexan- 
der  se  model  nie,  maar  ook  by  een  van  die  nuwe  taalbedeling  waar  die 
probleem  van  die  bevoorregting  van  Engels  weer  kan  opduik.  Die  Grondwet 
se  taalbeleid  lyk  op  die  oog  af  heelwat  anders  as  die  van  Alexander.  In 
stede  van  ’n  lingua  franca  met  ampstatus  op  nasionale  vlak  en  moontlik  ’n 
paar  ampstale  op  streeksvlak,  het  ons  in  die  geval  van  die  Grondwet  11 
ampstale  op  nasionale  vlak.  Waar  Alexander  se  model  ’n  hiërargie  toon, 
heers  daar  gelykheid  onder  die  ampstale  in  die  Grondwet.  Gaan  mens 
egter  ’n  bietjie  nader  daarop  in,  dan  blyk  dit  dat  die  modelle  tog  nie  so 
ingrypend  verskil  nie.  Elke  provinsie  het  nie  al  elf  tale  as  ampstale  nie, 
maar  kies  eintlik  bloot  uit  ’n  poel  van  elf  tale.  As  gevolg  van  finansiële 
oorwegings  sal  ons  waarskynlik  soos  in  Alexander  se  geval  eindig  met  2 
tot  4 ampstale  per  streek.  Belangrik  egter  is  dat  die  Grondwet,  anders  as 
by  Alexander,  nie  Engels  op  ’n  hoër  vlak  plaas  as  die  ander  tale  nie.  Die 
kritiek  wat  vroeër  op  die  onregverdige  bevoorregting  van  Engels  in  Alex- 
ander  se  model  gelewer  is,  is  nietemin  weer  hier  relevant.  Hoewel  dit  ’n 
puik  demokratiese  grondwet  is,  kan  die  onregverdige  bevoorregting  van 
Engels  nog  op  ander  maniere  kop  uitsteek.  Ons  moet  onthou  ons  verkeer 
in  ’n  interim-fase,  ons  het  ’n  interim-grondwet.  Die  finale  grondwet  mag 
anders  daar  uitsien.  Maar  selfs  nou  mag  ons  al  probleme  hê  met  die 
bevoorregting  van  Engels.  Neem  maar  hoeveel  TV-tyd  afgestaan  word 
aan  Engels  vergeleke  met  Afrikaans.  Die  bevordering  van  Engels  val  saam 
met  die  bevordering  van  die  belange  van  die  Engelssprekende  swart 
middelklas  aan  bewind  en  dit  mag  meer  dikwels  vorentoe  gebeur  dat  hulle 

teen  die  ander  tale  diskrimineer.  Maar  dan  stel  die  Grondwet  ons  darem  in 
staat  om  iets  daaromtrent  te  doen  - ons  kan  ons  wend  tot  die 
konstitusionele  hof.  Tot  ’n  groot  mate  sal  die  toekoms  van  Afrikaans  dan 
daarvan  afhang  of  ons  die  Grondwet  gaan  benut  en  vir  ons  regte  gaan 
opstaan  en  of  ons  defaitisties  gaan  lê.  Die  opstellers  van  die  Grondwet 
het  ons  in  ’n  besondere  mate  tegemoetgekom  - dink  bv.  aan  die  bepalings 
dat  daar  van  geen  taal  weggeneem  mag  word  nie,  sodat  Afrikaans 
dwarsdeur  die  land  ’n  ampstaal  sal  bly.  As  ons  nie  self  die  Grondwet  gaan 
benut  om  ons  belange  te  verdedig  waar  ons  onregverdig  behandel  word 
nie,  sal  ons  in  die  laaste  instansie  niemand  anders  kan  verkwalik  as  onsself 
nie. 

Verder  vorentoe,  in  die  Suid-Afrika  ná  die  regering  van  nasionale  eenheid, 
kan  ons  verwag  dat  die  bepaling  dat  daar  van  geen  taal  weggeneem  mag 
word  nie,  miskien  sal  wegval  in  die  lig  daarvan  dat  dit  einlik  ’n  versoenende 
en  nie  werklik  verantwoorde  gebaar  van  ANC-kant  af  is  nie,  aangesien 
taalstatus  op  die  ou  end  tog,  as  ’n  mens  werklik  regverdig  wil  wees,  bepaal 
moet  word  deur  hul  totale  sprekersgemeenskappe,  hul  funksievervulling 
en  wat  die  meerderheid  burgers  wil  hê.  Maar  as  genoemde  verskansing 
sou  wegval,  sou  Afrikaans  nie  te  erg  daardeur  benadeel  word  nie  - dit  sou 
waarskynlik  bloot  in  die  Oos-Kaap  en  Natal  nie  meer  ampstaal  wees  nie. 
Is  die  standaardisering  van  Nguni  en  Sotho  wat  Alexander  voorsien,  nie  ’n 
bedreiging  vir  Afrikaans  nie?  Volgens  Patrick  Laurence  van  The  Star  sa\ 
dit  die  taaltoneel  ingrypend  verander.  Nguni  sou  die  eerste  taal  van  43 
persent  Suid-Afrikaners,  Sotho  van  24  persent,  Engels  van  8 persent  en 
Afrikaans  van  16  persent  wees.  Dit  lyk  egter  nie  of  die  implikasies  hiervan 
vir  Afrikaans  traumaties  hoef  te  wees  nie,  want  Laurence  het  duidelik 
moedertaalsprekers  in  gedagte  en  wat  werklik  van  belang  is,  is  totale 
sprekersgemeenskappe  van  die  tale.  En  dan  sal  Afrikaans  immers  saam 
met  Nguni  bo  aan  die  lys  wees. 

Ten  besluite  sou  mens  dus  kon  sê  Afrikaans  se  kanse  vorentoe  lyk  goed, 
mits  Afrikaanssprekers  dit  hul  erns  maak  om  negatiewe  houdings  teenoor 
Afrikaans  af  te  breek  deur  maniere  te  vind  om  ander  bewus  te  maak  van 
Afrikaans  se  legitieme  aansprake  en  van  die  onbillikheid  van  sekere  stig- 
mas  wat  aan  Afrikaans  geheg  word;  en  mits  Afrikaanssprekers  staan  op 
hulle  regte  en  die  Grondwet  gebruik  om  diskriminasie  te  beveg. 


70 


Elsabé  Brits 


kweek  vlerke  vir  die 
opligslag  al  weerlig 
wind  nat  en  skel 
want  loop  en  kruip 
verskil  met  mespuntmin 
as  wolke  bloublok  bou 
en  alles  wat  eens 
swyg  was,  in  gille  brok 
en  lokaas  woorde  word 
die  hoek  en  lyn  verlei 
van  stofskopvisse  wat 
seeswem  sonder  water 
blootsvin  trek  deur 
rooisee  brander  bloed 
vergeefs  lê  luister  na 
sonop  kwartel  koms 
as  donker  donker  bly 
krom  soos  oudword 
sonder  vlerke 


ek  weet  te  min  om  die 
brandmerk  smaak  van  gom 
oor  my  tong  halfmas 
aan  die  donker  te  smeer 
ek  weet  te  min  om  die 
broeisel  wat  verstoke 
snak  en  streef 
as  woelgees  te  aanvaar 
ek  weet  te  min  om  die 
mal  verbyslee  van  bestaan 
te  skei  van  blote 
muse  sonder  grief 
ek  weet  genoeg  om 
dors  te  trek  om 
drie  maal  te  toorn  om 
kranksoldy  te  eis 


G.J.H.  Sauermann 


raad 

die  blare  onder  die  herfsboom 
is  die  woorde  wat  nie  ’n  oor 
kon  vind  nie 

kom  wind  dwarrel  my  blare 
in  by  elke  venster  wat  kan  oop 
lees  wat  die  woord 
deur  die  oog  wil  in 

maar  almal  kan  nie  lees  nie 

dié  wat  letters  gevreet  het 
neem  kennis  van  my  blare 
laat  dit  op  jou  komposhope 
hoop  kry  op  ontbinding 
wat  jou  kan  bemes 

en  die  kruppel  in  die  kop 
wat  oor  die  blare  struikel 
kierie-woord  jou  los 
trek  oor  die  berge 
na  die  belofteland 

gelate 

later  sit  ons  nog  net 
’n  woestyn-dink 
fata-morgana  gefikseerde  oë 
en  klotsende  water  in  die  ore 

bewegingloos  sit  ons 
langs  verdorrende  mielielande 
sóveelste  misoes 

van  dié  barre  lyf 

gedilateerde  staar 
deur  rooi  stofdrifsels 
kyk  die  lug  vol  wolke 
bid  om  ’n  man  se  hand 

Sarina  Stander 


distorsies 

dis  ’n  lieg 
van  Hans  en  Griet 
en  brandhoutjies  op 
’n  witklipperpad 

stief-stief  ma 

het  ’n  broodkrummelspoor 
endloos 
in  slukmodder 
versmoor 

Griet  tjank  soos  ’n  wegsmytkind 
“hou  my  bietjie  vas!’’ 

toe  hoer  hulle  haar  dye 
pimpel  en  pers 
in  ’n  afgrondterras 

Hansie  dog  die  gemmerbrood  rêrig 
Griet  verbeel  plastiekblomme  is  êrig 

- als  soos  in  ’n  sprokie  - 

maar  die  gaaf  verrimpelde  antie 
was  ’n  sielas  satanis 
die  koek  was  pensmis 
en  die  koeldrank  menspis 

eendag  op  ’n  reëndag 
het  Griet  moordhonger  geword 
van  taboes  littekens 
en  taai-tong-dorste 

en  Griet  het  die  heks  in  die  oond  geneuk 
Griet  het  die  heks  vermoor 
Grietjie  was  ’n  moordenaar 

maar  happiely-ever-after,  Griet 
v/as  dít  die  liegste  sprokielieg? 

Neels  Jackson 
Ingrid  Jonker 

(met  erkenning  aan  Johann  de  Lange) 

Daardie  nag  het  jy  jou  jonglyf 
vir  die  laaste  keer  weggegee, 
argeloos,  aan  die  grootste  minnaar 
van  almal:  aan  die  krulkopsee. 

Jare  lank  het  hy,  die  grootste  verleier 

van  almal,  vir  jou  gedigte  ingegee, 

met  sy  skuimsagte  fluisters  jou  ellende  deurboor. 

Toe,  in  duister  gemantel,  voer  hy  jou  mee. 

Wat  het  jy  dié  winteraand  verwag? 

Hy  het  jou  warm  liggaam  geneem  en  die  groot 
spel  saggies  gespeel.  Maar  ’n  wyle 
later,  verveeld,  het  hy  jou  weggestoot. 

Dae  daarna  het  die  ander  kom  groet, 
vir  oulaas,  en  jou  teruggegee  aan  ons  bejaarde 
moeder,  terug  aan  die  trouste  eggenoot 
van  almal:  aan  die  hartseer  aarde. 

H.J.  Schutte 

Twee  vrouedramaturge 


Inleiding 

Bekyk  ’n  mens  die  rol  van  die  vrou  in  die  min  of  meer  honderd  jaar 
Afrikaanse  dramatiek,  spring  twee  sake  in  die  oog.  Eerstens,  soos  met  die 
ander  hoofgenres  is  die  vrou-as-personasie  aanvanklik  binne  die  Afrikaner- 
geskiedenis  as  heroïese  figuur  bejeën  - iets  wat  onmiddellik  gebeur  het 
met  die  eerste  ernstige  Afrikaanse  toneelstuk  van  ds.  S.J.  du  Toit:  Liifde 
getrou  tot  in  di  dood  of  Magrita  Prinsio:  ’n  historise  toneelstuk  uit  di  tyd  fan 
di  Grote  Trek {^897).  En  met  mev  M.M.  Jansen  se  Afrikanerharte  f1914), 
die  eerste  gepubliseerde  Afrikaanse  dramateks  deur  ’n  vrou,  is  die  vrou- 
as  dramaturg  ook  by  die  volksbelange  betrek. 

Eers  met  Celliers  se  epogmakende  beroep  in  1922  dat  daar  voortaan  in 
die  drama  na  “die  mens  op  sigself  as  onderwerp’’  gestrewe  moet  word, 
gee  Fagan  spoedig  in  1924  met  Lenie  ’n  antwoord  daarop  deur  die  vrou- 
as-mens  op  die  voorgrond  te  laat  tree.  Hierdie  drama  toon  ’n  selfstandige 
jongvrou  wat  sterk  daarop  staan  dat  sy  ’n  eie  “wil  en  gedagtes  het’’  - téén 
die  beskouing  in  van  die  manlike  persone,  haar  vader  en  verloofde. 
Gedagtig  daaraan  dat  Fagan  se  eggenote  as  mede-outeur  van  sy  dramas 
beskou  sou  kan  word  (sien  bv.  Burgers  1936:  54)  - waardeur ’n  moontlike 
verklaring  vir  die  sentrale  rol  van  die  vrou  in  ook  van  sy  ander  dramas  - is 
dit  dan  opvallend  dat  daar  in  die  volgende  dekades  tot  ongeveer  aan  die 
einde  van  die  vyftigerjare  geen  beduidende  vrouedramaturg  was  nie.  Wel 
het  daar  van  tyd  tot  tyd  ’n  stuk  of  twintig  dramas  deur  vroue-outeurs  die  lig 
gesien  (sien  Carstens  (1933)  - selfs  deur  bekendes  soos  MER  met  Die 
mieliedogter  921)  en  Marie  Linde  met  Die  ongelyke  worsteling  (1929). 
Maar  of  daar  met  hierdie  en  ander  dramas  ’n  spesifiek  vroulike  dimensie 
na  vore  gekom  het  - wat  sou  kon  beteken  dat  daar  op  Fagan  se  insigte  oor 
die  vrou  voortgebou  is  - is  iets  wat  nog  ondersoek  kan  word. 

Die  volkselement  het  begin  optree  saam  met  ’n  ander  element:  die  rasse- 
element.  ’n  Interessante  voorbeeld  van  die  vereniging  van  die  twee 
elemente  vind  ons  in  die  probleemdrama  Van  Riet  van  Rietfontein  (1930) 
deur  J.C.B.  van  Niekerk.  Die  talentvolle  Kleurlingvrou,  Malie  Hartman,  word 
die  slagoffer  van  die  rassevooroordeel  van  Van  Riet.  Hoewel  Malie  eers 
van  die  middel  van  die  drama  af  haar  verskyning  op  die  toneel  maak,  word 
die  aandag  toenemend  op  haar  gerig  sodat  sy  eindelik  in  die  besef  dat  sy 
nie  met  Van  Riet  se  seun  mag  trou  nie,  met  haar  slotwoorde  volledig  die 
simpatie  ontvang:  “My  hart  sal  breek  ...  maar ...  ek  het  altyd  my  viool.” 
Hiervolgens  is  dit  insiggewend  om  vas  te  stel  dat  die  outeur  deur  die 
dramatitel  heen  dit  laat  voorkom  of  Van  Riet  die  fokuskarakter  is,  terwyl  hy 
in  ’n  aanhangsel  tot  die  stuk  sy  eintlike  bedoeling  te  kenne  gee:  “Malie  is 
die  spil  waarom  die  hele  drama  beweeg.  Haar  wese  deurstraal  die  hele 

stuk.“  Hierdie  teenstrydigheid  is  herleibaar  na  die  onvermoë  van  die  outeur 
om  die  maatskaplike  problematiek  vir  sy  tyd  vierkantig  aan  te  spreek.  Pleks 
van  verdoemend  word  Van  Riet  se  karakter  enduit  vergoelikend  beoordeel.^ 
Die  Afrikaanse  dramatiek  moes  lank  wag  op  sy  eerste  vrouedramaturg 
van  statuur-  Henriette  Grové.  Hoewel  dit  vir  hierdie  outeur  dikwels  gaan 
om  die  vrou  in  die  sentrum  van  die  aandag  te  plaas,  soos  “Vrou  en  spieël” 
en  “Die  ou  vrou  en  die  dood”  in  Halte  49  en  twee  monoloë,  word  die  vrou 
hier  nie  voorgestel  as  iemand  wat  haar  moet  verantwoord  in  ’n  manlike 
gekonstrueerde  wêreld  nie.  Soos  ook  elders  in  Grové  se  dramatiek  is  dit 
algemeen-menslike  probleme  wat  voorrang  geniet.  Of,  in  navolging  van 
Van  Wyk  Louw  en  Opperman  se  bemoeienis  met  die  geskiedenis,  word  in 
Toe  hulle  die  Vierkleur  op  Rooigrond  gehys  het  (1 975),  self  ’n  sterk  man- 
like  indruk  verkry. 

Eers  vanaf  die  middeltagtigerjare  kom  die  aantasting  van  die  patriargale 
sisteem  wat  as  rede  vir  die  onderdrukking  van  die  vrou  én  die  swart  mens 
uitgewys  word,  pertinent  na  vore.  Pieter  Fourie  beklee  hier  ’n  sentrale  rol. 
Ons  vind  by  hom  protesteater  wat  gemik  is  teen  die  Afrikaner  se  al  hoe 
meer  wankelende  politieke  apartheidsbestel.  Dat  die  klem  hiermee  verskuif 
van  ’n  manlike  ná  ’n  vroulike  perspektief,  is  aantoonbaar  uit  ’n  vergelyking 
van  Moeders  en  dogters  (1985)  deur  Corlia  Fourie  met  Die  jaar  van  die 
vuur-os  (1952)  deur  W.A.  de  Klerk. 

Albei  dramas  staan  op  ’n  keerpunt  - in  Die  jaar  van  die  vuur-os  aan  die 
begin  van  die  era  van  apartheid  met  die  wens  en  moontlikheid  dat  hierdie 
ideologie  mag  slaag;  in  Moeders  en  dogters  aan  die  einde  daarvan  met 
die  ontgogeling  dat  sake  nie  uitgewerk  het  soos  aanvanklik  gehoop  is  nie. 
In  eersgenoemde  drama  is  dit  die  patriargale  hiërargie,  die  Generaal  en 
sy  drie  seuns,  wat  ordeskeppend  die  toon  aangee,  terwyl  dit  in 
laasgenoemde  drama  Ma  is  wat  met  die  skielike  afsterwe  van  haar  man 
en  met  die  wrange  besef  nagelaat  word  dat  hy  nie  die  man  is  wat  sy  gedink 
het  hy  was  nie,  nouliks  weet  om  voort  te  gaan  met  haar  eie  lewe.  Haar  drie 
dogters,  eweneens  met  uiteenlopende  geaardhede,  verkeerte  midde  van 
hulle  onderlinge  spanninge  ook  nog  in  die  chaos  van  toenemende 
rassekonflik.  Hierdie  situasie  word  geheel  en  al  vanuit  ’n  vroulike  perspektief 
weergegee  - soos  verder  beleef  saam  met  Susie,  die  Kleurlingbediende, 
’n  tydgenoot  van  Ma,  wie  se  dogter  tydens  die  rasse-onluste  sterf. 

Die  vooropstelling  van  die  vrou  in  Corlia  Fourie  se  dramas  beteken  egter 
nie  dat  ons  hier  ’n  militante  feminisme  aantref  nie.  Deur  die  blyspel  En  die 
son  skyn  in  Suid-Afrika  (1 986)  te  betrek,  kan  gesien  word  dat  daar  eerder 
’n  strewe  na  ewewig  is  - met  die  feminisme  as  een  van  die  kragte  wat  help 
om  die  sosiale  netwerk  in  beheer  te  hou.  En  dit  is  ook  nie  die  patriarg  wat 
onder  skoot  kom  nie,  maar  die  ietwat  verkrampte  en  tog  aanpasbare 
matriarg.  Te  meer  geld  dit  vir  Leuens  (1 985).  Hier  was  daar  immers  goeie 
rede  om  die  ou  man  te  haat  vir  die  kindermolestering  in  die  jongvrou  se 
verlede.  Dat  die  vrouedramaturg  dus  nie  soos  Pieter  Fourie  teen  die  patriarg 

te  velde  trek  nie,  sien  ons  ook  by  Jeanne  Goosen.  Vir  hierdie  dramaturg  is 
die  onaanvaarbare  rasseopvattings  herleibaar  na  die  matriarg  se  houding 
en  uitsprake  in  die  verlede  van  die  personasies  se  en/arings  (vgl.  Drie 
eenakters,  bl.  23  en  83). 

Jeanne  Goosen 

Drie  eenakters  (1 992)  is  in  vele  opsigte  ’n  merkwaardige  debuut  met  as 
dominante  gegewe  die  vrou-as-personasie  met  daarágter  (in  die  eerste 
en  derde  eenakter)  die  vrou-as-outeur. 

Soos  te  wagte  by  die  eenakter  word  daar  in  Goosen  se  eenakters  uitgegaan 
van  “een  verhewigde  lewenskrisis”  en  is  ons  hiermee,  soos  W.  Eaton  dit 
stel,  “ultimately  more  aware  of  the  world  behind  and  beyond  the  play  in  its 
envelope  of  life  than  in  what  actually  has  taken  place  on  the  stage”  (sien 
Beukes  1972:  42).  In  twee  van  die  eenakters,  “Kopstukke”  en  “’n  Koffer  in 
die  kas”,  val  die  ongewoonheid  van  die  situasie  op:  ’n  man  en  vrou  bevind 
hulle  ná  ’n  motorongeluk  op  twee  enkelbeddens  totaal  verlamd,  behalwe 
om  nog  net  hulle  koppe  te  kan  roer  én  te  kan  kommunikeer;  en  in  Ig. 
eenakter  word  ’n  Man  vasgekeer  deur  ’n  omgeslaande  hangkas,  as  hy 
dan  deur  die  Vrou  gekonfronteer  word.  Hierdeur  kan  die  verborge  en  selfs 
onbewuste  dryfvere  van  die  personasies  tot  openbaring  kom.  Wat  dit  verder 
so  ’n  gekonsentreerdheid  gee,  is  dat  die  karakteropbaring  in  “Kombuis- 
blues”  en  “’n  Koffer  in  die  kas”  saamgetrek  word  in  een  enkele  personasie, 
sodat  dit  die  voorkoms  van  ’n  dramatiese  monoloog  aanneem.  En  tog  is 
dit  in  die  volste  sin  drama,  wat  daaruit  blyk  dat  die  verhoog  as  gespeelde 
ruimte  benut  word.  Die  bereiking  daarvan  is  des  te  merkwaardig  in 
“Kopstukke”,  want  hier  is  bowendien  minimale  uiterlike  handeling  moontlik. 
Die  monoiogiese  aard  van  hierdie  dramas  lei  egter  geensins  tot  'n  monotoon 
nie;  in  al  drie  dramas  word  ’n  mens  telkens  verras  deur  ’n  polifoniese 
trefkrag  wat  verkry  word. 

Dat  die  Kombuisvrou  in  een  en  dieselfde  personasie-as-akteur  vier  ánder 
vrouerolle  speel,  hang  ten  nouste  saam  met  die  aard  van  die  dramatiese 
gebeurtenis.  Elkeen  van  hierdie  vrouerolle  (haar  ouma  wat  haar 
konserwatiewe  Afrikaner-herkoms  weergee;  Anna,  ’n  bruin  vrou  wat  ANC- 
verbintenisse  het;  die  Armeense  vrou  wat  haar  wend  tot  ’n  Christelike 
oplossing  vir  die  probleme  in  Suid-Afrika;  en  Hermien,  die  politieke  aktivis) 
kan  geïnterpreteer  word  as  verskillende  aspekte  wat  sy  as  van  belang  ag 
virdie  heelmaking  van  haar  persoonlikheid.  Die  beweegrede  tot  die  oproep 
en  afwisseling  van  hierdie  rolle  is  dat  die  vrou  nie  net  Kombuisvrou  is  nie, 
maar  ook  kunstenaar,  wat  wil  sê  dat  sy  al  die  teenstrydige  elemente 
waarvan  sy  haar  bewus  is,  tot  versoening  wil  dwing.  In  hierdie  opsig  is  dit 
nie  om  dowe  neute  dat  begin  word  met  die  aria  “Vissi  d’arte,  vissi  d’amore” 
uit  Tosca  nie;  telkens  verneem  ons,  enersyds,  die  begeerte  van  die  Vrou 
na  “net  een,  net  een  onsterflike  reël,  een  wat  die  hele  wêreld  my  sal  beny”; 
maar  ook,  andersyds,  die  selfinsig  dat  sy  haar  ietwat  buite  die  lewe  voel 

omdat  “daar  niks  is  waaroor  ek  hartstogtelik  voel  nie,  niks  waarvan  ek  ’n 
intieme  kennis  het  nie”. 

Dit  sou  miskien  nie  onvanpas  wees  om  van  hierdie  eenakters  as 
bewussynsteater  te  praat  nie.  As  daar  nie  tot  versoening  gekom  kan  word 
nie,  wend  sy  haar  tot  dié  insig:  “Daar  is  (in  dle  mens)  net  een  verhewe 
eienskap:  bewussyn.”  Eindelik  word  die  strewe  om  al  die  teenstrydige 
elemente  in  die  heelal  saam  te  rym,  onder  hierdie  noemer  as  die  enigste 
sinvolheid  waartoe  die  mens  in  staat  is,  gebring:  “Alles  wat  in  twee  biljoen 
jaar  onder  en  bo  die  aarde,  in  die  see  en  onder  die  see  geleef,  gebeef, 
gewoel  en  gewerskaf  het,  het  in  diens  van  ’n  spesie  met  ’n  bewussyn 
gestaan.”  Hieruit  vloei  voort  die  besinning  oor  uiteenlopende  dinge  of 
uiteenlopende  aspekte  van  dieselfde  saak,  bv.  die  “ablusieblok”  wat  nog 
iets  van  sy  verhewe  rituele  betekenis  behou  maar  in  die  teenswoordige 
aktualiteit  tot  banaliteit  vereng  het.  Dit  bring  mee  dat  hoog  en  laag  telkens 
op  skokkende  wyse  gejukstaponeer  word,  wat  onder  meer  beteken  dat 
sentiment  of  romantiek  deur  ironie  teëgewerk  word.  Daar  is  aan  die  een 
kant  ’n  drang  om  alles  wat  “so  ingewikkeld  geword  het”  te  “wil  heel”,  maar 
tegelykertyd  ook  die  “wanhoop”  dat  dit  net  nie  moontlik  is  nie. 

As  oorkoepelende  motief  in  al  drie  bedrywe  is  die  “magspeletjie”  wat  oor 
en  oor  in  verskillende  gedaantes  verskyn.  In  hierdie  opsig  is  “’n  Koffer  in 
die  kas”  hoogs  interessant  om  op  te  let.  In  hierdie  eenakter  gaan  dit  om 
magsrolle  wat  onverwags  omgeruil  kan  word.  Met  die  kas  wat  omslaan 
waarin  die  Swart  Man  geskuil  het,  verkry  die  Wit  Vrou  die  mag  in  die  hande. 
Dit  gee  haar  as  vrou  ’n  gevoel  van  mag  oor  die  man,  die  man  wat 
normaalweg  die  vrou  se  lewe  reël  en  beheer  in  dié  mate  dat  sy  haar 
selfstandigheid  verloor.  (Vergelyk  die  soortgelyke  insig  waartoe  die  Vrou 
in  “Kopstukke”  kom:  “Ek  is  bang  sonder  jou.  Jy  het  my  gemaak  dat  ek  niks 
meer  op  my  eie  kan  maak  nie ...”)  Maar  mettertyd  soos  die  Wit  Vrou  probeer 
om  met  die  Swart  Man  te  kommunikeer,  maar  nie  daarin  kan  slaag  nie 
aangesien  hy  op  wat  sy  ook  al  sê  glad  nie  reageer  nie,  raak  sy  weer  eens 
magteloos  voor  sy  volgehoue  swye.  Deur  die  sélfopenbaring  van  die  Wit 
Vrou  word  “’n  geraamte  in  die  kas”  ontdek,  selfs  wanneer  sy  haar  magtig 
waan  - maar  waardeur  sy  dan  juis  deur  haar  verlede  gemanipuleer  word  - 
deur  die  taboewoord  te  laat  uitglip.^  Eindelik  word  dit  ’n  boeiende  magspel, 
georkestreer  vanuit  die  vrouiike  perspektief,  wat  bewustelik  én  onbewustelik 
geskied.  Nie  verniet  nie  word  daar  dikwels  op  Freud  ’n  beroep  gemaak. 
Onder  meer  stel  sy  hom,  op  bl.  75,  speelsgewys  in  die  ongelyk  deur  vanuit 
die  spesifieke  dramatiese  situasie  tot  ’n  bevestiging  van  die  vrou  se  mag 
oor  die  man  te  kom! 

Benewens  die  magsmotief  is  daar  die  kennis  en  skuldmotief,  laasgenoemde 
twee  motiewe  wat  veral  in  onderskeidelik  “Kombuis-blues”  en  “Kopstukke” 
na  vore  kom.  As  leimotief  tot  die  skuld  word  die  liedjie  “Dis  nie  my  skuld 
nie./Dis  nie  jou  skuld  nie./Dis  die  ander  man  se  skuld  wat/  ons  oor  stry”  by 
herhaling  gesing  - en  vorm  dit  ’n  gepaste  sluitstuk  vir  die  drama.  As  sodanig 

dui  dit  in  die  eerste  plek  op  die  feit  dat  dit  deur  die  dronkbestuur  van  ’n 
ander  man  was  dat  die  huwelikspaar  in  ’n  onbenydenswaardige  situasie 
beland  het.  Hierdie  speelsheid  (as  variasie  op  die  bekende  volksliedjie 
“Dis  nie  myne  nie  ...’’)  verbloem  egter  ’n  dieper  geleë  skuld  wat  by  elkeen, 
beide  man  en  vrou,  teenwoordig  is  en,  tegelykertyd,  versag  dit  die 
mistroostigheid  van  die  vreemde  bestaanswyse  waarin  hulle  hulle  tans 
bevind.  Deur  die  titel  heen  word  die  uitdrukking  “kopstukke  gesels’’ 
geaktiveer,  wat  hier  veral  beteken  dat  die  onbewuste  telkens  gewek  kan 
word.  Uiteraard  lei  dit  tot  die  uitdieping  van  die  onaangename.  “Wij  doen 
elkander  zeer,”  soos  Leopold  sou  gesê  het.  Maar  hier  neem  dit  nie  die 
vorm  aan  van  ’n  digterlike  of  verhewe  gesprek  oor  die  ondenwerp  van  die 
huwelik  as  haglike  saak  nie,  maar  eerder  ’n  gesprek  wat  telkens  tot  banaliteit 
en  ontnugtering  gereduseer  word.  Vergelyk  die  inset  op  bl.  44  óf  in  die 
middel  van  bl.  62:  “Dit  was  vir  my  belangrik  om  jou  te  bereik ...”  wat  spoedig 
ontaard  in  ’n  hewige  gevoel  van  onbehae  en  walg  van  die  eggenote.  En 
tog  maak  die  spel-element  deur  al  die  invalle  en  assosiasies  die  ondraaglike 
situasie  ietwat  draagliker.  Eindelik  word  dit  ’n  studie  van  hoe  die  man  en 
vrou  mekaar  wedersyds  probeer  manipuleer,  bv.  deur  die  Vrou  se 
troetelnaam  vir  haar  man  as  “Mannie”  waarmee  sy  hom  in  haar  greep  wil 
kry  - al  begryp  sy  hom  nouliks. 

Dríe  eenakters  is  nie  net  boeiende  teater  nie,  maar  dit  bied  ook,  by 
noukeurige  lees,  ’n  ontstellende  kykie  in  die  “afgronde”  van  die  menslike 
bestaan,  soos  bekyk  vanuit  veral  ’n  vroulike  hoek. 

Reza  de  Wet 

Waar  Jeanne  Goosen  haar  dramas  situeer  binne  ’n  eietydse  problematiek 
wat  direk  aansluit  by  die  gehoor  se  spanning  hieroor,  daar  word  in  elkeen 
van  die  drie  dramas  van  Tríts  (1993)  die  handeling  verplaas  na  die  jare 
dertig  van  ons  eeu,  wat  in  twee  van  die  dramas  gepresiseer  word  as  die 
tydperk  van  die  Depressie.  Hierdeur  al  kom  daar  afstand  tussen  die 
dramatiese  handeling  en  die  gehoor.  Interessant  genoeg  is  dit  dat  die 
Afrikaanse  drama  en  prosa  uit  hierdie  tydperk  van  die  sogenaamde 
armblankevraagstuk,  soos  by  Grosskopf  en  C.M.  van  den  Heever,  veel 
daartoe  bygedra  het  dat  die  Afrikaanse  letterkunde  die  stempel  van 
“somberheid”  begin  dra  het  (sien  Van  Rensburg  1971 : 9-13),  terwyl  dit  by 
Reza  de  Wet  die  spel-element  is  wat  meebring  dat  hierdie  tydperk  uit  die 
Afrikaner  se  verlede  ’n  ander  allure  aanneem. 

Soos  veral  met  Tríts  blyk,  doen  Reza  de  Wet  ook  nie  mee  aan  protesteater 
nie.  Dit  geld  selfs  ook  vir  haar  eerste  drieluik,  Vrystaat-trílogie,  waarin  die 
kommentaar  op  die  Afrikaner-ideologie  op  die  spits  gedryf  word  en  daarom 
as  bykomend  beskou  sou  kan  word.  ’n  Belangrike  aspek  van  die  huidige 
betrokkenheid,  die  rassesituasie,  is  iets  wat  vir  Reza  de  Wet  tot  dusver 
van  weinig  belang  was  - behalwe  “Diepe  grond”  waar  die  ou-Melitie-wêreld 
op  gesogte  wyse  betrek  is.  Maar  hoe  afsydig  daar  van  die  rasseverhouding 

gestaan  word,  blyk  met  hierdie  sinnetjie  uit  “Mis”:  “Na  die  Depressie  kan 
ons  nie  huishulp  bekostig  nie.”  In  die  jare  dertig  sou  niemand  van  ’n 
“huishulp”  gepraat  het  niel^  Maar  om  tans  die  onaanvaarbare  term  van 
destyds  te  gebruik,  sou  kon  meebring  dat  dit  op  die  voorgrond  geskuif  kon 
word  - terwyl  dit  eintlik  niks  sê  van  die  essensie  van  die  drama  nie. 
Teenoor  die  bewussynsteater  van  Goosen  is  daar  by  De  Wet  deurgaans  in 
elke  drama  ’n  duidelike  storielyn.  Dit  geld  ook  vir  “Drif”  wat  gedurende  die 
loop  van  die  1930-handeling  met  sy  terugsprong  in  die  tyd,  d.w.s.  vanaf 
1930  na  1910,  steeds  op  die  mededeling  van  ’n  bepaalde  geskiedenis 
ingestel  bly.  Hierdie  kenmerk in al  drie dramas gee aan  Trits'n tradisionele 
aanslag.  Dit  beteken  egter  nie  dat  hierdie  geskiedenis  ééndimensioneel 
opgevat  moet  word  nie,  want  in  elkeen  van  hierdie  dramas  is  die  leser 
bewus  van  verskeie  intertekstuele  verbande.  Hierdie  méérdimensionaliteit 
kom  subtiel  na  vore  - ’n  belangrike  aspek  waaroor  Temple  Hauptfleisch 
insiggewend  in  die  inleiding  tot  Trits  skryf. 

Behalwe  wat  die  min  of  meer  gemeenskaplike  tydperk  van  die  handeling 
betref,  is  daar  veral  een  aspek  waardeur  die  dramas  saamgegroepeer  kan 
word  as  ’n  drie-eenheid,  naamlik  dat  daar  in  al  drie  dramas  ’n  tipe 
toorkunstenaar  is  wat  ’n  sentrale  plek  in  die  handeling  inneem.  Dit  is  deur 
hierdie  toorkuns  as  verklaringsprinsipe  dat  die  leser  kan  vasstel  watter 
werklikheidsbenadering  Reza  de  Wet  in  haar  dramas  volg. 

Dat  die  Konstabel  vir  almal  so  om  die  bos  kan  lei  deur  voor  te  gee  dat  hy 
blind  is  en  dat  hy  as  kamtige  polisieman  oor  die  vermoë  beskik  om  iets  uit 
te  ruik,  dui  alreeds  op  die  besondere  gawe  om  te  “mislei”  (sien  hoe  daar 
op  bl.  18,  42,  en  52  met  “mis”/“mis-”  gespeel  word).  Hierdie  vermoë  kry 
volle  gestalte  wanneer  dit  aan  die  einde  blyk  dat  hn  die  moordenaar  en 
verkragter  van  jongmeisies  is  wanneer  Meisie  kaalvoet  en  met  haar  wit 
aannemingsrok  verskyn  en  spoedig  so  betower  word  dat  sy  bereid  is  om 
by  die  deur  uit  na  buite  te  dans.  Hierdie  mag  wat  die  Konstabel  oor  Meisie 
uitoefen,  laat  hom  tot  ’n  soort  argetipe,  ’n  Faust-figuur,  ontwikkel.'*  Die 
verklaring  van  Meisie  van  haar  naam  as  “Margareta”  (die  Nederlandse/ 
Afrikaanse  ekwivalent  vir  “Gretchen”)  waaroor  sy  opgetoë  voor  die 
Konstabel  raak  (vgl.  bl.  47),  plaas  hierdie  geskiedenis  in  die  dampkring 
van  o.a.  Goethe  se  venwerking  van  die  Faust-geskiedenis,  óf,  verderterug 
in  die  laat  Middeleeue,  die  Mariken  van  Nieumeghen. 

Soortgelyk  is  die  betowerende  krag  wat  daar  in  “Drif”  uitgaan  van  die  Maes- 
tro  op  sy  assistente,  Esmerelda,  in  die  verlede,  asook  eindelik  op  Sussie 
in  die  hede.  Wat  laasgenoemde  betref,  kry  hy  “as  befaamde  hipnotis”  wat 
meer  as  een  delwer  weggevoer  het  met  venwagtinge  deur  sy  suggesties, 
dit  ook  reg  om  by  haar  hoop  te  wek  oor  die  genesing  van  haar  misvormde 
lyf.  Haar  boggel  ontstel  hom  nie  die  minste  nie;  inteendeel,  hy  suggereer 
by  wyse  van  ’n  vraag  dat  die  vorm  daarvan  reeds  dui  op  ’n  natuurlike 
verlossing:  “Dat  ...  {raak  weer  liggies  aan  haar  boggel)  u vlerke  daarin 
bêre.”  (Hoe  kontrasteer  dit  met  die  realistiese  Miems  se  reaksie  van  afsku 

vir  die  “fratse”  in  die  sirkus!)  Die  begoëlende  krag  wat  die  Maestro  oor 
Esmerelda  uitoefen,  klink  amper  soos  vanuit  ’n  sprokie,  bv.  waar  hy 
Esmerelda  van  haar  ma  koop,  kan  die  volgende  argaïese  taalgebruik  maklik 
uit  ’n  sprokie  gekom  het:  “Toe  ek  vir  haar  ma  sestien  goue  ponde  aanbied 
vir  haar  dogter  se  dienste,  het  sy  die  offer  aanvaar.  En  haar  dogter?  Het  sy 
geween,  gesmeek,  gekla?  Nee.  Sy  het  gedwee  en  gewillig  in  my  koets 
geklim.” 

Dergelike  taalgebruik  en  voorstellings  het  die  vermoë  om  ons  na  ’n  ánder 
wêreld  te  verplaas,  selfs  deur  ’n  enkele  metafoor  waarmee  ’n  betowerend- 
duiwelse  mag  te  kenne  gegee  kan  word:  “flikker  sy  tong  ...  in  my  kuiltjie”. 
Die  betowering  wat  in  Reza  de  Wet  se  dramas  bewerk  word,  gaan,  soos 
Hauptfleisch  op  bl.  12  in  sy  inleiding  tereg  opmerk,  oor  die  “skyndood  van 
’n  bevange  lewe  en  die  mens  se  begeerte  tot  ontsnapping”.  Dit  geld  vir 
Meisie  (uit  “Mis”)  wat  telkens  spontaan  na  die  venster  beweeg  om  die 
liggies  van  die  sirkus  te  sien,  en  daarom  is  dit  eindelik  vanselfsprekend 
dat  sy  saam  met  die  Konstabel  sal  gaan;  in  “Mirakel”  het  Abel  ontsnap 
vanuit  die  veiligheid  maar  verveligheid  van  die  burgerlike  Anna  na  die 
onsekerheid  maar  intensheid  van  die  teaterlewe;  en  dit  geld  ook  vir 
Esmerelda  om  weg  te  kom  van  haar  “ma  en  die  hoenders”.  Dit  is  slegs 
realisties-nugter  mense  soos  Hermien  wat  tevrede  gestel  kan  word  met 
“Oos,  Wes,  tuis,  bes”.  Vir  hulle  wat  verkies  om  deur  die  Maestro  weggevoer 
te  word,  wag  daar  veel  opwindends:  “Ek  laat  jou  visioene  sien  van  ver 
plekke  en  ander  tye.  In  minute  lewe  jy  baie  jare.” 

Daar  is  egter  geen  metafisiese  kwelling  by  diegene  wat  aangelok  word 
deur  die  “visioene”  nie.  Hulle  vorm  maar  net  weer  deel  van  die  betowering 
wat  van  hulle  uitgaan.  Om  die  betekeniswaarde  hiervan  te  begryp,  kan 
ons  die  betekenende  naam  “Esmerelda”  vergelyk  met  die  byna  gelyknamige 
“Esmeralda”  waarmee  Esme  (“Esmeralda  is  jou  hoër  naam”)  verbind  word 
in  Lewenslyn yan  Van  Wyk  Louw.  Hierdie  woord  wat  oorspronklik  beteken 
‘“lewendige,  polka-agtige  Spaanse  dans  in  2/4-maat”  (vgl.  WAT), 
korrespondeer  met  die  vertoonkuns  van  die  twee  personasies.  Maar  waar 
Van  Wyk  Louw  se  Esme  deur  ’n  buite-dimensie,  Morse,  tot  stilstand  geroep 
word  om  nie  net  haar  “gesig”  nie  maar  ook  haar  “hart”  in  die  “spieël”  te 
aanskou,  daar  bly  Esmerelda  van  “Drif”  steeds  net  ingestel  op  ’n 
skittenwêreld  sónder  enige  metafisiese  kwelling. 

In  “Mirakel”  word  hierdie  betowering  deur  Danté  du  Pré  uitgespel  as 
“transformasie”  (bl.  77).  Om  vas  te  stel  presies  hoe  hy  die  betekenis  van 
hierdie  woord  opvat,  sal  gekyk  moet  word  na  die  vrye  verwerking  van  die 
beginreëls  van  die  Elckerlijc:  “Ek  sien  hier  in  my  majesteit,  hoe  al  die 
skepsels  my  verfoei!  Hulle  lewe  sonder  vrees  in  hierdie  wêreld.  Sien  geen 
visioene  en  is  blind!”  (bl.  84).  Die  eerste  vyf  reëls  uit  die  Elckerlijcvja\  min 
of  meer  hierop  betrekking  het,  lui  so:  “lc  sie  boven  uut  minen  trone  / Dat  al 
dat  is  in  smenscen  persone  / Leeft  uut  vresen,  onbekent.  / Oec  sie  ic  tvolc 
also  verblent  / In  sonden,  si  en  kennen  mi  niet  voer  goed”  (Schutte  & De 

Klerk  reds.  1987:  46). 

Bogenoemde  woorde  van  Du  Pré  word  drie  maal  op  strategiese  plekke  in 
die  handeling  aan  die  einde  van  die  drama  herhaal,  en  telkens  is  daar  ’n 
uitroepteken  na  “blind”,  wat  binne  die  sintaktiese  verband  wil  sê  dat  hulle 
blind  is  omdat  hulle  (die  skepsels)  nie  genoegsaam  ingestel  is  op  “visioene” 
nie.  Hierdie  nadruklikheid  kontrasteer  dan  met  die  Middeleeuse  teks  wat 
verder  gaan  deur  te  sê  dat  die  volk  “also  verblent  / In  sonden”  is.®  Vir  Du 
Pré  hou  hierdie  visioene  direk  verband  met  die  “transformasie”  wat  die 
vertoonkunstenaar  vanuit  sy  haglike  omstandighede  moet  bewerk  (sien 
weer  bl.  77).  En  dit  gebeur  dan  ook  vir  hom  wanneer  Abel  ondanks  al  die 
ongunstige  omstandighede  - Lenie,  sy  minnares,  is  pas  dood  en  Anna,  sy 
wettige  vrou,  slaag  in  haar  aandrang  dat  hy  moet  terugkom  - steeds  bereid 
is  om  as  kunstenaar  sy  beste  te  lewer.  Dít  laat  Du  Pré  so  in  vervoering 
raak  dat  hy  hierdie  toegewydheid  van  Abel  as  haas  ’n  wonderwerk  beleef: 
“Mense.  {Stilte.  Bewoë ) Hier  het  nou  iets  groots  gebeur.”  Dit  verklaar  ook 
meteens  die  titel  van  die  stuk,  “Mirakel”,  ’n  wonder,  ‘Iransformasie”  wat 
gebeur-  maardan  hoewel  daarsteeds  aangesluit  word  by  ’n  Middeleeuse 
sfeer,  besit  hierdie  woord  nouliks  meer  ’n  Christelike  betekenisinhoud. 
Hierdie  venwatering  sluit  aan  by  die  aanmatigende  optrede  van  Du  Pré,  bv. 
waar  hy  hom  die  reg  toe-eien  om  die  rol  van  God  te  speel  deur  homself 
as’t  ware  met  God  gelyk  te  stel  (dit  lyk  of  ons  hier  te  doen  het  met  ’n 
verspreking  wat  veel  verraai):  “Nee.  Elkeman  kan  net  Elkeman  speel.  {Slaan 
op  sy  bors)  En  God  kan  net  God  speel!”  Sy  pretensieuse  verhoogsnaam 
as  “Danté  du  Pré  (sterk  in  kontras  met  sy  troetelnaam  “Noekie”  deur  Salomé, 
wat  hom  by  tye  kan  irriteer)  asook  hoe  hy  dan  neersien  op  Lenie  en  Abel 
wat  hulle  “régte  name”  behou  het,  hou  alles  verband  met  sy  venwatenheid.® 
Die  D/esse/te-perspektief  wat  so  bekoorlik  in  “Op  dees  aarde”  (uit  Vrystaat- 
trilogié)  begin  gestalte  kry  het,  kom  in  vervulling  met  Trits.  En  wat  al  drie 
die  dramas  illustreer,  is  dat  daar  telkens  deur  ’n  betowerende  spel 
ontsnapping  gebied  word  vanuit  die  Diesseits,  wat  skynbaar  iets  naïefs 
weergee,  maar  wat  tegelykertyd  aanklank  vind  by  ’n  ryke  lewensinhoud. 
Hoe  dikwels,  in  al  drie  dramas,  klink  nie  die  vraagstelling  “Werklik?”  op 
nie.  Hierdeur  word  die  moontlikheid  van  ’n  ánder  werklikheid,  dié  van  die 
verbeelding,  gesuggereer,  steeds  vanuit  die  perspektief  van  Diesseits.  En 
hoewel  daar  in  al  hierdie  dramas  sprake  is  van  een  of  ander  dood,  in  al 
drie  gevalle  vroue,  wat  reeds  gebeur  het  of  wat  nog  kan  gebeur,  is  die 
ervaring  hiervan  nie  neerdrukkend  nie.  Deur  een  of  ander  betowerende 
mag  word  die  doodsbesef  opgehef  tot  ’n  ander  werklikheidsdimensie.  By 
al  die  menigvuldige  intertekstuele  verbande  kan  ’n  mens  dan  miskien  nog 
sê  dat  Trits  in  essensie  teruggaan  op  Uys  Krige  se  Die  goue  kring  deur  ’n 
Suid-Afrikaanse  ekwivalent  daarvoor  te  vind. 

Aantekeninge 

1 . Dat  die  dramaturg  nie  daarín  kon  slaag  nie,  is  omdat  hy  te  vasgevang  was  deur  eietydse 

rasse-opvattings.  In  die  voonAíoord  tot  sy  ander  drama  Slagoffers  (1928)  laat  hy  hom 
soos  volg  daaroor  uit:  “In  ‘Slagoffers’  werp  ek  ’n  terugblik  oor  die  dynsige  heuwels  van 
die  verre  verlede  en  ek  ontwaar  daar  die  rassetrots,  waarsonder  die  blanke  beskawing 
sy  wording  en  bloei  nooit  sou  ontvang  en  behou  het  nie.” 

2.  Robinson  (1991 ) wys  daarop  dat  ’n  Koffer  in  die  kas  tydens  die  1 991  -Grahamstadfees 
aanvanklik  die  titel  Die  kaffer  in  die  kas  gehad  het.  Hierdie  spel  “koffer”/“geraamte7 
“kaffer”  is  kenmerkend  van  al  hierdie  eenakters  van  hoe  ’n  semantiese  spel  van  waardes 
geleidelik  óópgedek  word. 

3.  Hierdie  anachronisme  is  dus  verskoonbaar.  Daar  is  egter  ’n  aantal  ander  foute  wat  by 
’n  tweede  uitgawe  reggestel  sal  moet  word.  Op  bl.  60  lui  dit;  “En  dit  sou  alles  te  wyte 
wees  aan  al  die  gewillige  en  dapper  geregsdienaars.”  Hier  is  nie  sprake  van  ’n  ironiese 
siening  nie,  en  daarom  behoort  dit  “te  danke”  te  wees.  Op  bl.  76  word  verwys  na  die 
Elkeman/Elckerlijc  as  ’n  “misteriesper,  terwyl  dit  na  regte  “sinnespel”  behoort  te  wees. 
Ook  hinderlik  is  die  anglisistiese  “uitstaande”  op  bl.  91  en  114. 

4.  Oor  die  verband  wat  daar  bestaan  tussen  die  Faust-  en  Don  Juan-figuur  sien  Smeed 
(1975:  63-65  & 163-196). 

5.  Wel  word  daar  in  die  vrye  verwerking  van  Dood  se  konfrontasie  met  Elkeman  nog  gehou 
aan  die  sondebegrip  (vgl.  “wat  in  sonde  bly  leef  op  bl.  114),  maar  hierdie  reëls  is  vir  die 
handelingsverloop  nie  so  van  kardinale  belang  nie.  Kyk  ons  verder  na  die  voorafgaande 
woorde  van  Du  Pré,  nl.  “Hulle  lewe  sonder  vrees  in  die  wêreld”  wat  min  of  meer 
korrespondeer  met  “Leeft  uut  vreesen,  onbekenf , merk  ons  hoe  die  sekularisering  geheel 
en  al  deurslaggewend  geword  het,  want  - soos  blyk  uit  Vos  (1967:  35)  se  vertaalde 
weergawe:  “Leeft  zonder  vrees  (voor  Mij)  en  zonder  kennis  (van  Mij)”  - die  oorspronklike 
reël  het  ’n  teosentriese  betekenisinhoud  bevat. 

6.  Ja,  dit  sou  vermaaklik  vir  die  student  kon  wees  om  na  te  gaan  hoe  die  ontwerp  van  die 
personasie  Danté  du  Pré  geskoei  is  op  die  beroemde  verhoogskunstenaar  André 
Huguenet  (met  sy  regte  naam  as  “Gert  Borstlap”).  Die  allesoorheersende  strewe  om 
die  gehoor  te  bekoor  en  te  begoël,  is  gewis  herleibaar  na  André  Huguenet  (sien  sy 
biografiese  werk  Applousf).  En  die  ontberinge  wat  in  “Mirakel”  ondervind  word,  was 
kenmerkend  van  die  Afrikaanse  amateurtoneel  van  hierdie  jare  wat  met  rondreisende 
geselskappe  die  verafgeleë  platteland  besoek  het.  Patrick  Mynhardt  (in  Van  Schoor 
red.  1961:  75)  wys  spytig  daarop  dat  Huguenet  se  plan  om  nog  ’n  boek  met  die 
veelseggende  titel  Die  wapad  is  my  woningte  skryf,  nie  verwesenlik  is  nie.  En,  verder, 
dit  sou  eweneens  interessant  kon  wees  om  te  kyk  hoe  die  voorstelling  wat  hier  gegee 
word  van  die  Afrikaanse  toneellewe  in  “Mirakel”,  aansluiting  vind  by  C.M.  van  den  Heever 
s’n  in  Kromburg  (1937). 

Literêr-aktueel 


Universiteit  van  Wrociaw,  Erasmus-\eersXoe\  voor  Nederlandse  Taal, 
Literatuur  en  Cultuur,  ul.  Kuznicza  21-22,  50-138  Wrootaw,  Tel.  (48 
71)  402-788,  Fax.  402-800,  Telex  712791  UWR  PL 
Berig  oor  die  aktiwiteite  van  die  Neerlandistiek  in  Wrocfaw  (Pole)  op 
die  gebied  van  die  studie  van  die  Afrikaanse  Taal  en  Letterkunde. 

Aan  die  Universiteit  Wrootew  in  Pole  word  sedert  die  akademiese  jaar 
1991/92  ’n  nuwe  kursus  gegee  “Inleiding  tot  die  AfrikaanseTaal,  Literatuur 
en  Kultuur”. 

Hierdie  kursus  het  ons  die  eerste  keer  as  ’n  opsionele  vak  aangebied, 
maar  sedert  Oktober  1 992  is  dit  in  ons  skema  vir  die  studie  neerlandistiek, 
d.w.s.  almal  wat  Nederlands  studeer  (op  hierdie  stadium  het  ons  ongeveer 
130  studente)  moet  ook  die  studievak  “Inleiding  tot  die  Afrikaanse  Taal, 
Literatuur  en  Kultuur”  volg  as  hulle  in  die  vierde  jaar  is. 

Die  kursus  bestaan  op  hierdie  stadium  uit  ’n  reeks  lesings  en  seminare 
wat  gedurende  een  semester  gegee  word.  Die  studente  leer 

- verskillende  aardrykskundige,  historiese  en  politieke  aspekte  van  die 
verlede  en  hede  in  Suid-Afrika, 

- hulle  maak  kennis  met  die  grammatikale  beginsels  van  die  taal  en  verskille 
wat  tussen  Afrikaans  en  Nederlands  is, 

- hulle  kry  vervolgens  ook  ’n  oorsig  van  die  Afrikaanse  letterkunde. 
“Inleiding  tot  die  Afrikaanse  Taal,  Literatuur  en  Kultuur”  word  voorberei  en 
gegee  deur  die  Afdeling  Moderne  Nederlandse  Literatuur  wat  ’n  afdeling 
is  van  die  “Erasmus-leerstoel  vir  die  Nederlandse  Taal,  Literatuur  en 
Kultuur”  aan  die  Universiteit  Wroc^aw.  As  hoof  van  hierdie  Afdeling  werk 
ek  saam  met  drie  assistente.  Ons  het  planne  om  organisatoriese  uiting  te 
gee  aan  die  werk  wat  in  verband  met  Afrikaans  gedoen  word  en  ons  Afdeling 
’n  nuwe  naam  te  gee  “Afdeling  Moderne  Nederlandse  en  Suid-Afrikaanse 
Literatuur”  wat  ons  werkterrein  beter  sal  weerspieël.  Ek  hoop  die 
reorganisasie  sal  in  die  loop  van  hierdie  jaar  voltooi  wees. 

Op  die  oomblik  werk  ons  nie  net  intensief  aan  die  organisatoriese  aspekte 
van  die  uitbreiding  van  ons  werkterrein  nie,  maar  ook  aan  die  ontwikkeling 
van  die  inhoudelike  aspekte.  Daar  is  nie  net  planne  om  Afrikaans 
wetenskaplik  na  te  vors  en  didakties  uit  te  brei  nie,  maar  daar  word  al  die 
eerste  stappe  in  hierdie  rigting  onderneem.  Op  hierdie  stadium  word  o.a. 
gewerk. 

-aan  ’n  studieboek  wat  die  kulturele  en  historiese  agtergrond  sal  dek  sodat 
in  die  kursus  op  taalkundige  en  letterkundige  aspekte  gekonsentreer  kan 
word;  hierdie  boek  sal  ’n  afgeronde  vorm  wees  van  my  lesings  wat  ek 
sedert  die  akademiese  jaar  1991/92  gegee  het;  dit  sal  nie  slegs  vir  ons 
studente  ’n  hulp  wees  nie,  maar  ook  vir  ander  belangstellendes  buite  die 
universiteit  van  nut  kan  wees. 

- aan  uitbreiding  van  die  program:  in  plaas  van  ’n  een-semesterkursus  sal 
ons  vanaf  die  volgende  akademiese  jaar  (Oktober  1994)  ’n  twee- 
semesterkursus  kry  bestaande  uit  ’n  taalkursus  (een  halfjaar)  en  ’n 
literatuurkursus  (een  halfjaar). 

- aan  die  tweetalige  woordeboek  Pools-Afrikaans/Afrikaans-Pools, 
waarvoor  ons  met  enkele  taalkundiges  in  S.A.  probeer  saam  te  werk;  die 
werk  aan  die  deel  Pools-Afrikaans  het  reeds  bevredigend  gevorder. 

Die  groeiende  belangstelling  vir  Afrikaans  het  ook  ander  resultate.  In 
Oktober  1994  het  die  uitgewery  “Witryna  Artystów”  my  vertaling  van  die 
poësie  van  Ingrid  Jonker  gepubliseer.  Die  uitreiking  van  hierdie  uitgawe 
was  aanleiding  om  die  Aand  van  die  Suid-Afrikaanse  Kultuurte  organiseer. 
(Oor  die  program  het  enkele  Suid-Afrikaanse  koerante  geskryf,  o.a.  Die 
Beeld  15-11-1 993,  Die  Voiksbiad  1 5-1 1 -1 993).  Hier  wil  ek  net  aantoon  dat 
ons  deur  sulke  publikasies  en  kulturele  byeenkomste  ’n  ekstra  dimensie 
aan  die  groeiende  belangstelling  vir  Afrikaans  probeer  te  gee  en  dat  ons 
op  hierdie  manier  buite  die  akademiese  wêreld  kom. 

Op  hierdie  stadium  is  die  Universiteit  Wroc-taw  die  enigste  plek  in  Oos- 
Europa  waar  die  studie  van  die  Afrikaanse  taal  en  literatuur  as  een 
volwaardige  filologiese  vak  beoefen  word.  In  kombinasie  met  die  studie 
Nederlands,  wat  in  Wroc-tew  ’n  baie  goeie  tradisie  het  en  baie  studente 
lok,  het  ook  Afrikaans  ’n  groot  kans  op  didaktiese  en  wetenskaplike 
ontwikkeling.  Die  kans  kan  nie  verby  laat  gaan  word  nie.  Die  inspanning 
wat  daar  vir  Afrikaans  gedoen  word  verdien  steun. 

In  my  lesing  gehou  tydens  die  Hoofkongres  van  die  ALV  (Stellenbosch, 
Oktober  1992)  het  ek  vir  meer  belangstelling  in  die  buitelandse 
(extramurale)  neerlandistiek  gepleit.  Natuurlik  is  baie  van  die  Suid- 
Afrikaanse  aktiwiteite  wat  Afrikaans  bevorder  op  die  Lae  Lande  gerig.  ’n 
Mens  kan  dit  goed  verstaan  - daar  is  baie  kulturele,  politieke  en  ander 
redes  wat  hierdie  rigting  belangrik  maak.  Ek  dink  nietemin  dat  die  sterk 
sentra  van  neerlandistiek  wat  buite  Vlaandere  en  Nederland  gevestig  is, 
nie  oor  die  hoof  gesien  moet  word  nie.  ’n  Mens  kan  die  bestaande  net  van 
kontakte  en  organisasies  benut  om  Afrikaans  te  bevorder;  soos  die  laaste 
kongres  in  Amsterdam  (“Afrikaans  in  een  veranderende  contex”)  getoon 
het  wat  o.a.  deur  die  Internasionale  Vereniging  vir  Neerlandistiek 
georganiseer  is. 

Ek  dink  dat  dit  baie  moeite  sal  kos  om  die  belangstelling  vir  politieke 
prosesse  in  S.A.,  wat  nou  in  heel  Europa,  maar  veral  in  Midde-  en  Oos- 
Europa  te  sien  is,  tot  ’n  belangstelling  in  kulturele  kwessies  te  verander  en 
op  ’n  hoë  peil  te  hou.  Daarom  is  dit  baie  belangrik  om  die  bestaande  sentra 
te  steun,  hulle  te  help  ontwikkel  en  hulle  as  uitstralingsentra  te  gebruik. 

In  hierdie  konteks  wil  ek  met  hierdie  berig  u aandag  vestig  op  die 
wetenskaplike  en  organisatoriese  ontwikkeling  van  die  studie  van  die 
Afrikaanse  taal  en  literatuur  aan  die  Universiteit  Wroctew.  Ek  hoop  dat 
daar  in  S.A.  baie  instansies  is  wat  begrip  sal  hê  vir  die  inspanning  wat  op 

hierdie  gebied  reeds  gedoen  is.  Ons  sal  dit  baie  waardeer  as  ons  in  ons 
werk  in  WroC'tew  op  u welwillende  hulp  en  die  onmisbare  steun  sal  kan 
reken. 

Die  uitbreiding  van  die  program  vir  Afrikaans  moet  plaasvind  in  noue 
samewerking  met  die  verskillende  akademiese  en  kulturele  instansies  in 
S.A.  wat  aktiwiteite  ontwikkel  het  op  die  terrein  van  die  bevordering  van 
die  Afrikaanse  taal  en  literatuur.  Soos  reeds  aangetoon  is  ons  in  Wrocfew 
op  dié  stadium  dat  ons  ’n  kursus  al  ontwikkel  het.  Op  die  oomblik  verwerk 
ons  die  ervarings  van  die  eerste  twee  jaar  om  hierdie  kursus  verder  te 
moderniseer  en  te  verbeter.  Om  dit  te  doen  het  ons  advies  en  materiaal 
nodig. 

Ek  dink  daar  is  baie  maniere  om  ons  in  ons  werk  te  steun  en  in  ons  planne 
te  help,  maar  daar  is  drie  wat  miskien  die  belangrikste  is: 

1 . die  opbou  van  die  biblioteek 

2.  kontak  met  verskillende  verwante  instellings  in  Suid-Afrika 

3.  uitbreiding  van  die  program  vir  Afrikaans. 

By  ons  planne  wou  ons  verskillende  instellings  in  S.A.  betrek  wat  besig  is 
om  die  Afrikaanse  taal  op  diverse  maniere  te  bevorder.  Ek  dink  aan 
leeskringe,  biblioteke,  uitgewerye,  koerante  e.a.  In  hierdie  tyd  van  swaar 
finansiële  probleme  kan  ons  nie  wag  op  groot  steun  vir  ons  projekte  nie, 
maar  ons  moet  sien  dat  die  probleme  met  die  beskikbare  middels  opgelos 
word.  Daar  is  dinge  wat  miskien  vir  Afrikaanssprekendes  in  S.A.  nie  baie 
groot  waarde  het  soos  dubbeleksemplare  van  boeke  by  die  biblioteke, 
gebruikte  studieboeke  van  privaatpersone,  eksemplare  van  koerante  of 
knipsels  oor  Afrikaanse  literatuur  soos  boekbesprekings  en  ander  materiaal 
om  te  lees  en  te  studeer.  Vir  ons  boekery  e.  i ons  studente  in  Pole  is  hierdie 
materiaal  baie  kosbaar.  Ons  sou  baie  graag  kontak  wil  vestig  met  instellings 
wat  ons  kan  steun. 

Ek  glo  ek  het  u baie  inligting  verskaf  oor  die  situasie  waarin  die  studie  van 
die  Afrikaanse  taal  en  literatuur  in  Pole  verkeer  en  oor  die  moeilikhede  en 
moontlikhede  van  die  ontwikkeling  van  hierdie  nuwe  dissipline. 

By  voorbaat  dank  vir  u begrip  en  die  vriendelike  hulp  in  hierdie  verband! 
Vriendelike  groete,  dr.  Jerzy  Koch,  Hoof  Afdeling  van  die  Moderne 
Nederlandse  Literatuur,  ErasmL/s-lee rstoel  vir  die  Nederlandse  Taal, 
Literatuur  en  Kultuur,  Universiteit  Wroc-taw. 

Díe  volgende  brief  het  vía  die  Ministerie  van  Kuns,  Kuituur  & 
Wetenskap  en  Tegnologie  onder  die  redaksie  se  aandag  gekom: 

8 Banjine  Street,  O’Connor  ACT  2601 , Australia,  Tel;  06-247  3341 , Fax: 
“Mark  O’Connorc/-  Mrs  Jan  O’Connor,  Science  Faculty’’  (61)  6 249  0102 

The  Rt  Hon.  Ben  Ngubane, 

Minister  for  Culture, 

Parliament  House, 

Pretoria, 

South  Africa 

Dear  Minister 

With  the  new  freedoms  in  South  Af rica,  and  with  the  disappearance  of  old 
embargos  etc,  which  made  relations  with  other  English-speaking  nations 
somewhat  difficult,  I hope  there  will  be  closer  cultural  contacts  between 
Australia  and  South  Africa. 

I am  an  Australian  poet  who  has  had  a great  deal  of  popular  and  critical 
success  in  writing  about  the  natural  history  of  my  own  and  other  conti- 
nents. 

I would  be  particularly  interested  to  hear  of  any  schemes  that  might  fund  a 
poet  (who  like  most  poets  could  not  afford  airfares)  to  visit  South  Africa 
and  meet  with  South  African  Poets  with  similar  interests,  especially  those 
interested  in  the  celebration  of  landscape  and  natural  history. 

Conversely,  I would  be  interested  to  meet  and  perhaps  provide  hospitality 
for  South  African  poets  passing  through  the  Australian  capital  city,  Can- 
berra.  Even  if  there  are  no  such  schemes  currently  in  force,  the  appropri- 
ate  officers  in  your  department  might  like  to  note  my  letter  and  hold  my 
address  on  file. 

Yours  sincerely 
Mark  O’Connor 

Boekbesprekings 
Tom  Gouws 


Triomfdeur  Marlene  van  Niekerk.  Queillerie.  Prys  nie  vermeld  nie. 

Met  haar  briljante  kortverhaaldebuut,  Die  vrou  wat  haar  verkyker  vergeet 
het,  het  Marlene  van  Niekerk  die  Afrikanerdom  vlymskerp  gedissekteer. 
Haar  eerste  roman,  Triomf,  word  egter  veel  meer  as  die  uitstal  van  dié 
mooi  gekerfde  kamees  van  afrikaner-neuroses;  dit  is  ’n  boek  vol  uitgerygde 
derms  van  stink-afrikaners,  die  insides  van  die  agterlike  blouboordjie- 
armblankes,  as  hy  nog  sy  boordjie  aan  sy  armsalige  lyf  het.  Dis  ’n 
genadelose  oopdek  van  die  Benade-baksel,  almal  familie,  en  hulle  geneuk 
met  mekaar.  Inderdaad  besef  die  leser:  incest  is  a game  the  whole  family 
can  piay 

Die  motto  voorin  die  boek  het  dit  oor  die  bykans  onmoontlike  taak  om  dit 
wat  begin  om  verkeerd  te  loop,  reg  te  stel.  As  iets  êrens  aan  die  begin 
verkeerd  loop,  het  dit  onnoembaar  veel  konsekwensies,  grillige  detail  van 
vervorming,  verkeerde  weë.  En  in  hierdie  familie-setup,  waaroor  ’n  nuwe 
Carnegie-verslag  op  sigself  uitgebring  kan  word,  gaan  daar  vroeg  reeds 
sovéél  verkeerd:  die  oupa  het  met  die  depressie  uit  sy  grond  uit  geraak, 
die  ma  het  haar  van  die  TB  doodgehoes,  en  die  pa  het  homself  in  ’n 
spoorwegtrok  aan  sy  gorrel  opgehang.  En  dít  is  maar  die  dun  lagie  latex 
op  die  oppervlakte.  Dit  is  eintlik  die  dinge  wat  dieper  verdring  lê,  die 
weggesteekte  rubble  wat  in  die  onderbewuste  woel  wat  bepalend  is  vir  die 
konfoeste  lewe  van  die  tweede,  derde  en  vierde  geslag:  Pop  en  Mol, 
Treppie,  Lambert. 

Pop  is  die  saving  grace  van  die  familie.  In  die  aangesig  van  die  dood  het 
hy  ’n  ander  man  geword,  sê  Treppie;  hy’t  so  ’n  ver  kyk  in  sy  oë,  soos  ’n 
sirkusolifant.  Van  genade  is  hy  nou  aanmekaargesit,  die  sagte,  goedige 
ou  pedofiel,  die  katalisator  met  ’n  té  lae  voltage. 

Lambertus,  die  genetiese  cul-de-sac,  is  die  een  wat  die  gewone  fits  kry, 
stuipe;  hy  kry  dit,  vermoed  hy,  oor  hy  te  slim  is,  oorlat  sy  brein  té  lewendig 
is,  maar  hy  ból  homself.  Maar  hy  is  ook  die  Knight  of  Triumph  wat  snags 
die  strate  patrolleer  en  goed  agter  sy  mense  kyk;  hy  is  ook  Triomf  se 
Jeroen  Bosch,  met  grillige  visioene,  fantasieë  en  ander  vertekeninge  op 
sy  kamermuur.  En  hy  is  die  een  wat  lyk  asof  hy  “sóék  vir  iets  om  met  ’n 
voorhamer  te  moer  tot  hy  pap  is”. 

Treppie  is  die  digter  en  die  “dywel”,  ’n  fokken  dywel  uit  die  hel  uit,  soos  Mol 
sê,  slim  soos  die  houtjie  van  die  galg  met  sy  fotografiese  geheue,  hy  met 
sy  swaelasem,  wat  huil  soos  die  spookhonde  van  Sophiatown  wat  nie  rus 
kan  kry  oor  die  verlede  nie. 

En  Molletjie  laat  dié  drie  mans  maar  gereeld  toe  om  haarte  service,  haar 
olie  af  te  tap,  haar  lekker  te  smeer,  haar  points  te  grind,  die  works.  Maar 
dikwels  gee  Molletjie  nie  om  nie,  want  sy  weet  so  het  sy  hulle  almal 

bymekaar  gehou,  vir  Pop,  virTreppie  en  vir  Lambert  en  vir  haar.  Sy  gaan 
lê  maar  vir  hulle,  al  is  sy  al  heeltemal  gebogger  van  onder,  opgeseize, 
soos  die  karre  en  die  yskaste  in  die  agteryard. 

Al  hierdie  karakters  is  gegear  vir,  soos  hulle  dit  sê,  as  die  kak  spat  ná  die 
verkiesing,  maar  in  antisipasie  (en  by  Treppie  in  konstipasie)  láát  hulle  die 
kak  spat  met  hulle  nimmereindigende  geneuk,  living  it  up,  killing  time.  Dis 
dieselfde  goed  wat  óór  en  óór  gebeur,  ’n  ongenadige  451  bladsye  lank. 
Hier  op  die  toegebulldozede  Sophiatown  bly  hulle  nou,  ’n  hele  geskiedenis 
wat  die  regering  probeer  het  om  toe  te  skraap,  maar  wat  op  onverwagte 
oomblikke  sy  binnegoed  uitkots.  ’n  Mens  wat  sy  oorsprong,  geskiedenis 
probeer  toesmeer,  inhou,  soos  die  Benades,  moet  té  dikwels  as  wat  vir 
hom  en  andere  om  hom  goed  is,  die  kots  van  sy  bors  afvee,  en  keer  dat  hy 
nie  inval  in  die  grondelose  sinkgate  nie;  diep  kronkels  van  die  hel  is  dit. 
Hulle  hele  wêreld  ontvou  vanuit  Marthastraat  127,  Triomf.  In  hierdie  klein 
huisie  word  alles  mikroskopiese  heelal;  daarbinne  beleef  hulle  die 
intensiteite  van  die  ganse  aarde,  die  sterre,  die  hemel  en  veral  die  hel,  als 
in  een,  soos  hulle  ook  maar  is,  gescramble. 

’n  Mens  moet  ’n  perspektief  hê,  weet  hulle,  ’n  plan,  ’n  rigting,  kyk  Noord ... 
As  die  kak  spat  na  die  verkiesing,  sal  hulle  Noord  ry,  volgens  hulle 
meesterplan.  Maar  hulle  uiteindelike  bestemming,  nodeloos  om  te  sê,  is 
Noordeloos.  En  dít  is  maar  net  afspieëling  van  die  planloosheid  van  alles. 
Ten  diepste  van  die  karakters  se  verveeldheid  en  woede,  hulle  selfhaat,  is 
die  dwingende  soeke  na  hoe  dit  alles  begín  is,  hóé  en  hóékom. 
Langsamerhand  besef  die  karakters  hulle  heil  lê  nie  in  óf  die  skelm 
huisverwers  se  whitewash,  of  in  die  nuwe  bedeling  van  die  Nasionale  Party 
nie,  of  in  die  God  van  die  Jehova  Getuies  nie.  Dit  alles  is  opcover, 
muurpapier  vol  mock  paradise;  hulle  enigste  verlossing,  leer  hulle,  lê  in 
die  kak  wat  hulle  máák  spat,  die  epileptiese  fits,  die  opkots,  die  uitswitch, 
die  cross-start  - net  dan  skeur  die  swart  heelal  oop,  hoor  jy  die  white 
noise,  verstaan  jy  vir  ’n  oomblik  die  Raaisel,  soos  ’n  spieël. 

Triomf  ls  ook  ’n  spoorwegstorie,  soos  Jeanne  Goosen  se  Ons  is  nie  aimai 
so  nie,  maar  sónder  die  onskuldige  vertelhoek  van  Gertie.  In  Triomf  word 
ook  die  verteller  ingeteel  met  die  karakters,  in  so  ’n  mate  dat  die  verteller 
afskaduwing  van  die  Onsienlike  Misbaksel  word,  die  een  wat  met  bykans 
demoniese  genot  die  kitaar  van  die  kataklismes  slaan  sodat  elke  karakter 
can  strut  and  fret  his  hour  upon  the  narrative  stage.  Die  Alwetende  Verteller 
is  bykans  meer  die  karakters  as  wat  die  karakters  hulleself  is,  by  wyse  van 
spreke.  Daarom  dan  dat  dié  Verteller  hulle  soms  niksvermoedend  sulke 
slim  woorde  in  die  mond  kan  lê.  Dit  is  wat  P.C.  Schoonees  so  mooi  sou 
genoem  het:  “hoorbaar  gedroomde  dialoog”. 

En  natuurlik  het  die  hele  misbaksel  karakters  naspeurbare  bloedskandelike 
gene  van  die  galery  agterlikes  in  die  Afrikaanse  letterkunde:  van  Sagie  en 
Tjokkie  af  tot  by  Faan  en  Org,  maar  met  opsigtelik  minder  inhibisies  oor 
family  secrets  en  bepaald  meer  savvy,  knowingness.  Anders  as  dié 

misdeeldes,  of  selfs  iemand  soos  Faans  (in  Die  meulenaar  van  D.F. 
Malherbe),  is  hierdie  karakters  geestelik  nié  te  beperk  om  werklik  die  draer 
van  ’n  tragiese  bewussyn  te  wees  nie  (soos  Antonissen  gesê  het). 
Inteendeel.  Triomf  is  die  polifonie  stemme  van  die  Ampies  van  die  nine- 
ties. 

{Triomf\é  ook  bloedskendig  verband  met  die  werk  van  Steinbeck,  Faulkner, 
Caldwell,  en  nog  nader  in  die  familie,  Hugo  Claus,  maar  wag,  ek  het  nou 
genoeg  gepraat  uit  die  binnekamers.) 

Ek  sou  twee  dinge  anders  wou  gehad  het  met  dié  roman  van  “derms, 
bloed  en  kak”.  Die  winste  van  die  titel  Triomften  spyt,  moes  die  titel  van 
die  boek  onteenseglik  gewees  het:  As  die  kak  spat ... 

En  op  die  voorblad,  eerder  as  die  gestileerde  Marthastraat  127,  Triomf, 
sou  ek  ’n  helder  Rorschach,  ’n  bloedrooi  TB  butterfly,  wou  hê,  want  miskien 
nog  nooit  in  Afrikaans  is  soveel  suiwer  bloed  op  die  lelieblanke  boekies 
van  Afrikanerpsiges  uitgehoes  nie. 

J.C.  Kannemeyer 


Stockenstrom  se  Kaapse  verse 

Wilma  Stockenstrom  se  jongste  bundel,  Aan  die  Kaap  geskryf*,  sluit  met 
sy  tematiese  gerigtheid  op  ’n  bepaalde  plek  of  stad  in  ’n  sekere  sin  aan  by 
die  poëtiese  besinging  van  ’n  streek,  ’n  tradisie  wat  na  die  sewentiende- 
eeuse  Nederlandse  poësie  met  sy  lang  uitgesponne  aleksandrynse 
barokverse  terug  te  voer  is.  Hierdie  “lied  van  die  land’’  vind  ’n  mens 
byvoorbeeld  in  Vondel  se  lofsonnet  oor  Amsterdam  en  De  Ystroom  van 
Antonides,  terwyl  Jan  de  Marre  in  sy  Eerkroon  voor  de  Caab  de  Goede 
Hoop  uitvoerig  by  al  die  heerlikhede  van  die  Kaapse  natuurskoon  stilstaan. 
In  die  Afrikaanse  poësie  kry  ’n  mens  iets  van  hierdie  hulde  terug  in  die 
wyd  uitswaaiende  versreëls  van  Leipoldt  se  “Voorspel  vir  ’n  Afrikaanse 
heldedig”,  in  die  vergeestelikte  “Vier  gebede  by  jaargetye  in  die  Boland” 
van  N.P.  van  Wyk  Louw  en  in  sy  plegstatig-gedrae,  feitlik  psalmiese  “O 
wye  en  droewe  land”.  Die  nouste  aansluiting  by  die  tradisie  van  De  Marre 
is  D.J.  Opperman  se  “Grondstowwe  by  die  siklus  van  seisoene”  in  Komas 
uit  ’n  bamboesstok,  al  lei  die  oopgesteldheid  vir  die  sintuie  tot  ’n  veel 
konkreter  tipe  poësie  en  word  die  eentonige  teem  van  die  sewentiende- 
eeuse  aleksandryn  teengewerk  deur  die  wisselende  aksente. 

Aan  die  Kaap  geskryfheX  iets  van  hierdie  tradisie  van  die  laus  in  die  poësie, 
maar  die  uitgewer  is  verkeerd  waar  hy  in  sy  inligtingstuk  die  bundel 
bestempel  as  “’n  loflied  aan  Kaapstad  en  die  Kaap  in  al  sy  buie  en 
manifestasies”.  Soms  is  daar  tog  wel  by  die  sprekende  ek  ’n  intense  vreugde 
by  die  aanskouing  van  al  die  natuunweelde.  In  die  heel  eerste  vers  van  die 
bundel,  “So  bedees  die  vonkelende  stad”,  is  selfs  die  kaal,  skugter  winter 
van  so  ’n  “innigheid”  en  getuig  dit  van  so  ’n  “inkeer”  en  “suiwering”  dat  die 
digter  bang  is  om  die  “gebiedende  heerlikheid”  van  dié  jaargety  neer  te 
skryf.  In  vergelyking  met  Van  Wyk  Louw  se  Bolandse  winter  waarin  die 
spreker  nouliks  waarneem  en  eerder  deur  die  wording  van  nuwe  lewe 
meegevoer  word,  is  Stockenstrom  selfs  in  hierdie  gedempte  seisoen  nog 
met  die  oordaad  van  die  sintuiglike  indrukke  belas.  Daarom  die  versoek 
dat  haar  oog  van  die  “skrynende  blootstel”  weggedwing  en  sy  “horende 
doof”  gemaak  moet  word.  Anders  as  Elisabeth  Eybers  se  ervaring  van  die 
“helder  halfjaar”  lei  die  “suiwering”  en  “die  gebiedende  heerlikheid  van  die 
jaargety/ wat  skraal  staan  van  ontbloting”  dus  ook  nie  tot  skeletbeelde  nie; 
al  wil  sy  dit  nie  hoor  nie,  klink  die  “gewyde  helderheid  van  ’n  spreeu/  se 
fluit  in  die  reën”  soos  ’n  “winterwagwoord”  in  haar  ore.  Soms  is  die  weelde 
van  die  natuur  juis  van  so  ’n  oordaad  dat  die  digter  die  “pronk  na  die  son 
toe”  in  “Blom,  jou  spreek  ek  aan”  as  ’n  “skaamtelose  siekte  van  skoonheid” 
en  as  ’n  “verleentheid  soos  die  liefde”  ervaar,  ’n  reaksie  wat  sterk  verskil 


* Kaapstad,  Human  & Rousseau,  1994. 

van  dié  van  Van  Wyk  Louw  met  sy  vreugde  oor  die  “blydskap  .../  (wat)  die 
laagste  hellings  van  ...  (sy)  vroeë  smart/  tot  skoonheid  (omskep)”.  En  in 
“Somer  heet  die  seremonie  wat  afloop”  duur  die  oordaad,  die  “emmersvol 
pronk  en  pryk”,  tot  in  die  herfs  in  voort  en  vind  dit  neerslag  in  die  praatjies 
en  “sêgoed”  van  die  mense. 

Die  besinging  van  ’n  spesifieke  stad  of  streek,  so  blyk  dit  uit  die  tradisie 
van  die  /aus  vóór  Stockenstróm,  is  egter  meestal  kwalitatief  gesproke  triviaal 
en  die  geslaagde  lofgedig  ’n  seldsaamheid  in  die  literatuur.  Dikwels  praat 
die  spreker  in  Aan  die  Kaap  geskryf  dan  ook  op  ’n  geestige  of  skalkse 
wyse,  soms  met  ’n  satiriese  ondertoon  wat  ’n  sekere  afstandelikheid  verraai. 
Dit  is  die  geval  in  “Die  stad  se  bors  trek  toe”  waar  die  Kaap  as  ’n  enigsins 
smerige  vrou  met  stinkende  lyf  voorgestel  word,  iemand  wat  haar  nie  juis 
waardig  gedra  nie.  Hoewel  sy  soos  ’n  betaamlike  dame  kan  kug,  is  daar  ’n 
krieweling  soos  van  ’n  vlooi  êrens  in  haar  onderlyf.  Sy  dra  ’n  “gepoetste 
vyfpuntige/  antieke  borsspeld  .../  by  haar  lieste”,  al  het  sy  darem  deesdae 
’n  “pienk/  panty  by  appointment  to  Victoria  & Alfred  aan”,  ’n  toespeling  op 
onderskeidelik  die  Kasteel  die  Goeie  Hoop  en  die  onlangse  ontwikkeling 
van  die  Waterfront.  Hierdie  vrou,  wat  ’n  borsspeld  op  ’n  plek  dra  waar  ’n 
mens  dit  allermins  venwag,  lyk  met  al  haar  “aanplaksels”  soos  ’n  prostituut 
wat  die  veelkleurige  massa  motors  en  mense  wellustig  uitnooi  om  in  haar 
“bamboesbruin  lyf”  te  kom  broei.  En  dat  hierdie  uitnodiging  nie 
onbeantwoord  gelaat  word  nie,  lei  ’n  mens  af  uit  die  wyse  waarop  sy  van 
binne  “gons”  en  die  “klam  koors”  waaraan  sy  van  al  die  “getoet,  getaal  (en) 
geneuk”  ly. 

Nog  sterker  satiries  is  die  kyk  op  die  benepe  inwoners  van  die  stad,  die 
“(h)ardnekkige  buitelugpraters”  soos  hulle  in  een  van  die  verse  genoem 
word.  Hulle  is  mense  wat  hulle  grappe  “soos  sambreeltjies”  oopmaak  om 
die  vreugde  van  son  en  reën  van  hulle  af  te  weer  en  met  hulle  kletspraatjies 
“’n  gat  in  die  lug”  wil  praat,  feitlik  as  ’n  beswering  van  die  “lang  leeg”  wat  op 
hulle  wag. 

Die  Kaap  waaraan  Stockenstróm  ons  in  hierdie  bundel  voorstel,  dek  nie 
die  hele  skiereiland  nie  en  betrek  ook  nie  al  die  Kaap  se  “buie  en 
manifestasies”  soos  die  inligtingstuk  beweer  nie.  Oorwegend  bied  die  verse 
’n  winterbeeld  met  die  reën  en  mis  wat  telkens  toeslaan,  al  is  daar  ook 
herinnerings  aan  ander  seisoene  en  breek  die  vreugde  om  al  die  prag  van 
die  natuursoms  in  ’n  Leipoldtiaanse  jubeling  deur,  soos  in  “En  die  puurblou”. 
Die  bundel  bestryk  in  sy  geheel  van  drie  en  dertig  verse  hoofsaaklik  die 
Ou-Kaap,  veral  die  berg,  die  see,  die  woonbuurt  Tuine  en  die  Laan,  terwyl 
die  middestad  en  die  Waterfront  in  ’n  enkele  gedig  gestalte  vind.  Hierdie 
konsentrasie  op  die  Ou-Kaap  lei  tot  ’n  segmentering  in  die  bundel.  Na  ’n 
aantal  verse  waarin  die  stad  in  sy  geheel  of  momenteel  as  prooi  vir  die 
nuwe  politici  bekyk  word,  volg  ’n  reeks  berggedigte.  Die  drie  berge  van  die 
stad,  die  “fopskans  van  drie-enigheid”  soos  dit  in  “Hoor  hoe  koer  die  ringduif’ 
heet,  bied  vir  die  mens  geen  werklike  beskerming  nie;  hoogstens  is  dit  ’n 

“uitkykpos”  of  iets  wat  in  “winkeltjies  bedrewe  verklein”  kan  word,  ’n 
toespeling  op  die  bergprofiel  van  Kaapstad  wat  dikwels  onder  ’n  met  water 
oordekte  stolp  in  souvenirsake  te  koop  is.  Juis  die  opportunistiese 
kunstenaar  wat  met  sy  goedkoop  “kwashale”  hierdie  pragtige  toneel  wil 
naboots  en  banaliseer,  word  in  “Vingers  teken  strepe  watervalle” 
genadeloos  gestriem.  Ten  spyte  van  ’n  “vuurstraal”  wat  ingryp  en  hom 
momenteel  met  “lamheid  en  blindheid”  slaan  sodat  hy  “spookpaddawit” 
geskrik  is,  gaan  hy  steeds  voort  om  hierdie  kitsch  te  produseer.  “Snags 
hang  die  magtige”  werk  met  allerlei  toespelings  en  ’n  reeks  fyn  teenstellings 
op  die  tydgenootlike  politiek,  terwyl  “Die  binnekant  van  ’n  seepbel”  op  die 
kontras  berus  tussen  die  “niksheid”  en  die  ”befaamde  berg”  wat  nie  ’n 
“geredekawel  oor  skoonheid”  nodig  het  nie. 

In  die  reeks  verse  hierna  val  die  aksent  op  die  stad  in  die  mis  wat  alles 
aantas,  in  so  ’n  mate  dat  dit  ook  klanke  laat  wegraak.  In  die  mis  word  die 
tekstuur  van  die  lug  digter,  in  “’n  Boom  swel  koel  en  sag”  gesien  as  ’n 
listige  plan  van  die  weer  om  vorms  misleidend  te  laat  uitdy  en  die  mens 
self  tot  “onding”  te  reduseer.  Terwyl  die  “ontbinding  se  ryk  fees”  in  die 
winter  gevier  word  en  die  geutwater  soos  die  “karinkeltjies”  van  Moslemkore 
klink,  bevestig  bome,  “stewig  en  ewig”  op  een  plek,  vir  die  sprekende  ek  ’n 
sekere  “staanreg”.  Indien  bome  “eenbeentjie  stembus  toe  (kon)  spring”, 
wonder  sy  of  “mens  kruisies  ...  vir  vrug  en  vastigheid”  en  - met  ’n 
herinnering  aan  die  paradyslike  kennisboom  - ’n  “konsensus  oor  die  goeie 
en  die  kwade”  sou  kon  kry. 

Na  die  mis-beelde  volg  die  wind-verse  in  die  bundel,  ingelei  met  ’n  gedig 
waarin  die  wind  ’n  boom  laat  “proes”,  “mondevol  wind”  laat  sluk  en  die 
“lower  (laat)  skater”,  sienings  wat  naas  die  verrassende  beelding  ook 
Stockenstróm  se  fyn  klankbinding  illustreer.  In  reëls  soos  “’n  Gesprek  word 
gevoer  met  die  spreeu/  wat  sy  gefluit  deur  die  blare  vleg”,  word  die 
meevoerende  beeld  van  die  spreeu  wat  sy  klanke  as’t  ware  in  die  blare 
invleg,  gevoed  deurdie  subtiele  klankskakels:  die  ge-  van  gesprek,  gevoer 
en  gefluit,  die  s van  gesprek  en  spreeu  en  die  v van  gefluit  en  vleg.  In  “’n 
Tarentaal  vlie  skreeuend  op”  het  die  wind  stormsterkte  bereik  en  gee  die 
voël  in  die  “windsingende  den”  ’n  “bankrot  skree”,  feitlik  asof  hy  boedel 
oorgee  en  vrees  hy  gaan  sterf.  Daarom  ook  dat  die  tarentaal  na  sy  enkele 
kreet  doodstil  maar  ingehoue  sit,  “elke/veer  ’n  dawerende  noot  van  stilte”. 
By  tye  laat  die  gewoel  van  die  wind  ’n  “suiwer  anomie”  ontstaan,  ’n  toestand 
waarin  die  gebruiklike  sosiale  en  etiese  norme  oorboord  gegooi  en  ’n  gevoel 
van  venwarring  en  onsekerheid  ontstaan.  Dit  kan  ook  nouliks  anders,  want 
die  “speelse  toorn”  van  die  wind  skep  “’n  tyd  sonder  voeë  en  hoeke  en 
haaksheid”.  Die  duiwe,  soos  “briewe”  in  die  wind  gestrooi,  moet  in  so  ’n 
tyd  hulle  simboliese  meerwaarde,  hulle  “erfenis  van  ’n  duisend 
betekenisse”,  opnuut  gebruik  om  ’n  bietjie  orde  te  skep. 

Telkens  in  hierdie  verse  spreek  ’n  hele  verstradisie  mee,  soos  “Aai  aai  die 
witboskraai”  in  die  “anomie”-gedig  en  Celliers  se  “Die  os”  in  “’n  Wind  wat 

gesel”  as  daar  gepraat  word  van  die  vrou,  “laanwandelend  en  ouerig”,  wat 
“geduldig  en  gedwee”  einde  se  kant  toe  loop.  Selfs  die  siening  van  die 
berg  as  ’n  “massief”  in  “En  die  puurblou”  herinner  aan  Leipoldt  se  “My 
moederstad”:  “Drie-vierde  deur  die  vaal-blou  see  omsoom/  En  met  sy 
wonder-bergmassief  bekroon,/  Lê  in  sy  luisterryk  voorjaarsprag  so  skoon 
...  (my  moederstad)”.  Die  reeks  verse  wat  hiermee  begin  en  oor  die  Laan 
met  sy  museums  handel,  is  van  die  boeiendste  en  beste  in  Aan  die  Kaap 
geskryí.  In  “Hoe  moeg  is  die  tuin”  word  gekla  oor  die  verslete  geyktheid 
wat  die  mens  op  die  tuin  afdruk  en  word  die  versugting  uitgespreek  dat  die 
tuin  weer  “niks  en  skoon”  kan  word,  “’n  asem  ophou  van  mooiheid,/  voor 
die  omdolwe  en  die  afbaken  en  die  benutting”  wat  van  oudsher  sedert  Van 
Riebeeck  se  koms  aan  die  orde  van  die  dag  was.  In  die  twee  museums 
“weerskante  van  die  laan”,  die  kunsmuseum  en  die  argeologiese  museum, 
kan  die  waarnemer  die  kunswerk  of  die  artefak  momenteel  in  hom  opneem. 
Dit  is  egter  ’n  ervaring,  so  wil  “Wyd  hurk  die  museums”  sê,  wat  altyd  aan  ’n 
spesifieke  tydstip  gebonde  is  en  wat  derhalwe  “gebeurend  gebeur”  wanneer 
die  waarnemer  dit  “speur  en  sien”.  Net  so  is  die  weggesteekte  “groen 
glim”  van  die  willemietsteen  eers  werklik  groen  as  dit  teen  ’n  besondere 
agtergrond  betrag  word  en  verkry  die  skemer  in  ’n  spelonk  teen  die  berg 
eers  sy  presiese  skakering  wanneer  dit  deur  die  speleoloog  bekend  gestel 
word.  Hierdie  “gedagte”  lei  dan  in  “Daar  is  dinge”  tot  die  uitspraak:  “Alles  is 
eers  wanneer  beskryf”.  Miskien  wil  Stockenstróm  daarmee  sê  dat  hierdie 
bundel  vir  haar  die  bevestiging,  die  tot-bestaan-bring  van  haar  nuwe 
woonplek  is.  Vandaar  dat  sy  in  “Nou  sien,  was  ek  ’n  trap”  die  “weidsheid” 
van  ’n  esoteriese  en  estetiserende  liriek  versmaai  en  voorkeur  gee  aan  ’n 
tipe  vers  wat  haar  “trapsgewys”  en  “strofe  na  strofe”  tot  haar  nuwe 
werklikheid  kan  voer.  Aan  die  Kaap  geskryf\s  in  baie  opsigte  ’n  ontdekkende 
verkenning  van  die  wêreld  waarin  Stockenstróm  nou  woon  en  waarin  sy 
ook  as  digter  haarself  moet  vind.  Daarom  dat  sy  in  “Nou  kom  die  mis”  kan 
sê  dat  ’n  digter  wat  hom  oor  aspekte  van  die  newel  wil  uitlaat,  die 
“onskryfbare”  aandurf.  Die  newel,  die  niksheid,  is  nie  die  terrein  van  die 
poësie  nie.  Die  digter  moet  sy  sintuie  soos  voelhorings  in  alle  rigtings  kan 
uitsteek.  In  die  newel  kan  hy  nog  miskien  die  “fyn  stekies  piep”  van  die 
klein  voëltjies  in  die  bome  hoor,  maar  die  “slierte”  is  só  “grillerig”  vir  die 
mens  dat  hy  - weer  met  mooi  klankskakels  - self  geen  “gil”  of  “krete”  kan 
uitkry  nie.  Óm  iets  op  skrif  te  stel,  moet  hy  wag  ‘lotdat  lig/  nou  om  die  lyf 
sluit”  en  hy  weer  met  sy  oë  kan  waarneem.  Eers  dan  kan  die  digter  die  vis 
in  die  museum,  wat  in  “Met  ’n  snak  en  ’n  rilling”  ter  sprake  kom,  met  die 
taal  se  “swiepende  tekens”  in  ’n  gedig  vaslê  en  só  ’n  ekwivalent  vir  die  vis 
se  doodsvlug  gee. 

Uit  wat  ek  tot  dusver  gesê  het,  moes  dit  reeds  begin  duidelik  word  het  dat 
Aan  die  Kaap  geskryf  tegnies  besonder  fyn  poësie  is.  Telkens  word  ’n 
mens  getref  deur  Stockenstróm  se  trefseker  woordkeuse  en  verrassende 
kyk  op  dinge,  soos  die  Kaapse  standbeelde  wat  “klipoor”  staan  en  luister 

na  die  “jongste  afgevaardigdes  se  beleid”  (p.  11).  By  herhaling  maak  sy 
gebruik  van  die  funksiewisseling  van  woorde,  soos  “in  die  vou  en  tuimel/ 
van  grys”  (p.18)  waar  die  werkwoorde  tot  selfstandige  naamwoorde 
omvorm  word.  Sy  buit  ook  die  betekenismoontlikhede  uit  wat  homonieme 
haar  bied,  soos  in  “’n  Boom  swel  koel”  waar  die  miskleed  oor  die  stad  haar 
op  die  gedagte  van  misleiding  en  mismaaktheid  bring  (p.1 9).  Stockenstróm 
span  selfs  die  hedendaagse  staatsamptenaarlike  onwoord  “huidiglik”  in 
om  die  geestesgesteldheid  van  hierdie  mense  te  skets  as  sy  vra:  “Knoop 
julle  met  hangende  rafels/  van  julle  dae  aan  huidiglike  politisering  dalk?” 
(p.1 3)  Wat  egter  veral  in  hierdie  verse  opval,  is  die  herhaalde  klankbindings 
waarmee  die  gedig  tot  ’n  eenheid  gebind  word.  Dit  geld  nie  alleen  vir 
konstruksies  soos  “omber  en  somber”,  “links  en  slinks”  en  “sy  vingertjies 
’n  vroeteling”  (al  drie  p.15)  nie,  maar  vir  die  wyse  waarop  ’n  klank  deur 
allerlei  fyn  skakels  in  ’n  vers  nahuiwer.  Die  “rilling”  wat  die  vis  op  p.32 
maak,  sy  “omskrywing  van  tril  en  strak”,  dein  in  talle  woorde  en  klanke 
voort;  “Hy  skryf  met  sy  stert/  ’n  raaisel  in  die  ruimte  van  die  yl/  omhulling, 
’n  ruk  aan  die  ewigheid,  en  sluit/sy  sprakelose  bestaan  doodsoog  daarmee 
af”  (p.32).  lemand  wat  getwyfel  het  aan  die  musikale  moontlikhede  van 
hierdie  geskubde  taal  van  Stockenstróm,  behoort  sulke  verse  hardop  te 
lees. 

Die  voortreflike  en  verrassend  oorspronklike  wyse  waarop  Stockenstróm 
’n  gedig  beeldend  kan  laai,  wil  ek  ten  slotte  illustreer  aan  die  hand  van  een 
van  die  hawe-gedigte  waarmee  die  bundel  afsluit: 

Voor  haar  siel  weet  sy  die  baai  van  drie  berge 
sien  haar  weer,  diensmeisie  van  die  oop  see. 

Sy  onderwerp  haar,  met  krakende  gewrigte 

vasgemeer,  aan  die  wydsbeenhyskraan  se  vólmaak 

van  haar  buik,  die  stewe  gapend  groot 

oop  vir  die  instop  van  vrag  wat  haar  diep 

laat  dryf,  en  loom  laat  sy  haar  sleep 

uit  na  die  storms,  onderweg  na  land 

op  land,  selfgenoegsaam,  totdat  die  hawe 

waar  die  leeu  wag  hou,  haar  weer  gewaar 

en  sy  stoom  die  baai  binne,  en  stadig 

kom  die  verkeer  in  rat.  Wie  belet 

ooit  die  sege  van  die  onopgesmukte  skip 

wat  onversadig  op  die  halfronde  se  stede 

vaar  om  met  ’n  droë  bevalling  aan  te  doen, 

sy  sonder  wie  beskawings  sou  verskrompel? 

VVelkom  is  die  vaartuig  van  die  seer  gerieflike 
ontvangenis,  sonder  voorbehoud,  in  die  vieslike, 
besoedelde,  weliswaar,  waters  van  die  ekonomie. 

Die  knoppies  is  gedruk,  die  dolosse  gegooi. 

Die  basiese  beeld  waarmee  Stockenstróm  hier  werk,  is  dié  van  ’n  boot  wat 
die  “baai  van  drie  berge”  - Tafelberg,  Leeukop  en  Duiwelspiek  - uitvaar 
om  die  produkte  van  die  land  oor  die  wêreld  - of  dan  ten  minste  oor  die 

“halfrond”  - te  voer.  Hierdie  vragboot  word  egter  reeds  in  die  tweede  reël 
van  die  gedig  as  “diensmeisie  van  die  oop  see”  voorgestel,  ’n  siening  wat 
haar  nie  alleen  vroulik  maak  nie,  maar  gedienstig  en  diensvaardig.  Dat 
hierdie  diensvaardigheid  seksuele  gunste  nie  uitsluit  nie,  blyk  uit  die 
volgende  reël  as  sy  haar  vrywillig  “onderwerp”  terwyl  die  hyskraan  soos  ’n 
man  “wydsbeen”  op  haar  stelling  inneem  en  haar  “buik/  vólmaak”.  Die 
lading  van  die  vrag  word  dus  as  ’n  bevrugting  voorgestel;  vandaar  dat 
haar  “stewe”,  die  voorstuk  van  die  boot,  “gapend  groot/  oop”  is  - ’n 
voorstelling  wat  ’n  dienswilligheid  suggereer,  maar  die  seksdaad  amper 
na  iets  gewelddadigs  laat  lyk,  soos  ’n  mens  ook  uit  die  vasgemaakte 
“krakende  gewrigte”  kan  aflei.  Blykbaar  laat  sy  haar  dit  alles  welgeval, 
want  daarna  raak  sy  “loom”  en  laat  sy  haar  gewilliglik  uitsleep  na  die  oop 
see.  Wanneer  sy  terugkeer  na  die  “hawe/  waar  die  leeu  wag  hou”,  ’n 
toespeling  op  Leeukop  maar  terselfdertyd  op  die  minnaar  wat  wellustig 
haar  koms  afwag,  kom  die  “verkeer  in  rat”  en  word  die  spel  hervat.  Al  is 
hierdie  boot  soos  ’n  eenvoudige  “onopgesmukte”  meisie,  is  sy  noodsaaklik 
vir  die  voortbestaan  van  beskawings.  In  die  stede  wat  sy  besoek,  laai  sy 
haar  vrag  af,  ná  die  bevrugting  nou  gesien  as  ’n  “droë  bevalling”  wat  aan 
die  “droë  keisersnee”  van  “Paleontologie”  uit  Van  vergetelheid  en  glans 
laat  dink.  En  hierdie  boot  is  altyd,  selfs  al  gaan  daar  vieslikheid  mee 
gepaard,  bereid  tot  “ontvangenis”  sonder  “voorbehoud”,  ’n  woord  wat  ook 
sonder  voorbehoedmiddels  suggereer. 

’n  Gedig  soos  hierdie  illustreer  hoe  voortreflik  Stockenstróm  twee 
betekenislae  naas  mekaar  tot  stand  kan  bring.  Maar  meestal  getuig  die 
verse  in  Aan  die  Kaap  geskryf  van  hoe  speels  haar  aanslag  as  digter  kan 
wees.  Ons  het  hier  met  sublieme  poësie  te  make,  geskryf  deur  ’n  meester 
wat  die  taal  lig  en  soepel  kan  hanteer.  Ek  kan  nie  aan  een  gedig  in  die 
bundel  dink  wat  afsteek  by  die  ander  en  ’n  minder  gunstige  indruk  maak 
nie.  Dit  is  een  van  die  allerbeste  versamelings  verse  in  jare  en  as  uitbeelding 
van  die  Kaap  ’n  waardige  voortsetting  van  die  beste  verse  van  Leipoldt  en 
Boerneef. 

’n  Totius-biografie 

Dit  is  ’n  betreurenswaardige  verskynsel  dat  die  literêre  biografie  en  die 
oeuvrestudie  oor  ’n  bepaalde  skrywer  nog  nie  juis  by  ons  beoefen  word 
nie.  Van  die  skrywers  wat  voor  1 930  hul  verskyning  gemaak  het  en  wie  se 
volledige  werk  en  dokumente  dus  lankal  reeds  tot  die  beskikking  van 
navorsers  is,  kon  slegs  Marais  en  Van  Melle  in  die  standaardwerke  van 
Leon  Rousseau  en  W.F.  Jonckheere  onderskeidelik  studies  van  dié  aard 
uitlok.  Die  werk  en  lewe  van  Celliers,  Leipoldt,  Van  Bruggen,  Preller,  D.F. 
Malherbe,  I.D.  du  Plessis  en  C.M.  van  den  Heever  wag  nog  om  op  dié 
wyse  bestudeer  te  word.  Vroeër  is  hierdie  tipe  studie  gedemp  deur  die 
teoretiese  oproep  om  die  mens  agter  die  boek  te  vermy  en  die  veld  van 
ondersoek  op  die  enkele  werk,  liefs  met  ignorering  van  die  res  van  die 

oeuvre,  toe  te  spits.  Vandag  is  literatuurkundiges  in  so  ’n  mate  verdiep  in 
die  semiotiek,  die  strukturalisme  en  die  postmodernisme  dat  dit  vir  ’n  mens 
wil  voorkom  of  die  literêre  teorie  die  tweede  keer  in  die  geskiedenis  die 
aandag  van  ondersoekers  gekaap  en  van  biografiese  en  oorsigtelike  stu- 
dies  weggelei  het.  Intussen  lê  daar  by  sentra  soos  die  Nasionale  Afrikaanse 
Letterkundige  Museum  in  Bloemfontein  en  die  Stellenbosse  Dokumentasie- 
sentrum  boeiende  stof  wat  wag  om  deur  mense  met  die  nodige  toewyding 
ontgin  te  word. 

Teen  die  agtergrond  van  die  groot  tekort  aan  oeuvrestudies  en  biografieë 
moet  ’n  mens  V.E.  d’Assonville  se  pas  verskene  omvangryke  Ditis  Totius* 
dus  van  harte  venwelkom.  D’Assonville  het  reeds  in  1 977,  die  digter  se 
eeufeesjaar,  die  boek  Totius  - Profeet  van  die  Mooirivier  gepubliseer, 
maar  dit  was  ’n  beknopte  lewensverhaal  gerig  op  die  populêre  mark.  Met 
Ditis  Totius  lewer  hy  ’n  omvattend  gedokumenteerde  biografie  wat  begin 
met  ’n  verkenning  van  die  Du  Toit-familie  se  Europese  herkoms  en  die 
Suid-Afrikaans  pioniers  wat  hulle  in  Dal  Josafat  en  die  omgewing  van  die 
Paarl  gevestig  het.  Daarna  staan  hy  stil  by  S.J.  du  Toit  wat  as  predikant  en 
leier  van  die  Eerste  Taalbeweging  ’n  belangrike  vormende  invloed  op  sy 
seun  Totius  gehad  het,  ook  al  was  daar  later  ernstige  verskille  tussen 
hulle.  Na  ’n  beskrywing  van  die  eerste  kinderjare  in  die  Boland  skets 
D’Assonville  die  gesin  se  verhuising  na  Transvaal  waar  S.J.  du  Toit  Su- 
perintendent  van  Ondenwys  in  Paul  Kruger  se  republiek  word  en  waar 
Totius  na  die  dood  van  sy  moeder  en  ’n  kort  tydjie  terug  in  Dal  Josafat 
deeglike  onderrig  by  die  Duitse  sendingskool  Morgensonne  naby 
Rustenburg  ontvang.  Wanneer  S.J.  du  Toit  weens  beleidsverskille  met 
Kruger  bedank  en  uiteindelik  finansieel  geruïneer  na  Dal  Josafat  terugkeer 
om  hom  aan  die  vertaling  van  die  Bybel  te  wy,  ontvang  Totius  vir  die  tweede 
keer  sy  opleiding  by  die  Gedenkschool  der  Hugenoten,  ’n  onderwysinrigting 
wat  ’n  baie  belangrike  rol  in  die  kulturele  geskiedenis  van  die  Afrikaner 
gespeel  en  naas  Totius  mense  soos  A.l.  Perold,  D.F.  Malherbe  en  A.G. 
Visser  as  leerlinge  gehad  het.  Daarna  volg  ons  Totius  se  loopbaan  as 
teologiese  student  by  die  ou  Gereformeerde  Kweekskool  van  prof.  Jan 
Lion  Cachet  op  Burgersdorp,  die  “64  dae  te  velde’’  tydens  die  Anglo- 
Boereoorlog  en  sy  voortgesette  studie  en  promosie  in  Amsterdam.  By  sy 
terugkeer  uit  Nederland  word  hy  weldra  predikant  en  daarna  professor  in 
teologie  op  Potchefstroom.  Intussen  het  D’Assonville  reeds  iets  van  Totius 
as  digter  meegedeel,  maar  nou  wy  hy  ’n  aparte  hoofstuk  aan  die  biografiese 
agtergrond  van  Passieblomme  en  die  dood  van  die  twee  kinders  wat  in 
dié  elegiese  bundel  ter  sprake  kom.  Daarop  skryf  hy  oor  Totius  as 
Bybelvertaler  en  Psalmberymer,  gevolg  deur  ’n  verslag  van  die  reis  wat 
Totius  in  1937  na  die  Midde-Ooste  en  Europa  onderneem.  Die  twee 
slothoofstukke  word  gewy  aan  Totius  se  optrede  as  geleentheidsredenaar 


* Dit  is  Totius:  J.D.  du  Toit  1877-1953,  Marnix,  1993. 

en  die  laaste  jare  waartydens  hy  die  bundel  S/cemer/ngf  publiseer. 

Wat  ’n  mens  allereers  in  hierdie  biografie  verwelkom,  is  die  ontsettend 
baie  nuwe  inligting  wat  oor  Totius  se  lewe  en  werk  verstrek  word.  Dit  is 
duidelik  dat  D’Assonville  al  die  beskikbare  dokumente  bestudeer  het  en 
uit  die  materiaal  ’n  lewensverhaal  laat  ontvou  wat  in  baie  opsigte 
merkwaardig  genoem  moet  word.  Onder  die  onbekende  feite  is  daar 
byvoorbeeld  Totius  se  aanvanklike  voorneme  om  vir  myningenieur  in 
Kaapstad  te  studeer,  ’n  voorneme  wat  kort  voor  die  aanvang  van  sy  beoogde 
studie  tydens  ’n  beslissende  gesprek  met  sy  stiefmoeder  in  ’n  slapelose 
nag  in  ’n  ander  koers  gestuur  word.  As  gevolg  van  sy  vader  se  ernstige 
verskille  met  die  Ned.  Geref.  Kerk  was  teologiese  studie  op  Stellenbosch 
egter  vir  hom  uitgeslote.  Vandaar  dat  Totius,  na  oorleg  met  sy  vader  wat 
vir  hom  by  sy  vriend  Lion  Cachet  voorspraak  gedoen  het,  ’n  Gereformeerde 
opleiding  ontvang  en  hom  vir  die  res  van  sy  lewe,  ten  spyte  van  sy  vader 
en  sy  oom  Charl  se  aandrang,  by  die  Gereformeerde  Kerk  sou  skaar.  Ons 
lees  in  hierdie  gedeelte  van  die  biografie  oor  die  spanning  tussen  vader  en 
seun,  ook  as  Totius  besluit  om  by  die  Transvaalse  magte  aan  te  sluit  terwyl 
sy  vader  sterk  teen  die  oorlog  gekant  is.  Ongelukkig  bly  dié  deel  van 
D’Assonville  se  ondersoek  enigsins  vaag  en  onbevredigend,  omdat  hy  die 
presiese  aard  en  omvang  van  dié  spanning  en  die  werklike  basis, 
waarskynlik  om  piëteitsredes,  verswyg.  Ek  dink  hier  aan  die  ondersoek 
wat  die  Paarlse  Ring  in  verband  met  S.J.  du  Toit  se  persoonlike  lewe  gelas 
het  en  die  feit  dat  die  notule  van  daardie  ondersoek  later  verwyder  is.  Ek 
dink  ook  aan  Totius  se  mededeling  aan  Elizabeth  Conradie  dat  hy  ná  die 
dood  van  sy  vaderfeitlik  alle  dokumente  vernietig  het.  In  dié  verband  vind 
ek  dit  vreemd  dat  Adelbrecht  Scholtz  se  biografie  oor  S.J.  du  Toit  in 
D’Assonville  se  bronnelys  ontbreek. 

Wat  ’n  mens  verder  boei,  is  die  verslag  oorTotius  se  aanvanklike  probleme 
om  ná  sy  terugkeer  uit  Nederland  beroep  te  word,  weer  ’n  geval  waar  die 
negatiewe  slagskaduwee  van  sy  vader  sy  lewe  bemoeilik  het.  Orals  kom 
D’Assonville  met  allerlei  klein  wetenswaardighede  oorTotius  se  lewe  wat 
tot  dusver  onbekend  was,  soos  die  mededeling  dat  hy  op  agttienjarige 
leeftyd  sy  vader  se  boek  Die  geskiedenis  van  ons  iand  in  die  taal  van  ons 
vo//cvir  die  heruitgawe  van  1895  bygewerk  het.  Teenoor  die  enigsins  yl 
hoofstuk  oor  Totius  se  Amsterdamse  studiejare  en  sy  Europese  reis  van 
1937  waarin  weinig  nuuts  ná  Bybellande  deurreis  staan,  verskaf 
D’Assonville  baie  nuwe  inligting  oor  die  Bybelvertaling  en  die 
Psalmberyming.  Veral  die  verslag  oorTotius  se  werk  aan  die  Bybelvertaling 
is  ’n  dramatiese  verhaal.  Die  skrywer  staan  hier  stil  by  die  aanvoorwerk, 
die  proefvertaling  waarop  die  reaksie  negatief  was,  die  besluit  om  uit  die 
grondtale  te  vertaal,  Totius  se  verhuising  na  Krugerskraal  waar  hy  in 
afsondering  die  groot  taak  kon  uitvoer  en  die  besoek  en  samewerking  met 
prof.  Cornelis  van  Gelderen  van  Nederland.  Ook  oor  die  Psalmberyming 
word  onbekende  inligting  nou  verstrek,  in  die  besonder  die  onverkwiklike 


98 


interkerklike  rusies  wat  die  indruk  wek  dat  ’n  klomp  teoloë  van  verskillende 
denominasies  bymekaar  ook  maar  kleinlik  kan  wees. 

Die  stukke  oor  die  Bybelvertaling  en  die  Psalmberyming  vorm  saam  die 
hoogtepunt  van  die  boek.  Daarteenoor  is  D’Assonville  se  weergawe  van 
die  Du  Plessis-Kerksaak  en  Totius  se  aandeel  daaraan  só  gekleur  deur 
die  skrywer  se  eie  Gereformeerde  vooroordeel  en  die  wyse  waarop  hy  as 
Totius  se  apologeet  optree  dat  hy  sy  eie  argumente  deur  sy  emosionele 
stelwyse  ontkrag  en  noodwendig  sy  geloofwaardigheid  inboet.  Hy  noem 
byvoorbeeld  dat  Du  Plessis  jare  voor  die  saak  reeds  “buitensporige 
aanvalle’’  op  Totius  se  Kerk  en  sy  persoon  geloods  en  dat  Totius  daaronder 
gely  het.  Dat  D’Assonville  self  ’n  teenstander  van  Du  Plessis  is,  word 
duidelik  as  hy  sê  dat  Du  Plessis  en  sy  advokate  aspekte  wat  die 
“leerkwessie’’  raak  “met  opset’’  laat  verval  het.  Du  Plessis  kon  die  saak 
dus  wen  op  grond  van  besware  teen  sy  Kerk  se  formele,  kerkregtelike 
optrede  en  die  leergeskille  tersyde  stel.  ’n  Mens  vra  jou  egter  af  of  die 
metode  van  die  advokate  nie  die  logiese  en  realistiese  werkwyse  in  ’n 
“wêreldlike”  hof  was  nie.  Kan  so  ’n  hof  ooit  tussen  verwikkelde  twispunte 
op  ’n  spesialiteitsgebied  ’n  oordeel  vel?  In  die  lig  daarvan  het  Totius  se 
lang  sitate  en  uitvoerige  verduidelikings  waarskynlik  van  hom  ’n  swakker 
getuie  gemaak  as  wat  D’Assonville  bereid  is  om  toe  te  gee. 

Hoofstuk  16  handel  in  hoofsaak  oor  Totius  se  poësie,  vir  baie  mense  juis 
dié  gebied  waarop  sy  mees  wesentlike  bydrae  te  vinde  is,  al  sê  D’Assonville 
dat  Totius  in  die  eerste  plek  teoloog  en  kerkman  en  eers  daarna  digter 
was.  ’n  Mens  kry  egter  die  indruk  dat  die  skrywer  op  die  gebied  van  die 
godgeleerdheid  meestal  met  gesag  praat,  maar  dat  hy  uit  sy  diepte  is  as 
hy  op  literêre  terrein  begin  beweeg.  Behalwe  vir  die  biografiese  agtergrond 
van  Passieblomme  en  die  lykdigte  in  Skemering  bly  die  ontstaans- 
geskiedenis  van  Totius  se  verse  meestal  agterweë  en  word  daar  geen 
aandag  gegee  aan  sy  werkmetode  nie.  En  in  ’n  biografie  oor  ’n  skrywer 
moet  daar  tog  iets  oor  sy  werkmetode  gesê  word. 

Maar  ook  in  ander  opsigte  is  hierdie  deel  van  die  biografie  teleurstellend. 
In  verband  met  “Die  besembos”  sê  D’Assonville  byvoorbeeld  dat  die  gedig 
deur  ds.  Willem  Postma  geïnisieer  is  en  na  ’n  wandeling  teen  die  steiltes 
van  Naval  Hill  in  Bloemfontein  ontstaan  het.  Hy  laat  egter  na  om  daarop  te 
wys  dat  Totius  hier  in  die  metriese  gang,  die  rympatroon  en  die  gebruik 
van  ’n  naïewe  spreker  “The  cloud”  van  Shelly  en  Perk  se  “Iris”  presies 
navolg.  Om  te  beweerdat  Trekkerswee 6eur  6\e  toekenning  van  die  eerste 
Hertzogprys  ’n  “onuitwisbare  plek”  (p.  191)  in  die  Afrikaanse  letterkunde 
inneem,  soos  D’Assonville  sê,  is  om  aan  ’n  toevallige  bekroning  ’n  status 
te  gee  wat  dit  kennelik  nie  kan  hê  nie.  Daar  is  baie  goeie  werke  en  skrywers, 
ook  in  ons  klein  Afrikaanse  literatuur,  wat  nooit  bekroon  is  nie  en  wat  ’n 
langer  lewe  sal  hê  as  baie  van  die  bekroonde  werk.  Dit  is  verder  misleidend 
om  te  sê  dat  Leipoldt,  in  teenstelling  tot  Totius  wat  die  Uniewording  as  “die 
vervalsing  van  die  gesonde  Trekkerpolitiek”  (p.  190)  sien,  die 

“konsiliasiebeleid”  van  Botha  en  Smuts  huldig.  In  sy  eerste  bundel,  Oom 
Gert  vertel  en  ander gedigte,  het  Leipoldt  nog  geskryf;  “Vergewe?  Vergeet? 
Is  dit  maklik  vergewe?”,  ’n  reël  wat  met  sy  vraagstelling  krities  staan  teenoor 
die  konsiliasiepolitiek  en  in  dié  opsig  presies  dieselfde  standpunt  asTotius 
se  eie  “Vergewe  en  vergeet”  inneem.  As  ’n  mens  dus  van  Leipoldt  as 
ondersteuner  van  die  konsiliasiebeleid  wil  praat,  is  ’n  tydsaanduiding 
noodsaaklik. 

Opvallend  is  ook  die  feit  dat  D’Assonville  in  die  gedeelte  oor  die  poësie 
dikwels  op  sekondêre  en  dan  nog  verouderde  bronne  steun,  iets  wat 
bevestig  dat  hy  hier  met  minder  gesag  praat.  So  sê  hy  byvoorbeeld  op  p. 
1 87  dat  die  verse  van  Totius  wat  voor  1 900  onder  die  naam  Jaduto  verskyn, 
“in  ’n  bundel  versamelde  gedigte”  van  1 906  gepubliseer  is.  Aangesien  dit 
die  eerste  verse  van  die  digter  is,  venwag  ’n  mens  egter  in  ’n  biografie  dat 
die  eerste  verskyningsdatums,  die  betrokke  tydskrif  en  ’n  aanduiding  van 
waaroor  die  gedigte  handel,  verstrek  sal  word.  In  plaas  daarvan  sê 
D’Assonville  op  p.  1 87  net  dat  daar  een  oorspronklike  gedig  en  vyf  vertalings 
van  Jaduto  opgeneem  word,  sonder  om  die  titel  van  die  bundel  te  verstrek. 
Raadpleeg  ’n  mens  die  betrokke  voetnoot,  word  Dekker  se  Afrikaanse 
literatuurgeskiedenis,  maar  dan  die  verouderde  1961-uitgawe,  as  bron 
vermeld,  sonder  dat  die  bundel,  Afrikaanse  gedigte  byeenfersameld  uit 
wat  in  di  laaste  dertig  jaar  ferskyn  is  genoem  word. 

In  vergelyking  met  die  bevredigende  behandeling  van  Totius  die  teoloog  is 
dié  van  Totius  die  digter  dus  minder  oortuigend.  Daarby  kom  nog  verdere 
besware.  In  die  eerste  plek:  Afgesien  van  die  vroeë  spanning  tussen  Totius 
en  sy  vader  gee  die  boek  vir  ons  te  min  van  Totius  die  mens:  sy  verhouding 
met  sy  vrou  en  kinders,  wat  hom  vreugde  verskaf  en  geïrriteer  het,  en  die 
klein  dinge  van  elke  dag.  Waarskynlik  hang  dit  saam  met  die  skrywer  se 
verering  van  Totius  wat  die  biografie  na  ’n  hagiografie  laat  neig.  Ten  tweede: 
D’Assonville  lê  dikwels  Totius  gedagtes  in  die  mond  as  hy  by  ’n  plek  aankom 
of  in  die  trein  op  reis  is,  sonder  dat  daar  enige  aanduiding  is  dat  hy  dié 
dinge  gedink  het  soos  die  skrywer  dit  hier  vir  ons  voorstel.  ’n  Mens  vra  jou 
af  of  sulke  dinge  in  ’n  biografie  tuishoort  wat  met  voetnote  en  bibliografie 
pretendeer  om  ’n  wetenskaplike  werk  te  wees.  Ten  derde:  Soms  skep  die 
teks  sekere  verwagtings  wat  nie  bevredig  word  nie.  Op  p.  21 5 word  gepraat 
van  die  nuwe  mat  van  die  Van  Gelderens  waaroor  “humoristiese 
opmerkings”  gemaak  is  en  op  p.  235  van  ’n  gesprek  wat  Totius  met  ’n 
student  gehad  het  en  wat  vir  sy  gespreksgenoot  “’n  lewenslange 
onvergeetlikheid”  was.  Maar  wat  die  inhoud  van  hierdie  opmerkings  en 
gesprek  was,  kom  die  leser  nooit  te  wete  nie,  selfs  nie  as  hy  by  wyse  van 
’n  voetnoot  verneem  dat  die  student  in  die  tweede  geval  D’Assonville  self 
was  nie!  En  ten  slotte  moet  dit  my  van  die  hart  dat  die  bloemryke  taal  die 
literêr  gevoelige  leser  plek-plek  sal  irriteer. 

Ten  spyte  van  al  hierdie  besware  bevat  D’Assonville  se  boek  so  baie  inligting 
dat  ’n  mens  vir  ’n  studie  van  Totius  in  die  toekoms  telkens  daarna  sal  moet 

terugkeer.  Onder  hierdie  nuwe  inligting  is  die  talle  onbekende  verse  van 
Totius  wat  hy  aanhaal,  soos  die  pragtige  “Verlange  na  die  dood”  wat  hy  tot 
sy  dogter  Bettie  na  die  verlies  van  haar  klein  dogtertjie  rig.  Dit  is  ’n  gedig 
wat  ’n  mens  meevoer  met  sy  huiwerende  vroulike  ryme,  afgewissel  deur 
die  vaster  manlike  ryme  wat  die  slotstrofe  op  ’n  seker  noot  laat  eindig: 


Bettie,  jy  meld  van  jou  veriang. 

Ek  ken  dit,  kind,  die  weemoedsgange, 
die  beevaart  van  ’n  ligte  voet 
wat  na  ’n  liewe  voonwerp  spoed. 

Maar  laat  jou  hartlike  verlange 
nie  folter  deur  ’n  alte  wrange, 

’n  wrede  weerhaak  in  die  vlees. 

Laat  dit  ’n  soet  verlange  wees, 

soos  dié  van  pelgrims  in  hul  sange 
wat  smart  versoet  in  hul  verlange 
met  die  refrein:  Daar  is  ’n  stad! 

En  bly  is  ons  daarheen  op  pad. 

In  verband  met  die  bundel  Uit  donkerAfríka  wys  die  skrywer  sekere  dinge 
uit  wat  in  die  huidige  politieke  klimaat  van  belang  is  en  ons  selfs  beangs 
kan  laat  vra  of  Totius  ook  profeties  was  met  die  huidige  onmiddellike 
toekoms  van  die  Afrikanervolk  is.  Aan  die  slot  van  die  bundel  word  daar 
gepraat  van  die  Trekker  wie  se  graf  nie  meer  gevind  kan  word  nie  en  wie 
se  volk  nie  ’n  eie  vaderland  in  Afrika  kon  vestig  nie.  By  al  die  mooi  ideale 
vir  die  toekoms,  so  sê  D’Assonsville  op  p.  224,  “het  Totius  ook  gewoond 
geraak  aan  ’n  werklikheid  dat  dit  tog  maar  op  die  ou  end  versand  in  die 
oormag  van  die  ander  Afrika-volke”.  In  die  lig  hiervan  kan  die  volgende 
strofe  oor  die  Trekker  dan  geïnterpreteer  word: 

Hy,t  nie  gekom  om  hier  te  woon  nie, 

maar  net  die  winter  oor  te  bly; 

geen  planne  wat  die  dood  verskoon  nie. 

En  ag,  hy  was  so  kort  maar  vry! 

Indien  dié  strofe  vir  ons  te  somber  in  die  huidige  tydsgewrig  klink,  kan  ons 
altyd  teruggryp  na  die  hoopvoller  slot  van  Trekkerswee: 

Maar  eens  herleef  die  nasie  weer, 
waarvan  ek  stenwend  profeteer, 

Eens  word  die  grys-blou  heuwels  klein 
as  God  alleen  weer  groot  verskyn! 

Gretel  Wýbenga 


KaroUna  Ferreira  (Lettie  Viljoen).  Human  en  Rousseau,  R54.99. 

Of:  Mot  - metamorfose  - mistiek 

Karolina  Ferreira  se  “uiterlike”  verhaal  is  eenvoudig.  Karolina,  die 
entomoloog,  het  “op  ’n  dag  haar  navorsing  geformuleer  (...),  haar  tas  gepak 
(...),  en  die  oorlewingstrategieë  van  ’n  motsoort”  (p.  1 70)  op  die  Vrystaatse 
dorpie,  Voorspoed,  waar  sy  agtien  weke  sou  bly,  gaan  ondersoek.  Oppad 
hierheen  laai  sy  ’n  vreemdeling  op,  wat  sy  al  gou  as  ’n  “voortbestemming” 
(p.  31)  beskou.  Bedags  werk  sy  en  die  vreemdeling,  Willie,  saam  in  die 
veld  aan  hulle  navorsing  - hy  oor  natuurlike  geneesmiddels.  By  Willie, 
saam  met  wie  sy  saans  snoeker  speel  in  die  plaaslike  hotelletjie  waar  sy 
aanvanklik  woon,  leer  sy  véél  meer  as  net  van  die  medisinale  waarde  van 
sekere  plant-  en  diersoorte:  vir  haar  word  hy  ’n  “betroubare  rigtingwyser” 
(p.  1 76)  in  die  boendoe  van  haar  bestaan,  in  die  ontrafeling  van  die  menslike 
psige  en  die  intriges  van  die  dorpie.  Want  Willie  het  ’n  rare  vermoë  om 
“tekens”  te  lees  en  te  vertolk. 

Hoewel  Karolina  as  buitestaander  optree,  raak  sy  met  die  kom  en  gaan 
van  die  dorpenaars  in  die  hotel,  geïnteresseerd  in  die  uitroeiende  politiek 
van  polisiekaptein,  Gert  Els,  en  in  die  besoekende  toneelgeselskap  wat 
as  sy  stille  teëvoeter  optree.  Sy  word  ook  getuie  van  ’n  buite-egtelike 
verhouding  of  twee;  sy  ontmoet  vir  Jess,  met  wie  sy  later  ’n  lewegewende 
verhouding  sou  aanknoop,  en  vir  Pol  Habermaut,  saam  met  Jess  en  Willie 
haar  derde  begeleier,  en  ook  geesgenoot.  Verder  kruis  die  kunstenares, 
Adelia  en  haar  man,  Fernes,  haar  pad.  Sy  is  “onverklaarbaar  aangegryp” 
(p.  99)  deur  dié  vrou. 

Maar  hierdie  toeganklike  roman  is  sovéél  meer.  Dit  is  so  ’n  ryk  gegewe  dat 
hierdie  resensent  dit  in  ’n  stadium  oorweeg  het  om  ’n  paar  temas  vir 
leesstudie  aan  te  toon,  en  daarmee  basta!  Wat  dus  hier  volg,  is  die 
spreekwoordelike  punt  van  die  ysberg. 

Mot  - metamorfose  - mistiek.  Binne  dié  drie  woorde  lê  die  wêreld  van 
Karolina  Ferreira  ingesluit.  “‘Die  taal  van  die  mistiek  is  die  taal  van 
begeerte,’”  (p.  138)  sê  Adelia,  Karolina  se  vriendin  wat  haar  nooit  weer  in 
die  steek  sou  laat  nie  (p.  144).  Inderdaad  word  die  mistikus  se  lewe  in 
beslag  geneem  deur  ’n  honger  na  ’n  absolute  waarheid. 

In  die  stad  het  Karolina,  om  haar  self  te  venweer,  vervreemd  geraak  van 
enige  vorm  van  begeerte  (p.  170).  Maar  daardie  seisoen  is  verby,  en  op 
Voorspoed  is  sy  van  meet  af  aan  “in  ’n  staat  van  verhoogde  afwagting” 
(p.  65)  gereed  om,  by  wyse  van  spreke,  haar  kokon  te  verlaat.  Sy  is  nog 
ongevormd  (p.  24)  en  die  toestand  van  haar  hare  is  die  ‘1eken”  daarvan: 
“Haar  hare  is  happerig  gesny.  Sy  lyk  soos  iemand  in  wording.  Onafgewerk” 
(p.  12),  en  terselfdertyd  weerloos  en  broos  soos  ’n  mot  (p.  38). 

Om  met  haarself  en  haar  wêreld  versoen  te  raak,  moet  Karolina  leer  om 

los  te  laat  (vgl.  pp.  44,  46)  in  die  taal  van  die  mistiek.  Sy  is  verstrengel  in 
die  ou  wonde  wat  gelaat  is  deur  versteurde  gesinsverhoudings, 
onbeantwoorde  liefdes  en  vrienskappe,  en  word  gekortwiek  in  haar 
“wordingsproses”  deur  haarfiksasie  rondom  dood  en  geweld  (p.  9). 

Jess  Jankowitz  (waarskynlik  ’n  Jood  met  boonop  ’n  naam  wat  aan  Jesus 
herinner)  gee  die  eerste  rigtingwyser;  ’n  verkleefdheid  aan  die  dinge 
veroorsaak  lyding  en  vals  persepsies;  dit  kan  opgehef  word  deur  meditasie 
waarin  sy  haar  self  en  alle  ander  dinge  nie  meer  as  “onafhanklike  entiteite” 
ervaar  nie  (p.  46).  Die  oplossing  lê  dus  in  die  mistieke  belewenis,  die 
gesamentlike  ervaring  van  alles. 

Karolina  is  van  nature  goed  toegerus  hiervoor,  wat  o.a.  vra  vir  die  opheffing 
van  die  logiese  denke.  Hoewel  sy  oor  die  vermoë  beskik  om  “feite  te 
analiseer,  te  interpreteer  op  die  gebied  van  die  entomologiese”  (p.  21), 
verlaat  sy  haar  op  die  voorspelling  van  ’n  “vrou  wat  in  die  toekoms  sien” 
(p.  12);  vertrou  sy  instinktief  haar  “gevoel”  oor  plekke  (die  dorpsdam  - 
p.  70;  die  snoekerkamer  - p.  18,  ens.)  en  mense. 

Verder  kenmerk  ’n  sekre  passiwiteit,  voorwaarde  vir  die  mistieke  belewenis, 
die  lewe  van  Karolina  Ferreira.  Dit  veronderstel  nie  passief  leef  in  die  sin 
van  haar  selfopgelegde  onbetrokkenheid  en  selfonthouding  (p.  22)  van 
vroeër  nie,  maar  eerder  soos  dit  nóú  met  haar  gesteld  is:  tegelyk  los  en 
betrek  by  alles  (p.  44).  Soos  Jess  dit  stel:  “Met  ’n  leë  kop  en  aandagtig”  (p. 
167)  of:  “die  gees  moet  óópstaan  - slegs  waarneem  ...”  (p.  82).  Die  graad 
van  haar  ontvanklikheid  word  veral  geïllustreer  in  die  gelate  wyse  waarop 
sy  Willie  se  vreemde  opvattings  oor  die  beeld  en  werking  van 
geneesmiddels  as  samehangend  en  inwerkend  op  ’n  “konstellasie  van 
simptome”  (p.  52),  selfs  al  lyk  dié  simptome  hoe  onverwant  (p.  39)  aanvaar. 
Die  “leë  kop”  waarna  Jess  hierbo  verwys,  is  deel  van  die  mistieke  ervaring 
(kyk  ook  pp.  46,  82),  soos  die  staat  van  paradyslike  onskuld  wat  haar  en 
Willie  “woordeloos  aan  mekaar  verbind”  (p.  90).  Stilte  en  leegheid  is 
voorwaarde  daarvoor  “om  alles  waar  te  neem”  (p.  82),  om  spieël  te  word. 
As  Karolina  haar  oorgee  aan  haar  ander  hartstog,  dans,  dan  word  haar 
kop  ook  leeg  (p.  58)  en  woorde  oorbodig  (p.  1 75).  Ook  in  Jess  se  omhelsing, 
word  haar  praat  die  na-praat  van  sy  woorde  - “sy  word  ’n  weerkaatsing” 
(p.  168)  maar  sien,  met  haar  sintuie  tot  die  uiterste  ingespan.  En  in  die 
dans  sowel  as  in  die  liefde  word  sy  in  die  mistieke  idioom  “onverwags” 
oorval  deur  ekstase:  “En  op  dié  manier  (word)  soms  op  rare  en  onverwagte 
oomblikke  ’n  vreemde,  onpersoonlike  ekstase  bereik”  (p.  66). 

Tog  is  Karolina  Ferreira  nie  ’n  liefdesverhaal  in  die  gewone  sin  van  die 
woord  nie,  wel  in  die  sin  van  héél  word  met  haarself  en  die  geskapene.  En 
Jess  is  ’n  noodsaaklike  stasie  op  haar  weg. 

Ten  spyte  van  haar  natuurlike  geneigdheid  tot  die  mistiese,  vrywaar  dit 
haar  nie  van  konfrontasie  met  die  terrein  van  die  onderbewuste,  die  plek 
van  die  ongebreidelde  drif  en  onvenwerkte  vrese,  oordrewe  skuldgevoelens 
en  onderdrukte  aggressies  (p.  68)  nie,  die  plek“waarjy  jou  kop  kan  verloor. 

en  jou  goeie  oordeel”  (p.  18).  Hierdie  gebied  dring  hom  aan  haar  op  in 
talle  skrikwekkende  drome,  en  metafories  in  die  snoekerkamer,  waardinge 
losraak  “van  hulle  troebel  moer,  en  (...)  stadig  na  die  oppervlak”  dryf 
(p.  68).  G’n  wonder  dat  sy  terugdeins  van  hierdie  vertrek  nie  (p.  77).  Die 
motto  van  die  boek  waarsku  immers;  “Every  person  ought  to  be  very  at- 
tentive  and  listen  for  the  stroke,  before  he  opens  the  door  of  a billiard 
room.”  Later  durf  sy  tog  dié  kamer  met  sy  bokkoppe,  “gevaarlike  geel”  (p. 
33)  mure  en  “hipnotiserende  groen  tafel”  (p.  167)  aan,  en  nog  later“kan 
sy  nooit  lank  daar  wegbly  nie”  (p.  149),  al  kan  jy  hier  kollektief  aangehits 
word  tot  die  “roekelose  betreding  van  verbode  terreine”  (p.  109),  soos 
Tonnie  de  Melck  tot  selfuitwissing  en  Gert  Els  tot  sy  moorddadige 
strooptogte.  Die  uiteindelike  opgaan  in  vlamme  van  die  snoekerkamer, 
kan  ook  vertolk  word  as  ’n  annihilering  van  die  bedreiging  wat  haar 
onderbewuste  vir  Karolina  ingehou  het. 

Ook  haar  beheptheid  met  “bloeding  en  sterfte”  (p.  9)  moet  sy  oorkom. 
‘“Alles  waaraan  ’n  mens  vashou,  is  ’n  struikelblok,’”  sê  Jess  (p.  46).  ’n 
Mens  moet  oor  die  dood  mediteer  om  daarvan  verlos  te  word;  dan  sal  jy 
besef  hoe  “efemeries”  die  menslike  bestaan  is  en  kan  begryp  “wat  lewe  is” 
(p.  1 06  - eie  kursivering).  Op  die  Tibetaanse  tanka  aan  Jess  se  muur  word 
Jama,  die  dood,  juis  geken  aan  sy  “bewegende  energieë”  (p.  98)  teen  die 
swart  agtergrond  van  niebestaan.  Vergaan  impliseer  lewe;  en  die 
verganklike  ding  \s  gevul  van  sy  eie  bestáán.  In  die  gedetailleerde  opnoem 
van  dinge  in  hierdie  teks,  is  dit  asof  elkeen  vibrerend  van  lewe  op  die 
waarnemer  wil  aanspraak  maak. 

Alles,  ook  die  mens,  is  onderhewig  aan  die  verganklikheid  en  deel  van  ’n 
onlosmaaklike  samehang.  Het  Karolina  intuïtief  verstaan  dat  dít  is  wat  die 
ses  geïnspireerde  panele  waarop  die  mens  deur  die  oeroue  natuur 
verdwerg  word  “klein  en  nietig,  onbeduidend,  terloops,  perifiraal”  (p.  73) 
wil  sê? 

Karolina  word  ook  begelei  deur  Willie,  die  “uitsonderlike  enkeling  wat  oë 
het  om  te  lees  en  te  ontsyfer”  (p.  110),  waar  selfs  die  “gekodeerde 
boodskappe”  (p.  1 1 0)  in  die  voortbring  en  ídeur  van  die  urine,  die  vorm  van 
’n  skaduwee,  nie  te  versmaai  is  nie.  Hy  help  vir  meneer  Isayago  met  die 
voorbereiding  van  geneesmiddels  uit  verskillende  grondstowwe  uit  die 
plantaardige,  diere-  en  mineraalryk  (p.  41)  en  het  duidelik  ’n  holistiese 
benadering. 

Willie  toon  ooglopende  ooreenkomste  met  die  universele  verskynsel  van 
die  sjamaan,  die  medisyneman,  in  sg.  primitiewe  gemeenskappe.  Soos 
by  die  “primitiewe”  sjamaan  was  daar  ’n  inisiasieproses:  swaar  gewond 
as  politieke  vlugteling,  het  woestynbewoners  hom  met  “vet  ingevryf,  in 
moddertoegerol  en  met  blare  toegepak”  (p.  84),  “soos  ’n  lanwe  in  ’n  kokon” 
(p.  95).  Hulle  het  hom  met  inheemse  medisynes  gesond  gemaak.  In  dié 
tyd  hallusineer  hy,  neem  verskillende  gestaltes  aan;  “binne  en  buite  raak 
ononderskeibaar”  (p.  95).  Onmiskenbare  mistieke  botone  in  hierdie 

ervaring.  En  soos  die  sjamaan,  is  sy  sintuie  hierna  “grondig  aangetas” 
(p.  95):  hy  kon  nou  sien  wat  buite  die  waarnemingsvermoë  van  ander 
sterflinge  lê  (pp.  115, 116). 

Die  feit  dat  Karolina  vir  Willie  van  meet  af  aan  as  ’n  “betroubare  rigtingwyser” 
(p.  176)  aanvaar,  is  ’n  geloofsdaad  wat  vrugte  afwerp:  hy  leer  haar  hoe 
groot  die  gebied  van  die  menslike  bestaan  is,  hoe  selfs  wind,  maan  en 
sterre  daarop  inspraak  het;  hy  voer  haar  in  die  veld  terug  na  ’n  woordelose 
staat  van  kinderlike  onskuld,  ’n  paradyslike  staat  wat  kulmineer  in  die 
wonderbaarlik  absurde  piekniek  saam  met  Adelia  en  Fernes.  In  ’n 
“geografie  van  heerlikheid”  (p.  137)  is  alles  “presies  en  helder  in  delikate 
ewewig  gebalanseer”  (p.  142).  En  in  die  roerende  stadige  dans  van  die 
groep,  suig  Karolina  uit  die  “stowwerige  grond”  (...)  “krag  in  haar  murgsappe 
op”  (p.  144),  versoen  met  haarself  en  die  aarde.  Dit  is  sinvol  dat  die  eerste 
druppels  reën  in  dié  droogtegeteisterde  streek  juis  nóú  sal  begin  val. 
Gespieëlde  verlossing. 

Tipies  van  die  sjamaanfiguur,  is  sy  bonatuurlike  vermoë  om  “psigiese” 
hitte  af  te  gee,  as  teken  van  sy  geesteskrag.  In  Karolina  is  dit  opvallend 
dat  die  “uitverkorenes”  (eie  benaming;  dié  soort  bevoorregting  is  ook  ’n 
kenmerk  van  die  magiese-realisme  van  Hubert  Lampo)  naamlik  Willie  (p. 
85),  Karolina  (pp.  55,  66),  Pol  Habermaut  (p.  59)  en  dan  veral  Jess  (pp. 
14, 17, 45,  e.a.)  almal  ’n  gloed  afgee.  Jess  “die  rooie”  (p.  17)  is  ’n  man  wat 
“brand  van  binne,  of  mens  jou  by  hom  kan  verwarm”  (p.  24).  Hierteenoor 
staan  die  gewetenlose  kaptein  Els  met  sy  “kleurlose  vel”  van  wie  Karolina 
haar  verbeel  dat  “die  lug  (...)  koud  óm  hom”  is  (p.  34). 

Metamorfose  is  kenmerkend  van  die  mot  en  van  die  mistieke  belewenis 
(kyk  maar  vir  Opperman  se  Kristien).  Bloot  al  in  die  naamgewing  in  die 
roman  is  dit  reeds  sigbaar:  Sto/cConradie,  Pol  Habermaut{“’r]  man  halfpad 
getransformeer  na  iets  amfibies”  - p.  59),  Frikkie  Visser,  Du// Visagie,  Blaf 
Buitendag,  Abel  Kriek,  Vrug  Botha.  Karolina  se  eie  transformasie  is  seker 
die  opvallendste:  vanaf  ongevormde  onbetrokkene  tot  by  iemand  wat  haar 
hand  kan  oopmaak  om  die  dinge  wat  haar  volledige  groei  inhibeer,  los  te 
laat,  haarself  te  verloor  om  haar  self  te  wen. 

As  uitverkore  danser  verander  Karolina  ook  van  gedaante.  Sy  en  die  Kolyn- 
kêrel  word  “één  vlam  (...)  die  transformasie  is  algeheel”  (p.  96)  en  in  die 
rare  oomblikke  as  “alles  saamval”  (p.  175)  word  Karolina  lat,  tou,  ’n  wilg,  ’n 
slang,  ’n'vlam,  ’n  brandende  fakkel,  ’n  towenares  (p.  1 75).  Haar  uiteindelike 
héélheid  word  metafories  in  terme  van  ’n  mot  met  vlerke  gestel,  en  die 
teken  daarvoor  is  weer  eens  haar  hare:  “Onder  die  lig  is  haar  skouers  sag 
en  vroulik  gerond,  die  sweet  daarop  fyn  soos  die  stof  op  die  vlerke  van 
motte;  haar  hare  gloei  en  brand,  dit  stoot  welig  uit  die  wortelsakkies  na 
bowe,  dit  staan  donker  en  lewendig  om  haar  kop”  (p.  149). 

Die  moontlikhede  tot  transformering  word  ook  binne  die  paradoks,  die 
twee  kante  van  dieselfde  munt,  voltrek.  In  die  snoekerkamer  met  sy  tafel 
“’n  bed  van  groenigheid  (...)  grasgroen  of  gifgroen,  swamgroen  of 

blaargroen,  skytgroen  of  teergroen  ...”  (p.  149);  in  dieselfde  mens,  bv.  in 
Jess  met  sy  vreemde  vermenging  van  “afsydigheid  en  beskikbaarheid” 
(p.  168);  in  Karolina  die  vermenging  van  die  rasionele  en  die  irrasionele; 
in  die  moederfiguur  van  haar  drome,  tegelyk  goed  en  kwaad,  versorgend 
en  verwerpend  (p.  37);  in  Adelia  vir  wie  niks  skok  nie  en  tog  alles  skok 
(p.  143);  in  die  jukstaponering  van  die  liefde  volbring  (Karolina  en  Jess) 
en  die  gebroke  liefde  (die  minnaars),  van  dié  mense  wat  mekaar  soos 
diere  wil  verslind  (Kielieman,  Els  en  sy  manne)  en  die  bevrydes  (dit  is  nie 
toevallig  dat  die  piekniekgangers  juis  deur  Kielieman  en  sy  trawante 
afgeloer  word  nie:  beide  groepe  in  die  bedeling  van  “samehang  en 
verdonwenheid”  - pp.  1 42, 1 43);  die  aarde  kantelend  tussen  versmagtende 
droogte  en  lawende  reën;  die  fyn  uitgestipte  geografiese  streek  teenoor 
die  ewe  groot  streek  van  die  gees;  Willie  se  medisyne  as  saambinder  van 
totaal  uiteenlopende  simptome;  die  oonweldigende  teenwoordigheid  van 
die  dood  in  sy  gewelddadigste  vorme  én  Karolina  se  fiksasie  met  sterfte, 
teenoor  ’n  ewe  poisende  lewe. 

Soos  by  die  Zen-Boeddhisme  en  die  sg.  Nuwe  Realisme  in  die  skilderkuns 
impliseer  dié  pole  mekaar:  die  een  kan  nie  gesê  word  sonder  dat  die  ander 
saampraat  nie,  nie  as  teenstellings  nie,  maar  as  vervloeide  eenheid. 
Steeds  het  hierdie  resensent  nie  klaar  oorgeloop  oor  hierdie  fassinerende 
roman  nie.  Die  volgende  temas  kan  nog  verken  word: 

* Die  opvallende  woord-  en  fraseherhalings  gekoppel  aan  bepaalde 
mense,  plekke  en  situasies,  byna  soos  leitmotiewe.  Inkantasies? 
Verband  met  die  feilbare  uitdrukkingsvermoë  in  die  mistieke  belewenis? 

* Karolina  Ferreira  gegooi  oor  die  boeg  van  die  a)  magiese  realisme,  b) 
Jung  se  psigoanalise,  c)  die  Surrealisme. 

* Die  vuurmotief. 

Die  toneelstuk  as  interteks. 

* Die  snoekerkamer  as  degeneratiewe  transformatoriese  ruimte. 
Karolina  Ferreira  is  een  van  die  weinige  romans  in  ons  literatuur  met 
duidelike  mistieke  trekke.  Dit  is  geskryf  met  ’n  spontaneïteit  en  ’n  intuïsie 
wat  ook  aan  die  teks  ’n  sekere  “naatloosheid”  gee. 

Met  die  eerste  lees  (dit  vra  herhaalde  lees)  “verstaan”  ’n  mens  dit  soos  ’n 
kind  ’n  sprokie  verstaan  - intuïtief,  sonder  analise  - want  dit  gaan  hier  oor 
iets  wesenliks  aan  die  menslike  bestaan.  Onomwonde  kan  ek  sê  dat 
Karolina  Ferreira  vir  my  een  van  die  ingrypendste  leeservarings  in  jare 
was. 

Die  stoetmeester  (Etienne  van  Heerden).  Tafelberg,  R49,95 
Tema 

Hierdie  romar,  kan  vanuit  ’n  verskeidenheid  perspektiewe  benader  word. 
Vir  hierdie  leser  word  dit  tematies  ontsluit  met  die  idee  van  “uitreiking” 
(met  ’n  sterk  ondertoon  van  “verwerping”-p.  321 ):  uitreiking  na  verlossing. 

vryheid,  aanvaarding,  liefde,  ’n  veilige  hawe,  waar  die  een  gewoonlik  die 
ander  veronderstel. 

Seamus,  die  meester  van  die  stoet  floubokke  wat  aan  die  Butlers  hulle 
roem  en  rykdom  besorg  het,  bly  in  die  ban  van  sy  pa  se  selfmoord  en  die 
familiale  geen  van  depressie  wat  tot  selfvernietiging  mag  lei.  Hy  voel 
versaak  deur  sy  pa:  telkens  sneuwel  hy  voor  die  skootklap  van  sy  vader 
(p.  294).  Tog  bly  hy  uitreik  na  vereenselwiging,  ook  in  sy  eie  begeerte  om 
hand  aan  eie  lewe  te  slaan  (p.  307). 

Cawood,  die  “nukram”  (p.  297),  en  Seamus  se  enigste  seun,  se  ontsporing, 
sy  degeneratiewe  neigings,  sy  homoseksualiteit,  hou  ironies  juis  verband 
met  sy  eie  ven/verping  deur  sy  pa.  Seamus  beleef  homself  deur  die  oë  van 
sy  seun  en  hou  nie  waarvan  hy  sien  nie  (p.  308).  Hoewel  Seamus  homself 
troos  dat  Cawood  nie  lid  is  van  dieselfde  spesie  as  hy  en  sy  pa  nie  (p. 
124)  en  buitendien  nie  die  intelligensie  het  om  selfmoord  te  oorweeg  nie 
(p.  205),  staan  Cawood  se  ganse  lewe  in  die  teken  van  stelselmatige 
selfvernietiging  (p.  318).  Juis  hy  sou  die  volgende  selfmoord-Butler  word, 
wat  soos  hy  self  voorspel  het,  nie  alleen  sou  gaan  nie,  maar  ander  met 
hom  sou  saamneem.  Tog,  tot  op  die  rampspoedige  dag  van  sy  dood  dring 
hy  by  sy  pa  aan  om  aanvaarding.  En  op  hierdie  kardinale  moment  vlug 
selfs  die  verteller,  omdat  hy  die  gruwelike  oomblik  van  uitreiking  en  ewige 
verwerping  nie  kan  aanskou  nie  (p.  321).  En  só  word  die  sonde/ 
gebrokenheid/skuld  van  die  vaders  geslag  na  geslag  voortgeplant,  met 
die  mens  in  ’n  byna  futiele  stryd  gewikkel  om  hom  daaruit  te  ontworstel. 
Cawood  se  hunkering  na  sy  pa  vind  ook  in  die  Thandani-gesin  van  Joza 
sy  afskaduwing  in  Mpho  wat  tragies  bly  uitreik  na  die  seën  van  sy  ma,  die 
matriargale  figuur  MaNdlovu.  Ook  Siener,  as  belewer  en  verteller,  soek 
erkenning  by  sy  suster,  Sarah,  Seamus  se  vrou.  En  háár  begeerte  is  weer 
na  haar  man  (p.  317).  So  sterk  is  Siener  se  behoefte  dat  hy  aanvanklik  sy 
bevoorregte  posisie  as  verteller  misbruik  en  vir  Seamus  in  ’n  slegte  lig 
plaas.  Die  feit  dat  Siener  as  gestorwene  bly  aandring  by  Sarah  om  hom  te 
bevry,  selfs  deur  net  sy  naam  te  noem,  is  o.a.  ’n  aanduiding  van  hóé  akuut 
die  mens  se  behoefte  na  aanvaarding  is. 

En  uiteindelik  word  daar  veral  via  Seamus  en  die  priester  (Ig.  meer 
verteenwoordigend  van  ’n  dogmatiese  opvatting)  se  uitsprake  bespiegel 
oor  die  Groot  Stoetmeester  (eie  benaming)  se  bemoeienis  met  sy 
“hardnekkige  trop”  (p.  305).  Vir  Seamus  is  God  wreed  (p.  220).  Tog  opper 
hy  ook  die  idee  van  “vereenselwiging”  met  die  Offerlam  soos  met  sy  pa, 
maar  dan  as  objektivering  van  die  mens  se  doodsverlange.  Christus  se 
kruisdood  is  “’n  soort  selfmoord  ter  wille  van  ander”  (21 9)  waardeur  Hy  die 
argetipiese  verlossingsfiguur  word. 

Vir  Seamus  kan  God  nie  van  Satan  losgedink  word  nie:  Hy  het  immers 
beide  bedink  (p.  219).  Reeds  in  die  topografie  van  die  Kei,  ’n  land  wat  sy 
eie  ondergang  begeer,  wat  “chronies  depressief”  (p.  301)  is,  is  ook  die 
ongenade  ingebou,  soos  in  die  mens:  hy  moet  poog  om  ’n  ewewig  te 

bereik  tussen  die  goeie  én  die  kwade,  die  hoop  én  die  wanhoop,  die 
vreugde  én  die  angs;  bowenal  moet  hy  tot  aanvaarding  van  sy  gespleten- 
heid  kom  (p.  308). 

Daar  is  in  die  roman  ook  sprake  van  ’n  hebsugtige  soort  “uitreiking”:  die 
vergryp  om  besitreg  van  ’n  land  en  sy  rykdom.  En  dit  is  hoofsaaklik  die  wit 
bevolking  in  Afrika  wat  hom  skuldig  maak  aan  dié  gierigheid  en  wat  kans 
sien  om  vir  sy  eie  doel  die  geskiedenis  te  verdraai.  Hiervan  is  die  inheemse 
swart  bevolking,  wat  op  veel  minder  berekende  wyse  in  Afrika  ’n  hawe 
soek,  die  prooi. 

Die  twee  magsgroeperinge  kom  in  die  roman  tot  sy  reg  in  die  Butlers, 
nakomelinge  van  die  Britse  Setlaars  en  steeds  hardnekkig  besig  om  die 
Britse  tradisies  op  Afrikagrond  te  probeer  inteel,  met  raadslid  Seamus  Butler 
die  patriargale  hoof,  en  die  Thandani’s,  ’n  Xhosa-gesin  met  MaNdlovu 
“die  Xhosamama,  die  olifantmoeder”  (p.  84)  en  leier  van  die  civics  as 
matriargale  hoof.  Dié  “versweë  mensheid  wat  nie  die  geskiedenisboeke 
gehaal  het  nie”  (p.  271),  ís  die  geskiedenis,  sê  MaNdlovu. 

Dwarsdeurdie  roman  word  die  katastrofale  in  vooruitsig  gestel  deurallerlei 
rare  voortekens:  visse  wat  selfmoord  pleeg,  die  rivier  wat  verkeerd  om 
begin  loop,  die  tweekoppige  kalf,  die  natuurfraís  “Caper  timidus”,  die 
boorgat  langs  die  katedraal  wat  olie  (“Swart  Kwaad”(!)-1 96)  i.p.v.  water  na 
bo  begin  spuit  nadat  Zola,  AyandaThandani  se  gewese  man,  ’n  vuurhoutjie 
daarin  laat  val  het. 

In  hierdie  laaste  bisarre  gebeure  word  die  stryd  tussen  die  twee  magsgroepe 
op  die  spits  gedryf.  Op  die  uithangaand  by  die  toekenning  van  die  Butlers 
se  flouboktrofee,  dieselfde  aand  waarop  die  civics  opmars  plein  toe,  vind 
’n  geheimsinnige  ontploffing  plaas  wat  die  oliefontein  in  ’n  fakkel  verander. 
Hierna  begin  die  soldate  skiet  op  die  optoggangers  sodat  die  plein  in  ’n 
bloedbad  omskep  word.  Letterlik  dans  die  wittes  terwyl  Rome  brand! 

Dit  is  hierdie  katastrofe  wat  Seamus  se  oë  open  vir  die  charade  wat  sy 
lewe  is.  Vir  die  eerste  keer  sien  hy  kans  om  sonder  skyn  met  sy 
boeraanhangers  te  praat,  ’n  beroep  op  hulle  te  doen  dat  hulle  nie  mag 
toelaat  dat  die  Kei  selfmoord  pleeg  nie.  Hy,  “die  deurleefste  van  almal”  (p. 
290”)  neem  die  eerste  treë  van  versoening  (wéér  uitreiking)  as  hy  reël  dat 
’n  ontmoeting  tussen  die  stadsraad  en  die  civics  plaasvind.  Verby  hulle 
vrees  vir  mekaar  kom  hy  en  MaNdlovu  bymekaar;  beide  besef  dat  dít 
hulle  allerlaaste  kans  is  (p.  303).  Só  seëvierdie  “instink”  van  hoop  (p.  325) 
waarna  Sarah  verwys. 

Floubokke 

Die  Caper  timidus,  die  floubok,  is  per  ongeluk  geteel  deur  Seamus  se  pa: 
hy  het  ’n  gebreklike  boerbokram  en  ’n  opregte  sybokooi  oornag  in  dieselfde 
kampie  vergeet.  Die  floubok  het  ’n  unieke  ingeteelde  eienskap,  eintlik  ’n 
genetiese  defek:  as  hy  skrik,  val  hy  vir  tien  minute  bewusteloos  neer.  Een 
floubok  saam  met  ’n  trop  skape  kan  die  hele  trop  red  teen  ’n  ongedierte. 

want  as  hy  daar  flou  lê,  vreet  die  ongedierte  hóm  op  terwyl  die  skaaptrop 
ontkom. 

Met  die  voorgaande  voor  oë  is  dit  taamlik  voor  die  hand  liggend  dat  die 
floubok  sterk  metaforiese  waarde  het,  eerstens  t.o.v.  die  defekte  geen  in 
die  Butler-bloed.  Soos  by  die  bokke  laat  hulle  ingeteelde  angs  hulle  verlang 
na  bewussynsverlies,  na  die  dood,  na  stilte  (pp.  46, 125,  305). 

Ook  Christus  as  Offerlam  kom  ter  sprake  as  manifestasie  van  die 
oerbegeerte  van  die  mens  na  ’n  offergawe  (p.  21 9).  Christus  is  dus,  volgens 
Seamus,  soos  die  floubok,  ’n  gepredestineerde  “selfmoordenaar”  ter 
verlossing  van  ander. 

Om  uiteindelik  ’n  soort  besinning  af  te  dwing,  val  die  kleed  van  Caper 
timidus  in  die  roman  op  Sienerse  skouers  (p.  316).  Hy,  die  bedeesde  byna 
kinderlike  man,  is  dié  een  wat  Cawood  saamneem  omdat  hy  dit  durf  waag 
het  om  as  regsgeleerde  vir  die  mense  van  Joza  sake  oop  te  vlek  ten  koste 
van  die  wit  magshebber  (p.  281). 

Met  die  floubok  is  moontlik  te  diep  aan  die  goddelike  raadsplan  gepeuter 
(p.  46);  dit  spook  teen  die  skepping  (p.  58).  Metafories  tree  die  wit  bewoner 
van  Afrika  ook  teennatuurlik  op  met  die  kontinent,  vergryp  hom  daaraan 
tot  sy  eie  voordeel,  negeer  die  weë  van  Afrika  self,  gaan  volkome  op  in  die 
aanskyn  wat  hy  aan  Afrika  wil  gee  en  in  sy  eie  selfregverdigings. 

Die  bok  dra  hier  ook  die  tradisionele  simboliek  van  die  demoniese  (pp. 
1 54, 1 55)  en  van  ontspoorde  seksualiteit  (p.  1 53).  Verder  is  die  floubok  vir 
Sarah  ook  ’n  teken  van  God  se  wreedheid  teenoor  die  mens:  “Dink  aan  die 
vernedering  om  so  neer  te  slaan  as  jy  geskok  word”  (p.  91 ).  Soos  die  bok 
is  ons  slagoffers  van  ons  vrese  en  van  die  dood,  en  God  die  toeskouer  en 
spelmeester. 

Die  floutes  van  die  bok  vind  letterlik  weerklank  in  veral  Sarah,  wat  dikwels 
duiselig  voel,  maar  ook  in  Ayanda  en  haar  ma,  MaNdlovu,  se  floutes. 

Vertelperspektief 

’n  Baie  boeiende  aspek  van  die  roman,  ’n  paar  ligte  ontsporinkies  ten 
spyt,  is  dié  van  die  verteller.  Die  gebeure  word  retrospektief  vertel  deur 
Sarah  se  reeds  afgestorwe  oujongkêrelbroer,  Siener.  In  sy  vertelling  tree 
hy  ook  as  belewer  op.  Reeds  in  Toorberg  is  die  dooies  aan  die  praat, 
trouens  in  Afrikaans  is  dit  glad  nie  so  ’n  ongehoorde  perspektief  nie.  Dink 
maar  aan  Inteendeelen  Die  reuk  van  appels.  Vir  sommige  nugterder  lesers 
sal  die  ongeskrewe  kontrak  tussen  leser  en  skrywer,  waarin  die  leser 
veronderstel  is  om  sy  ongeloof  op  te  skort,  te  swaar  belas  word,  juis  omdat 
die  teks  hierdeur  sy  eie  fiksionalitelt  onderstreep. 

Vir  my  fungeer  die  vertelinstansie  alomteenwoordig  en  alwetend  (Siener!) 
t.o.v.  sy  stoet  “karakters”,  wat  hy  herhaaldelik  so  noem,  maar  soos  enige 
skrywer/verteller  is  hy  ook  oorgelewer  aan  hulle.  Die  “ons”  waarmee 
aanhoudend  na  die  vertelinstansie  venwys  word  (bv.  “Kom  ons  volg  sy 
spoor”)  kan  dui  op  homself  en  die  leser  as  getuie,  maar  dit  het  ook  vir  my 

’n  sterk  assosiasie  met  die  Goddelike  Drie-eenheid  van  die  skeppings- 
verhaal. 

Die  verteller  rekonstrueer  sy  weergawe  van  ’n  verlede  en  hy  verwys 
herhaaldelik  na  sy  teks,  as  sy  “verhaal”  (pp.  96,  292  o.a.).  En  soos  enige 
goeie  verteller  maan  hy  homself  om  nie  misbruik  te  maak  van  sy  groter 
kennis  om  sy  maaksels  te  hulp  te  snel  of  te  manipuleer  nie  (o.a.  pp.  59, 
96).  Die  noodlottige  ontmoeting  tussen  Seamus  en  sy  seun  op  die  rivierwal, 
sou  hy  ten  alle  koste  wou  vermy:  “Kom,  my  stoetmeester.  Op!  Onthou  dat 
jy  het  wat  ek  moes  ontbeer’”  (p.  320).  (Aan  die  besitlike  voornaamwoord 
lyk  dit  ook  of  hy  Seamus  as  sy  maaksel  beskou!)  Tog  mag  hy  nie  peuter 
aan  die  onvermydelike  gang  van  sy  verhaal  nie. 

Siener  se  herskepte  mense  het  ’n  pad  wat  hulle  móét  loop:  “My  verhaal 
glip  uit  my  hande;  dit  is  voortbestem”  (p.  292),  ook  ten  opsigte  van  die 
gruwels  wat  hy  as  belewer  op  die  lyf  moes  loop.  En  op  dié  wyse  raak  sy 
karakters  so  onafhanklik  van  hulle  maker  dat  hy  selfs  verras  is  met  hulle 
optrede  (p.  324). 

Die  verteller  se  respek  vir  die  mense  wat  sy  verhaal  bevolk,  bevestig  die 
statuur  van  die  fiksionele  wêreld.  Dit  word  op  die  spits  gedryf  as  Siener  as 
verteller  steeds  bly  aandring  by  sy  herskepte  Sarah  om  aanvaarding,  selfs 
net  deur  sy  naam  te  sê.  Dit  doen  sy  ten  besluit,  oonweldig  deur  ’n  vreemde 
trilling  onder  haar  voete  (p.  325).  Hierdie  insident  het  ook  tematiese 
implikasies:  dit  weerspieël  die  interafhanklikheid  van  skepperen  geskapene 
- beide  bestaan  net  weens  die  ander. 

In  sy  buite-aardse  bedeling  is  Siener  alomteenwoordig  en  alwetend  ten 
opsigte  van  ’n  verlede,  maar  terselfdertyd  is  hy  die  menslike  Siener  wat 
onnutsig  erken  dat  hy  ’n  paar  ekstra  groot  woorde  in  Seamus  se  onuit- 
staanbare  clichéagtige  toespraak  ingesmokkel  het  (p.  184).  Dus  nie  net 
kille  rapportering  hier  nie,  maar  ook  herskepping  en  herskikking.  Ook  sy 
verbittering  teenoor  die  kwajong,  Cawood,  kan  hy  moeilik  beteuel  (pp. 
283,  287). 

Waarom  vind  Siener  dit  hoegenaamd  nodig  om  sy  verhaal  te  vertel,  veral 
as  dit  vir  hom  so  moeisaam  gaan  (p.  223)?  Omdat  hy  hoop  op  vryheid  en 
sorgloosheid,  ’n  verlossing  van  homself  (p.  223)  as  hy  alles  in  oënskou 
geneem  het.  Maar  ook  as  selfverdediging:  “Ek  spot  met  ander  se  foute  om 
my  eie  flaters  te  kamoefleer.  Ek  neul  oor  ander  se  obsessies  met  hulself 
om  my  eie  selfbejammering  te  verdoesel”  (p.  223).  En  ook  om  homself 
van  eensaamheid  te  verlos:  “Ek  besef  dat  ek  onvry  sal  bly  totdat  ek  iemand 
bereik  - enigiemand”  (p.  279).  En  om  dit  alles  te  bewerkstellig,  was  dit 
nodig  om  sy  maaksels  te  misbruik:  “Julle  het  almal  ék  geword;  ek  het 
skaamteloos  in  julle  opgegaan.  Vergewe  my”  (p.  279). 

Die  diskrepans  tussen  die  kennis  van  Siener  as  belewer  en  Siener  as 
verteller  word  nie  dikwels  benut  nie.  ’n  Keer  of  wat  kyk  hy  gefassineerd  na 
sy  eie  weerloosheid  (pp.  291,  292),  en  sy  groter  eerlikheid  (p.  115)  laat 
hom  ietwat  sinies,  maar  tog  met  liefdevolle  begrip  kyk  na  “ou  Siener”  vir 

wie  deernis  tog  altyd  swaarder  as  professionaliteit  geweeg  het  (p.  140). 
Bespiegelings  oor  homself,  veral  oor  sy  eie  eensaamheid  as  belewer 
(p.  188),  kom  meer  dikwels  voor.  Veral  ten  opsigte  van  Seamus,  sy 
mededinger,  ontwikkel  hy  groter  begrip;  hy  is  selfs  bereid  om  terug  te 
staan  na  Seamus  se  eerste  eerlike  toespraak  aan  sy  makkers:  “Hulle  hou 
hande  vas;  ek  moet  volg”  (p.  290). 

Wat  tog  beskou  kan  word  as  perspektiefbreuk,  omdat  die  verteller  te  beperk 
menslik  voorgestel  word,  is  sinsnedes  soos:  “Uitasem  is  ek  by”  (p.  31 9)  as 
Seamus  wild  met  die  perd  oor  die  donker  veld  galop,  of  ná  Seamus  se 
toespraak  by  die  oorhandiging  van  die  flouboktrofee:  “Ek  moes  uithaal  om 
by  te  bly”  (p.  184)  met  die  vaspen  van  Seamus  se  stromende  woorde,  of 
sou  dit  juis  bedoel  wees  as  kommentaar  op  die  leë  woordrykheid  daarvan? 
Veel  meer  kan  nog  oor  dié  ryk  veelfasettige  roman  wat  boonop  hoogs 
toeganklike  leesstof  is,  gesê  word.  Inderdaad  was  dit  ’n  goeie  keuse  vir 
die  ATKV-prys  vir  gewilde  prosa  in  1 994.  Ander  temas  wat  ook  bestudeer 
sou  kon  word,  is  o.a.  die  volgende: 

a)  Ayanda  Thandani  en  Sarah  Butler  as  figure  verskeur  tussen  twee 
lojaliteite.  Hulle  skuldlas. 

b)  Die  rol  van  syn  en  skyn  in  die  roman. 

c)  Die  veelseggende  inspraak  van  die  ruimtehantering. 

e)  Die  samespraak  tussen  die  twee  Etienne’s:  Le  Roux  en  Van  Heerden. 

Hierdie  iewe  (Karel  Schoeman).  Human  én  Rousseau,  R54,99 

Hierdie  lewe  speel  af  in  die  negentiende  en  vroeë  twintigste  eeu  in  die 
Roggeveld,  maar  sonder  dat  die  historiese  insident  voorrang  kry.  Dit  is  die 
tweede  titel  in  ’n  beplande  reeks  van  drie  romans  onder  die  oorkoepelende 
titel  Stemme  wat  hier  eerste  verskyn. 

Dié  sambreeltitel  dui  eerstens  in  dié  roman  op  die  gedrewe  stem  van  die 
naamlose  verteller,  ’n  “ou  vrou  alleen  in  die  donker'’  (p.  1 22)  op  haar  sterfbed 
“gedoem  om  te  onthou’’  (p.  209)  en  om  “tussen  die  opgegaarde  skenwe  en 
fragmente  rond  te  krap’’  (p.  23)  en  patroon  en  betekenis  daaraan  te  probeer 
gee.  Die  “skerwe  en  fragmente’’  is  metafories  van  die  onvolledigheid,  die 
toevalligheid,  die  ontoereikendheid  van  die  tekens  waarmee  sy  sin  aan 
haar  verbygegane  lewe  moet  gee. 

Tematies  is  haar  naamloosheid  vanpas,  sy  die  “ongeagte  meisiekind’’ 
(p.  24)  wat  slegs  maar  in  haar  gesins-  of  familieverband  vermeld  word: 
“ongetroude  dogter  of  oujongnooi-tante’’  (p.  24).  Altyd  maar  “op  die  rand 
van  die  geselskap”  (p.  133,  ens)  moes  sy  haar  kennis  langs  ander  weë 
opdoen  “in  die  vorm  van  afleidings,  vermoedens  of  toevallige  waarnemings, 
’n  paar  woorde  in  die  gang,  ’n  flits  deur  die  skrefie  van  ’n  deur,  ’n  skim  in 
die  wasige  doflig  anderkant  die  kantgordyn”  (p.  157;  eie  kursivering  om 
weer  eens  die  ontoereikendheid  sowel  as  die  vervlugtende  aard  van  tekens 
aan  te  dui). 

Vir  die  naamlose  verteller  word  die  mens  dikwels  gereduseer  tot  blote 
stem  (p.  120,  ens.);  kortstondig  klink  sy  geluid  op,  ietwat  inhoudloos,  om 
dan  weer  weg  te  raak  in  stilte:  “Eintlik  was  dit  net  die  gesigte  om  die  tafel 
wat  oor  die  jare  verander  het  (...):  Pieter  het  teruggekom  en  Vader  het  ons 
ontval,  Coenraad  het  ons  verlaat  en  Stienie  het  haar  intrek  by  ons  geneem 
...”  (p.  149).  Die  stem  onderstreep  ook  die  stilte,  dit  wat  nié  gesê  word  nie, 
en  die  ontoeganklike  samesyn  van  die  deurgangers  in  hierdie  bedeling, 
op  dieselfde  wyse  as  wat  die  kerslig,  baie  opvallend  in  die  teks,  juis  die 
donker  begrens. 

Vir  hierdie  “menssku  en  spraakbeswaarde”  (p.  203)  verteller  word  die 
vertolking  van  haar  omwêreld  uit  karige  tekens  uiteindelik  ’n  wyse  van 
oorlewing.  As  uitgebande  randfiguur,  so  tipies  by  Schoeman,  ontwikkel  sy 
die  vaardighede  van  “swye,  oplettendheid  en  die  geduld”  (p.  114);  sonder 
om  vrae  te  vra  of  eise  te  stel,  wat  haar  in  elk  geval  nooit  gegun  is  nie, 
ontgaan  geen  woord  of  gebaar  haar  nie  (p.  69).  Sy  beveilig  haarself  deur 
haar  van  intense  emosie  te  distansieer,  haar  ma  se  onbeheerste  woede- 
uitbarstings  haar  eerste  leerskool;  toenemend  word  sy  ’n  kille,  byna 
ontmenslikte  waarnemer.  Na  haar  stortvloed  woorde  verwys  sy  herhaaldelik 
as  ’n  “verslag”  (p.  210,  o.a.). 

En  wat  lees  sy  af  uit  die  seine?  Sy  sien  veral  dít  wat  ten  alle  koste  verswyg 
word:  haar  ma  se  liefdelose  ambisie;  buite-egtelike  liefde  waarby  haar 
geliefde  skoonsuster,  Sofie,  en  haar  twee  broers  betrokke  is;  ’n  moontlike 
buite-egtelike  kind;  die  moontlikheid  van  moord;  die  verdraaiing  van  die 

waarheid  ter  wille  van  die  aanvaarbare  front.  Hiervan  is  die  tante  wie  se 
graf  voorgehou  word  as  dié  van  Sofie  en  waarop  Sofie  se  seun,  Maans, 
later  die  gepaste  grafskrif  sou  laat  uitbeitel,  seker  die  gruwelikste  voorbeeld. 
Die  mens  as  s/ngewerten  alle  koste  vind  dit  nodig  om  die  waarheid  te  skik 
soos  dit  hom  pas.  Hiervan  is  die  verteller  self  beeld:  sy  moes  uit  “toevallige 
woorde”  iets  saamstel  “om  in  te  glo”  (p.  112);  vir  háár  was  dit 
lewensnoodsaaklik  om  ’n  teken  van  Sofie  en  Pieter  op  Basterfontein  waar 
hulle  moontlik  weggekruip  het,  op  te  spoor  en  as  sy  dit  nie  kry  nie,  stort  sy 
ineen:  trouens,  haar  hele  lewensloop  verander  hierna,  haar  lot  beseël. 
Die  leuenagtige  grafskrif  was  vir  Maans  en  Stienie  wáár.  En  wat  daarop 
geskryf  staan  “was  die  betekenis  wat  dit  sou  dra”  (p.  1 79).  Net  so  word  die 
twee  skaapwagtersgrafte  op  Basterfontein  vir  haar  beeld  van  haar  verlies 
aan  Sofie  en  Pieter.  En  wie  sal  sê  wat  die  waarheid  is? 

En  dít  is  wat  die  roman  uiteindelik  vir  my  sê:  tekens  is  onbetroubaar  en  die 
waarheid  so  vervloeiend  soos  die  wisselende  patrone  wat  die  kerslig  teen 
die  muur  maak  (p.  85).  Helaas:  “Wie  kan  in  ’n  grafskrif  glo  al  is  dit 
uitgebeitel?”  (p.  207)  en  “wle  sal  oor  die  betroubaarheid”  van  die  “verweerde 
inskripsies  op  grafte  kan  oordeel  en  sê  waarop  dit  eens  gedui  het?”  (p. 
21 0).  Só  bevraagteken  sy  ook  haar  eie  vertolkings  - én  enige  bykomstige 
interpretasies  van  háár  teks  deur,  sê  nou  maar,  ’n  resensent! 

Hoe  verskralend  die  vertolking  van  tekens  kan  wees,  word  ook  duidelik  uit 
die  manier  waarop  die  mense  die  uiters  skerpsinnige  verteller  beskryf  as: 
“’n  oulike  ou  mensie”  (p.  197)  of  as  die  “gek  ou  tante”  (p.  202).  Trouens, 
tekenstatus  word  tot  niks  gereduseer  by  die  antwoord  op  die  kardinale 
vraag  vir  die  verteller:  wat  het  geword  van  Sofie?  Sy  kry  haar  antwoord,  uit 
’n  onverklaarbare  “wete”  (p.  207)  sonder  bewys. 

Maar  die  onverwagte  genade  bly  ook  nie  uit  by  die  “foutiewe”  interpretasie 
van  tekens  nie:  teen  die  einde  van  die  verteller  se  lewe  word  aan  haar 
deur  die  eenvoudiges  en  die  armes  ’n  besondere  kennis  van  plante  en 
kruie  toegedig  weens  haar  lang  swerftogte  in  die  veld  (p.  204):  “Hierdie 
lydendes  was  die  enigstes  wat  my  nog  nodig  gehad  het,  hoe  onredelik  hul 
geloof  in  my  vermoëns  ook  mog  wees”  (p.  205). 

Die  graf,  die  grafsteen  en  die  grafskrif  is  ’n  deurlopende  metafoor  en  hou 
vanselfsprekend  ook  verband  met  die  vergetelheid  self  wat  die  septer  swaai 
oor  dít  wat  nou  absoluut  mag  lyk.  Tot  totale  onbenulligheid  verdwerg  alles: 
“Die  water  het  opgedroog  en  die  grond  die  voetspoor  nie  behou  nie.  Die 
donker  versluier  alles”  (p.  210;  eie  kursivering).  Verder  sal  geen  leser, 
veral  in  die  lig  van  die  verteller  se  waarnemings,  kan  help  om  die  Bybelse 
witgepleisterde  graf  ook  by  te  haal  nie. 

Die  titel  van  die  roman  impliseer  ook  dat  ’n  “ander  lewe”  sou  bestaan. 
Weer  kom  ’n  graf  ter  sprake.  In  die  verteller  se  grafskrif  vir  haar  broer, 
Pieter,  haal  sy  Lukas  1 5:  32  aan,  wat  tipies,  verswyg  word:  “Maar  ons  kan 
nie  anders  as  om  fees  te  vier  en  bly  te  wees  nie,  want  hierdie  broer  van  jou 
was  dood  en  hy  lewe  weer;  hy  was  verlore  en  ons  het  hom  teruggekry.”  ’n 

Tuiste  sal  ons  dus  in  hierdie  lewe  nie  vind  nie,  lewe  lê  elders,  ás  ’n  mens 
grafskrifte  kan  glo.  Ook  die  herhaalde  verwysings  na  die  skitterende  damme 
in  die  verte,  kry  mettertyd  die  konnotasie  van  ’n  veraf,  blyer  oord  (p.  126). 
Sou  die  twee  ikone,  ’n  ring  en  ’n  kruis,  wat  die  verteller  sedert  haar  kinderdae 
bewaar  moontlik  wou  sê  dat  onderlinge  liefde  en  die  Christelike  godsdiens 
in  hierdie  bedeling  onderskragend  mag  wees? 

Die  roman  val  duidelik  uiteen  in  twee  helftes:  hoofstukke  1 tot  3 en 
hoofstukke  4 tot  6.  Beide  dele  sluit  af  met  die  verteller  se  besoek  aan 
Basterfontein,  eers  as  jong  kind  op  soek  na  ’n  teken  van  Sofie  en  Pieter, 
en  daarna  as  ou  mens  om  te  besin  oor  die  “droefenis  en  die  pyn’’  (p.  208) 
van  onthou. 

In  hoofstuk  2,  na  die  verdwyning  van  Sofie  en  Pieter,  gaan  die  verteller  as 
kind  op  soek  na  ’n  “onbekende  doelwit’’  en  op  pad  na  “een  of  ander  afgeleë 
bestemming’’  (p.  84)  angsbevange  aan  die  hardloop  tot  naby  die  rand  van 
die  eskarp  waar  sy  val  en  bewusteloos  bly  lê.  Haar  ernstige  siekbed  hierna 
lyk  op  ’n  totale  ineenstorting  van  gees  en  vlees  na  die  verlies  van  die  twee 
mense  wat  haar  staande  gehou  het. 

Sy  hou  ’n  permanente  litteken  oor  na  die  val.  Dié  merk  oor  haar  voorkop, 
word  teken  van  ’n  beseëlde  lot:  sy  sou  ophou  vrae  vra  en  vir  die  res  van 
haar  lewe  as  handlanger  fungeer  ‘1ot  hulpvaardigheid  en  diensbaarheid 
bereid  waar  dit  benodig  word’’  (p.  1 28).  Wyer  as  die  voor  die  hand  liggende 
sal  sy  nie  meer  reik  nie:  “ek  het  my  pad  blindelings  van  kamer  na  kamer 
geken  waar  die  weë  van  die  plig  my  voer”  (p.  1 76).  Dít  was  “die  keuse”  wat 
“op  een  of  ander  manier  reeds  lankal  plaasgevind”  (p.  159)  het.  Dié  keuse 
behels  ook  haar  emosionele  vervreemding:  die  allerlaaste  teken  van 
emosionele  bewoënheid  is  as  sy  aan  die  slot  van  die  eerste  helfte  geen 
spoor  van  Sofie  of  Pieter  vind  nie  en  op  haar  knieë  neerval  met  trane  wat 
oor  haar  wange  loop  (p.  1 1 1 ). 

In  die  eerste  helfte  word  vertel  van  die  vorming  van  ’n  kind  (die  jong  verteller) 
o.a.  deur  die  tragiese  gesinsgeskiedenis  van  verraad,  liefdeloosheid,  moord 
en  verlies.  In  die  tweede  helfte  is  sy  gedoem  tot  haar  pligsweg.  Toenemend 
in  dié  helfte  is  daar  ’n  weerstand  te  bemerk  om  te  onthou  (pp.  124,  125, 
127)  aan  haar  lewe  van  diensbaarheid  waar  haar  alleenheid  ’n  bevryding 
geword  het. 

Na  haar  laaste  besoek  aan  Basterfontein,  val  die  ou  vrou  by  haarterugkeer 
in  haar  kamer.  As  kind  het  hulle  haar  uit  die  dood  teruggehaal,  maar  hier 
kan  sy  uiteindelik  “met  oop  oë  die  donker  aanskou”  (p.  210):  die  patroon 
uitgelê  en  “die  skyfies  en  brokstukke  saamgevoeg”  haar  taak  verrig 
(p.  204). 

Steeds  is  die  publikasie,  wat  die  CNA-prys  in  1 994  ontvang  het,  nie  uitgeput 
nie,  en  die  volgende  onderwerpe  kan  as  studietemas  aangepak  word: 

1)  Die  vertelstrategie. 

2)  Ruimtebeelding,  een  van  die  boeiendste  aspekte  van  die  roman, 
seëvierend  byna. 

3)  Die  rol  van  motiewiese  herhalings.  Die  funksie  van  leitmotiewe  gekoppel 
aan  bepaalde  karakters,  soos  dit  ook  voorkom  by  Couperus  in  Van 
oude  mensen .... 

4)  Die  spel  met  lig;  die  kers;  die  metafisiese. 

5)  Die  verband  met  Schoeman  se  publikasie:  Die  wêreld  van  die  digter:  ’n 
boek  oor  Sutherland  en  die  Roggeveld  ter  ere  van  N.P.  van  Wyk  Louw 
sowel  as  Klipwerk  en  Stockenstróm  se  Abjater  wat  so  lag. 

Gouws,  R.,  Feínauer,  I.  & Ponelis,  F.  1994.  Basiswoordeboek  van 
Afrikaans.  Pretoria:  J.L.  van  Schaik.  pp.  515.  R39,50 

Met  die  opbloei  van  die  leksikografiese  praktyk  in  Suid-Afrika  sedert  die 
tagtigerjare,  sou  ‘n  mens  noodwendig  verwag  dat  aanleerderswoordeboeke 
een  of  ander  tyd  hulle  verskyning  moes  maak  in  die  kader  van  Suid- 
Afrikaanse  woordeboeke.  In  1993  verskyn  Tweetalige  Aanleerders- 
woordeboek  van  M.  du  Plessis  by  Tafelberg  - 'n  aanleerderswoordeboek 
vir  tweede-  en  derdetaalsprekers  van  Afrikaans  en  Engels.  Kort  daarna 
verskyn  Basiswoordeboek  van  Afrikaans  (BVA)  as  brondokument  van  'n 
omvattende  projek  om  'n  reeks  tweetalige  aanleerderswoordeboeke  te 
publiseer.  Die  reeks  sal  bestaan  uit  woordeboeke  vir  Afrikaans  en  Zoeloe, 
Noord-Sotho,  Suid-Sotho  en  Tswana  respektiewelik.  Een  van  die  outeurs 
van  BVA  stel  dit  dat  só  'n  reeks  Afrikaanse  aanleerderswoordeboeke 
Afrikaans  meer  toeganklik  sal  maak  vir  die  ganse  Suid-Afrikaanse 
gemeenskap  en  dat  dit  Afrikaans  sal  bevorder  onder  nie-Afrikaans- 
sprekende  Suid-Afrikaners  (Gouws  in  Lexikos  3,  p.  34). 

Die  woordeboek  is  nie  net  virtweede-  en  vreemdetaalsprekers  van  Afrikaans 
geskryf  nie,  maar  die  moedertaalsprekers  van  Af  rikaans  kan  dit  eweneens  as 
'n  nuttige  taalhulpmiddel  gebruik  (aldus  die  outeurs  in  die  voorwoord).  Dit  is 
veral  laerskoolleerlinge,  onderwysers,  persone  gemoeid  met  geletterdheids- 
programme  en  skrywers  van  veral  jeugverhale  wat  baie  baat  kan  vind  by  die 
gebruik  van  'n  aanleerderswoordeboek  soos  BVA.  Aangesien  slegs  die  mees 
frekwent  gebruikte  woorde,  uitdrukkings  en  idiome  (kollokasies  en  idiome  soos 
kaatjie  van  die  baan,  oor  en  oor,  om  en  by,  op  grond  van  en  op  pad  verkry 
lemmastatus  in  BVA)  opgeneem  word,  kan  skrywers  van  geletterdheidspro- 
gramme  byvoorbeeld  makliker  bepaal  of  'n  bepaalde  woord  in  die  prototipiese 
aanleerder  se  woordeskat  sal  val.  Vir  die  gemiddelde  ander  moedertaalspreker 
(byvoorbeeld  studente  of  kopieskrywers)  kan  die  makrostruktuurseleksie  egter 
effens  beperk  wees  (HAP  het  byvoorbeeld  550  inskrywings  onder  die  letter 
J,  teenoor  BVA  se  34). 

In  die  skryf  van  'n  aanleerderswoordeboek  moet  daar  vanselfsprekend 
prioriteite  gestel  word  ten  opsigte  van  die  mikrostrukturele  hantering  van 
die  lemmas.  Aanleerderswoordeboeke  kan  nooit  dieselfde  hoeveelheid 
inligting  oordra  as  byvoorbeeld  handwoordeboeke  nie  en  baie  inligting  moet 
gevolglik  implisiet  oorgedra  word.  Dit  blyk  dat  die  outeurs  van  BVA 
gekonsentreer  het  op  verstaanbare  en  akkurate  definisies,  maklike 
ontsluiting  van  inligting,  baie  voorbeelde  en  ideologiese  neutraliteit. 
Vergelyk  byvoorbeeld  die  volgende  inskrywing  wat  die  akkurate  definisies, 
maklike  grammatiese  inligting  en  oorvloedige  voorbeelde  in  BVA  illustreer: 

maermerrie  (maermerries)  nw.  'n  Mens  se  maermerrie  is  die  voorste  deel  van  jou 
onderbeen.  Sokkerspelers  dra  skutte  om  hulle  maermerries  te  beskerm.  Hy  het  sy 
maermerrie  blou  gestamp  teen  'n  lae  tafeltjie. 

Die  aanleerder  kan  in  die  definiens  'n  akkurate  beskrywing  kry  van  die 
deel  van  die  liggaam  waarna  venwys  word:  daar  kan  afgelei  word  dat 
maermerríe  niks  te  doen  het  met  'n  vroulike  perd  nie,  maar  dat  dit  venvys 
na  die  liggaamsdeel  van  'n  mens.  Geskoei  op  die  model  van  Collins 
COBUILD  English  Language  Dictionary,  streef  die  skrywers  ook  daarna 
om  nie  woorde  wat  moeiliker  as  die  definiendum  in  die  definiens  te  gebruik 
nie.  Die  gebruik  van  volsinne  in  die  definiens  vergemaklik  dié  taak 
aansienlik.  Die  grammatiese  inligting  is  ook  maklik  ontsluitbaar:  die 
meervoud  word  voluit  geskryf  sonder  dat  die  leser  enige  twyfel  oor  die 
spelling  daarvan  kan  hê.  Omdat  slegs  die  noodsaaklikste  inligting 
aangebied  word,  kon  die  skrywers  'n  relatief  eenvoudige  sisteem  van 
tipografiese  konvensies  gebruik  wat  ook  deeglik  beskryf  word  in  die  “Sleutel 
vir  gebruikers’’  as  deel  van  BVA  se  voorwerk. 

Een  van  die  sterkste  pluspunte  van  BVA  is  waarskynlik  die  pragmatiese 
gerigtheid  van  die  woordeboek.  Nie  net  word  'n  groot  hoeveelheid 
alledaagse  voorbeeldsinne  voorsien  nie,  maar  nuttige  gebruikersinligting 
verskyn  in  teksbokse  (omraamde  gebruiksnotas).  Vergelyk  byvoorbeeld 
die  addisionele  inligting  by  nasie: 

Nasie  word  gebruik  vir  mense  wat  staatkundig  en  polities  saamhoort,  volk  word 

gebruik  vir  mense  wat  tot  dieselfde  kultuurgroep  behoort,  en  ras  word  gebruik  vir  die 

mense  wat  biologies  dieselfde  is. 

Die  teksbokse  en  eksplisiete  gebruiksleiding  in  die  definiense  vervang 
leksikografiese  etikette  soos  dit  aangetref  word  in  ander  woordeboeke.  By 
die  lemma  opskud  word  byvoorbeeld  die  volgende  inligting  voorsien: 

Opskud  hoort  in  die  omgangstaal,  en  níe  in  deftige  taal  nie. 

Hoewel  hierdie  gebruiksleiding  as  effens  preskriptief  gesien  kan  word,  is  dit 
tog  prysenswaardig  dat  'n  groot  hoeveelheid  woorde  wat  tot  die  meer  informele 
register  hoort,  wel  opgeneem  is  (woorde  soos  orraait,  oukei  en  seksie). 

Dat  BVA  'n  baanbrekerswoordeboek  in  vele  opsigte  is,  kan  moeilik 
weggeredeneer  word.  Nie  net  is  dit  'n  eerste  vir  Afrikaans  nie,  maar  van 
die  insigte  uit  die  onlangse  metaleksikografie  word  ook  duidelik  gereflekteer. 
Dit  is  tog  jammer  dat  die  skrywers  nie  toeligtende  illustrasies  (as  deel  van 
die  ensiklopediese  inligting)  gebruik  het  nie.  Sodanige  illustrasies  sou 
byvoorbeeld  die  onderskeid  tussen  kameel  en  kameelperd  op  effektiewe 
wyse  kon  verduidelik.  'n  Minigrammatika  sou  die  bruikbaarheid  van  BVA 
vir  die  aanleerder  ook  nog  verder  kon  verhoog.  Ten  spyte  van  hierdie 
tekortkominge  en  verspreide  redaksionele  en  kruisverwysingsfoute 
(heelwat  woorde  in  van  die  definiense  word  nie  elders  in  die  woordeboek 
verklaar  nie  - vergelyk  byvoorbeeld  “snipperig”  by  katterig  en 
“onnutsighede”  by  kaskenades),  is  BVA  'n  onontbeerlike  hulpmiddel  vir 
die  aanleerder,  ondenwyser  en  skryt^i^er. 

PU  vir  CHO 

M.J.  Prins 


Die  ontmoeting  van  teenoorgesteldes  - Theresa  se  droom 
(Fransi  Phillips) 

Op  bladsy  26  van  hierdie  novelle  verklaar  Nicholas  (wat,  soos  ons  elders 
meegedeel  word,  in  werklikheid  die  skrywer  van  die  verhaal  is):  “In  die  ou 
da(e)  ...  het  die  mense  geglo  dat  towerkrag  moontlik  word  wanneer 
teenoorgesteldes  mekaarontmoe(t)”.  Die  ontmoeting  van  teenoorgesteldes, 
die  strewe  daarna  en  die  problematiek  daaraan  verbonde,  kan  ons  miskien 
as  die  sentrale  gegewe  van  die  boek  beskou. 

Droom  en  werklikheid 

In  die  eerste  plek  ontmoet  droom  (ofverhaal)  en  werklikheid  mekaar  hier. 
Ons  weet  dat  ’n  droom  (as  'n  sielkundige  fenomeen)  altyd  uit  'n  mengsel 
van  werklikheid  en  fantasie  bestaan.  Maar  so  ook  'n  verhaal.  Beide  hierdie 
“tekste”  vermeng  elemente  uit  die  werklikheid  met  fantasie-elemente.  Die 
verskil  is  net  dat  'n  skrywer  van  fiksie  gewoonlik  rekening  hou  met  die 
“eise”  van  kousaliteit,  identiteit  en  nie-kontradiksie,  tenvyl  hierdie  “wette” 
in  'n  droom  nie  geld  nie  (vgl.  Peeters  1978: 151).  Met  ander  woorde:  Die 
verband  tussen  oorsaak  en  gevolg  is  in  'n  droom  nie  van  belang  nie,  ook 
nie  iets  soos  'n  vasstaande  identiteit  nie  of  dat  daar  nie  so  iets  soos 
kontradiksies  of  weersprekings  mag  wees  nie.  Nou  word  ons  in  die  slotsin 
van  hoofstuk  1 meegedeel  dat  die  verhaal  wat  ons  voor  ons  het  eintlik  'n 
droom  is  wat  die  skrywer  gedroom  het.  Daarmee  word  ons  gewaarsku: 
Moenie  hierdie  verhaal  gaan  lees  met  die  norme  van  kousaliteit,  vasstaande 
identiteit  en  nie-kontradiksie  in  gedagte  nie. 

Ons  kry  basies  drie  soorte  gebeure  in  Theresa  se  droom:  (a)  realistiese 
of  werklikheidsgebeure,  (b)  droom-  of  fantasiegebeure  en  (c)  gebeure 
waarin  daar  'n  ontmoeting  van  werklikheid  en  droom  plaasvind,  sodat 
dit  soms  moeilik  is  om  presies  te  sê  of  ons  in  die  domein  van  die  droom 
of  van  die  werklikheid  ons  bevind.  'n  Kenmerk  van  die  aanbod  van  die 
novelle  is  die  volkome  gemak  en  probleemloosheid  waarmee  die 
verteller  tussen  hierdie  dimensies  heen  en  weer  beweeg.  Aan  die  be- 
gin  van  hoofstuk  18  besluit  Theresa  dat  sy  die  volgende  dag  die  dwerg 
in  die  kleimsgate  moet  gaan  soek  sodat  sy  vir  hom  kan  vra  hoeveel  die 
diamante  werd  is.  Hierdie  dwerg  is  klaarblyklik  'n  fantasie-  of 
droomfiguur  wat  sy  verskyning  in  die  “werklikheid”  van  Theresa  se  lewe 
gemaak  het.  Op  dieselfde  plek  waar  die  dwerg  die  diamante  oorspronklik 
vir  haar  gebring  het,  gaan  sy  sit  en  fluit  speel.  Via  die  musiek  probeer 
sy  dus  toegang  verkry  tot  die  sfeer  van  die  droom.  Dis  egter  tevergeefs: 
“Die  hele  tyd  sien  sy  net  klippe,  met  hier  en  daar  'n  stukkie  harde  gras 
of  doringbos  in  die  wind”  (bl.  37).  En  tog:  “Naderhand  begin  die  klippe 
vir  haar  lyk  soos  die  monsters  wat  sy  saam  met  Nicholas  in  die  wolke 

gesien  het.  En  sy  hoor  die  stemme  van  die  monsters  in  die  wind,  en 
toe  sy  na  haar  rok  kyk,  sien  sy  dat  die  wolke,  berge  en  klippe  in  die 
landskap  wat  op  haar  rok  geborduur  is,  in  monsters  verander  het.  En 
sy  verlang  na  Nicholas.”  Theresa  wil  kontak  maak  met  die  wêreld  van 
die  droom,  soos  verteenwoordig  deur  die  dwerg.  Wanneer  sy  nie  in 
hierdie  doelwit  slaag  nie,  projekteer  sy  haar  begeerte  op  die  omringende 
werklikheid,  die  klippe  begin  lyk  soos  die  monsters  wat  sy  saam  met 
Nicholas  gesien  het,  sy  hoor  die  stemme  van  daardie  monsters  in  die 
wind  en  die  patrone  op  haar  rok  verander  inderdaad  in  monsters.  Hier 
maak  Theresa  vanuit  die  sfeer  van  die  (onaanvaarbare  en  onaantreklike) 
werklikheid  by  wyse  van  projeksie  kontak  met  die  sfeer  van  die  droom 
en  die  fantasie.  Maar  die  verlange  na  Nicholas  bly,  want  só  ’n  projeksie 
is  nog  nie  'n  egte  ontmoeting  van  droom  en  werklikheid  nie. 

Hierop  volg  dan,  as  afsluiting  van  dié  betrokke  hoofstuk,  'n  volkome 
realistiese  toneeltjie:  Die  besoek  aan  die  “groepie  arm,  versukkelde  swart 
en  wit  mans  wat  besig  is  om  klippe  te  sorteer  op  'n  groot  sif”  (bl.  37). 

Die  eerste  sin  van  die  slothoofstuk  lui:  “En  soms  gebeur  dit  regtig  dat  die 
werklikheid  deurmekaar  raak  met  'n  droom  of  'n  verhaal.”  Net  soos  ons 
dus  binne  'n  droom  'n  ontmoeting  van  werklikheid  en  fantasie  het,  kan  dit 
soms  ook  in  die  “werklikheid”  gebeur  dat  daar  'n  ontmoeting  tussen 
werklikheid  en  droom  plaasvind.  En  dan  is  ons  in  die  sfeer  van  die  magiese. 
Wanneer  die  teenoorgesteldes  van  droom  en  werklikheid  mekaar  ook  buite 
die  droom  ontmoet,  word  “towerkrag”  moontlik. 

In  die  verhouding  tussen  Theresa  en  Nicholas  ontmoet  droom  en 
werklikheid  mekaar.  Nicholas  bestaan  wel  in  die  “werklikheid”  buite  Theresa 
se  droom  van  hom,  naamlik  as  die  skrywer  wat  naby  Londen  woon  en  wat 
eenmaal  op  haar  afgekom  het  waar  sy  in  die  kleimsgate  gelê  en  slaap  het. 
Sy  was  by  daardie  geleentheid  vir  hom  so  mooi  dat  hy  'n  verhaal  begin 
skryf  het  oor  die  droom  wat  sy  oor  hom  droom  (bl.  22-23).  In  en  deur  die 
verhaal  laat  hy  dus  droom  en  werklikheid  by  mekaar  uitkom.  Wanneer 
Theresa  opmerk:  “Die  droom  sal  seker  nooit  waar  word  nie?”,  antwoord 
hy:  “Dalk  kan  ons  dit  eendag  waar  laat  wor(d)”  (bl  23).  Theresa  se  droom 
word  dan  ook  in  die  slothoofstuk  waar  binne  die  “werklikheid”  van  die 
verhaal.  In  'n  sekere  sin  is  skrywers  towenaars:  Mense  wat  werklikheid 
en  droom  of  waarheid  en  fiksie  by  mekaar  kan  uitbring.  In  sy  verhale  het 
die  mens  van  alle  eeue  nog  altyd  daarin  geslaag  om  sy  drome  waar  te 
maak. 

In  Theresa  se  droom  word  werklikheid  en  droom,  en  werklikheid  en  fiksie, 
vermeng,  hulle  raak  deurmekaar.  Die  skrywer  se  herinnering  aan  die  meisie 
wat  hy  in  die  kleimsgate  gesien  het,  verander  in  'n  droom  en  die  droom 
word  'n  verhaal.  ’n  Verhaal  van  'n  meisie  wat  daarvan  gedroom  het  om 
eendag  Londen  toe  te  gaan  en  daar  haardroomminnaarte  ontmoet.  Maar 
aan  die  slot  van  die  verhaal  ontmoet  die  skrywer  (werklikheid)  en  die  meisie 
(droom)  mekaar  “werklik”. 

'n  Sentrale  simbool  van  hierdie  vervlegtheid  van  droom  en  werklikheid  in 
die  novelle  is  die  diamant.  Enersyds  verteenwoordig  die  diamant  'n  uiters 
aardse  en  materialistiese  dimensie,  andersyds  is  dit  by  uitstek  simbool 
van  die  romantiese  en  geestelike.  In  die  gegewe  van  die  diamant  word 
hierdie  kodes  van  die  novelle  verenig. 

In  hoofstuk  18  het  ons  'n  mooi  voorbeeld  van  hierdie  ineenvlegting. 
Aan  die  een  kant  het  ons  hier  in  Theresa  se  besoek  aan  die  “(g)roepie 
arm,  versukkelde  swart  en  wit  man(s)’’  (bl.  37)  'n  hiperrealistiese 
toneeltjie.  Aan  die  ander  kant  dien  die  velsakkie  wat  die  “(g)root  ou 
man  met  stukkende  kler(e)’’  uit  sy  broeksak  haal  as  skakel  met  die 
wêreld  van  die  fantasie  en  die  droom:  dié  velsakkie  lyk  baie  “(s)oos  dié 
wat  die  dwerg  vir  Theresa  gegee  het(t)’’  (bl.  38).  Hierdie  vergelyking 
slaan  'n  brug  tussen  die  twee  dimensies  van  die  verhaal,  dié  van  die 
realiteit  en  dié  van  die  magie.  Die  velsakkie  wat  die  ou  man  in  die 
“werklikheid”  van  die  verhaal  te  voorskyn  bring,  herinner  aan  die 
“velsakkie”  wat  die  dwerg  (kennelik  'n  projeksie  van  Theresa  se  fantasie) 
aan  haar  gegee  het.  Die  “diamante”  wat  daarin  is,  wil  sy  nou,  eweneens 
in  die  “werklike”  wêreld  van  die  verhaal,  verkoop  sodat  sy  oorsee  kan 
gaan.  Die  skrywer  laat  dus  op  'n  oënskynlike  onaanneemlike  wyse  die 
kodes  van  fantasie  en  werklikheid  in  die  verhaal  ineenvloei.  Immers: 
As  die  dwerg  nie  werklik  bestaan  nie,  'n  blote  fantasiefiguur  is,  hoe  op 
aarde  kon  hy  dan  die  diamante  aan  Theresa  oorhandig  het?  Maar,  soos 
reeds  opgemerk,  die  hele  verhaal  is  in  werklikheid  'n  droom,  en  binne 
die  droom  is  so  'n  deureenspeel  van  “fantasie”  en  “werklikheid”  glad 
nie  vreemd  nie.  Wat  meer  is,  soos  die  skryfster  self  in  'n  brief  aangedui 
het  (Philips  1988:  3),  moet  ons  hierdie  verhaal  ook  lees  teen  die 
agtergrond  van  die  magiese  realisme:  “Die  magiese  realisme,  waarin 
werklikheid  en  fantasie  toegelaat  word  om  naas  mekaar  te  bestaan, 
het  waarskynlik  juis  ontstaan  uit  'n  begrip  vir  die  wesenlike  samehang 
tussen  werklikheid  en  fantasie.”  (Oor  die  magiese  realisme  as  literêre 
stroming  kan  verder  gelees  word  op  bl.  282  van  Literêre  terme  en  teorieë 
onder  redaksie  van  T.T.  Cloete.)  Verder  moet  ons  miskien  ook  in  hierdie 
verband  invloed  van  die  postmodernisme  oorweeg.  Soos  Martie  Múller 
aangetoon  het  (Cloete  et  al:  397-399),  word  die  grense  tussen 
ontologiese  wêrelde  op  verskillende  maniere  in  die  postmodernistiese 
teks  oorskry.  (Die  ontologie  is  die  filosofiese  teorie  met  betrekking  tot 
die  werklikheid.  Dit  probeer  vrae  beantwoord  soos:  Wat  bestaan  werklik 
en  wat  lyk  maar  net  asof  dit  bestaan?  Wat  bestaan  onafhanklik  en 
onvoorwaardelik  en  wat  bestaan  slegs  in  afhanklikheid  en  onder 
voorwaarde?)  Sy  skryf:  “In  Theresa  se  droo(m)  ...(s)ien  ons  hoe  die 
grense  tussen  die  verskillende  ingebedde  vlakke  verbreek  is,  en 
topologiese  invloeiing  oorneem:  Die  diamant  uit  haar  droomwêreld  in 
vlak  drie  help  haar  om  uiteindelik  haar  droom  in  die  werklike  wêreld 
van  vlak  een  te  laat  waar  word”  (398-399). 

Die  argetipiese  droom 

Maar  drome  en  verhale  kom  ook  in  die  werklikheid  te  voorskyn  as 
“herinneringe”.  Nadat  die  verteller  'n  enumerasie  gegee  het  van  die 
besittings  van  die  weeskind  se  ma  en  ouma  wat  in  die  “(g)eheimsinnige, 
donker  pakkamer  sonder  venster(s)”  (bl.  7)  opgegaar  lê,  voeg  hy  by 
wyse  van  'n  soort  opsomming  by:  “'n  Herinnering  ouer  as  die  weeskind 
se  geheue,  'n  droom,  'n  verhaal.”  Die  inhoud  van  hierdie  pakkamer 
verteenwoordig  dan  ook  simbole  vir  die  argetipes:  Drome  of  verhale 
wat  ouer  is  as  die  individu  se  geheue,  maar  wat  “(i)n  die  donker  begrawe 
l(ê)''  van  die  kollektiewe  geheue  van  die  mens.  (Arg'=‘tipes  is  universele 
simbole  wat  die  mens  in  staat  stel  tot  psigiei.  "'  evolusie,  tot  'n 
transformasie  van  die  minderwaardige  tot  die  super  dure.)  Wanneer 
hierdie  argetipes  in  die  vorm  van  simbole  in  die  werklikheid  vorm 
aanneem,  word  “towerkrag”  moontlik,  en  beleef  die  mens  iets  van  'n 
ware  verhaal  of  werklike  droom. 

In  hoofstuk  dertien  speel  Theresa  vir  die  Juffrou  'n  lied  wat  sy  die 
meerminnetjie  soms  hoor  sing.  Hierdie  lied  het  wel  woorde,  maarTheresa 
verstaan  nie  die  woorde  nie:  “Die  taal  waarin  sy  sing,  is  so  oud  dat  niemand 
haar  kan  verstaan  nie”  (bl.  28).  Hierdie  ‘1aal”  is  die  “taal”  van  die  kollektiewe 
onbewuste,  dit  is  'n  prerasionele  of  intuïtiewe  taal,  of  ons  kan  ook  sê  die 
taal  van  die  primordiale.  Dit  is  die  taal  van  die  argetipiese  of  oergeheue 
van  die  mens.  Daarom  handel  die  lied  waarskynlik  oor  die  meerminnetjie 
se  verlange  na  die  see  waar  sy  gebore  is.  Die  see  is  simbool  van  die 
primordiale,  maar  ook  van  die  kollektiewe  onbewuste  as  oergeheue  van 
die  mens  waarin  sekere  “vergete”  psigiese  inhoude  latent  aanwesig  is. 
Vanuit  die  see  kom  dan  ook  die  nuwe  lewe,  die  psigiese  vernuwing  of 
hergeboorte  van  die  mens.  Net  soos  die  lewegewende  reën  wat  die  aarde 
bevogtig  en  tot  nuwe  lewe  wek  (vgl.  bladsy  1 1 7 van  Theresa  se  droom)  uit 
die  see  opstyg.  Vergelyk  ook  in  hierdie  verband  die  Genesis-verhaal  in  die 
Bybel. 

Transformasie 

Hierdie  argetipiese  simbole  bied  die  moontlikheid  tot  lewensvernuwing, 
transformasie  of  hergeboorte.  Wanneer  Theresa  in  hoofstuk  7 skool  toe 
gaan,  word  sy  betrap  dat  sy  in  die  klas  sit  en  droom.  “Lang  tye  sit  sy  en 
wonder  hoe  sy  haar  diamante  kan  gebruik  om  haar  lewe  te  verander” 
(bl.  15).  Die  kollektiewe  droom  van  hergeboorte  of  transformasie  neem  in 
die  lewe  van  die  individu  die  vorm  aan  van  die  begeerte  tot  lewens- 
verandering.  Elke  mens  wil  graag  iets  besonders  van  sy  of  haar  lewe  maak, 
en  hierdie  begeerte  tree  veral  tydens  die  oorgang  van  kindwees  na  jeugdige 
(wanneerdie  verhaal  begin,  isTheresa  pas  dertien,  bl.  8),  en  weertydens 
die  oorgang  tussen  jeug  en  middeljarigheid  (Nicholas  is  vyf  en  dertig,  bl.  23) 
sterk  na  vore.  Gedurende  die  hoërskoolfase  droom  'n  mens  byvoorbeeld 
dikwels  oor  wat  jy  met  jou  lewe  moet  maak  na  voltooiing  van  jou  skoolloopbaan. 

Die  bedreigde  droom 

In  hoofstuk  1 0 voel  dit  vir  Theresa  “(o)f  al  haar  drome  besig  is  om  dood  te  j 
gaan”  (bl.  21 ),  en  in  hoofstuk  1 1 is  die  aandblom  wat  Nicholas  vir  Theresa 
gee  “(g)emaak  van  glas  wat  so  dun  soos  'n  droom  is”  (bl.  22).  'n  Droom  is 
dus  ook  iets  wat  kan  “sterwe”  of  kan  “breek”,  iets  wat  op  allerhande  maniere 
bedreig  en  oorweldig  kan  word  deur  die  lelike  werklikheid,  sodat  daar 
uiteindelik  nie  'n  ontmoeting  tussen  hierdie  twee  lewensdimensies 
plaasvind  nie.  Dit  kan  die  gevolg  wees  van  die  ingrype  van  (onsimpatieke)  j 
mense  (wat  byvoorbeeld  die  droom  van  'n  romantiese  liefdesverhouding  j 
geweld  aandoen  deur  daaraan  'n  perverse  betekenis  te  heg:  vergelyk  bl.  ! 
20,  asook  die  vasmaak  van  die  hond,  bl.  21),  mense  met  mag  en  invloed  ! 
(Theresa  se  skoonsuster),  of  miskien  van  iets  soos  geldtekort  of  armoede  I 
(Theresa  se  vrees  dat  sy  van  haar  diamante  beroof  kan  word).  | 

In  hoofstuk  23  verander  die  verlange  wat  die  wind  in  Theresa  wakker  maak  j 
soms  in  die  droom  van  Nicholas  wat  na  haar  toe  kom.  “Partymaal  is  die 
droom  alleen  genoeg  om  haar  verlange  te  vervul.  Maar  ander  kere  verander 
die  verlange  in  'n  drang  wat  so  sterk  word  soos  'n  wilde  dier.  Dan  word  sy 
bang  dat  haar  eie  verlange  haar  gaan  vernietig.  En  sy  word  bang  dat  die 
verlange  nooit  werklik  vervul  sal  word  nie,  en  dat  die  droom  net  'n  droom 
sal  bly  wat  geleidelik  sal  vervaag  totdat  sy  alleen  agterbly. 

En  haar  skoonsuster  word  elke  dag  meer  soos  'n  vark.” 

Die  wind  is  dikwels  in  die  literatuur  'n  simbool  vir  die  kreatiewe  gees  van 
die  mens  of  van  'n  goddelike  wese.  Wind  verteenwoordig  dus  kreatiwiteit, 
groei  en  transformasie.  Gedurende  die  puberteitsjare  beleef  'n  mens  'n 
tydperk  van  intense  liggaamlike  en  geestelike  groei  en  transformasie.  Dit 
gaan  dikwels  ook  gepaard  met  'n  sterk  kreatiewe  drang.  Dit  alles  lei  tot 
psigiese  en  liggaamlike  rusteloosheid  en  verlange.  Menige  puberondervind 
soms  opwellings  van  'n  onbepaalde  maar  hewige  verlange.  Hierdie 
verlange  kan  soms  die  vorm  aanneem  van  die  behoefte  aan  'n  droom- 
minnaar.  Soms  is  die  droom  alleen  voldoende  om  in  die  behoefte  te 
voorsien.  Ander  kere  weer,  kan  die  verlange  die  gestalte  van  intense 
liggaamlike  en/of  geestelike  drange  aanneem,  drange  wat  die  potensiaal 
van  selfvernietigende  obsessies  inhou.  Maar  as  die  verlange  onvervuld 
bly,  loop  die  droom  ook  gevaar  om  te  vervaag  totdat  die  individu  'n 
droomlose  wese  word,  iemand  sonder  idealisme  of  hoop  of  geloof  of  liefde. 

Van  hierdie  laasgenoemde  toestand  is  die  skoonsuster  'n  skrikwekkende 
toonbeeld.  Sy  is  besig  om  'n  vark  te  word,  'n  wese  wat  slegs  leef  om  haar 
fisieke  (materiële,  liggaamlike,  nie-geestelike)  behoeftes  te  bevredig.  Die 
vark  is  in  die  literatuur  onder  andere  'n  simbool  van  vraatsigheid,  vuilheid, 
grofheid,  ongevoeligheid,  wulpsheid  (op  grond  van  sowel  sy  gedrag  as  sy 
falliese  vorm)  en,  in  'n  Christelike  konteks,  van  die  duiwel. 

WanneerTheresa  na  haar  rusie  met  Nicholas  (hoofstuk  24)  in  die  pakkamer 
gaan  soek  na  sy  foto  in  'n  poging  om  hom  weer  in  'n  droom  na  haar  te 
laat  terugkeer  (hoofstuk  25),  lê  die  vark  wat  diamante  eet,  bo-op  die  boek 

waarin  die  foto  is,  “(en)  toe  Theresa  nader  gaan  om  die  boek  onder  hom 
uit  te  trek,  gee  hy  'n  afgryslike  snork.  En  die  meerminnetjie  lê  so  stil  in 
haar  glasbak  dat  Theresa  wonder  of  sy  nog  lewe.  Net  een  maal  sug  sy 
sag”  (bl.  50).  Wanneer  die  droom  ontbreek,  heers  die  vark  wat  diamante 
(tegelykertyd  simbool  van  die  materieel-aardse  en  van  die  eteries- 
romantiese)  eet.  En  die  kontak  met  die  “see”  van  die  onbewuste  (soos 
verteenwoordig  deur  die  meerminnetjie)  as  bron  van  die  mitiese  drome 
van  die  mensdom  is  feitlik  tot  niet. 

In  hoofstuk  29  skiet  Theresa  se  skoonsuster  die  swart  hond  dood.  Hieroor 
lewer  sy  teenoor  Greta  soos  volg  kommentaar:  “Die  enigste  persoon  wat 
van  my  gehou  het,  was  die  swart  hond.  Nou  is  die  meerminnetjie  nog  oor, 
maar  soms  lyk  dit  of  sy  glad  nie  belang  stel  in  die  lewe  nie.  Dalk  sal  sy  ook 
maar  doodgaan.  En  ek  is  so  bang  dat  my  droom  eendag  net  sal  verdwyn, 
want  dan  het  ek  niks.  En  soms  voel  dit  of  my  verlange  in  'n  dier  sal  verander 
wat  my  sal  verskeur.  En  ek  is  bang  vir  die  vark  wat  in  die  donker  pakkamer 
snork ...”  (bl.  58).  Theresa  se  skoonsuster  het  die  hond  doodgeskiet  omdat 
Theresa  dit  langs  haar  op  haar  bed  laat  lê  het.  Die  hond  is  (as  huisdier) 
simbool  van  die  gesublimeerde  (makgemaakte  “dierlike”  kant  van  die  mens 
(hier  dan  veral  van  die  menslike  seksualiteit).  In  die  hond  ontmoet  mens 
en  dier  mekaar,  sodat  die  swart  hond  wat  by  Theresa  op  die  bed  lê  simbool 
word  van  'n  ontmoeting  tussen  die  liggaamlike  en  geestelike  dimensies 
van  menswees,  soos  onder  andere  in  seksuele  omgang  kan  (behoort  te) 
gebeur.  Wanneer  sowel  gees  as  liggaam  daarby  betrokke  is,  is  daar  ook  in 
die  seksualiteit  iets  toweragtigs  of  magies.  Sonder  die  geestelike  dimensie 
kan  dit  egter  in  'n  vernietigende  dierlikheid  ontaard.  En  omdat  hierdie 
(onbewuste)  wens  van  Theresa  bedreig  word,  is  dit  asof  die  meerminnetjie 
ook  wil  sterwe.  (In  die  mitologie  word  meerminne  soms  voorgestel  as 
wesens  wat  wense  en  drome  in  vervulling  laat  gaan.)  Teenoor  die  hond 
staan  dan  die  vark  as  simbool  van  die  kru,  onverfynde,  ongesublimeerde 
of  onvergeestelikte  dierlikheid. 

Ons  drome  kan  deur  menslike  vooroordele  bedreig  word.  Hiervan  is 
Theresa  se  skoonsuster  se  houding  'n  ekstreme  manifestasie.  Maar 
Theresa  antisipeer  selfs  by  Nicholas  so  iets.  Sy  vrees  dat  hy  sal  ophou  om 
haar  lief  te  hê  as  hy  weet  dat  haar  pa  dalk  nie  blank  is  nie:  “Selfs  'n  droom 
sal  my  nie  kan  liefkry  as  hy  van  my  pa  moet  weet  nie”  (bl.  25).  (Dis  dan  ook 
nie  sonder  betekenis  dat  hierdie  verhaal  juis  in  Wes-Transvaal  afspeel 
nie.)  Wanneer  sy  uiteindelik  hierdie  “vreeslike”  moontlikheid  aan  Nicholaas 
meedeel,  antwoord  hy:  “Kyk  na  die  wolke”  (bl.  25).  Sy  gehoorsaam  en  dan 
merk  sy  hoe  'n  reusewolk  in  vreemde  monsters  begin  verander,  monsters 
wat  juis  uit  die  samevoeging  van  teenoorgesteldes  bestaan:  'n  minotaurus 
(half  mens,  half  bul),  'n  sentour  (met  die  kop,  arms  en  torso  van  'n  man 
en  die  lyf  en  bene  van  'n  perd),  die  feniks  (dood  en  lewe),  'n  faun  (half- 
menslik,  met  gepunte  ore  en  bokpote),  'n  sater  ('n  god  in  menslike 
gestalte),  'n  meermin  (die  kop  en  boliggaam  van  'n  pragtige  vrou  en  die 

onderlyf  en  stert  van  'n  vis),  'n  leeu  met  die  kop  van  'n  vrou,  'n  gevleuelde 
bok,  'n  hermafrodiet  (manlike  en  vroulike  eienskappe),  'n  eenhoring  ('n 
perd  met  'n  horing),  'n  engel  ('n  hemels-aardse  wese),  'n  nimf  wat  in  'n 
boom  verander  ...  Met  ander  woorde:  Rassisme  is  juis  'n  manifestasie 
van  die  mens  se  drang  om  teenoorgesteldes  uitmekaar  te  hou,  'n  drang 
wat  “towerkrag”  onmoontlik  maak. 

Die  surrogaatdroom  is  'n  ander  vorm  van  bedreiging  vir  die  (egte)  droom. 
So  is  daar  byvoorbeeld  die  dwelmdroom  of  hallusinasie,  soos 
verteenwoordig  deur  die  LSD-cap  wat  die  standerd  nege-seun  in  hoofstuk 
24  aan  Theresa  oorhandig  met  die  belofte:  “Dit  sal  jou  help  om  wonderlike 
dinge  te  droom”  (bl.  48).  Baie  tieners  swig  vandag  voor  die  versoeking  om 
via  dwelmmiddels  na  'n  droomwêreld  te  probeer  ontsnap.  En  wanneer 
welmenende  volwassenes  hulle  waarsku,  reageer  hulle  so  opstandig  soos 
Theresa  op  bl.  49  en  loop  in  dié  proses  die  risiko  om  die  egte,  ware 
lewensdroom  te  verloor  of  o, ' daarvan  ven/roemd  te  raak. 

Musiek 

Wanneer  Theresa  die  eerste  keer  vir  Greta  op  haar  fluit  speel,  merk  die 
juffrou  op:  “Ek  het  nog  nooit  so  iets  gehoor  nie.  Dit  voel  vir  my  of  ek  droom” 
(bl.  27).  Die  musiek  watTheresa  by  hierdie  geleentheid  uitvoer,  is  dan  ook 
inderdaad  “droommusiek”,  'n  lied  wat  sy  die  meerminnetjie  wat  in  die 
pakkamer  langs  haar  kamer  woon  soms  hoor  sing.  Dit  is  nie  net  in  sy 
verhale  wat  die  mens  gestalte  gee  aan  en  kontak  maak  met  die  wêreld 
van  die  (argetipiese)  droom  nie.  Dit  gebeur  ook  via  ander  kunsvorme,  soos 
onder  andere  die  musiek. 

In  'n  sekere  sin  het  musiek  die  toweragtige  vermoë  om  teenoorgesteldes 
te  laat  ontmoet.  Cirlot  (1 971 : 225)  gee  'n  oorsig  van  Schneider  se  navorsing 
betreffende  die  simbolisme  van  musiek.  So  byvoorbeeld  beskou  hy  die 
halwe  oktaaf  wat  deur  die  note  do,  re,  me  en  fa  gevorm  word  as  'n 
bemiddelaar  tussen  hemel  en  aarde:  Musiek  laat  dus  hierdie  twee 
teenoorgesteldes  “ontmoet”,  waardeur  die  magiese  moontlik  word.  Daarby 
moet  ons  onthou  dat  Theresa  juis  op  'n  fluit  speel.  Die  fluit  is  enersyds 
fallies  en  manlik  in  sy  vorm,  andersyds  vroulik  in  sy  skril  toonhoogte  en 
ligte,  silwer  (maanligagtige)  toonkleur  (vgl.  Cirlot  1971:  224). 

Man  en  vrou 

Gedurende  die  hoërskooljare  begin  baie  jongmense  ook  oor  'n  lewensmaat 
droom.  Nicholas  is  onder  andere  virTheresa  so  'n  romantiese  droomfiguur, 
'n  droomminnaar  (vergelyk  bl.  20). 

Towerkrag  word  ook  moontlik  wanneer  daar  'n  ware  ontmoeting  tussen 
“man”  en  “vrou”  kan  plaasvind.  Wanneer  Theresa  op  bl.  29  vír  Nicholas 
vertel  dat  Greta  wil  hê  cy  moet  begin  lesse  neem  sodat  sy  in  'n  orkes  kan 
speel  wat  Londen  toe  gaan,  verklaar  sy:  “Dalk  kan  ek  en  jy  dan  regtig  by 
mekaar  uitkom”.  Hoewel  Theresa  dus  hier  'n  gesprek  met  Nicholas  voer, 

het  hulle  twee  nog  nie  “regtig”  by  mekaar  uitgekom  nie  - dis  alles  in  hierdie 
stadium  verbeeldings-  of  droomgebeure.  Vanuit  haar  “werklikheid”  as 
karakter  in  'n  boek  maak  sy  reeds  kontak  met  iemand  wat  sy  eers  later 
gaan  ontmoet.  Maar  dan:  In  'n  sekere  sin  is  Nicholas  reeds  vir  Theresa 
teenwoordig,  was  hy  nog  altyd  teenwoordig,  en  wel  as  romantiese 
droomfiguur  in  Theresa  se  onbewuste.  Volgens  Jung  is  daar  'n  “man”  in 
die  onbewuste  van  elke  vrou  teenwoordig,  net  soos  daar  'n  “vrou”  is  in  die 
onbewuste  van  elke  man.  'n  Ontmoeting  en  “versoening”  tussen  hierdie 
twee  teenoorgestelde  komponente  van  die  psige  is  ook  'n  belangrike 
voorwaarde  vir  transformasie,  hergeboorte  en  psigiese  rypwording. 
Wanneer  Nicholas  vir  Theresa  op  bl.  29  en  weer  op  bl.  35  soen,  gaan  die 
wind  vir  'n  oomblik  “stilstaan”.  Die  wind  is  hier  simbool  van  Theresa  se 
innerlike  disharmonie,  in  die  wind  hoor  sy  die  “(s)temme  van  haar  eie 
verlange  en  angs”  (bl.  35).  Wanneer  Nicholas  haar  soen,  maak  sy  kontak 
met  die  manlike  element  van  haar  psige,  en  ervaar  sy  vir  'n  oomblik  psigiese 
balans  of  heelwording.  “En  al  Theresa  se  verlange  word  stil”  (bl.  40).  In  'n 
romantiese  liefdesverhouding  ervaar  die  mens  soms  iets  van  'n  vervulling 
van  sy  onuitgesproke  (soms  onbewuste)  begeertes  en  drome. 
Hiermee  het  ons  net  so  effens  bolangs  geraak  aan  die  betekenis  van  hierdie 
ryk  en  veelduidige  teks. 

J.R  en  Ria  Smuts 


Díe  buitestaander  as  rebel:  Die  rebelUe  van  Lafras  Verwey 
1 

In  'n  opstel  “Die  hoorspel  - 'n  wêreld  van  klank”  wat  Barnard  in  1970 
agterin  sy  eerste  hoorspel,  'n  Stasie  in  die  niet,  gepubliseer  het,  gee  hy 
hom  rekenskap  van  die  aard,  probleme  en  moontlikhede  van  die  hoorspel 
as  medium.  Hierin  stel  hy  o.m.  as  ideaal  vir  die  hoorspel  dat  dit  sy  byna 
algehele  afhanklikheid  van  die  woord  moet  verbreek  (Barnard  1970:  52). 
Barnard  maak  sy  teorie  in  'n  belangrike  mate  waar  in  'n  Stasie  in  die  niet, 
en  voer  die  hoorspel  se  bevryding  van  die  totale  dominansie  van  die  woord 
daarna  selfs  verder  in  sy  tweede  radioteks.  Die  rebeilie  van  Lafras  Verwey. 
In  hierdie  werk  word  die  kernoomblikke  telkens  sterk  deur  musiek  en 
byklanke  ondersteun,  en  dié  nietalige  elemente  slaag  inderdaad  daarin 
om  betekenis  oor  te  dra.  Dit  is  nie  alleen  vir  die  luisteraar  opvallend  en 
toeganklik  nie,  maar  ook  (en  soms  waarskynlik  veral)  vir  die  leser,  want 
Barnard  het  dié  aspekte  deeglik  in  'n  baie  ondernemende  en  goed 
deurdagte  neweteks  ingeskryf.  Die  klankaspek  word  veral  gebruik  om  die 
geesteswêreld  van  die  hooffiguur  te  help  skep,  en  dra  daartoe  by  om  'n 
oortuigende  kwaliteit  daaraan  te  gee. 

Musiek  en  byklanke  word  meermale  in  hoorspele  aangewend  om 
tydruimtelike  wisseling  te  (help)  bewerkstellig.  In  Barnard  se  spel  word  dit 
egter  dikwels  gebruik  om  die  inbeweeg  in  Lafras  se  fantasiewêreld 
klankmatig  op  te  roep,  iets  wat  veel  meer  behels  as  die  tradisionele 
verandering  van  plek  of  'n  sprong  in  die  tyd.  Dit  bou  soms  op  so  'n 
komplekse  wyse  aan  Laf  ras  se  verbeeldingswêreld  dat  jy  besef  musiek  en 
byklanke  dra  baie  meer  geskakeerde  informasie  oor  as  wat  gewoonlik  die 
geval  is.^  Daar  moet  in  hierdie  stuk  ook  gelet  word  op  oorgange  waarin 
byklanke  en  musiek  gekombineer  word  en  hoe  dialoog,  musiek  en  byklanke 
dikwels  'n  noue  verbintenis  aangaan  wat  'n  intieme  skakeling  tussen  hoof- 
en  neweteks  skep. 

Daar  word  van  drie  verskillende  musiekwerke  gebruik  gemaak.  By  een 
geleentheid  assosieer  Lafras  sy  afdelingshoof  Smit  se  gepraat  met  die 
geluid  van  'n  brommer,  en  dan  word  Rimski-Korsakoff  se  Vlug  van  die 
hommelby  gespeel.  Op  ander  tye  word  flarde  van  die  troumars  gehoor,  en 
dit  gee  'n  aanduiding  van  Lafras  se  gevoel  vir  Petra.  Dié  musiek  is 
selfverklarend  binne  die  konteks  van  die  hoorspel.  Dit  ondersteun  die 
handeling,  maar  illustreer  eerder  as  om  by  te  dra  tot  die  kompleksiteit  van 
die  werk. 

Die  musiek  wat  egter  verreweg  die  meeste  gebruik  word,  is  Prokofiëf  se 
Luitenant  Kijé-suHe.  Dié  musiek  is  gebaseer  op  die  verhaal  Padporoetsjik 

Kozje  (Luitenant  Kijé)  van  die  Russiese  skrywer  Juri  Tinjanof,  wat  hy  in 
1927  geskryf  het.  Dit  is  'n  satiriese  verhaal,  en  trou  aan  die  aard  van  die 
satire  word  menslike  dwaashede  hier  ontbloot  en  as  belaglik  voorgestel. 
Daar  word  veral  gespot  met  die  absurditeite  waartoe  die  staatsdiens  in 
staat  is. 

Die  verhaal  speel  af  in  18de-eeuse  Rusland.  'n  Klerk  maak  'n  skryffout 
tydens  'n  registerinskrywing  wat  'n  denkbeeldige  luitenant  Kijé  laat 
“ontstaan”.  Omdat  niemand  bereid  is  om  verantwoordelikheid  vir  die  fout 
te  aanvaar  nie,  word  Kijé  as  'n  bestaande  persoon  gehanteer  en  lei  dit  tot 
'n  hele  aantal  absurde  situasies.  Uiteindelik  ervaar  die  nie-bestaande  Kijé 
alles  wat  'n  mens  kan  beleef  tydens  sy  verbeelde  lewe. 

Tinjanof  ontwikkel  'n  tweede  gegewe  in  sy  verhaal,  naamlik  die  lotgevalle 
van  luitenant  Sinjoekajef.  Ook  in  sy  geval  is  daar  'n  vergissing:  hy  word 
as  dood  aan  die  koors  verklaar  terwyl  hy  nog  lewend  is.  Dit  lei  daartoe  dat 
hy  'n  swerwer  en  'n  uitgestotene  van  die  samelewing  word. 

In  1 933  is  Tinjanof  se  verhaal  tot  filmdraaiboek  verwerk  en  het  die  Russiese 
komponis  Sergei  Prokofiëf  temamusiek  daarvoor  gekomponeer.  'n  Jaar 
later  het  hy  dele  van  dié  musiek  verwerk  tot  'n  simfoniese  suite  in  vyf 
bewegings.  Op  grond  van  sy  programmatiese  aard  is  hierdie  komposisie 
in  staat  om  op  'n  verwikkelder  wyse  as  gewone  temamusiek  die  betekenis 
van  die  stuk  te  ondersteun  en  selfs  uit  te  bou  deur  die  wyse  waarop  dit 
terugspeel  op  'n  literêre  interteks  wat  uitermate  tersaaklik  is  vir  die 
hoorspel.2 

2 

Vervolgens  word  daaroorsigtelik  na  enkele  hoofmomente  in  die  stuk  gekyk. 
Eerstens  die  inset. 

Aan  die  begin  word  deur  sowel  neweteks  as  hoofteks  'n  militêre  sfeer 
opgebou,  en  die  neweteks  toon  aan  dat  byklanke  en  musiek  'n  rol  speel: 
'n  trompet  blaas  die  taptoe,  'n  peloton  kom  flink  op  aandag  en  begin 
marsjeer.  Aangesien  daar  nog  geen  ruimtelike  plasing  is  nie,  sal  die  leser 
aanneem  dat  dié  toneel  hom  op  'n  paradegrond  afspeel.  Die  ven/vysing 
na  De  Gaulle  en  Churchill  as  sou  hulle  soldate  wees  wat  gedril  word, 
aktiveer  egter  'n  fantasiewêreld,  en  boonop  een  waarin  die  heerser 
ondergeskik  gestel  word  aan  die  gesag  van  iemand  met  'n  militêre  rang. 
Dié  moontlikheid  word  bevestig  deur  die  oopgaan  van  'n  swaaideur  - daar 
kan  immers  nie  'n  swaaideur  op  'n  paradeterrein  wees  nie.  Dit  skep 
terselfdertyd  die  moontlikheid  op  die  binnetrede  van  'n  ander  personasie. 
Die  stem  wat  daarna  Lafras  se  van  uitroep  (sonder  enige  aanduiding  van 
rang),  die  onmiddellike  sny  van  die  marsjeergeluide  en  dan  die  gesuis  van 
'n  toilet,  verplaas  die  toneel  finaal  weg  van  die  paradeterrein. 

Die  nuwe  spreker  is  Lafras  se  staatsdienshoof,  Smit,  en  hy  ontbied  Lafras 
na  sy  kantoor.  Uit  die  konfrontasie  wat  volg,  blyk  dit  dat  Lafras  hom  gereeld 

aan  sy  fantasiewêreld  oorgee.  Hy  kry  'n  finale  waarskuwing:  hy  sal  ontslaan 
word  as  hy  nie  ophou  dagdroom  nie. 

Die  stuk  begin  dus  op  'n  krisispunt  in  Lafras  se  bestaan.  Dié  krisis  is 
daardeur  veroorsaak  dat  Lafras  voortdurend  in  'n  verbeelde  wêreld  leef. 
Dit  is  'n  opset  waarin  hy  homself  in  'n  aggressiewe  gesagsposisie  sien. 
Hy  word  telkens  uit  hierdie  ontvlugtingswêreld  teruggebring  na  'n 
ontnugterende  werklikheid  waarin  hy  sy  onden/vorpenheid  aan  gesag  toon, 
maar  inwendig  sy  vyandigheid  daarteen  hewig  ervaar. 

In  sy  gesprek  met  die  klerk  hierna  word  daar  gesuggereer  dat  Lafras  by 
“groot  sake”,  “geheime  goed”,  betrokke  is.  Die  leser,  wat  reeds  bewus  is 
van  Lafras  se  fantasiewêreld,  kan  twyfel  aan  die  waarheid  van  hierdie 
uitspraak.  Lafras  se  ontmoeting  met  die  agent  wat  vir  hom  net  hierna  'n 
geheimsinnige  pakkie  bring  om  af  te  lewer,  versterk  weer  die  werklikheids- 
moontlikheid,  alhoewel  hulle  gesprek  ook  uitwys  dat  Lafras  en  die  agent 
nie  op  dieselfde  frekwensie  is  nie:  Lafras  praat  oor  'n  rewolusie,  terwyl  die 
agent  met  iets  anders  besig  is.  Lafras  praat  ook  van  “kameraad”  en  verwys 
na  die  agent  se  opdraggewer  as  “die  generaal”.  Sodoende  skakel  hy  dié 
onbekende  persoon  in  by  sy  eie  verbeelde  militêre  wêreld  waarmee  die 
leser  reeds  kennis  gemaak  het. 

Direk  hierna  word  Lafras  se  fantasiewêreld  verruim  (hy  verbeel  hom  nou 
sy  fiets  word  'n  renmotor)  en  dan  ontmoet  hy  Petra  en  neem  haar  na  sy 
woonstel. 

Hiermee  is  die  hoofkomponente  van  die  stuk  na  vore  gebring:  Lafras  is  in 
onguns  by  sy  afdelingshoof  in  die  staatsdiens  oor  sy  dromerigheid  en 
agterlosigheid,  en  hy  is  ook  uitgebak  by  sy  kollegas.  Dit  het  tot  gevolg  dat 
hy  al  hoe  meer  in  'n  fantasiewêreld  ontvlug.  In  dié  fantasievlugte  wreek 
hy  hom  telkens  gewelddadig  op  mense  wat  hom  te  na  kom.  Hy  plaas  ook 
die  agent  en  die  bedrywighede  wat  met  hóm  saamhang,  binne  die  kader 
van  geweld  en  rewolusie.  Virdie  leser  is  daarvan  die  begin  af  aanduidings 
dat  Lafras  sake  hier  verkeerd  interpreteer.  Laastens  is  daar  Petra.  Sy  is  'n 
werklikheidselement  binne  sy  fantasiewêreld,  en  sy  is  afhanklik  van  hom. 
Wanneer  Lafras  die  pakkie  by  die  meisie  aflewer,  word  die  vermoede 
versterk  dat  hy  die  hele  aangeleentheid  verkeerd  interpreteer.  Die  leser 
word  egter  nog  steeds  met  die  raaisel  gelaat  van  presies  waarby  Lafras 
dan  wel  betrokke  is. 

Belangrik  is  die  eerste  groot  gesprek  tussen  Petra  en  Lafras  (pp.  13-20). 
Daar  is  'n  sterk  kontras  tussen  hulle  onderskeie  sienings  van  hul  situasie. 
Sy  is  nugter  en  bewus  van  die  realiteite;  hy  verval  opnuut  in  sy 
fantasiewêreld.  Sy  probeer  hom  terugbring  na  die  werklikheid,  maar  sy 
slaag  nie  daarin  nie.  Dié  deel  is  belangrik  omdat  Lafras  vir  die  eerste  keer 
sy  standpunt  redelik  volledig  uiteensit,  en  dit  terselfdertyd  bevraagteken 
word  deur  Petra  wat  hom  konfronteer  met  homself  soos  hy  is. 

Uit  Lafras  se  reaksie  blyk  sy  behoefte  aan  medemenslikheid.  Dele  uit  die 
troumars  verklank  sy  gedagtegang.  Sy  venwagtings  word  gefnuik  deur  Petra 

se  bieg  teenoor  hom  dat  sy  nog  steeds  lief  is  vir  die  vader  van  haar  ongebore 
kind,  al  het  hy  haar  in  die  steek  gelaat. 

Hierna  volg  ‘n  vinnige  en  makiike  ruimtelike  verpiasing  ván  die  woonstel 
na  die  kantoor  - die  oorbrugging  van  tyd  en  ruimte  lewer  relatief  min 
probleme  in  die  hoorspel  wat  dit  met  byklanke  kan  hanteer.  Die  kantooropset 
wys  opnuut  uit  dat  almal  daar  met  Lafras  die  gek  skeer,  en  dit  aktiveer 
weer  eens  sy  vyandigheid,  veral  teenoor  Smit.  Hier  word  die  geluid  van  'n 
brommer  effektief  gebruik  om  Smit  se  woorde  te  degradeer  en  uit  te  wys 
dat  Lafras  glad  nie  daarna  luister  nie.  Dit  word  verder  gevoer  wanneer  die 
brommer  doodgeslaan  word  (en  die  persoon  wat  oor  Lafras  gesag  het, 
dus  simbolies  gewelddadig  uitgewis  word)  en  die  slepende  geluid  van  'n 
droë  pomp  oorgaan  in  die  gejaag  van  renmotors  en  die  positiewe  (maar 
verbeelde)  gedagtewêreld  die  negatiewe  (maarwerklike)  toestand  oorwin. 
Die  neweteks  in  hierdie  gedeelte  (pp.  20-23)  is  besonder  kompleks. 
Byklanke  en  musiek  is  nie  begeleidend  nie,  maar  word  sterk  betekenis- 
draend. 

Die  verskillende  personasies  uit  Lafras  se  werksmilieu  wys  telkens  uit  hoe 
los  hy  van  die  werklikheid  is  en  hoe  hy  deur  dié  mense  gesien  word  as  'n 
dromerige  sukkelaar.  Dit  kom  sterk  na  vore  op  pp.  24  en  25,  waar  die 
komplekse  neweteks  aan  die  einde  die  uitwissing  van  alle  opponente  bring. 
Die  volgende  belangrike  gesprek  tussen  Lafras  en  Petra  begin  op  p.  28. 
Daaruit  blyk  opnuut  dat  Lafras  'n  intense  behoefte  aan  medemenslikheid 
het  en  Petra  probeer  intrek  in  sy  wêreld.  Dit  is  reeds  musikaal  geprefigureer 
deur  die  flarde  van  die  troumars  wa-  vroeër  gehoor  is.  Die  belangrike  is 
dat  Petra  minder  neutraal  reageer  as  vroeër  - sy  is  bereid  om  die  aand 
saam  met  hom  uit  te  gaan.  Die  besoek  aan  die  pretpark  word  vir  Lafras  'n 
ontluisterende  ervaring  tydens  die  klavierspeelepisode.  Dit  word  gevolg 
deur  'n  parallelle  ervaring  van  Petra  as  sy  die  vader  van  haar  ongebore 
kind  raakloop.  Die  moontlikheid  op  die  verbreking  van  die  steriele  patroon 
waarbinne  Lafras  hom  bevind,  word  byna  onmiddellik  weer  gefnuik,  tenvyl 
ook  Petra  se  moontlikheid  om  haarself  emosioneel  uit  haar  gebondenheid 
te  verlos,  uitgeskakel  word  deur  haar  ontmoeting  van  Hennie,  wat  haar 
volkome  vrugtelose  emosionele  verbondenheid  aan  hom  bevestig. 
Wanneer  die  twee  in  hulle  vernedering  en  ongeluk  verenig  word,  onthul 
Lafras  dat  hy  rebelleer  teen  die  lewe  omdat  hy  'n  verskoppeling  is,  'n 
ondergeskikte  wat  deur  mense  in  gesagsposisies  verneder  word.  Hy  het 
by  'n  ondergrondse  organisasie  aangesluit  en  hy  sal  help  om  die  wêreld 
te  suiwer  van  onsimpatieke  gesagsdraers.  Petra  ontgogel  hom  egter  deur 
hom  tot  die  erkenning  te  bring  dat  hy  in  'n  fantasiewêreld  leef,  en  sy  aanvaar 
ook  self  die  werklikheid  van  haar  bestaan. 

Hierna  word  die  geboorte  van  Petra  se  kind  behandel,  en  binne  'n  nuwe 
milieu  (die  hospitaal)  besweer  Lafras  opnuut  sy  krisis  met  geweld  in  sy 
gedagtewêreld.  Kort  hierna  kom  die  handeling  tot  afronding  met  die  finale 
konfrontasie  tussen  Lafras  en  die  polisie  wanneer  verbeelde  geweld  vir 

die  eerste  keer  oorgaan  tot  werklike  geweld. 

Die  konfrontasie  met  die  polisie  word  geïnterpoleer  deur  gedagtebelewings 
van  Lafras  wat  weergegee  word  as  gesprekke  tussen  hom  en  Petra.  Dit 
bring  'n  spanning  tussen  idealisme  en  werklikheid,  en  toon  'n  verskuiwing 
by  Lafras:  vroeër  het  hy  hom  in  sy  gedagtewêreld  veral  verset  teen  gesag 
om  sy  persoonlike  vernederings  te  wreek;  nou  verset  hy  hom  in  die 
werklikheid  teen  die  uitoefenaars  van  gesag  om  'n  nuwe  wêreld  vir  ander 
te  skep.  Dle  ironie  is  dat  Lafras  die  posisie  verkeerd  opsom  en  glad  nie 
besef  dat  dit  om  iets  anders  gaan  nie. 

Die  spanning  tussen  werklikheid  en  skyn  word  hiermee  tot  'n  hoogtepunt 
gevoer.  Die  finale  ironie  is  dat  Lafras  as  antiheld  vir  'n  onwaardige  saak 
sterf:  hy  is  in  werklikheid  'n  dwelmsmokkelaar,  terwyl  hy  glo  dat  hy  ‘"n 
nuwe  wêreld  skep  vir  jou  en  jou  kind;  'n  mooi  en  wonderlike  wêreld”. 

3 

Die  rebellie  van  Lafras  Verwey  lewer  'n  baie  goeie  demonstrasie  van  die 
moontlikhede  van  die  hoorspel,  waarin  die  totaliteit  opgebou  word  deur 
woord,  musiek  en  byklanke.  Van  die  kernoomblikke  word  telkens  sterk 
deur  byklanke  en  musiek  ondersteun,  en  Barnard  slaag  daarin  om  dié 
klank  betekenis  te  laat  oordra.  Die  klankaspek  word  veral  gebruik  om  die 
geesteswêreld  van  die  hooffiguur  te  help  skep  en  dra  daartoe  by  om  'n 
oortuigende  kwaliteit  daaraan  te  gee. 

Byklanke  en  musiek  bring  nie  net  in  hierdie  stuk  'n  beweging  van  hede  na 
verlede  nie,  maar  ook  van  werklikheid  na  verbeelding,  na  'n  irreële 
droomwêreld.  Sodoende  word  twee  ruimtes  geskep.  Binne  die  een  is  Lafras 
'n  antiheld;  binne  die  ander,  bevolk  met  getransformeerde  personasies, 
'n  held  wat  staan  teenoor  gesagsfigure  uit  sy  gewone  lewe  wat  nou  inkrimp 
tot  beangste,  ondergeskikte  wesens. 

Die  wyse  waarop  Barnard  die  Prokofiëf-musiek  gebruik,  verdien  verdere 
aandag.  Dié  musiek  word  reeds  op  p.  2 in  die  neweteks  aangekondig: 
“Dan  musiek:  die  tema  uit  Prokofiëf  se  Luitenant  Kijé-suite.  Hierdie  tema 
word  deurgaans,  in  een  van  sy  talle  variasies,  as  oorgangsmusiek  gebruik.” 
Ook  elders  in  die  stuk  word  daar  periodiek  in  die  neweteks  aangedui 
wanneer  dié  musiek  gespeel  moet  word.  Die  musiek  word  dus 
oorkoepelend  deur  die  teksprodusent  buite  om  die  personasies  heen 
gehanteer. 

Op  twee  plekke  in  die  teks  (vgl.  pp.  11-12  en  pp.  41-42)  gaan  Barnard 
egter  anders  te  werk.  Die  musiek  word  nou  ingebed  in  die  hoofteks  van  'n 
personasie:  Lafras  sing  die  musiek  self.  Hierdie  inbedding  van  tradisionele 
neweteksmateriaal  in  die  hoofteks  bring  mee  dat  die  musiek  nie  slegs  van 
buite  “kommentaar”  lewer  op  Laf ras  nie,  maar  dit  deel  word  van  sy  wêreld. 
Dit  versterk  sodoende  die  intertekstuele  krag  van  die  musiek  as  tekselement 
deurdat  dit  die  hele  /C/yé-verhaal  nog  nouer  in  verband  met  Lafras  bring. 

Hierdie  procédé  bring  'n  vernuftige  fusie  tussen  die  meer  eksterne  neweteks 
en  die  meer  interne  gesproke  hoofteks,  wat  die  struktuur  van  die  werk 
verdig.  Dit  verhoog  ook  die  ironie.  As  Lafras  nie  eens  besef  dat  die  musiek 
deur  Prokofiëf  gekomponeer  is  nie,  sal  hy  hoegenaamd  nie  weet  dat  dit 
op  die  /C/ye-verhaal  gebaseer  is  nie.  Dit  is  uiters  ironies  dat  Lafras  self  dié 
verhaal,  wat  so  toepaslik  is  op  sy  eie  lewe,  aktiveer. 

Die  Prokofiëf-musiek  roep  die  volle  Tinjanof-verhaal  op,  en  daarom  moet 
die  hoorspel  en  die  K/yé-verhaal  langs  mekaar  gestel  word  om  te  sien  watter 
bydrae  die  interteks  tot  die  hoorspel  lewer. 

In  die  verhaal  word  'n  nie-bestaande  personasie  tot  lewe  gewek  en  sterf 
hy  uiteindelik  as  mens,  tenwyl  'n  werklike  persoon  sy  hele  menslike  aard 
verlooren  naderhand  as  volkome  buitestaander  bly  lewe.  Die  nie-bestaande 
word  dus  bestaande,  en  die  bestaande  uiteindelik  nie-bestaande:  die  een 
personasie  is  simbolies  lewend,  en  die  ander  simbolies  dood.  Uiteindelik 
sterf  die  “lewende”  Kijé  en  bly  Sinjoekajef  sy  “dooie”  lewe  leef.  'n  Mens 
sou  dus  hier  kon  praat  van  'n  dubbele  sterfte. 

Die  twee  Tinjanof-personasies,  Kijé  en  Sinjoekajef,  is  grootliks  in  Lafras 
Verwey  geteleskopeer.  As  karakter  lei  Lafras  'n  dubbellewe.  In  die 
werklikheid  is  hy  buitestaander,  mislukking  en  spotvoël;  in  sy  verbeelde 
nie-bestaande  wêreld  is  hy  suksesvol,  talentvol  en  gereken.  Met  sy  dood 
kom  sy  werklike  én  sy  gewaande  bestaan  tot  'n  einde.  Die  parallel  tussen 
Lafras  Verwey  en  die  K/yé-verhaal  word  dus  tot  in  die  slot  van  die  hoorspel 
deurgevoer. 

In  Die  rebellie  van  Lafras  Verwey  demonstreer  Chris  Barnard  op 
uitnemende  wyse  hoe  musiek  in  staat  is  om  in  die  hoorspel  'n  literêre 
interteks  op  sinvolle  wyse  te  aktiveer.  Ons  het  hier  inderdaad  'n  geval 
waar  betekenis  ruim  en  geskakeerd  op  nie-talige  wyse  aan  die  luisteraar 
oorgedra  word  en  veral  die  ironie  in  dié  proses  keer  op  keer  versterk  word. 
Dit  wys  terselfdertyd  dat  die  hoorspel  'n  gekompliseerde  medium  is  wat 
van  die  leser,  en  nog  meer  van  die  luisteraar,  erudisie  op  sowel  die  vlak 
van  die  literatuur  as  die  musiek  kan  verg. 

AANTEKENINGE 

1 In  Smuts  (1990:  149-152)  word  die  menings  van  etlike  teoretici  oor  die  hoorspel  en 
spesifiek  oor  die  rol  van  musiek  daarin,  behandel.  Aspekte  van  die  hoorspel  word  ook 
behandel  in  Smuts  (1986:  67-80).  Bulte  (1984),  Fischer  (1964),  Knilli  (1961),  Klose 
(1974)  en  Lermen  (1975)  is  van  die  belangrikste  gepubliseerde  bronne  wat  verder 
geraadpleeg  kan  word. 

2 Vir  'n  vollediger  opsomming  van  hierdie  verhaal,  vgl.  Smuts  (1990:  153-154).  Daar  is 
gebruik  gemaak  van  die  Nederlandse  vertaling  van  Jeanne  Liedmeier  wat  opgeneem  is 
in  Pasternak  (1963:  44-73). 

Bulte,  Catharina  Henriëtte.  1984.  Het  Nederlandse  hoorspel:  Aspecten  van  de  bepaling 
van  een  tekstsoort.  Utrecht:  H&S. 

Lys  van  nuwe  Afrikaanse  boeke 
Julie  tot  September  1994 


Opgestel  deurdie  NasionaleAfrikaanse  Letterkundige  Museum  en  Navor- 
singsentrum,  Musiek  en  Toneel  (NALN),  Privaatsak  X20543,  BLOEM- 
FONTEIN,  9300. 

Taalkunde 

DE  STADLER,  L.G.:  Groot  tesourus  van  Afrikaans.  Southem  Boekuitgewers,  1 994  R78,93 

Letterkundige  studies  en  kritieke 

AANTEKENINGE  oor  Afrikaanse  kortverhaalboek  / saamgestel  deur 

Alison  Mónnig.  College  of  Careers,  1993  (s/b)  R 18,99 

/^ANTEKENINGE  oor  Raka.  College  of  Careers,  1993  (s/b)  R18,99 

MÓNNIG,  Hein:  Aantekeninge  oor  kinders  van  die  aarde.  College  of 

Careers,  1993  (s/b)  R18,99 

: Aantekeninge  oor  Nuwe  verseboek  vir  seniors. 

College  of  Careers,  1994  (s/b)  R18,99 

SPEKTRUM,  deur  H.B.  de  Swardt:  ...  eerste  taal,  standerd  10, 

1994:  'n  studiegids.  Guidelines,  c 1993  (s/b)  R21,50 

DE  WITTE  boot,  deur  Imme.  Dros:  'n  studiegids.  Guidelines,  1994  (s/b)  R21,50 

Romans 

BIERMAN,  Ettie:  'n  Nuwe  juffrou  vir  Bergkloof.  (Grootdruk)  Makro,  1994  (s/b)  R28,50 

BLOEMHOF,  Francois:  Koue  soen.  Tafelberg,  1994  R43,82 

BRUWER,  Frans:  Sterfgeld.  Van  der  Walt,  1994  (s/b)  R30,70 

DE  KOCK,  Helene:  Die  bruidseisoen  : twee  novelles.  (Grootdruk) 

Daan  Retief  / Kennis  Onbeperk,  1 994  R49,99 

- — : Die  soete  dwaling.  (Grootdruk)  Daan  Retief/Kennis  Onbeperk,  1994  R49,99 

DE  VOS,  Pierre:  Slegs  blankes/Whites  only.  HAUM-Literêr,  1994  R30,69 

DU  TOIT,  Louisa:  Skerwe  van  geluk.  (Grootdruk)  Makro,  1994  (s/b)  R28,50 

DU  TOIT,  Tryna:  Die  eensame  pad.  Human  & Rousseau,  1994  R44,99 

: Tryna  du  Toit  omnibus  12.  Human  & Rousseau,  1994  R54,99 

ERASMUS,  Louisa:  Duet  van  hartstog.  Perskor,  1994  (s/b)  R24,95 

GRIESSEL,  Nita:  Liefde  in  paaiemente.  Van  der  Walt,  1994  (s/b)  R30,70 

HEINE,  Mike:  Ek  hou  van  'n  man.  (Grootdruk)  Makro,  1994  (s/b)  R28,50 

— : Soos  'n  dassie  op  'n  klip.  (Grootdruk)  Makro,  1994  (s/b)  R28,50 

: Die  wind  waai  wyd.  (Grootdruk)  Makro,  1994  (s/b)  R28,50 

HENDRIKS,  P.G.:  'n  Tyd  vir  oorlog  en  'n  tyd  om  lief  te  hê. 

Human  & Rousseau,  1994  r,39 

KOTZÉ,  Willem  D.:  T'sats  van  die  Kalahari.  Tafelberg,  1994  r-»35,05 

LANDSBERG,  Louise:  Hartklop  van  vergelding.  Treffer-Bv-Kklub,  1994  (s/b)  R30,70 

LE  ROUX,  Christine:  Teêsinnige  erfgenaam.  Van  der  Walt,  1994  (s/b)  R30,70 

: Teësinnige  erfgenaam.  (Grootdruk)  Van  der  Walt,  1994  (s/b)  R33,55 

MARTIN,  Wille:  Doringroos.  (Grootdruk)  Makro,  1994  (s/b)  R28,50 

: Die  gif  van  Yvette.  (Grootdruk)  Makro,  1994  (s/b)  R28,50 

: Karnaval  van  die  dood.  Van  der  Walt,  1994  (s/b)  R29,95 

MARTIN,  Wille:  Legende  van  die  spookvrou.  (Grootdruk)  Makro,  1994  R28,50 

McCALLAGHAN,  Marilee:  Ester  le  Clus.  (Grootdruk)  Daan  Retief/Kennis 

Onbeperk,  1994  R49,99 

MURRAY,  Ena:  Ena  Murray  omnibus  20.  Tafelberg,  1994  R49,95 

PARKER,  Elize:  Vlam  van  verrukking.  Perskor,  1994  (s/b)  R24,95 

PAULA:  Nimmer  of  nou.  (Grootdruk)  Makro,  1994  (s/b)  R28,50 

SPENCE,  Ela:  Drie  maal  het  die  uil  geroep.  (Grootdruk).  Daan  Retief/Kennis 

Onbeperk,  1994  R49,99 

: Net  vier  dae.  (Grootdruk)  Daan  Retief/Kennis  Onbeperk,  1994  R49,99 

— : Die  stiefkinders  van  Alma.  (Grootdruk).  Daan  Retief/Kennis  Onbeperk,  1 994  R49,99 

STRACHAN,  Alexander:  Die  werfbobbejaan.  Tafeiberg,  1994  R43,82 

VAN  BERGEN,  Maryna:  Liefdesduet.  Van  der  Wait,  1994  (s/b)  R30,70 

VAN  DER  MESCHT,  Ella:  Vlam  van  die  waboom.  Van  der  Walt,  1994  (s/b)  R30,70 

VAN  DER  VYVER,  Braam:  Stywe  arm.  Human  & Rousseau,  1994  R57,01 

VAN  EEDEN,  Dianne:  Maaniigsimfonie.  Perskor,  1994  (s/b)  R24,95 

VAN  NIEKERK,  Dolf:  Koms  van  die  hyreën.  Tafeiberg,  1994  (s/b)  R30,66 

VAN  NIEUWENHUIZEN,  Jackie:  My  liefde  dra  jou  deur  die  duister. 

Van  der  Walt,  1 994  (s/b)  R30,70 

VAN  ROOYEN,  Piet:  Die  spoorsnyer.  Tafelberg,  1994  R39,43 

VAN  SCHALKWYK,  Nickey:  Die  Huis  wat  Jan  gebou  het.  (Grootdruk) 

Makro,  1994  (s/b)  R28,50 

: Web  van  die  hoekspinnekop.  (Grootdruk)  Makro,  1994  (s/b)  R28,50 

VAN  WYK,  Schalkie:  'n  Ander  soort  liefde.  Treffer  Boekklub,  1994  (s/b)  R30,70 

: Gee  my  'n  droom.  (Grootdruk)  Makro,  1994  (s/b)  R28,50 

: Die  son  van  geluk.  (Grootdruk)  Makro,  1994  (s/b)  R28,50 

WALTERS,  Magdaleen:  Mathilda  se  wenakker.  President  Boekklub, 

1994  (s/b)  R30,70 

: Mathilda  se  wenakker.  (Grootdruk)  Van  der  Walt,  1994  (s/b)  R33,55 

WOLMARANS,  Vera:  Minnelied  vir  'n  tweeling.  President-Boekklub, 

1994  (s/b)  R30,70 

Kortverhale,  Essays,  Briewe,  ens. 

BRINK,  André  (samest.):  SA  27  April  1994:  an  authors'  diary  - 

'n  skrywersdagboek.  Queillerie,  1994  (s/b)  R35,40 

FOURIE,  Corlia:  Sê.  Human  & Rousseau,  1994  (s/b)  R37,99 

JOUBERT,  Juanita:  'n  Middag-special.  Human  & Rousseau,  1994  (s/b)  R39,99 

MAARTENS,  Maretha:  Halte  tevredenheid:  'n  reisverhaal  met  'n  verskil. 

Christelike  Uitgewersmaatskappy,  1994  (s/b)  R14,99 

RAUTENBACH,  Fanus:  Lekker  is  'n  lag  lank.  Van  Schaik,  1994  (s/b)  R69,95 

WEIDEMAN,  George:  Die  donker  melk  van  daeraad.  Tafelberg,  1994  (s/b)  R54,95 

Poësie 

KROG,  Antjie:  Siklus.  Human  & Rousseau,  1994  R39,99 

Kinder-  en  jeugverhale 

STEYN,  Esta:  Brakjan  en  Mev.  Bam.  Daan  Retief/Kennis  Onbeperk,  1994 

(prenteboek)  R29,99 

Vertaalde  kinder-  en  jeugverhale 

ANHOLT,  Laurence:  Die  nuwe  hondjie;  vertaal  deur  Nonna  Weideman. 

Human  & Rousseau,  1994  R42,99 

BIRO,  Val:  Pronk  en  die  geheime  skakelaars;  vertaal  deur  HJM  Retief. 

Daan  Retief/Kennis  Onbeperk,  1994  R32,99 

BRENNER,  Barbara:  Rosa  & Marco  en  die  drie  wense;  vertaal  deur 
■ Lydia  Snyman.  Anansi,  1994  (prenteboek)  R35,00 

BROWNE,  Eileen:  Senzeni  se  verrassing;  vertaal  deur  Debora  Retief  jr. 

Bok  Boeke  Internasionaal,  1994  (prenteboek) 

BRUNA,  Dick:  Katryntjie.  Garamond,  1993  (prenteboek) 

— : Katryntjie  by  die  see.  Garamond,  1993  (prenteboek) 

— : Katryntjie  in  die  pretpark.  Garamond,  1993  (prenteboek) 

CARVALHO,  Carios:  Kusi  se  rooi  jeep;  vertaal  deur  Anneiie  Ferreira. 

Human  & Rousseau,  1994  (s/b) 

CAVE,  Kathryn:  lets  anders;  vertaal  deur  Linda  Rode. 

Human  & Rousseau,  1994 

CREWS,  Donald:  Kortpad;  vertaal  deur  Lydia  Snyman.  Anansi,  1994 
(prenteboek) 

DALE,  Penny:  Alies  oor  Alice;  vertaai  deur  Anneiie  Ferreira. 

Human  & Rousseau,  1994  (prenteboek) 

DE  GRAAF,  Anne:  Eina-sjoe;  vertaal  deur  Hanien  Hanekom. 

Van  Schaik,  1994  (Klein  wenners)  (3-7  jr.) 

: Die  kammawolf;  vertaal  deur  Hanien  Hanekom.  Van  Schaik,  1994 

(Kiein  wenners)  (3-7  jr.) 

: Kan  God  die  wind  sien?  vertaal  deur  Hanien  Hanekom.  Van  Schaik, 

1994  (Klein  wenners)  (3-7  jr.) 

DE  PAOLA,  Tomie:  Die  diere  in  Betlehem  se  stal:  'n  ou  Engelse  kerslied; 

vertaal  deur  Lydia  Snyman.  Anansi,  1994  (prenteboek) 

DONDALDSON,  Juiia:  Oorgenoeg  piek  vir  'n  vlieg;  vertaal  deur 
Lydia  Snyman.  Anansi,  1994  (prenteboek) 

EZRA,  Mark:  Die  vas-aan-die-slaap-waaierstertmuis;  vertaal  deur 
Debora  Retief  jr.  Bok  Boeke  Internasionaal,  1994  (prenteboek) 
FLEMING,  Denise:  Middagete;  vertaal  deur  Lydia  Snyman.  Anansi,  1994 
(prenteboek) 

GERAGHTY,  Paul:  Manie  se  reis;  vertaal  deur  HJM  Retief.  Daan  Retief/ 
Kennis  Onbeperk,  1994 

Die  GROOT  sangboek  in  volle  kleur;  vertaal  deur  Philip  de  Vos. 

Rubicon,  1994 

HADITHI,  Mwenye:  Gulsige  sebra.  Garamond,  1994  (prenteboek) 

: Honger  hiëna.  Garamond,  1994  (prenteboek) 

HANSEN,  Ole  en  LIISBERG,  Annette  Bering:  Oom  Gom  se  1000  stories; 

vertaal  deur  Lydia  Snyman.  Anansi,  1994 
HARRISON,  Joanna:  Liewe  beer;  vertaal  deur  Linda  Rode. 

Human  & Rousseau,  1994  (prenteboek) 

HEALE,  Jay:  Suid-Afrikaanse  see-avonture;  vertaal  deur  Nonna  Weideman. 
Struik,  1994 

HOBSON,  Sally:  Kuiken  klein;  vertaal  deur  Linda  Rode. 

Human  & Rousseau,  1 994  (prenteboek) 

LEAR,  Edward:  Die  uil  en  die  kietsie-kats;  vertaai  deur  HJM  Retief. 

Daan  Retief/Kennis  Onbeperk,  1994  (prenteboek) 

MARTIN,  Julie:  Die  rooi  knoppie.  Daan  Retief/Kennis  Onbeperk,  1994 
(prenteboek) 

MARTIN,  Rafe:  Die  seun  wat  by  die  robbe  gaan  biy  het;  vertaal  deur 
Lydia  Snyman.  Anansi,  1994 

McCULLY,  Emily  Arnold:  Mirette  op  die  hoë  koord;  vertaal  deur 
Lydia  Snyman.  Anansi,  1994  (5-9  jr.) 

OAKLEY,  Graham:  Die  kerkmuis;  vertaal  deur  HJM  Retief.  Daan  Retief/ 
Kennis  Onbeperk,  1994 

OXENBURY,  Helen:  Ek  verjaar;  vertaal  deur  Debora  Retief  jr. 

Bok  Boeke  Internasionaal,  1994  (prenteboek) 

PIZER,  Abigail:  Dis  'n  heerlike  dag;  vertaal  deur  Elsa  Naudé. 

Human  & Rousseau,  1 994  (prenteboek) 

SED,  Max:  Mafia  en  die  vliegtuig;  vertaal  deur  Linda  Rode. 

R39,99 

R35,00 

R35,00 

R33,50 

R39,99 

R29,99 

Human  & Rousseau,  1994  (s/b)  R22,99 

SMEE,  Nicola:  Liesbet  en  Lollepant;  vertaal  deur  Lnioa  Rode. 

Human  & Rousseau,  1994  R37,99 

STEPTOE,  John:  Moefaro  se  pragtige  dogters;  vertaal  deur 

Lydia  Snyman.  Anansi,  1994  (prenteboek)  R35,00 

STEWART,  Dianne:  Dogter  van  die  maanlig  en  ander  Afrika-verhale; 

vertaal  deur  Nonna  Weideman.  Struik,  1994  (prenteboek)  R39,99 


STICKLAND,  Paul  & Henrietta:  Dinosourus  bulder:  vertaal  deur 
Debora  Retief  jr.  Bok  Boeke  Internasionaal,  1994  (prenteboek) 
STONE,  Marti:  Die  singende  hen;  vertaai  deur  Lydia  Snyman. 
Anansi,  1993  (5-9  jr.) 

TRESSELT,  Alvin:  Word  wakker  plaas!  vertaal  deur  Lydia  Snyman. 


Anansi,  1994  (prenteboek)  R35,00 

TURKiNGTON,  Nola:  Beka  se  briljante  plan;  vertaal  deur  Annelie  Ferreira. 

Human  & Rousseau,  1994  (s/b)  (7-9  jr.)  R19,99 

VELTHUIJS,  Max:  Padda  en  die  voëlsang.  Garamond,  1993  (prenteboek)  R32,25 

VON  ARNIM,  Theodora:  Tuka:  verlore  en  gevind.  T.  von  Arnim,  1993  (s/b)  R7,50 

WALTER,  Catherine:  Maans  en  Miems;  vertaal  deur  Debora  Retief  jr.  Bok  Boeke 
Internasionaal,  1994  (prenteboek) 

WILSON,  Nora:  Glimlag  asseblief;  vertaai  deur  HJM  Retief.  Daan  Retief/ 

